Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-5-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΚΣΤ΄ συνεδριάσεώς του, της Πέμπτης 20 Μαΐου 2021 σε ό,τι αφορά την ψήφιση στο σύνολο του σχεδίου νόμου: «Μεταρρυθμίσεις αναφορικά με τις σχέσεις γονέων και τέκνων και άλλα ζητήματα οικογενειακού δικαίου».]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 24 Μαΐου 2021, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 759/14-5-2021 επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μπαλάφα προς τον Υπουργό Περιβάλλοντος και Ενέργειας, με θέμα: «Αδιανόητη καθυστέρηση στις διαδικασίες για την ολοκλήρωση της παραχώρησης του Πάρκου Ελευθερίου Βενιζέλου (Ασύρματος) στον Δήμο Αγίου Δημητρίου». 2. Η με αριθμό 757/13-5-2021 επίκαιρη ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς την Υπουργό Παιδείας και Θρησκευμάτων, με θέμα: «Ένταξη της ιστορίας της Επανάστασης της Χαλκιδικής σε ξεχωριστό κεφάλαιο στα σχολικά βιβλία». 3. Η με αριθμό 772/17-5-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Να ανακληθούν οι εκδικητικές και παράνομες απολύσεις των εργαζόμενων στο Κέντρο Διαλογής Ανακυκλώσιμων Υλικών (ΚΔΑΥ) Ηρακλείου και να παρθούν όλα τα απαραίτητα μέτρα προστασίας της υγείας των εργαζομένων». 4. Η με αριθμό 755/11-5-2021 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Αδιαφάνεια στον χειρισμό του αναβαλλόμενου φόρου, λόγω του «Hive - Down» (χάιβ - ντάουν) της Τράπεζας Πειραιώς και ανάγκη διερεύνησης ενδεχόμενης ζημιάς για το δημόσιο». 5. Η με αριθμό 752/10-5-2021 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Ναυτιλίας και Νησιωτικής Πολιτικής, με θέμα: «Εγκαταλελειμμένο επί 14 χρόνια στον βυθό της Σαντορίνης, το “Sea Diamond”». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής. 1. Η με αριθμό 760/14-5-2021 επίκαιρη ερώτηση του Βουλευτή Χανίων του ΣΥΡΙΖΑ - Προοδευτική Συμμαχία κ. Παύλου Πολάκη προς τον Υπουργό Δικαιοσύνης, με θέμα: «Δυσλειτουργία της δικαιοσύνης στον Νομό Χανίων». 2. Η με αριθμό 758/13-5-2021 επίκαιρη ερώτηση της Βουλευτού Β2' Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς την Υπουργό Πολιτισμού και Αθλητισμού, με θέμα: «Ανεπαρκής ο προγραμματισμός για την επανέναρξη λειτουργίας των δραματικών σχολών». 3. Η με αριθμό 773/17-5-2021 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Τις ελλείψεις προσωπικού στο Κέντρο Υγείας Άντισσας Νομού Λέσβου». 4. Η με αριθμό 756/13-5-2021 επίκαιρη ερώτηση της Βουλευτού Β1΄Βόρειου Τομέα Αθηνών της Ελληνικής Λύσης κ. Αναστασίας - Αικατερίνης Αλεξοπούλου προς τον Υπουργό Περιβάλλοντος και Ενέργειας, με θέμα: «Η έλλειψη συντήρησης και φροντίδας των δασών Λυκόβρυσης - Πεύκης οδηγεί σε κίνδυνο καταστροφής τους». 5. Η με αριθμό 753/10-5-2021 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς την Υπουργό Πολιτισμού και Αθλητισμού με θέμα: «Αποκατάσταση του Ταφικού Μνημείου του Μεγάλου Κρητικού Εθνικού Ευεργέτη Αντωνίου Φ. Παπαδάκη». 6. Η με αριθμό 769/17-5-2021 επίκαιρη ερώτηση της Βουλευτού Α' Θεσσαλονίκης του ΣΥΡΙΖΑ - Προοδευτική Συμμαχία κ. Αικατερίνης (Κατερίνας) Νοτοπούλου προς τον Υπουργό Τουρισμού, με θέμα: «Ξεναγοί. Χωρίς εισόδημα και χωρίς προοπτική». 7. Η με αριθμό 761/14-5-2021 επίκαιρη ερώτηση του Βουλευτή Ροδόπης του Κινήματος Αλλαγής κ. Αχμέτ Ιλχάν προς τον Υπουργό Υγείας, με θέμα: «Απουσία εμβολιαστικών κέντρων στον Δήμο Αρριανών της Περιφερειακής Ενότητας (Π.Ε) Ροδόπης». 8. Η με αριθμό 774/17-5-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς την Υπουργό Πολιτισμού και Αθλητισμού, με θέμα: «Άμεσα μέτρα στήριξης των σωματείων και των αθλητών για την επανεκκίνηση της αθλητικής δραστηριότητας». 9. Η με αριθμό 764/17-5-2021 επίκαιρη ερώτηση του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Νέα αδιαφάνεια για τον ΧΥΤΑ Φυλής. Αγνοείται η επιδημιολογική μελέτη, απόρρητη η μελέτη ρύπανσης υπόγειων υδάτων». 10. Η με αριθμό 770/17-5-2021 επίκαιρη ερώτηση του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Έλλειμα αξιολόγησης των self - test - αδιαφάνεια για τα επιδημιολογικά δεδομένα και τον έλεγχο των μεταλλάξεων του SARS - CoV -2 στην Ελλάδα». 11. Η με αριθμό 766/17-5-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ψηφιακής Διακυβέρνησης, με θέμα: «Αντιμετώπιση του προβλήματος με τα κληροτεμάχια, που δεν αναγνωρίζει το κτηματολόγιο και παράταση των προθεσμιών προανάρτησης». 12. Η με αριθμό 775/17-5-2021 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Οικονομικών, με θέμα: «Προβλήματα εργαζομένων στην Ελληνική Βιομηχανία Οχημάτων Α.Ε., που βρίσκεται σε ειδική εκκαθάριση». 13. Η με αριθμό 771/17-5-2021 επίκαιρη ερώτηση του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υγείας, με θέμα: «Αποκλεισμός εργαζόμενων σε δήμους μέσω προγραμμάτων ΟΑΕΔ από το δωρεάν αυτοδιαγνωστικό έλεγχο». 14. Η με αριθμό 776/17-5-2021 επίκαιρη ερώτηση του Βουλευτή Ξάνθης του ΣΥΡΙΖΑ - Προοδευτική Συμμαχία κ. Ζεϊμπέκ Χουσεϊν προς την Υπουργό Παιδείας και Θρησκευμάτων, με θέμα: «Μετατροπή του 17ου Δημοτικού Σχολείου Ξάνθης σε Πειραματικό Σχολείο (ΠΕΙ.Σ)». 15. Η με αριθμό 777/17-5-2021 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Αγροτικής Ανάπτυξης και Τροφίμων, με θέμα: «Αδικαιολόγητη καθυστέρηση στην καταβολή αποζημιώσεων των αγροτών της Ηλείας. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παρ. 5 Καν. Βουλής) 1. Η με αριθμό 4000/484/9-2-2021 ερώτηση και Αίτηση Κατάθεσης Εγγράφων του Βουλευτή Β' Πειραιώς του ΣΥΡΙΖΑ - Προοδευτική Συμμαχία κ. Ιωάννη Ραγκούση προς τον Υπουργό Οικονομικών, με θέμα: «Θα προστατεύσει η Κυβέρνηση το δημόσιο συμφέρον; Ποια είναι, σύμφωνα με το σύστημα ελέγχου τήρησης των συμβατικών υποχρεώσεων της OΛΠ Α.Ε. - COSCO, όλα τα αποδεικτικά έγγραφα της - μέχρι σήμερα - υλοποίησης των 11 υποχρεωτικών επενδύσεων, κόστους αναφοράς 293.783.800 και συμμετοχής ΟΛΠ ύψους 162.951.352 ευρώ». 2. Η με αριθμό 3257/14-1-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Αναγκαία η μέριμνα της Κυβέρνησης ώστε να προστατεύονται όλοι οι εργαζόμενοι στον τουρισμό και τον επισιτισμό». 3. Η με αριθμό 5066/526/16-3-2021 ερώτηση και Αίτηση Κατάθεσης Εγγράφων του Βουλευτή Β2' Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Παράνομη η έγκριση ως στρατηγικών επενδύσεων οκτώ νέων αιολικών πάρκων στην Εύβοια;» 4. Η με αριθμό 5598/1-4-2021 ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μπαλάφα προς τον Υπουργό Υγείας, με θέμα: «Καταγγελίες για τους πίνακες αναμοριοδότησης υποψηφίων ιατρών». 5. Η με αριθμό 2023/17-3-2021 Αναφορά του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Το αίτημα της αεροπορικής εταιρείας IFLY A.E. για επιχορήγηση προκειμένου να αντιμετωπίσει τις συνέπειες της πανδημίας COVID -19». 6. Η με αριθμό 5226/22-3-2021 ερώτηση του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Πότε θα ολοκληρωθεί ο οδικός άξονας Ηρακλείου - Μεσσαράς;» Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Παραγωγή, εξαγωγή και διάθεση τελικών προϊόντων φαρμακευτικής κάνναβης του είδους Cannabis Sativa L περιεκτικότητας σε τετραϋδροκανναβινόλη (THC) άνω του 0,2%». Η Διάσκεψη των Προέδρων αποφάσισε στη συνεδρίαση της στις 12 Μαΐου 2021 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Ως προς την οργάνωση της συζήτησης προτείνονται τα γνωστά, δηλαδή με φυσική παρουσία να συμμετέχουν οι εισηγητές, οι ειδικοί αγορητές, οι Κοινοβουλευτικοί Εκπρόσωποι, ένας κύκλος κατά προτεραιότητα που θα περιλαμβάνει έναν ομιλητή από κάθε κοινοβουλευτική ομάδα κι ένας δωδεκαμελής κύκλος ομιλητών με την αναλογία πέντε από τη Νέα Δημοκρατία, τρεις από τον ΣΥΡΙΖΑ κι ένας συνάδελφος από κάθε ένα από τα υπόλοιπα κόμματα. Με υπηρεσία τηλεδιάσκεψης προτείνεται, επίσης, ένας δωδεκαμελής κύκλος ομιλητών με την ίδια ως άνω αναλογία. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές. Ως προς τη βασική εισήγηση νομίζω δεν υπάρχει αντίρρηση. Ενημερώνω τους συναδέλφους ότι έχει κατατεθεί αίτημα ονομαστικής ψηφοφορίας επί της αρχής από την Κοινοβουλευτική Ομάδα του ΣΥΡΙΖΑ. Υπάρχουν οι υπογραφές όταν έρθει η ώρα.
Κύριε Πρόεδρε, μπορώ να έχω τον λόγο;
Ορίστε, έχετε τον λόγο για δύο λεπτά.
Καλημέρα κι ευχαριστώ, κύριε Πρόεδρε. Παίρνω τον λόγο, διότι θέλω να καταθέσω την απόλυτη αντίθεση της Κοινοβουλευτικής Ομάδας του ΣΥΡΙΖΑ - Προοδευτική Συμμαχία με τον τρόπο που πάει να διεξαχθεί σήμερα η συζήτηση. Το θέμα μπήκε και χθες. Δεν μπορεί, κύριε Πρόεδρε, τη στιγμή που η συντριπτική πλειοψηφία των λειτουργιών της ελληνικής κοινωνίας επιστρέφει σε κανονικούς ρυθμούς και το μόνο το οποίο να λειτουργεί λειψά, ακρωτηριασμένα, να είναι το ελληνικό Κοινοβούλιο και τα ελληνικά πανεπιστήμια - ελπίζω να μην συσχετίζονται αυτά τα δύο - ο ναός της δημοκρατίας και ο χώρος της ελεύθερης διακίνησης των ιδεών. Μπορεί να υπάρξει λειτουργία του Κοινοβουλίου, χωρίς τους Βουλευτές; Εδώ συζητάμε αν στα νυχτερινά κέντρα θα επανέλθουν τα μπουζούκια. Οι Βουλευτές δεν έχουν το δικαίωμα να ασκήσουν αυτό το συνταγματικό τους δικαίωμα, τον κοινοβουλευτικό έλεγχο, τη δια ζώσης παρουσία, την ανταλλαγή απόψεων; Ποια είναι η σκοπιμότητα τελικά; Μήπως η σκοπιμότητα είναι να αποκρυφτεί με αυτόν τον τρόπο, βλέποντας την πανδημία ως μία ευκαιρία, ο αντικοινωνικός χαρακτήρας μιας σειράς κρίσιμων νομοθετημάτων, που ανατρέπουν κατακτήσεις δεκαετιών; Μήπως τελικά, υπάρχει και μια άλλη σκοπιμότητα, αυτή που είδαμε ν' αποτυπώνεται στη χθεσινή ψηφοφορία, να μπορέσετε να κουκουλώσετε, να διευθετήσετε φωνές διαφορετικές στο κόμμα σας. Δεν αναφέρομαι σε εσάς, βέβαια, κύριε Πρόεδρε. Εσείς είστε, βέβαια, μέλος της κοινοβουλευτικής πλειοψηφίας. Αναφέρομαι στην Κυβέρνηση και στους συναδέλφους της κυβερνητικής Πλειοψηφίας. Κύριε Πρόεδρε, αιτούμαι το κυρίαρχο Σώμα να αποφασίσει σήμερα τη διεξαγωγή, τουλάχιστον σαν ένα πρώτο βήμα, αυτής της συζήτησης με πλήρη σύνθεση, κανονικά, όπως προβλέπεται, όπως επιβάλλεται. Όσο, κύριοι συνάδελφοι της Πλειοψηφίας, και να πιστεύετε, να ελπίζετε ότι θα βρεθεί κάποιο «εμβόλιο» για τη δημοκρατία, δεν υπάρχει. Ο ιός της δημοκρατίας είναι ένα θετικό πράγμα. Τον θέλουμε. Είναι καλό πράγμα. Είναι το οξυγόνο. Με αυτή την έννοια, κύριε Πρόεδρε, ζητάω το Σώμα να αποφασίσει να υπάρξει μία πλήρης, όπως προβλέπεται από τον Κανονισμό, δημοκρατική λειτουργία. Δεν μπορούμε να συνεχίσουμε να βαδίζουμε σε αυτόν τον αντιδημοκρατικό κατήφορο! Θα μας βρίσκετε συνέχεια μπροστά σας. Θα υπερασπιστούμε το Κοινοβούλιο, θα υπερασπιστούμε τη δημοκρατία, θα υπερασπιστούμε αυτό για το οποίο ενδιαφέρονται οι Έλληνες πολίτες, να γίνεται ένας ζωντανός, ειλικρινής, δημοκρατικός διάλογος. Ευχαριστώ.
Εγώ θα σας απαντήσω στο κομμάτι που αφορά το Κοινοβούλιο. Ως Προεδρεύων, δεν μπορώ να υπεισέλθω στις κομματικές αντιπαραθέσεις, τηρώντας επί λέξει τον Κανονισμό. Κατ'αρχήν ,ως προς το σημερινό νομοσχέδιο, η απόφαση είναι ομόφωνη στη Διάσκεψη των Προέδρων. Πήραμε απόφαση ότι εφόσον θα ήταν δύο μέρες το χθεσινό νομοσχέδιο, σήμερα θα συζητείτο, ματαιωμένων των ερωτήσεων οι οποίες θα πάνε τη Δευτέρα. Η απόφαση ήταν ομόφωνη και ως προς τη διαδικασία και ως προς το τι θα γίνει σήμερα. Δεύτερον, όπως γνωρίζετε, σήμερα και παρά την ομόφωνη απόφασης της Διάσκεψης των Προέδρων, στείλατε δυο - τρεις επιπλέον - μπορεί να είναι ο αριθμός λάθος - ομιλητές με φυσική παρουσία τις οποίες το Προεδρείο τις έκανε αποδεκτές. Δεν μπορώ, όμως, να κάνω από εδώ και πέρα πλέον αποδεκτές. Αυτό έγινε αποδεκτό. Τρίτον, όπως ήδη είναι γνωστό, ο τρόπος που λειτουργεί η Βουλή δεν είναι απόφαση, βάσει μια εισήγησης του κ. Κωνσταντίνου Τασούλα, ως Προέδρου της Βουλής, αλλά είναι με βάσει της υγειονομικής επιτροπής της Βουλής η οποία είναι επί σειρά ετών τα ίδια πρόσωπα. Δεν έκανε η παρούσα Κυβέρνηση, η παρούσα προεδρία κάποιες αλλαγές. Τέταρτον, επειδή λέτε ότι φιμώνεται η Βουλή, να υπενθυμίσω κάτι που φαντάζομαι το ξέρουμε όλοι μας. Από τον Ιανουάριο μέχρι τώρα έχουν ψηφιστεί είκοσι τέσσερα νομοσχέδια. Έχουν μιλήσει χίλιοι διακόσιοι τριάντα Βουλευτές, είτε με φυσική παρουσία είτε με τηλεδιάσκεψη, μεικτά, δηλαδή πενήντα ένας συνάδελφοι ανά σχέδιο νόμου. Εδώ ήδη υπάρχουν και νέοι συνάδελφοι, υπάρχουν όμως και κάποιοι που είμαστε πολύ παλιοί. Μην μου πείτε ότι χωρίς πανδημία ενθυμίστε σε κοινά νομοσχέδια να παρίστανται παραπάνω από πενήντα Βουλευτές.
Θα σας πω για την ονομαστική, κύριε Πρόεδρε.
Θα φτάσω εκεί. Έρχομαι, λοιπόν, στην ψηφοφορία. Νομίζω ότι μάλλον ελησμονήθη να αναφερθεί εχθές από τον Αρχηγό σας ότι με απόφαση ομόφωνη της Διάσκεψης των Προέδρων η ψηφοφορία έχει αλλάξει. Δεν είναι πλέον μόνο επιστολική. Είναι και με φυσική παρουσία, όσοι συνάδελφοι το επιθυμούν και επιστολική όσοι συνάδελφοι το επιθυμούν. Τι έχει αλλάξει μόνο στη φυσική παρουσία; Είπαμε ανά πενήντα συνάδελφοι κάθε μία ώρα. Ας πούμε έντεκα με δώδεκα οι πρώτοι πενήντα, δώδεκα με μία οι άλλοι. Αλλά επιτρέπεται και η φυσική παρουσία. Άρα, όποιος συνάδελφος επιθυμεί, αντί να στείλει επιστολική ψήφο με βάση τις υποδείξεις των ιατρών, μπορεί να έρθει και να ψηφίσει με φυσική παρουσία. Επομένως, πού είναι η εργαλειοποίηση και η φίμωση; Δεν το αντιλαμβάνομαι αυτό το πράγμα. Μιλώ πάντα αποκλειστικά με το τι έχει αποφασιστεί στη Διάσκεψη των Προέδρων. Δεν λέω προσωπική μου άποψη. Πράγματι, στη Διάσκεψη έχετε κάνει τις ενστάσεις σας. Το καταγράφω για να μη θεωρηθεί ότι η εκπρόσωπός σας δεν έχει κάνει τις ενστάσεις της. Και από άλλα κόμματα. Αλλά σε ό,τι αφορά το σημερινό, η απόφαση με βάση την εισήγηση που σας διάβασα με την παρέκκλιση που έκανα εγώ ως Προεδρείο, αφού συνεννοήθηκα με τον Πρόεδρο να προσθέσουμε ονόματα συναδέλφων που μας στείλατε με φυσική παρουσία, ήταν ομόφωνη. Σας παρακαλώ λοιπόν να μου επιτρέψετε να ξεκινήσουμε. Καταγράφηκε η διαφωνία σας. Τον λόγο έχει ο εισηγητής της Νέας Δημοκρατίας κ. Κέλλας.
Ευχαριστώ, κύριε Πρόεδρε. Κύριοι Βουλευτές, κύριε Υπουργέ, το σχέδιο νόμου για τα προϊόντα της φαρμακευτικής κάνναβης εισάγεται στην Ολομέλεια της Βουλής μετά από συζήτηση στη Διαρκή Επιτροπή Παραγωγής και Εμπορίου όπου και υπερψηφίστηκε επί της αρχής με ευρεία πλειοψηφία. Πρόκειται για ένα σχέδιο νόμου που ως στόχο έχει να βελτιώσει τη θέση της ελληνικής παραγωγής στην παγκόσμια αγορά φαρμακευτικής κάνναβης, η οποία αναπτύσσεται ταχύτατα τα τελευταία χρόνια. Ο ΟΗΕ και ο Παγκόσμιος Οργανισμός Υγείας έχουν ταχθεί υπέρ της χρήσης φαρμακευτικής κάνναβης για την ανακούφιση ασθενών και χρόνια πασχόντων, ενώ αντίστοιχη θέση έχει λάβει και το Ευρωπαϊκό Κοινοβούλιο. Η Ευρωβουλή επεσήμανε πως πρέπει να υπάρξει διάκριση μεταξύ της κάνναβης, που διοχετεύεται στην αγορά για ευφορικούς λόγους και της φαρμακευτικής κάνναβης που δύναται να συμβάλει στη θεραπεία παθήσεων και στη βελτίωση της υγείας όσων κάνουν χρήση των προϊόντων της. Επιπλέον, τόνισε πως θα πρέπει να διασφαλιστεί από την επιτροπή ότι η ανάπτυξη της έρευνας για την κάνναβη δεν πρόκειται να ευνοήσει την εξάπλωση εγκληματικών δικτύων για τα ναρκωτικά ούτε να ενθαρρύνει τους νέους και τους ευάλωτους στον εθισμό. Τέλος, το Ευρωπαϊκό Κοινοβούλιο προβλέπει πως η επένδυση στη συγκεκριμένη βιομηχανία θα έχει σημαντικά οικονομικά οφέλη. Η οικονομική διάσταση της ανάπτυξης του νέου αυτού κλάδου αποτυπώνεται στο ΑΕΠ των Ηνωμένων Πολιτειών της Αμερικής που προτάσσεται ως υπόδειγμα για τη χώρα μας. Σύμφωνα με την αιτιολογική έκθεση του νομοσχεδίου, η επίδραση της κάνναβης στην αμερικανική οικονομία υπολογίζεται σε 0,5% στο τέλος του 2021 και άνω του 0,6% από το 2024 και μετά. Αντίστοιχα, στην Ελλάδα εκτιμάται ότι η συμβολή της φαρμακευτικής κάνναβης θα ανέρχεται σε πάνω από 1 δισεκατομμύριο ευρώ μετά από δέκα χρόνια. Το επενδυτικό ενδιαφέρον άλλωστε έχει γίνει αισθητό τα προηγούμενα χρόνια, αφού υπήρξαν εκατόν εβδομήντα αιτήσεις, εκ των οποίων εκατόν δέκα έλαβαν έγκριση, ενενήντα τέσσερις πήραν ΦΕΚ, δημοσιεύθηκαν δηλαδή στην Εφημερίδα της Κυβερνήσεως, και άλλα εξήντα σχέδια βρίσκονται στο στάδιο της αξιολόγησης. Ωστόσο, αγαπητοί συνάδελφοι, από όλες αυτές τις επενδύσεις μόνο μία έχει προχωρήσει. Γιατί συνέβη αυτό; Γιατί χρειάζεται ολοκληρωμένο πλαίσιο, χωρίς γραφειοκρατικά εμπόδια, το οποίο θα ενισχύσει τον εξαγωγικό προσανατολισμό της παραγωγής. Το νέο αυτό πλαίσιο εισάγεται με το παρόν σχέδιο νόμου, λαμβάνοντας υπόψη τις καλές διεθνείς πρακτικές, ώστε η ελληνική βιομηχανία κάνναβης να οργανωθεί αποτελεσματικότερα και με ασφάλεια, να δημιουργηθούν νέες θέσεις εργασίας, να απλοποιηθούν οι εξαγωγές και να διασφαλιστεί η καλή λειτουργία της αγοράς. Κατ' αρχήν, θεμελιώδης αλλαγή σε σχέση με τον προηγούμενο ν. 4523/2018 είναι ότι τα τελικά προϊόντα της φαρμακευτικής κάνναβης εντάσσονται στον πίνακα Δ΄ των ναρκωτικών ώστε οι ασθενείς να μπορούν να τα προμηθεύονται από τα φαρμακεία με ιατρική συνταγή. Ως εκ τούτου, το καθεστώς της προμήθειας του κρατικού μονοπωλίου που ίσχυε έως σήμερα καταργείται και προβλέπεται η απευθείας διάθεση των τελικών προϊόντων σε φαρμακεία, φαρμακαποθήκες, θεραπευτήρια, ιδιωτικές κλινικές υπό τον έλεγχο του ΕΟΦ. Συγχρόνως προβλέπεται η παραγωγή, αποθήκευση και μεταφορά πολλαπλασιαστικού υλικού, δηλαδή των σπόρων, ενώ καινοτομία συνιστά επίσης το γεγονός ότι προβλέπεται εντός των εκτάσεων των εγκαταστάσεων η λειτουργία σταθμού παραγωγής ΑΠΕ για την κάλυψη των αναγκών των μονάδων παραγωγής. Έρχομαι στις άδειες. Οι άδειες είναι ενιαίες και δεν μεταβιβάζονται. Αφετέρου ορίζεται η έγκριση των εγκαταστάσεων και της λειτουργίας των μεταποιητικών μονάδων σε δύο στάδια. Η Διεύθυνση Αδειοδότησης Επιχειρήσεων και Επιχειρηματικών Πάρκων της Γενικής Γραμματείας Βιομηχανίας του Υπουργείου Ανάπτυξης και Επενδύσεων ορίζεται ως αρμόδια υπηρεσία παραλαβής των αιτήσεων έγκρισης, ενώ για τα πιθανά ζητήματα τα οποία θα αφορούν αιτήσεις και δεν ρυθμίζονται από το παρόν σχέδιο νόμου προβλέπεται η εφαρμογή των σχετικών διατάξεων του ν.3982/2011 για την απλοποίηση αδειοδότησης μεταποιητικών δραστηριοτήτων. Αυστηροποιείται η διαδικασία της έγκρισης και συγχρόνως προσφέρεται σταθερότητα στους επενδυτές. Η έγκριση χορηγείται εντός τριάντα ημερών από την υποβολή της αίτησης και συνοδεύεται από αντίγραφο ποινικού μητρώου, πιστοποιητικό μη πτώχευσης, βεβαιώσεις φορολογικής και ασφαλιστικής ενημερότητας και πληρωμή παραβόλου. Εντός δύο μηνών από την έγκριση προβλέπεται η διενέργεια αυτοψίας στις εγκαταστάσεις από την αρμόδια υπηρεσία ώστε να διαπιστώνονται δια ζώσης οι πραγματικές συνθήκες της παραγωγικής και μεταποιητικής δραστηριότητας. Τα δικαιολογητικά επικαιροποιούνται σε ετήσια βάση έως τις 31 Δεκεμβρίου κάθε χρονιάς. Η έγκριση εγκατάστασης ορίζεται σε πέντε έτη με δυνατότητα παράτασης σε δέκα, ενώ αντίστοιχα η έγκριση λειτουργίας των μονάδων είναι δεκαετούς ισχύος. Σε περίπτωση τροποποίησης της έκτασης, του εξοπλισμού, των εγκαταστάσεων και των μέτρων ασφαλείας απαιτείται νέα έγκριση εγκατάστασης και τροποποίηση της έγκρισης λειτουργίας. Παράλληλα, περιλαμβάνονται σημαντικές ρυθμίσεις αναφορικά με τα κωλύματα των εμπλεκόμενων προσώπων, την παραβίαση των όρων έγκρισης, παραγωγής και διάθεσης των τελικών προϊόντων και τη χωροθέτηση των περιοχών καλλιέργειας και λειτουργίας των μεταποιητικών μονάδων. Τα φυσικά πρόσωπα, τα νομικά πρόσωπα και οι εργαζόμενοι δεν πρέπει να έχουν καταδικασθεί ή παραπεμφθεί για κακούργημα, κλοπή, απάτη, απιστία εις βάρος του δημοσίου και για οποιοδήποτε έγκλημα κατά της γενετήσιας ελευθερίας. Επιπλέον, εφόσον παραβιάζονται οι όροι και προϋποθέσεις έγκρισης της παραγωγής και διάθεσης των τελικών προϊόντων, με απόφαση της αδειοδοτούσας αρχής προβλέπονται είτε ολική ή μερική - προσωρινή ή οριστική - διακοπή της μεταποιητικής δραστηριότητας είτε πρόστιμο που κυμαίνεται από 1.000 ευρώ έως 75.000. Όσον αφορά τη χωροθέτηση, προβλέπεται η χορήγηση άδειας καλλιέργειας και μεταποίησης σε περιοχές όπου επιτρέπονται μεταποιητικές και γεωργικές δραστηριότητες, εξαιρουμένης της γης υψηλής παραγωγικότητας, ενώ οι συντελεστές δόμησης καθορίζονται σύμφωνα με τον νόμο για τον εκσυγχρονισμό της χωροταξικής και πολεοδομικής νομοθεσίας. Όσον αφορά τις εξαγωγές, οι διαδικασίες απλοποιούνται, χωρίς να γίνεται όμως απολύτως καμμία έκπτωση στις προδιαγραφές ασφαλείας. Κατ' αρχάς, ορίζεται η εξαγωγή τελικών προϊόντων φαρμακευτικής κάνναβης ανεξαρτήτως μορφής χωρίς την ειδική έγκριση του ΕΟΦ, αλλά με την προβλεπόμενη άδεια παραγωγής. Η άδεια αυτή θα συνοδεύεται από άδεια της εθνικής αρχής κάθε κράτους προορισμού, η οποία θα είναι επίσημα μεταφρασμένη και συνοδευόμενη από τα απαραίτητα έγγραφα περιγραφής, σύστασης, σύνθεσης, σκοπού χρήσης των προϊόντων, περιγραφή της παραγωγικής διαδικασίας και ανταποδοτικό τέλος υπέρ του ΕΟΦ ποσού δυόμισι χιλιάδων ευρώ συν τετρακόσια ευρώ ανά μορφή και περιεκτικότητα. Έτσι εξαλείφεται η χρονοβόρος διαδικασία της ειδικής έγκρισης. Ειδικότερα, ρυθμίζεται η εξαγωγή τελικών προϊόντων με τη μορφή ξηρού ανθού. O ΕΟΦ χορηγεί άδεια παραγωγής και εξαγωγής τελικών προϊόντων φαρμακευτικής κάνναβης με τη μορφή ξηρού ανθού συσκευασίας έως 30 γραμμάρια, αποκλειστικά για ιατρικούς και φαρμακευτικούς σκοπούς, ανεξάρτητα εάν στη χώρα εξαγωγής πρόκειται να χρησιμοποιηθεί ως τελικό, ενδιάμεσο προϊόν ή πρώτη ύλη. Μέσω των συγκεκριμένων ρυθμίσεων προσδοκάται ότι θα υποστηριχθεί η μεταποιητική δραστηριότητα εντός της χώρας, αφού οι εξαγωγές ποσότητες θα είναι περιορισμένες και δεν θα μπορούν να χρησιμοποιούνται από άλλους μεταποιητές στο εξωτερικό. Προς την κατεύθυνση ενίσχυσης της μεταποίησης και προκειμένου να χορηγηθεί η συγκεκριμένη άδεια, απαιτείται να έχει υποβληθεί συγχρόνως αίτηση για ειδική έγκριση κυκλοφορίας τελικού προϊόντος στην Ελλάδα σε διαφορετική, όμως, μορφή από αυτήν του ξηρού ανθού, όπως και να τεκμηριώνεται από πλευράς του αιτούντος η συμφωνία του ανθού κάνναβης με τα γενικά κείμενα της ευρωπαϊκής και διεθνούς φαρμακοποιίας. Βέβαια, η παραγωγή του ξηρού ανθού προϋποθέτει συνθήκες ενισχυμένης ασφαλείας, όπως περίκλειστη ουδέτερη ζώνη ελέγχου των μονάδων, ενισχυμένη τοιχοποιία, πόρτες ασφαλείας και ασφαλώς μηχανισμό ασφαλούς περιέκτη. Περαιτέρω, το νομοσχέδιο ρυθμίζει την κυκλοφορία των τελικών προϊόντων φαρμακευτικής κάνναβης στην εσωτερική αγορά, ενώ εισάγει σημαντικές μεταβατικές και εξουσιοδοτικές διατάξεις. Τα τελικά προϊόντα που προορίζονται για εγχώρια κατανάλωση διοχετεύονται στην αγορά έπειτα από την έγκριση του προέδρου του ΕΟΦ και την ένταξή τους στον πίνακα Δ' του άρθρου 1 του Κώδικα Νόμων για τα Ναρκωτικά, χωρίς τη γνώμη της Επιτροπής Ναρκωτικών. Οι αποφάσεις έγκρισης, που έχουν εκδοθεί έως την έναρξη ισχύος του παρόντος νόμου και αφορούν εγκαταστάσεις σε γη υψηλής παραγωγικότητας παραμένουν σε ισχύ. Οι Υπουργοί Ανάπτυξης, Οικονομικών, Προστασίας του Πολίτη, Υγείας, Περιβάλλοντος, Δικαιοσύνης, Εσωτερικών και Αγροτικής Ανάπτυξης με κοινή απόφαση δύνανται να εξειδικεύουν τους όρους και τις προϋποθέσεις των εγκρίσεων εγκατάστασης και λειτουργίας μεταποιητικών μονάδων, την υποβολή επιπλέον δικαιολογητικών, το ύψος του παραβόλου, τις προδιαγραφές φύλαξης των καλλιεργούμενων εκτάσεων, την εξαγωγή και εισαγωγή πολλαπλασιαστικού υλικού, καθώς και τη διενέργεια ελέγχων στις μονάδες. Με εισήγηση του προέδρου του ΕΟΦ οι Υπουργοί Οικονομικών και Υγείας δύνανται να αναπροσαρμόζουν το προβλεπόμενο ανταποδοτικό τέλος, όπως και τα δικαιολογητικά που αφορούν τις εξαγωγές τελικών προϊόντων ξηρού ανθού. Το Γενικό Λογιστήριο του Κράτους εκτιμά πως θα υπάρξουν έσοδα σε τακτική βάση τόσο από τα παράβολα κάθε επένδυσης όσο και από την ετήσια επικαιροποίηση των εγκρίσεων και τα ανταποδοτικά τέλη των εξαγωγών. Η μείζων αναπτυξιακή προοπτική, ωστόσο, δεν είναι ταμειακή αλλά είναι εργασιακή, αφού, για να προαχθούν οι συγκεκριμένες επενδύσεις και να λειτουργήσουν οι μεταποιητικές μονάδες, θα χρειαστούν, πέραν των καλλιεργητών, γεωπόνοι, χημικοί, φαρμακοποιοί και εργαζόμενοι άλλων ειδικοτήτων. Κλείνοντας, θα ήθελα να αναφερθώ και σε δυο από τις τροπολογίες. Με την τροπολογία με γενικό αριθμό 889 και ειδικό 70, άρθρο 4, προβλέπεται η άμεση καταβολή του συνόλου των ενισχύσεων από το Πρόγραμμα Δημοσίων Επενδύσεων σε γυμναστήρια, παιδότοπους, τουριστικές επιχειρήσεις φιλοξενίας, αλλά και αυτοαπασχολούμενους δικηγόρους που έχουν πληγεί από την πανδημία. Τα ποσά αυτά είναι αφορολόγητα, ανεκχώρητα και ακατάσχετα. Με την τροπολογία με γενικό αριθμό 895 και ειδικό 71, άρθρο 1, χορηγείται παράταση προθεσμίας υποβολής αντιρρήσεων κατά του περιεχομένου των δασικών χαρτών που η ανάρτησή τους υλοποιείται εντός το 2021. Με αυτή, τη διάταξη παρέχονται αφενός μεν ικανός χρόνος στη διευθύνσεις δασών, ώστε να διορθώσουν σφάλματα που έχουν προκύψει, και αφετέρου το δικαίωμα στους θιγόμενους να υποβάλλουν αντιστοίχως τις ενστάσεις τους. Το δασικό είναι ένα πολύ μεγάλο θέμα που απασχολεί πάρα πολύ κόσμο, σχεδόν πάνω από τη μισή Ελλάδα. Οι συγκεκριμένες προσθήκες, σε συνδυασμό με τα υπόλοιπα άρθρα των τροπολογιών είναι απολύτως απαραίτητες και ευεργετικές για την οικονομική δραστηριότητα και, βεβαίως, θα τις υποστηρίξουν οι αρμόδιοι Υπουργοί. Κλείνοντας, το παρόν σχέδιο νόμου έχει ξεκάθαρα αναπτυξιακή μορφή. Με σαφή και οργανωμένο τρόπο η έννομη τάξη εμπλουτίζεται με ένα σύνολο διατάξεων το οποίο θα συμβάλει πρακτικά στην εγκαθίδρυση ενός νέου κλάδου, η ανάπτυξη του οποίου θα έχει πολλαπλασιαστικά οφέλη για την οικονομία. Για τον λόγο αυτό η πλειοψηφία το υποστηρίζει και το υπερψηφίζει. Σας ευχαριστώ.
Τον λόγο έχει τώρα ο γενικός εισηγητής από την Κοινοβουλευτική Ομάδα του ΣΥΡΙΖΑ, κ. Αλέξανδρος Χαρίτσης.
Ευχαριστώ, κύριε Πρόεδρε. Κυρίες και κύριοι Βουλευτές, είμαστε σήμερα εδώ, για να συζητήσουμε ένα ακόμα κρίσιμο νομοσχέδιο κάτω από συνθήκες πρωτόγνωρες για την ελληνική κοινωνία, αλλά και για το Ελληνικό Κοινοβούλιο, συνθήκες οι οποίες επιβλήθηκαν βεβαίως, από την πανδημία, που πλέον βιώνουμε για περισσότερο από ένα χρόνο, συνθήκες οι οποίες μας οδήγησαν στην αλλαγή της καθημερινότητάς μας και του τρόπου ζωής μας συνολικά, ολόκληρη την κοινωνία, συνθήκες οι οποίες επέβαλαν μέτρα και στον τρόπο λειτουργίας του Κοινοβουλίου, μέτρα όμως τα οποία ήταν επιλεκτικά. Γιατί την ίδια στιγμή που περιορίστηκε η φυσική παρουσία των Βουλευτών και καθιερώθηκε η ψήφος με εξουσιοδότηση στις Κοινοβουλευτικές Ομάδες, καμμία αναστολή δεν υπήρξε από την Κυβέρνηση για τη νομοθέτηση κρίσιμων νομοσχεδίων που καμμία σχέση με την πανδημία δεν είχαν. Πρόκειται για νομοσχέδια τα οποία σε πολλές περιπτώσεις προκάλεσαν και προκαλούν την αντίδραση της κοινωνίας. Ενδεικτικά κάποια παραδείγματα: Το νομοσχέδιο πριν από λίγους μήνες του Υπουργείου Οικονομικών για τον πτωχευτικό νόμο. Οσονούπω, την 1η Ιουνίου απελευθερώνονται οι πλειστηριασμοί και πρώτης κατοικίας πλέον. Το νομοσχέδιο του Υπουργείου Παιδείας για την αστυνομία στα πανεπιστήμια και για τον αποκλεισμό τριάντα χιλιάδων περίπου νέων από τριτοβάθμια εκπαίδευση. Το περιβαλλοντοκτόνο νομοσχέδιο που έχει δημιουργήσει πλέον αντιδράσεις ακόμα και σε ευρωπαϊκό επίπεδο, ενώ μόλις χθες είχαμε και την ψήφιση με απώλειες για την κοινοβουλευτική πλειοψηφία του νομοσχεδίου για την υποχρεωτική συνεπιμέλεια που συνάντησε την αντίδραση ακόμα και του Οργανισμού Ηνωμένων Εθνών. Όλα αυτά τα ανέλυσε εκτενώς ο Αρχηγός της Αξιωματικής Αντιπολίτευσης και Πρόεδρος του ΣΥΡΙΖΑ. Τα είπε πριν από λίγο και ο Κοινοβουλευτικός μας Εκπρόσωπος. Μίλησαν για την κακοποίηση της κοινοβουλευτικής διαδικασίας που συνιστά, βεβαίως, καίριο ζήτημα δημοκρατίας, τίποτα λιγότερο από αυτό. Επιτρέψτε μου εμένα να προσθέσω σε αυτά και κάτι το οποίο έχει να κάνει και με το νομοσχέδιο το οποίο συζητάμε σήμερα για την παραγωγή και την αξιοποίηση των προϊόντων φαρμακευτικής κάνναβης. Πραγματικά, αυτό το οποίο έχει συμβεί - εξ όσων γνωρίζω - δεν έχει προηγούμενο, συνιστά πρωτοτυπία στα κοινοβουλευτικά χρονικά. Σε ένα νομοσχέδιο το οποίο συζητήθηκε σε τέσσερις πολύωρες συνεδριάσεις στην αρμόδια Επιτροπή Παραγωγής και Εμπορίου δεν βρέθηκε κανείς, ούτε ένας Βουλευτής από την κοινοβουλευτική πλειοψηφία να πάρει το λόγο και να το υποστηρίξει. Εκατόν πενήντα οκτώ Βουλευτές από τη μεριά της Νέας Δημοκρατίας απουσίαζαν όλοι, οι πάντες. Πάλι καλά…
Εγώ για τους εκατόν πενήντα οκτώ…
Βεβαίως, τώρα έρχομαι σε εσάς, κύριε Κέλλα. Πάλι καλά, που εσείς αναλάβετε τον άχαρο ρόλο του εισηγητή και μπράβο σας. Βεβαίως, είναι και ο κ. Μπουκώρος, που ανέλαβε σήμερα το ρόλο του Κοινοβουλευτικού Εκπροσώπου. Αλλιώς, πραγματικά, νομίζω ότι θα πηγαίναμε για βραβείο Γκίνες, να έχουμε νομοσχέδιο από τη μεριά της Κυβέρνησης, χωρίς εισηγητή από τη μεριά της Πλειοψηφίας. Δεν υπάρχει προηγούμενο σε αυτό. Τις κρυφές στρατιές των Βουλευτών περιμένουμε μια εβδομάδα να τις δούμε. Πού είναι αυτές οι κρυφές στρατιές των Βουλευτών που θα έρθουν να υποστηρίξουν το νομοσχέδιο, κύριε Μπουκώρο; Ακόμη όμως και οι Υπουργοί της Κυβέρνησης αποφεύγουν με τακτ να τοποθετηθούν δημόσια και ζητάνε από ό,τι μαθαίνω και από δημοσιογράφους να μην τους θέτουν το θέμα στις συνεντεύξεις τους, για να μην τους φέρνουν σε δύσκολη θέση. Μάλλον παραμένουν πιστοί στη λογική και στις δηλώσεις των προηγούμενων χρόνων, της περιόδου της κυβέρνησης του ΣΥΡΙΖΑ. Ηχηρή, βεβαίως, ήταν - αυτό είναι πολύ σοβαρό, αγαπητοί συνάδελφοι της Πλειοψηφίας - και η απουσία σε όλη αυτή την κοινοβουλευτική διαδικασία του Υπουργείου Υγείας, που είναι ένα Υπουργείο που εμπλέκεται ευθέως κι έχει άμεση αρμοδιότητα για το εν λόγω ζήτημα. Έλαμψε δια της απουσίας του από όλη αυτή τη συζήτηση. Φαίνεται, λοιπόν, κύριοι Υπουργοί - απευθύνομαι στον κ. Παπαθανάση, αλλά και στον κ. Γεωργιάδη, ο οποίος δεν βρίσκεται αυτήν τη στιγμή στην Αίθουσα - πως η ξεκάθαρη παραδοχή από τη μεριά σας ότι η στάση της Νέας Δημοκρατίας ως αντιπολίτευση στο συγκεκριμένο ζήτημα, όπως και σε πολλά άλλα - θα επανέλθω στη συνέχεια σε αυτό - ήταν εσφαλμένη. Η παραδοχή σας, λοιπόν, αυτή είναι φωνή βοώντος εν τη ερήμω. Με την απουσία τους και τη σιωπή τους οι συνάδελφοί σας Υπουργοί και Βουλευτές της Νέας Δημοκρατίας δείχνουν να μη συμφωνούν με αυτήν την αλλαγή στάσης. Αναρωτιόμαστε, λοιπόν, αν το παρόν νομοσχέδιο έχει την έγκριση των Βουλευτών της Πλειοψηφίας. Και αυτό το θέατρο του παραλόγου που ζήσαμε όλες τις προηγούμενες μέρες, που σας περιέγραψα μόλις τώρα, θεωρούμε ότι δεν μπορεί να συνεχιστεί. Δεν μπορούν οι Βουλευτές να κρύβονται και να ψηφίζουν δια αντιπροσώπου, δια του γραμματέα της Κοινοβουλευτικής τους Ομάδας. Πρέπει όλοι, ο καθένας και η καθεμιά ξεχωριστά, να αναλάβουν τις ευθύνες τους. Για τον λόγο αυτό, καταθέτουμε και αίτημα για ονομαστική ψηφοφορία επί της αρχής του νομοσχεδίου, γιατί θεωρούμε ότι η δημοκρατία δεν μπορεί να μπει σε αναστολή. Όσο και να προσπαθεί η Κυβέρνηση να αξιοποιήσει την πανδημία, για να νομοθετήσει με την κοινωνία απούσα, εμείς θα είμαστε εδώ για να διασφαλίζουμε τη λειτουργία της δημοκρατίας και την εκπροσώπηση των πολιτών σε αυτήν. Μπαίνω τώρα στα του νομοσχεδίου: Αν σήμερα, κυρίες και κύριοι συνάδελφοι, μπορούμε να συζητάμε στο ελληνικό Κοινοβούλιο για την παραγωγή και την αξιοποίηση προϊόντων φαρμακευτικής κάνναβης, αν μπορούμε να συζητάμε για το πόσοι ασθενείς θα έχουν πρόσβαση στο φάρμακό τους, στο πώς θα παταχθούν οι μηχανισμοί του μαύρου χρήματος, στο πώς θα προχωρήσουν οι εγχώριες επενδύσεις και η πρόσβαση σε μια αναδυόμενη παγκόσμια αγορά, όλα αυτά συμβαίνουν επειδή η Κυβέρνηση του ΣΥΡΙΖΑ εγκαίρως και με τόλμη άνοιξε συντεταγμένα την κουβέντα για ένα αντικείμενο, που μέχρι τότε αποτελούσε ταμπού για το πολιτικό σύστημα και την ελληνική κοινωνία. Δημιουργήσαμε ένα σαφές νομοθετικό πλαίσιο εκεί που για χρόνια δεν είχε γίνει απολύτως τίποτα. Βλέπω ότι είναι και ο τότε εισηγητής του νομοσχεδίου μας εδώ, ο πρώην Υπουργός Υγείας κ. Ανδρέας Ξανθός, ο οποίος είχε ακούσει τα μύρια όσα τότε, όταν από το 2016 συστάθηκε ομάδα εργασίας στο Υπουργείο Υγείας για την ιατρική χρήση της κάνναβης και μετά από εκτεταμένη διαβούλευση και λαμβάνοντας υπόψιν τις απόψεις των υπηρεσιών και των επιστημονικών φορέων και σε διάλογο με τους συλλόγους των ασθενών και την επιστημονική κοινότητα, θεσμοθετήθηκε με τον ν.4523/2018 η δυνατότητα εγχώριας παραγωγής και τελικής επεξεργασίας προϊόντων φαρμακευτικής κάνναβης. Ενώ εμείς, κύριοι της Πλειοψηφίας, φέρναμε στο προσκήνιο τους ασθενείς και τις ανάγκες τους, το δικαίωμά τους για ασφαλή φαρμακευτική περίθαλψη, τα πολλαπλά οφέλη που έχει η φαρμακευτική κάνναβη για την οικονομία, για τις επενδύσεις, για την ανάπτυξη ειδικής επιστημονικής τεχνογνωσίας, τη στιγμή που νομοθετούσαμε με στόχο την αξιοποίηση των συγκριτικών πλεονεκτημάτων της χώρας και θέταμε τις βάσεις για τη δημιουργία μιας νέας εγχώριας αγοράς με πολύ σημαντικές προοπτικές ανάπτυξης, δυστυχώς τότε, η τότε αντιπολίτευση, η τότε Αξιωματική Αντιπολίτευση - για να μην είμαι άδικος με άλλες πολιτικές δυνάμεις - λοιδορούσε και σαμπόταρε κυριολεκτικά μια καινοτόμα προσπάθεια για τη δημιουργία, βεβαίως, των αναγκαίων ευρύτερων συναινέσεων. Δυστυχώς, όλα αυτά γίνονταν στον βωμό μικροκομματικών συμφερόντων. Ασκήσατε τότε μια αντιπολίτευση, η οποία ήταν συκοφαντική και σκοταδιστική, βαθιά αντιεπιστημονική και, βεβαίως, εντελώς παρωχημένη. Μιλούσατε τότε για πρελούδιο αποποινικοποίησης της κάνναβης και γνωστές ιδεοληψίες του ΣΥΡΙΖΑ. Κατηγορούσατε ότι επιχειρούμε να μετατρέψουμε τη χώρα σε χασισοφυτεία, ότι το νομοσχέδιό μας έχει τη λογική της κερκόπορτας και χαρακτηρίζατε περίπου τους ενδιαφερόμενους επενδυτές ως ναρκέμπορους. Σε αυτές τις συνθήκες και παρ' όλες αυτές τις αντίξοες πολιτικά συνθήκες, εμείς προχωρήσαμε. Οριοθετήσαμε το πλαίσιο μέσα στο οποίο μπορούν να υπάρξουν παραγωγικές επενδύσεις, να υπάρξει καλλιέργεια, παραγωγή, μεταποίηση και τελική επεξεργασία και διάθεση των προϊόντων φαρμακευτικής κάνναβης. Γι' αυτό και σήμερα μπορούμε, επιτέλους, να κάνουμε οργανωμένα, συντεταγμένα, πολιτισμένα, δημοκρατικά τη συζήτηση για ασθενείς και για επενδύσεις. Η εγκυρότητα και ο καινοτομικός χαρακτήρας της νομοθετικής μας παρέμβασης αναγνωρίστηκαν και από τους φορείς κατά τη διαδικασία της ακρόασης των φορέων στην Επιτροπή μας, στην Επιτροπή Παραγωγής και Εμπορίου - αυτό είναι κάτι, το οποίο θεωρώ ότι είναι εξαιρετικά σημαντικό - , όπως αναγνωρίστηκε ότι η παρέμβαση αυτή του 2018 έδωσε στη χώρα μας ανταγωνιστικό πλεονέκτημα σε ευρωπαϊκό επίπεδο και δημιούργησε ένα μεγάλο επενδυτικό ενδιαφέρον. Τα στοιχεία είναι αποκαλυπτικά. Τα καταθέσαμε και στην επιτροπή. Για να είμαι δίκαιος, και από τη μεριά του Υπουργείου τα στοιχεία επιβεβαιώθηκαν ότι μέχρι τα μέσα του 2019 είχαν κατατεθεί πολλές αιτήσεις - εβδομήντα μία αιτήσεις - επενδυτικών σχεδίων με προϋπολογισμό 852 εκατομμύρια ευρώ και πέντε χιλιάδες προσδοκώμενες νέες θέσεις εργασίας. Ήδη κατά τη διάρκεια της διακυβέρνησής μας είχαν αδειοδοτηθεί είκοσι πέντε επιχειρήσεις, δέκα ακόμα βρίσκονταν στο τελικό στάδιο έκδοσης απόφασης αδειοδότησης και περίπου τριάντα στο στάδιο της αξιολόγησης. Σήμερα, η Νέα Δημοκρατία ως Κυβέρνηση κάνει μια στροφή εκατόν ογδόντα μοιρών. Είναι καλοδεχούμενη, βεβαίως. Ο ίδιος ο Υπουργός Ανάπτυξης χαρακτηρίζει την τότε νομοθετική μας πρωτοβουλία, του 2018, ως πράξη πολιτικής γενναιότητας, όπως έγινε, βεβαίως, και με το περίφημο μαξιλάρι ασφαλείας των 37 δισεκατομμυρίων, όπως έγινε ακόμα περισσότερο και με τις Πρέσπες. Μιλάμε για μια εντυπωσιακή κυβίστηση από τη μεριά της Νέας Δημοκρατίας. Καλωσορίζουμε τη Νέα Δημοκρατία στον κόσμο του πραγματικού. Αξίζει να δούμε, όμως, και τι έγινε τα τελευταία δύο χρόνια. Η απάντηση, δυστυχώς, είναι σχεδόν τίποτα. Μιλάω για το συγκεκριμένο θέμα της κάνναβης. Καθυστέρησε χαρακτηριστικά η έκδοση των απαιτούμενων υπουργικών αποφάσεων και κυρίως με ευθύνη, για να είμαστε δίκαιοι, όχι του Υπουργείου Ανάπτυξης, αλλά του Υπουργείου Αγροτικής Ανάπτυξης, της ΚΥΑ για τον καθορισμό των τύπων και των τεχνικών προδιαγραφών κατασκευής θερμοκηπίων, με αποτέλεσμα αδειοδοτημένες επιχειρήσεις να μην έχουν τη δυνατότητα κατασκευής του εγκεκριμένου τύπου θερμοκηπίου. Το αποτέλεσμα αυτού ήταν ότι το ανταγωνιστικό πλεονέκτημα που είχε δημιουργηθεί για τη χώρα μας έναντι άλλων ευρωπαϊκών χωρών, χάθηκε. Βρισκόμαστε πλέον σε δυσχερέστερη θέση στον διεθνή ανταγωνισμό και ειδικότερα πίσω από χώρες, όπως η Πορτογαλία, η Μάλτα, η Δανία, χώρες, δηλαδή - γι' αυτό επισημαίνω τις συγκεκριμένες χώρες - οι οποίες βασίστηκαν στο δικό μας πλαίσιο, στο δικό μας ελληνικό πλαίσιο του 2018, για να διαμορφώσουν το δικό τους και σήμερα έχουν αποκτήσει δεσπόζουσα θέση στην ευρωπαϊκή αγορά. Με τις καθυστερήσεις και τις παλινωδίες υπονομεύσατε έτσι ένα εξαιρετικά προσοδοφόρο και ανοιχτό στο μέλλον επενδυτικό εργαλείο. Κυρίες και κύριοι της Κυβέρνησης, το παρόν νομοσχέδιο βασίζεται και αξιοποιεί το νομοθετικό πλαίσιο που διαμόρφωσε ο ΣΥΡΙΖΑ. Προχωράει, όμως, διστακτικά και, μάλιστα, μετά από αυτήν τη χαρακτηριστική καθυστέρηση των δύο ολόκληρων ετών, ενώ η ευρωπαϊκή αγορά έχει ωριμάσει και τη στιγμή που γνωρίζετε ότι από εμάς δεν θα αντιμετωπίσετε συκοφαντίες, όπως αντιμετωπίσαμε εμείς στο παρελθόν, αλλά ουσιαστική, εποικοδομητική κριτική. Θα έπρεπε, λοιπόν, σήμερα να μιλάμε για ένα πιο προωθημένο σχέδιο νόμου, που να ανταποκρίνεται στις προσδοκίες των ασθενών, στις προσδοκίες των επενδυτών και να συμβαδίζει με τις διεθνείς εξελίξεις, ειδικά αφού, όπως λέτε, μελετήσατε και περιπτώσεις - έτσι ειπώθηκε στην επιτροπή - άλλων χωρών. Συγκεκριμένα, δίνετε μεν τη δυνατότητα χορήγησης άδειας παραγωγής αποκλειστικά, όμως, για την εξαγωγή τελικών προϊόντων φαρμακευτικής κάνναβης με τη μορφή ξηρού ανθού, αντί να διευκολύνετε, δημιουργείτε πλέον προσκόμματα σε εγχώριες επενδύσεις, πρώτα και κύρια στερώντας από εγχώριες παραγωγικές μονάδες που διαθέτουν σχετική τεχνογνωσία το δικαίωμα να επενδύσουν στην παραγωγή τελικού προϊόντος, αφού δεν μπορούν να προμηθεύονται από ελληνικές παραγωγικές μονάδες την πρώτη ύλη. Παράλληλα, δημιουργείτε πολύ αυστηρούς όρους για τις εξαγωγές με την περίφημη απαίτηση των τριάντα γραμμαρίων για την εξαγωγή ξηρού ανθού. Βεβαίως, εδώ περιμένουμε να δούμε και σήμερα μήπως από τη μεριά του Υπουργού υπάρχει ως προς αυτό το ζήτημα κάποια εξέλιξη. Είναι ιδιαίτερα κρίσιμο, γνωρίζοντας ότι οι ανταγωνιστές μας σε άλλες χώρες κινούνται σε πολύ μεγαλύτερες ποσότητες. Επιπροσθέτως, για να αποκτήσουν οι παραγωγοί άδεια παραγωγής ξηρού ανθού προς εξαγωγή, πρέπει να υποβάλουν αίτηση για ειδική έγκριση κυκλοφορίας τελικού προϊόντος στην Ελλάδα σε μορφή διαφορετική αυτής του αποξηραμένου ανθού. Μια τέτοια υποχρέωση συνιστά, κατά τη γνώμη μας, έναν υπέρμετρο παρεμβατισμό και εμποδίζει την εφαρμογή επενδυτικών σχεδίων. Σημειώνω δε ότι η πρόβλεψη για εξαγωγή αποκλειστικά ξηρού ανθού δεν φαίνεται να συμβαδίζει και με τις τρέχουσες διεθνείς εξελίξεις, καθώς στην παρούσα χρονική συγκυρία τα στοιχεία δείχνουν ότι οι διεθνείς προορισμοί εξαγωγής αρχίζουν να στρέφουν πλέον το ενδιαφέρον τους και προς φαρμακευτικά προϊόντα, όπως το λάδι, επιβραδύνοντας τις εξαγωγές για την αποξηραμένη κάνναβη. Τέλος, καταργείτε - δεν έχουμε λάβει ακόμη μια πειστική απάντηση από τη μεριά του Υπουργείου - τη δυνατότητα εγκατάστασης μονάδας φαρμακευτικής κάνναβης σε γη υψηλής παραγωγικότητας. Εν ολίγοις και για να μην μακρηγορώ ό,τι δίνετε με το ένα χέρι, το παίρνετε με το άλλο, αντιμετωπίζοντας κατ' ουσίαν τη φαρμακευτική κάνναβη με τρόπο αμφίθυμο και φοβικό και την ίδια στιγμή, δυστυχώς - ενώ θα έπρεπε - δεν έχουν ανακοινωθεί και συγκεκριμένα κίνητρα για τις επιχειρήσεις, οι οποίες επενδύουν σε αυτόν τον κλάδο, όπως στον αναπτυξιακό νόμο ή σε άλλα χρηματοδοτικά προγράμματα ενίσχυσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας, κύριε Πρόεδρε, για ένα - δυο λεπτά. Κυρίες και κύριοι της Κυβέρνησης, ακούσαμε με μεγάλη προσοχή τις τοποθετήσεις των εμπλεκόμενων φορέων κατά την ακρόαση τους, των συλλόγων ασθενών, των εκπροσώπων των επιχειρήσεων φαρμακευτικής κάνναβης, των επιστημονικών φορέων που ασχολούνται με το ζήτημα. Σε αντίθεση με τη δική σας τακτική, που ως αντιπολίτευση μετατρέψατε ένα ευαίσθητο ζήτημα σε πεδίο κερδοσκοπικής αντιπαράθεσης με παρωχημένες όρους προηγούμενων δεκαετιών και θέτοντας ως προτεραιότητα την αξιοποίηση των ανταγωνιστικών μας πλεονεκτημάτων για παραγωγή εγχώριας αξίας, εμείς καταθέσαμε και στο συγκεκριμένο νομοσχέδιο τροπολογίες, οι οποίες θεωρούμε ότι θα το πήγαιναν μπροστά, ότι θα δημιουργούσαν ένα πιο προωθητικό θεσμικό πλαίσιο. Καταθέσαμε τροπολογία επί του άρθρου 14 για την παραγωγή τελικών προϊόντων φαρμακευτικής κάνναβης τόσο με τη μορφή του ξηρού ανθού, όσο και εκχυλίσματος, το οποίο βρίσκεται σε μεγάλη ζήτηση στη διεθνή αγορά, με την άρση του περιορισμού για τα τριάντα γραμμάρια στη συσκευασία ξηρού ανθού, με τη δυνατότητα να επιτραπεί η διάθεση στην εγχώρια βιομηχανία ανθού και εκχυλισμάτων, ώστε να δημιουργηθούν συνέργειες και με την ελληνική βιομηχανία φαρμάκου. Προτείναμε, επίσης, την κατάργηση της παραγράφου 2, που επιβάλλει στον παραγωγό την υποχρεωτική κατάθεση αίτησης για προϊόν άλλης μορφής από αυτή του αποξηραμένου ανθού. Τέλος, με την τροπολογία επί του άρθρου 11 ζητήσαμε να επιτρέπεται η εγκατάσταση καλλιεργειών και μονάδων μεταποίησης φαρμακευτικής κάνναβης στη γη υψηλής παραγωγικότητας στο ίδιο ποσοστό που έτσι κι αλλιώς προβλέπεται σήμερα από το νόμο για τα φωτοβολταϊκά. Αποδεικνύουμε με τις παρεμβάσεις μας, με αυτές τις τροπολογίες, έμπρακτα τη σημασία που δίνουμε στη συγκεκριμένη οικονομική δραστηριότητα προς όφελος πρωτίστως των ασθενών - θα πω περισσότερα πράγματα για τους ασθενείς και στη δευτερολογία μου, αν έχω τη δυνατότητα - προς όφελος της αναπτυξιακής προοπτικής της χώρας και της εναρμόνισής της με τις σύγχρονες διεθνείς πρακτικές. Αν αυτές οι τροπολογίες γίνονταν αποδεκτές, πραγματικά θα μπορούσαμε να μιλάμε για ένα πολύ πιο ουσιαστικό και προωθημένο θεσμικό πλαίσιο. Η δική μας παρουσία στη Βουλή θα έχει πάντα ως γνώμονα να είμαστε χρήσιμοι, για την πλειοψηφία της ελληνικής κοινωνίας. Αυτό μας ενδιαφέρει. Αν και εσείς είχατε αντιληφθεί αυτόν τον ρόλο της αντιπολίτευσης τα προηγούμενα χρόνια, σήμερα θα συζητάγαμε από μια εντελώς διαφορετική, από μια πολύ καλύτερη βάση. Ευχαριστώ πολύ, κύριε Πρόεδρε.
Μέχρι να καθαριστεί το Βήμα και επειδή τον βλέπω μπροστά μου, στο πρόσωπο λοιπόν του αγαπητού σε όλους μας Κώστα Σκανδαλίδη να ευχηθούμε χρόνια πολλά σε όλους τους συναδέλφους και συναδέλφισσες που εορτάζουν και σε όλους τους εορτάζοντες και εορτάζουσες της Βουλής, υπαλλήλους, Κοινοβουλευτικούς Εκπροσώπους των μέσων ενημέρωσης. [[Χειροκροτήματα]] Κύριε Σκανδαλίδη και κύριε Μάρκου - που σας είδα μόλις - χρόνια πολλά! Αν τυχόν κάποιο άλλο κόμμα έχει σκοπό να κάνει αίτηση ονομαστικής ψηφοφορίας, παράκληση των Υπηρεσιών της Βουλής να την καταθέσει τώρα - είναι Παρασκευή - για να βγουν τα σώματα εγκαίρως, να μη χάνουμε χρόνο την τελευταία στιγμή. Ευχαριστώ. Τον λόγο έχει τώρα ο ειδικός αγορητής από το Κίνημα Αλλαγής κ. Μιχαήλ Κατρίνης.
Ευχαριστώ πολύ, κύριε Πρόεδρε. «Δεν μπορούσα να πιστέψω ότι πέντε σταγόνες κανναβιδιόλης την ημέρα θα έκαναν τόσο τεράστια διαφορά. Αυτό το λάδι δεν είναι ουσία, είναι βοήθεια» είπε η Ελένη που πάσχει εδώ και έντεκα χρόνια από χρόνιο νευροπαθητικό πόνο. «Πάσχω από νόσο του Crohn είκοσι ένα χρόνια τώρα. Έχω κάνει δεκατρία χειρουργεία εντεροκήλης και τριάντα τέσσερις νοσηλείες, με τελικό ειλεό. Πόνος σωματικός και ψυχικός. Από τότε που μπήκε στη ζωή μου το CBD 10%, μετρώ σήμερα εκατόν πενήντα ημέρες χωρίς πόνους χωρίς να δίνεις αλλά το σημαντικότερο από όλα εκατόν πενήντα ημέρες χωρίς πόνους, χωρίς αϋπνίες, αλλά το σημαντικότερο από όλα εκατόν πενήντα ημέρες χωρίς Traumeel και πεθιδίνη» λέει η Μαίρη σαράντα ετών. «Δυστυχώς, ο κόσμος δυσκολεύεται να αντιληφθεί την ιατρική εφαρμογή το φυτού. Νομίζει ότι το κάνεις για ψυχαγωγικούς λόγους. Κοίτα όμως τι λένε ένα σωρό έρευνες» λέει καρκινοπαθής, που κάνει χρήση λαδιού κάνναβης και αφήνει στο τραπέζι ένα πάκο χαρτιά από διάφορα μεγάλα ερευνητικά κέντρα του εξωτερικού. Αυτές, κυρίες και κύριοι συνάδελφοι, και εκατοντάδες άλλες μαρτυρίες ασθενών που υποφέρουν από χρόνιο επίμονο πόνο, ιδίως πόνο που σχετίζεται με καρκίνο, εκφυλιστικές παθήσεις, νευροπάθεια, σπαστικότητα, πολλαπλή σκλήρυνση, νευρολογικό τρόμο, επιληπτικές κρίσεις και άλλες, πολλές, δεκάδες, εκατοντάδες επώδυνες καταστάσεις που βρίσκουν ανακούφιση από τα φαρμακευτικά σκευάσματα της κάνναβης θα μπορούσαν από μόνες τους να γεμίσουν τη σημερινή συνεδρίαση και να πείσουν όλους όσοι σκόπιμα διαστρεβλώνουν το περιεχόμενο της συζήτησης για τη δημιουργία εντυπώσεων και μόνο. Δεν ήταν, όμως, αρκετές για να πείσουν τους Βουλευτές της Νέας Δημοκρατίας τρία χρόνια πριν, ώστε να ψηφίσουν το θεσμικό πλαίσιο, που θα επέτρεπε την παραγωγή τελικών προϊόντων φαρμακευτικής κάνναβης στη χώρα μας και τη διάθεσή τους, για ιατρικούς σκοπούς. Το καταψήφισαν, δηλητηριάζοντας τη δημόσια συζήτηση - αυτό μένει - με απίστευτες εκφράσεις, που είμαι σίγουρος ότι και οι ίδιοι θα ήθελαν σήμερα τουλάχιστον να ξεχάσουν. Πρόκειται για ένα πλαίσιο που, για να είμαστε ειλικρινείς, ήρθε βιαστικά, χωρίς πλήρη επεξεργασία, ήταν ελλιπές και όπως αποδείχθηκε, αναποτελεσματικό, αφού πάρα τον ικανοποιητικό αριθμό των εκατόν εβδομήντα αιτήσεων και των εκατόν είκοσι εγκρίσεων, μόλις μία επένδυση έχει ξεκινήσει μέχρι σήμερα. Εμείς ως Κίνημα Αλλαγής, είχαμε υπερψηφίσει τότε το πλαίσιο αυτό τονίζοντας τις εμφανείς αδυναμίες του και την αναποτελεσματικότητα, για τις οποίες δυστυχώς επιβεβαιωθήκαμε. Όμως και το σημερινό νομοσχέδιο, παρά τις επιμέρους βελτιώσεις που επιφέρει, δεν συνιστά ένα ολοκληρωμένο πλαίσιο, αφού δεν αφήνει περιθώρια και πολύ περισσότερο δεν δίνει κίνητρα για τη δημιουργία τοπικών μηχανισμών επεξεργασίας, συσκευασίας και διακίνησης σε βιομηχανική κλίμακα, ενώ μένει εκτός θεσμοθέτησης η βιομηχανική κάνναβη, που θα μπορούσε να αποτελέσει μια σημαντική νέα καλλιέργεια για τους αγρότες μας. Το παρόν σχέδιο νόμου δεν αναφέρεται στις μεθόδους παραγωγής, τα συστήματα διασφάλισης ποιότητας, όταν ήδη άλλες ευρωπαϊκές χώρες βρίσκονται ήδη πιο μπροστά και στις επενδύσεις και στην έρευνα, αλλά και στη διευκόλυνση χορήγησης φαρμακευτικών σκευασμάτων. Πρόκειται για ένα νομοσχέδιο, που δεν ευνοεί τις συνέργειες με την εγχώρια φαρμακευτική βιομηχανία και τα ερευνητικά ιδρύματα, αλλά εξαντλείται στο να διευκολύνει απλά την εγκατάσταση επιχειρήσεων, με μοναδικό στόχο την εξαγωγή προϊόντων. Θετικό, αλλά όχι αρκετό, κύριε Υπουργέ. Ενώ γίνονται βήματα για την απελευθέρωση της διάθεσης και προμήθειας προϊόντων στο ευρύ κοινό με την είσοδο σε φαρμακεία και ιδιωτικές κλινικές, φοβούμαστε ότι η πρόσβαση των ασθενών σε ικανοποιητικό εύρος σκευασμάτων στην εγχώρια αγορά θα παραμείνει πολύ περιορισμένη. Αυτό, κατά την άποψή μας, συνιστά την κυριότερη αδυναμία αν όχι του σημερινού νομοσχεδίου, του συνολικού θεσμικού πλαισίου που αφορά τη φαρμακευτική κάνναβη, ότι δηλαδή δεν υπάρχει ένα πλαίσιο που να αφορά στους ανθρώπους με τους οποίους ξεκίνησα την ομιλία μου, τους ασθενείς, οι οποίοι και πάλι θα έχουν περιορισμένη έως ανύπαρκτη πρόσβαση σε προϊόντα φαρμακευτικής κάνναβης και οι οποίοι θα συνεχίζουν να προμηθεύονται τα προϊόντα ανακουφιστικής θεραπείας παράνομα, όπως με ευθύτητα τόνισαν στην ακρόαση φορέων. Έτσι, ένας ασθενής ταλαιπωρημένος από χρόνιες επώδυνες καταστάσεις θα χρειάζεται και πάλι να ταξιδέψει στις χώρες της Ευρωπαϊκής Ένωσης, όπου υπάρχει το θεσμικό πλαίσιο ελεύθερης διάθεσης, ή θα χρειάζεται και πάλι να πληρώσει μια περιουσία για να προμηθευτεί τα σκευάσματα αυτά, ή ακόμα και θα διώκεται ποινικά γιατί βρίσκει ανακούφιση στη φαρμακευτική κάνναβη. Αυτό, παρά το γεγονός ότι ενώ το υφιστάμενο πλαίσιο σε επίπεδο Ευρωπαϊκής Ένωσης δεν είναι ενιαίο, υπάρχει ψήφισμα από το 2019 που προτρέπει σε κοινή χάραξη πολιτικής μεταξύ κρατών - μελών, με στόχο την επαρκή διαθεσιμότητα των φαρμάκων. Τα σκευάσματα ουσιών της φαρμακευτικής κάνναβης συνταγογραφούνται νόμιμα σε πολλές χώρες εδώ και πάρα πολλά χρόνια, όχι, όμως στην Ελλάδα, αφού δεν έχει εγκριθεί ακόμα καμμία νομίμως αιτιολογημένη αίτηση ασθενούς για χορήγηση προϊόντος φαρμακευτικής κάνναβης. Άρα, θα πρέπει να συμφωνήσουμε σε αυτή την Αίθουσα ότι χρειάζεται αποσαφήνιση του πλαισίου συγκεκριμένων παθήσεων και ειδικοτήτων, κάρτα ασθενούς και πρόσβαση σε νόμιμα σκευάσματα στην εγχώρια αγορά, γεγονός που είμαι σίγουρος ότι θα έδινε κίνητρο και στις παραγωγικές μονάδες, αλλά και στην ελληνική φαρμακευτική βιομηχανία. Κυρίες και κύριοι συνάδελφοι, όταν συζητούμε για τη φαρμακευτική κάνναβη, μιλάμε για ένα φυτό με υψηλή προστιθέμενη αξία, που δημιουργεί παγκοσμίως πάρα πολλά κέρδη για τις οικονομίες. Κυρίως, όμως, μιλάμε για ένα φυσικό προϊόν που μπορεί να αξιοποιηθεί για την ανακούφιση ανθρώπινου πόνου σε πλήθος πολύ διαδεδομένων στην εποχή μας ασθενειών. Αυτή είναι η διάσταση που βάλαμε, βάζουμε και θα βάζουμε και στη συζήτηση αλλά και στον διάλογο που ευχόμαστε και ελπίζουμε ότι θα ανοίξει από εδώ και πέρα, διάσταση που έχει τεθεί ευτυχώς και από άλλες πτέρυγες της Βουλής, από το σύνολο των φορέων και από τους ασθενείς. Πάμε στο νομοσχέδιο και σε επιμέρους παρατηρήσεις. Το είπα και στην επιτροπή: Πώς ξεκλειδώνουν οι επενδύσεις, όταν παραμένουν δύο τα στάδια αδειοδότησης για έγκριση και λειτουργία, αντί και να απλοποιούνται; Αυτό γίνεται αυτόματα, ίσως, με τις ασφυκτικές προθεσμίες που στην πράξη καταργούν τον ουσιαστικό έλεγχο, που όλοι συμφωνούμε ότι είναι πολύ κρίσιμος, τουλάχιστον σε προληπτικό επίπεδο; Δεν θα έπρεπε να επιτραπεί η εξαγωγή φαρμακευτικών πρώτων υλών και δραστικών συστατικών σε διαφορετικές μορφές, ώστε να μην υπάρχει ο περιορισμός μόνο στα προϊόντα με τη μορφή του ξηρού ανθού; Εξυπηρετεί αυτό τους επενδυτές, ευνοεί τους εξαγωγείς, καθώς και ο περιορισμός στη συσκευασία των τριάντα γραμμαρίων; Για εμάς βασική παράμετρο αποτελεί και το περιβαλλοντικό, αλλά και το ενεργειακό αποτύπωμα αυτών των καλλιεργειών. Είναι σωστή η πρόβλεψη, κύριε Υπουργέ, για απαγόρευση τέτοιων εγκαταστάσεων σε γη υψηλής παραγωγικότητας - εμείς το χαιρετίσαμε αυτό - αφού οι καλλιέργειες αυτές της κάνναβης βασίζονται στην υδροπονία και δεν απαιτούν εκτάσεις εύφορης γης. Επιτρέπετε, όμως, με τις μεταβατικές διατάξεις την επέκταση υφιστάμενων μονάδων - που δεν είναι λίγες σε αριθμό - σε γη υψηλής παραγωγικότητας, καθώς και των εκκρεμών αιτήσεων. Άρα, στην πράξη αναιρείτε αυτή την κατεύθυνση του νομοσχεδίου. Θα πρέπει, ίσως, να υπάρχει ένας περιορισμός και στην επέκταση σε γη υψηλής παραγωγικότητας στις υφιστάμενες εγκαταστάσεις, να μπορούν να επεκταθούν αλλά με κάποια όρια. Αλλιώς, καταλαβαίνετε ότι πρέπει να υπάρχει μια όμορη επέκταση, ίσως, σε ανεξέλεγκτο έδαφος γης υψηλής παραγωγικότητας. Επίσης, δεν θα έπρεπε να μετατραπεί από προαιρετική σε υποχρεωτική, τουλάχιστον πάλι για ένα ποσοστό, η εγκατάσταση σταθμού παραγωγής ενέργειας από ανανεώσιμες πηγές ενέργειας, από τη στιγμή που αυτές οι καλλιέργειες είναι ενεργοβόρες και το μείγμα ηλεκτροπαραγωγής ποικίλλει από περιφέρεια σε περιφέρεια; Έλλειμμα, όχι του παρόντος νομοσχεδίου, αλλά του συνολικού θεσμικού πλαισίου είναι η απουσία ενός Εθνικού Οργανισμού Κάνναβης, που νομίζω ότι σύσσωμα τα κόμματα - τουλάχιστον όσοι κατανοούμε την αναγκαιότητα χρήσης της φαρμακευτικής κάνναβης - συμφωνούν και αποτελεί αίτημα και όλων των φορέων και προφανώς και εμείς το προσυπογράφουμε. Διότι σήμερα καθ' ύλην αρμόδιος για τους ελέγχους και τις εγκρίσεις παραμένει ο ΕΟΦ, ενώ όλες οι διαδικασίες, από την αδειοδότηση, τον έλεγχο της καλλιέργειας - σε συνεργασία πάντα με τους γεωτεχνικούς που απουσιάζουν εντελώς και από τις διατάξεις του συγκεκριμένου σχεδίου νόμου και από όλες τις διαδικασίες - μέχρι την παρακολούθηση εισαγωγών και εξαγωγών, την κυκλοφορία σκευασμάτων στην ελληνική αγορά, την ενίσχυση της έρευνας, την ευαισθητοποίηση του ιατρικού κόσμου αλλά και των πολιτών, όλο αυτό το πλαίσιο δράσεων θα έπρεπε να περνά από αυτό τον εθνικό οργανισμό. Συγκρατώ και θεωρώ θετικό το γεγονός ότι ο Αναπληρωτής Υπουργός κ. Παπαθανάσης δεσμεύτηκε για την άμεση σύσταση αυτού του οργανισμού, αλλά και την ολοκλήρωση του θεσμικού πλαισίου, πάντα, βέβαια, σε συνεργασία με το Υπουργείο Υγείας. Σε όλα τα νομοσχέδια Υπουργείου Ανάπτυξης, δυστυχώς, συνεχίζεται η παράδοση των τροπολογιών που δεν έχουν σχέση με το νομοσχέδιο, οι οποίες μάλιστα έρχονται και με τη μορφή τροπολογιών - μωσαϊκού, που σε μία τροπολογία εισάγονται άρθρα από διαφορετικά Υπουργεία, στα οποία δεν μας επιτρέπουν με την τελική μας ψήφο να πούμε αν τελικά συμφωνούμε και σε τι μονολεκτικά. Πάμε τώρα - πολύ σύντομα - στην τροπολογία με γενικό αριθμό 889 και ειδικό 70. Στο άρθρο 2 θα πρέπει να τεθούν ασφαλιστικές δικλίδες ικανές να προστατέψουν την τύχη των δεδομένων, καθώς δίνεται η δυνατότητα στο ΓΕΜΗ να χορηγεί δεδομένα σε άλλα μητρώα που τηρούνται ηλεκτρονικά από πιστωτικά, χρηματοδοτικά, αλλά και άλλα ιδρύματα που διαχειρίζονται αρχεία δεδομένων οικονομικής συμπεριφοράς. Στα άρθρα 3 και 4 ορθώς θεσπίζετε αφορολόγητο, ανεκχώρητο και ακατάσχετο αποζημιώσεων, που θα δοθούν σε πληττόμενες επιχειρήσεις με προγράμματα ΕΣΠΑ. Αυτό, κύριε Υπουργέ, νομίζω ότι προκύπτει από την πραγματικότητα, ότι χιλιάδες επιχειρήσεις αυτή τη στιγμή έχουν ληξιπρόθεσμες οφειλές και χρέη προς την εφορία, ασφαλιστικά ταμεία και το τραπεζικό σύστημα. Σε λιγότερο από δέκα μέρες ξεκινά ο πτωχευτικός νόμος, ξεκινούν οι κατασχέσεις και στη συνέχεια ακολουθούν οι πλειστηριασμοί. Ήδη έχουν εκδοθεί διαταγές πληρωμής. Το είπα και στην επιτροπή, το λέω και σήμερα: Δεν μπορεί, τη στιγμή που θεσπίζετε ενίσχυση για τις επιχειρήσεις εστίασης, ανακοινώσατε ενίσχυση για τις επιχειρήσεις του τουρισμού, λέτε ότι σκέφτεστε να προχωρήσετε σε προγράμματα ρευστότητας για τις επιχειρήσεις του λιανεμπορίου με έμφαση στον κλάδο ένδυσης και υπόδησης, να αφήνετε όλες αυτές τις επιχειρήσεις, που εσείς αναγνωρίζετε ότι είναι πληττόμενες και χρειάζονται μάλιστα και ρευστότητα και οικονομική ενίσχυση, ανυπεράσπιστες σε κατασχέσεις και πλειστηριασμούς. Εδώ πρέπει να υπάρχει μία ενιαία στρατηγική. Αν η Κυβέρνηση συνολικά θεωρεί ότι οι κλάδοι του εμπορίου, της επιχειρηματικότητας είναι πληττόμενοι και χρειάζονται στήριξη οικονομική ή μέσα από τις διατάξεις που περνάμε σήμερα, θα πρέπει, νομίζω, να προστατευθούν και από τα μέτρα αναγκαστικής εκτέλεσης που σε λιγότερο από δέκα μέρες θα εκπλήξουν δυσάρεστα χιλιάδες επαγγελματίες, επιχειρηματίες, εμπόρους, αλλά και συμπολίτες μας. Επίσης, υπογράφηκε η με αριθμό 468/2021 υπουργική απόφαση του Υπουργείου Οικονομικών, βεβαίως, για την ενίσχυση επιχειρήσεων λόγω COVID -19, στις οποίες εντάσσονται καταστήματα και επιχειρήσεις στα εμπορικά κέντρα, στα εκπτωτικά χωριά, ή καταστήματα του τύπου «κατάστημα εντός καταστήματος». Όμως, για τα αμιγώς τουριστικά εμπορικά καταστήματα σε περιοχές, όπως φέρ' ειπείν είναι το κέντρο της Αθήνας και η Πλάκα, δεν υπάρχει καμμία σχεδόν πρόνοια, αφού μόνο το 10% καλύπτεται, ενώ σε αυτές τις περιπτώσεις η πτώση τζίρου ξεπερνά το 90%. Πάμε τώρα στην τροπολογία με γενικό αριθμό 895 και ειδικό 71 του Υπουργείου Περιβάλλοντος και Ενέργειας, η οποία μάλιστα έρχεται σε συνέχεια της δημόσιας τοποθέτησης του ίδιου του Πρωθυπουργού, μετά τις αντιδράσεις που υπήρχαν από την ανάρτηση δασικών χαρτών σε πάρα πολλές περιοχές και ιδιαίτερα στην Κρήτη. Τι κάνετε εσείς με αυτή την τροπολογία; Με το άρθρο 1 δίνετε παράταση προθεσμίας για έξι μήνες για τις περιοχές όπου γίνεται ανάρτηση εντός του 2021. Πολύ ωραία, θετικό, σωστό, θα κερδίσετε χρόνο. Λύνετε τα μεγάλα προβλήματα που έχουν προκαλέσει σε όλη τη χώρα οι διαδικασίες ανάρτησης δασικών χαρτών; Η απάντηση είναι: όχι. Τι λέτε, λοιπόν, εσείς στην τροπολογία; Λέτε ότι σε δύο μήνες θα πρέπει να έχουν εξεταστεί τα πρόδηλα σφάλματα και να έχουν μπει στους δασικούς χάρτες. Μα, είναι δυνατόν, όταν υπάρχουν εκατοντάδες χιλιάδες αντιρρήσεις σε όλη τη χώρα; Μόνο στον Νομό Ηλείας υπάρχουν αυτή τη στιγμή δέκα χιλιάδες αντιρρήσεις και η διαδικασία έχει παγώσει εδώ και ενάμιση χρόνο. Γι' αυτό, πώς με μαγικό τρόπο, λοιπόν, θα γίνουν…
Ε, καλά και εσύ, Μιχάλη, μην το δένεις κόμπο το δίμηνο! Πάμε, προχώρα!
Μα, γι' αυτό λέω, κύριε Πρόεδρε, ότι αυτή η τροπολογία είναι κενή περιεχομένου. Επίσης, υπάρχουν πολλά άλλα ζητήματα, γιατί αυτή τη στιγμή το θέμα των δασικών χαρτών είναι βόμβα για τις περιουσίες χιλιάδων συμπολιτών μας. Θα δώσετε τη δυνατότητα σε όσους δεν πρόλαβαν να υποβάλουν αντιρρήσεις να τις υποβάλουν, για να μην χάσουν τις περιουσίες τους; Για ποιον λόγο καθυστερεί η ανάρτηση των αποφάσεων από τις επιτροπές αντιρρήσεων, οι οποίες έχουν ήδη ληφθεί, δεν έχουν αναρτηθεί και οι ιδιοκτήτες δεν μπορούν να αξιοποιήσουν τις περιουσίες τους; Τι θα κάνετε με τη διαδικασία εξαγοράς εκχερσωμένων εκτάσεων, που πάγωσε μετά την απόφαση του Συμβουλίου της Επικρατείας; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μπορείτε να διαβεβαιώσετε σήμερα, από αυτό εδώ το Βήμα, αγρότες και κτηνοτρόφους των οποίων οι περιουσίες είναι σε αυτές τις λεγόμενες «γκρίζες ζώνες» ότι δεν θα κινδυνεύσουν να επιστρέψουν τις επιδοτήσεις που έχουν λάβει για περιοχές, που είναι δηλωμένες αγροτικές, αλλά αμφισβητείται ο χαρακτήρας τους από την ανάρτηση των δασικών χαρτών; Όλα αυτά, λοιπόν, είναι ζητήματα τα οποία μένουν εκκρεμή και θα πρέπει επιτέλους η Κυβέρνηση να κάνει μια σοβαρή πολιτική στο θέμα των δασικών χαρτών και να επιταχύνει διαδικασίες και να στελεχώσει τις δασικές υπηρεσίες. Στην ίδια τροπολογία, στο άρθρο 6- αυτό κι αν είναι πραγματικά ειρωνικό - προβλέπεται η δυνατότητα απόδοσης σε κυκλοφορία τμημάτων σε δύο επιμέρους αυτοκινητόδρομους, στον «Ε -65» και στην «Ολυμπία Οδό» με το τμήμα Πάτρα - Πύργος, που μένει σε εκκρεμότητα. Εμείς για το τμήμα Πάτρα - Πύργος δεν έχουμε πάρει καμμία απάντηση από το Υπουργείο που να λέει για τα χρονοδιαγράμματα και τις διαδικασίες. Ήρθε η κ. Βεστάγκερ πριν από μία εβδομάδα και διαβάσαμε ότι το τμήμα Πάτρα - Πύργος ήταν στα θέματα της συζήτησης. Όμως, δεν υπήρξε καμμία τοποθέτηση από τον Πρωθυπουργό και τους αρμόδιους Υπουργούς με συγκεκριμένα χρονοδιαγράμματα. Όσον αφορά στο κομμάτι που αφορά το άρθρο 2, κύριε Πρόεδρε και ολοκληρώνω, που αφορά την παροχή ενίσχυσης στο ελληνικό δημόσιο στην εταιρεία «ENERGEAN OIL & GAS», θα έπρεπε κανονικά να έχει έρθει ως άρθρο νόμου. Εμείς θεωρούμε ότι θα πρέπει να μπουν ασφαλιστικές δικλείδες προστασίας των εργαζομένων, γιατί με βάση το επιχειρησιακό σχέδιο της εταιρείας, που όντως πρέπει να στηριχθεί, προβλέπονται ογδόντα απολύσεις. Θεωρούμε απαράδεκτο και ανεπίτρεπτο εταιρεία που ενισχύεται έστω και με καθεστώς κρατικής εγγύησης να της επιτρέπεται να απολύει εργαζόμενους. Όμως, επειδή η συγκεκριμένη εταιρεία, κυρίες και κύριοι συνάδελφοι, έχει αναλάβει εξορύξεις σε διάφορες περιοχές της χώρας και επειδή εδώ και ενάμιση χρόνο εκκρεμεί η έγκριση περιβαλλοντικών όρων για την εξόρυξη, για παράδειγμα, στο Κατάκολο, πραγματικά αναρωτιέμαι αν υπάρχει η βούληση από την Κυβέρνηση, το Υπουργείο Περιβάλλοντος, να προχωρήσει όλο αυτό το πλαίσιο. Κυρίες και κύριοι συνάδελφοι, είναι προφανή τα οικονομικά οφέλη από τη λειτουργία επενδύσεων φαρμακευτικής κάνναβης σε μια αγορά που στην Ευρώπη ξεπερνά τα 50 δισεκατομμύρια ευρώ. Είναι ακόμα πιο προφανή τα οφέλη για χιλιάδες συμπολίτες μας, οι οποίοι, ως ασθενείς, αναζητούν φαρμακευτική κάνναβη για θεραπευτικούς ή ανακουφιστικούς λόγους. Για όλους αυτούς τους λόγους, είναι προφανές ότι το Κίνημα Αλλαγής υπερψηφίζει το νομοσχέδιο επί της αρχής, παρά το γεγονός ότι δεν θέτει τόσο στέρεες προϋποθέσεις, όσο θα έπρεπε, για την ανάπτυξη μιας ισχυρής βιομηχανικής και εξαγωγικής βάσης. Επαναλαμβάνουμε την ανάγκη να ολοκληρωθεί άμεσα το θεσμικό πλαίσιο με έμφαση στα δικαιώματα των ασθενών, γιατί για εμάς στο ΠΑΣΟΚ, κυρίες και κύριοι συνάδελφοι, παραμένει πάντα επίκαιρη η ρήση του Ανδρέα Παπανδρέου για την «ανάπτυξη που πονάει τον άνθρωπο». Σας ευχαριστώ πολύ.
Ευχαριστούμε, κύριε Κατρίνη. Στο σημείο αυτό, κυρίες και κύριοι συνάδελφοι, θα ήθελα να σας ενημερώσω ότι μόλις τελειώσει ο κ. Αρσένης, δηλαδή οι αγορητές, θα πάρει τον λόγο για λίγα λεπτά ο κύριος Υπουργός για να παρουσιάσει τις τροπολογίες. Το λέω για να το έχουν υπόψη τους και οι ομιλητές και οι Κοινοβουλευτικοί Εκπρόσωποι. Μετά, έχει ζητήσει και θα πάρει τον λόγο ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπας και θα συνεχίσουμε με τον κατάλογο, που έχει είκοσι τρεις Βουλευτές συνολικά, δέκα από τη Νέα Δημοκρατία, δέκα από τον ΣΥΡΙΖΑ και τρεις από τα υπόλοιπα κόμματα.
Κύριε Πρόεδρε, αν θέλει να προηγηθεί ο κ. Κουτσούμπας, εγώ δεν έχω καμία αντίρρηση.
Εντάξει, θα το δούμε εκείνη την ώρα. Αν έχει έρθει στην Αίθουσα, θα προηγηθεί. Τον λόγο έχει τώρα ο ειδικός αγορητής από το Κομμουνιστικό Κόμμα Ελλάδας, ο συνάδελφος κ. Γεώργιος Λαμπρούλης.
Ευχαριστώ, κύριε Πρόεδρε. Το Κομμουνιστικό Κόμμα Ελλάδας καταψηφίζει το νομοσχέδιο και ζητούμε την απόσυρσή του, όπως εξάλλου τοποθετηθήκαμε και στην πρώτη συνεδρίαση στην αρμόδια επιτροπή. Αυτό διότι δεν είναι ένα νομοσχέδιο που έρχεται να εξυπηρετήσει και να λύσει λαϊκά προβλήματα και ανάγκες, αλλά να εξυπηρετήσει και να διευκολύνει τις επενδύσεις και την κερδοφορία επιχειρηματιών και ομίλων, αλλά και επιχειρήσεων που συνδέονται με αυτούς. Εντάσσεται στις συνολικότερες προσπάθειες των αστικών κρατών στην Ευρωπαϊκή Ένωση για διευκόλυνση της αγοράς της κάνναβης, αποδεικνύοντας την κοινή στρατηγική Νέας Δημοκρατίας - ΣΥΡΙΖΑ και Κινήματος Αλλαγής, δηλαδή την κοινή στρατηγική στήριξης της καπιταλιστικής οικονομίας και της κερδοφορίας των επιχειρηματικών ομίλων σε τομείς, όπως αυτός της κάνναβης, που επιλέγουν να επενδύσουν τα λιμνάζοντα κεφάλαια, προκειμένου να κερδοφορήσουν. Εξάλλου, οικονομικά επιτελεία εντός και εκτός Ευρωπαϊκής Ένωσης εκτιμούν πως αποτελεί ένα ραγδαία αναπτυσσόμενο, ακμάζων και κερδοφόρο κλάδο στην παγκόσμια βιομηχανία, που μόνο για την Ευρώπη υπολογίζεται ότι έως το 2028 τα κέρδη θα φτάσουν περίπου τα 115 δισεκατομμύρια ευρώ, είτε αυτό αφορά τη φαρμακευτική κάνναβη είτε την ευφορική και τη βιομηχανική. Εμείς διαφωνούμε ακριβώς με αυτή την πολιτική που εφαρμόζουν διαχρονικά όλες οι κυβερνήσεις έως σήμερα, στρώνοντας το χαλί η μία στην άλλη. Είναι μία πολιτική που μεταφράζεται σε κερδοφόρες επενδύσεις για τους επιχειρηματικούς ομίλους, που όμως απαιτεί χαμηλούς μισθούς, ελαστικές εργασιακές σχέσεις, κατάργηση του οκτάωρου με τον «νόμο - έκτρωμα» που φέρνετε, χρήσεις γης που να βολεύουν τις επενδύσεις, ελάχιστη φορολογία στο μεγάλο κεφάλαιο, ισχυρή κρατική στήριξη των επενδύσεων, κατάργηση των συλλογικών συμβάσεων και περιορισμό της δράσης των συνδικαλιστικών οργανώσεων και φυσικά τα απαραίτητα μέτρα καταστολής του λαϊκού κινήματος και άλλα. Ακόμα και το επιχείρημα της εξωστρέφειας στην οικονομία είναι κάλπικο και αποπροσανατολιστικό για το ότι δήθεν θα γίνουν επενδύσεις στην Ελλάδα, θα έρθουν κέρδη, θα δημιουργηθούν θέσεις εργασίας και άλλα πολλά που ακούσαμε και περιγράφονται και στην αιτιολογική έκθεση του νομοσχεδίου, όταν με τη λογική της εξωστρέφειας στην οικονομία που πορευτήκατε όλες οι κυβερνήσεις χρεωκοπήσατε τον λαό, υπονομεύσατε και υπονομεύετε τις παραγωγικές δυνατότητες της χώρας. Τι είδους, όμως, θέσεις εργασίας δημιουργεί το όραμα της εξωστρέφειας; Την απάντηση μπορούν να τη δώσουν οι εργαζόμενοι, για παράδειγμα, στον τουρισμό με τις κακοπληρωμένες και ελαστικές θέσεις εργασίας, που στηρίζουν την τεράστια κερδοφορία των ομίλων, όπως ξενοδοχεία, εφοπλιστές, αεροπορικές εταιρείες, tour operators και ούτω καθεξής. Έρχεται σήμερα η Κυβέρνηση της Νέας Δημοκρατίας, παίρνοντας τη σκυτάλη από την κυβέρνηση του ΣΥΡΙΖΑ, και διαμορφώνει το θεσμικό και νομικό πλαίσιο για την παραγωγή, επεξεργασία και εμπορία κάνναβης στη χώρα μας, ανοίγοντας επικίνδυνους δρόμους για την καλλιέργεια της ναρκοκουλτούρας και την προοπτική αποποινικοποίησης της παραγωγής και χρήσης. Έτσι, για παράδειγμα, στα καινούργια στοιχεία του νομοσχεδίου είναι ότι απελευθερώνεται το όριο περιεκτικότητας σε τετραϋδροκανναβινόλη των προϊόντων που προορίζονται για εξαγωγή. Ο ΕΟΦ θα μπορεί να εγκρίνει προϊόντα κάνναβης, που θα προορίζονται για εξαγωγή, ανεξαρτήτως των θεραπευτικών ενδείξεών τους, βαφτίζοντας ως φάρμακο ό,τι εξάγεται για χάρη των κερδών των επενδυτών. Βέβαια, πουθενά δεν γίνεται λόγος για παρακολούθηση αντενδείξεων, για φαρμακο - επαγρύπνηση, για τις αναγκαίες διαδικασίες ελέγχου ποιότητας, όπως ορίζει η κυκλοφορία φαρμακευτικών προϊόντων. Επίσης, όλα γίνονται χωρίς τη γνώμη της Επιτροπής Ναρκωτικών που ήδη ισχύει με τον νόμο του ΣΥΡΙΖΑ. Αντίστοιχα, η αδειοδότηση των προϊόντων εξαγωγής θα γίνεται με τις ελάχιστες δυνατές προϋποθέσεις στα πρότυπα της διαδικασίας που ισχύει για τα γενόσημα φάρμακα, ενώ το κόστος της άδειας παραγωγής και εγκατάστασης θα ανέρχεται στο αστρονομικό ποσό των 2.500 ευρώ και κάτι. Όμως, εκεί που «δίνετε τα ρέστα σας» για να εξυπηρετήσετε τους επιχειρηματίες είναι, για παράδειγμα, η πρόβλεψη στο άρθρο 5, όπου η χορήγηση έγκρισης εγκατάστασης γίνεται το αργότερο εντός τριάντα ημερών, ακόμη και χωρίς αυτοψία των αρμόδιων υπηρεσιών. «Βρέξει, χιονίσει», δηλαδή, αφού πρόκειται για καπιταλιστική επένδυση, η έγκριση δίνεται με διαδικασίες fast track. Όμως, όταν πρόκειται για μέτρα ανακούφισης και βελτίωσης των αναγκών του λαού, όπως για παράδειγμα στην υγεία, που ο λαός μας ζει με τον χειρότερο τρόπο όλη αυτή την τραγική περίοδο της πανδημίας του τελευταίου έτους, τότε βρίσκετε κωλύματα, επικαλούμενοι φυσικά το νομοθετικό πλαίσιο που όλοι εσείς έχετε διαμορφώσει διαχρονικά μέσω των νομοθετικών σας παρεμβάσεων. Αντίστοιχα, με το άρθρο 6 η έγκριση λειτουργίας χορηγείται, επίσης, χωρίς αυτοψία, η οποία έπεται της χορήγησής της και εντός διμήνου από αυτή. Φυσικά, δεν μας εκπλήσσουν οι προβλέψεις αυτές των δύο φάσεων, δηλαδή η έγκριση εγκατάστασης και η έγκριση λειτουργίας, αφού διέπονται από τη γενικότερη λογική διευκολύνσεων των επιχειρηματιών τις οποίες έχουν νομοθετήσει όλες οι κυβερνήσεις, ακολουθώντας πιστά τις συστάσεις του ΟΟΣΑ, της Παγκόσμιας Τράπεζας και των άλλων ιμπεριαλιστικών οργανισμών. Μάλιστα, οι διευκολύνσεις που κάνετε φτάνουν έως το σημείο να δίνετε τη δυνατότητα σε μια εταιρεία να εξάγει ένα προϊόν κάνναβης για επεξεργασία στο εξωτερικό, ακόμα και αν αυτό το προϊόν δεν έχει εγκριθεί για κυκλοφορία στην Ελλάδα από τον ΕΟΦ, με την προϋπόθεση να υπάρχει σχετική απόφαση της αρμόδιας αρχής του κράτους, στο οποίο πρόκειται να γίνει η εισαγωγή από την Ελλάδα. Πίσω, όμως, από τη λέξη «διευκόλυνση» υπάρχει ακόμα μια πλευρά: Ο ρητός ορισμός ότι τελικό προϊόν φαρμακευτικής κάνναβης, που ο νόμος του ΣΥΡΙΖΑ επένδυε με ένα πέπλο ασάφειας, μπορεί να είναι και ο ξηρός ανθός. Δηλαδή, πλέον και με τη βούλα του νόμου, το κοινό χασίσι βαφτίζεται «φάρμακο». Εδώ γίνεται ένα βήμα προς μια συγκεκριμένη κατεύθυνση. Το επόμενο βήμα λοιπόν, είναι ενδεχομένως, να επιτραπεί και στην Ελλάδα η κυκλοφορία του χασίς ως φαρμάκου, με διάφορες δικαιολογίες, είτε αυτό αφορά, για παράδειγμα, την απώλεια της προστιθέμενης αξίας από το παραγόμενο προϊόν είτε ότι γίνεται επανεισαγωγή και πάει λέγοντας. Έτσι, η Κυβέρνηση τι προσπαθεί και τι πετυχαίνει; Να πιάσει με έναν σμπάρο δυο τρυγόνια! Δηλαδή, στο όνομα της διευκόλυνσης των επενδυτών αίρει εμπόδια και ελαστικοποιεί το συνολικό πλαίσιο που διέπει τη χρήση του χασίς. Συγχρόνως, καθίσταται πέρα για πέρα εμφανές πως το συγκεκριμένο νομοσχέδιο θα αξιοποιηθεί περαιτέρω στην κατεύθυνση συνολικής αποποινικοποίησης της κάνναβης για προσωπική χρήση, επενδύοντάς τη με έναν ιατρικοφανή μανδύα. Προς επιβεβαίωση των ανωτέρω - δεν το λέμε τυχαία - είναι καλό να μην ξεχνάμε, πρώτον, τη διεθνή εμπειρία πάνω σε αυτό το ζήτημα, όπως και τις μελέτες που υπάρχουν, γιατί σε μια σειρά από χώρες της Ευρωπαϊκής Ένωσης, όπως και σε διάφορες πολιτείες των Ηνωμένων Πολιτειών της Αμερικής, η ιατρική χρήση της κάνναβης αποτέλεσε όχημα στην πλήρη απελευθέρωση, με το επιχείρημα ότι η ατομική καλλιέργεια μπορεί να συμβάλει στην προμήθεια φθηνής και ποιοτικής κάνναβης από όσους την έχουν ανάγκη. Και δεύτερον, στην ακρόαση φορέων - καλό είναι να το θυμηθούμε - μαζί με τα εύσημα που εισπράξατε Νέα Δημοκρατία και ΣΥΡΙΖΑ από τους επιχειρηματίες, τους επενδυτές, οι ίδιοι απαίτησαν στην ουσία και ευθέως, αν θέλετε, την αποποινικοποίηση. Έτσι, για παράδειγμα, ο Πρόεδρος του Συνδέσμου Επιχειρήσεων Φαρμακευτικής Κάνναβης, που εκπροσωπεί είκοσι δύο ελληνικές και ξένες εταιρείες, παρατήρησε ότι δεν θα μπορούν οι εταιρείες να πείσουν τους ξένους που έχουν ασθενή να πάρουν τα δικά μας προϊόντα, όταν δεν έχουν διατεθεί εδώ και όταν πολιτείες των ΗΠΑ, ο Καναδάς, η Ουρουγουάη και πρόσφατα, η Ελβετία, έχουν νομιμοποιήσει και την ψυχαγωγική κάνναβη. Ή το υπόμνημα που κατέθεσε η Εταιρεία Συμβούλων Κάνναβης, που εκπροσωπήθηκε στην επιτροπή από τον σύμβουλό της, που αναφέρει ότι η αποποινικοποίηση της κατοχής κάνναβης για προσωπική χρήση, όπως έχει γίνει πλέον σε πολλές χώρες του εξωτερικού, θα έλυνε πολλά προβλήματα στην εφαρμογή της νομοθεσίας για τη φαρμακευτική και τη βιομηχανική χρήση στην Ελλάδα. Συνεπώς, μόνο τυχαία δεν είναι η προσπάθεια τόσο της Νέας Δημοκρατίας όσο και του ΣΥΡΙΖΑ, που επενδύετε προπαγανδιστικά τις μπίζνες που δρομολογείτε για τους επιχειρηματικούς ομίλους με αντιεπιστημονικές απόψεις γύρω από το παρεξηγημένο φυτό και τις φαρμακευτικές ιδιότητες της κάνναβης, απόψεις που είναι σε πλήρη διάσταση με τις αρχές του ορθολογικού σχεδιασμού των φαρμάκων και της φαρμακοεπαγρύπνησης, αφού ανάγετε ένα φυτό σε φάρμακο, προχωρώντας στην άρση των απαγορεύσεων, στην παραγωγή και χρήση του. Μάλιστα, αποδεικνύεται για άλλη μια φορά το μέγεθος της υποκρισίας σας και ότι δεν ντρέπεστε να επικαλείστε τον ανθρώπινο πόνο, όταν θέλετε να περάσετε τα σχέδιά σας. Αλήθεια - το είπαμε και στην επιτροπή - αφού κόπτεστε όλοι σας ή τουλάχιστον αυτοί που θα ψηφίσουν το νομοσχέδιο, όπως λέτε, για τους ασθενείς, τα προβλήματα υγείας τους, τι κάνατε έως τώρα, από το 2013 και μετά; Πέρασαν οκτώ χρόνια. Μάλιστα, από ό,τι ακούσαμε από τον Αναπληρωτή Υπουργό στην επιτροπή, ενδεχομένως, να χρειαστούν άλλα πέντε χρόνια ώσπου να υπάρξει σκεύασμα. Σύνολο δεκατρία χρόνια. Άρα, μετά από μια πενταετία. Γιατί, λοιπόν, τόσα χρόνια που υπερθεματίζετε για τα φαρμακευτικά οφέλη της κάνναβης δεν προχωρήσατε στην υλοποίηση αυτού του στόχου; Δηλαδή, της παραγωγής φαρμάκων από τα συστατικά της κάνναβης, προκειμένου να αξιοποιηθούν, να χρησιμοποιηθούν από τους ασθενείς, αλλά έστω ακόμα και μέσω εισαγωγής σκευασμάτων προκειμένου οι ασθενείς να αξιοποιούν και αυτά τα φάρμακα με βάση τις υποδείξεις - κατευθύνσεις των επιστημόνων. Κοροϊδεύετε τον κόσμο. Δεν το κάνατε, διότι δεν σας το επιτρέπει το σύστημα που υπηρετείτε και αυτό αποδεικνύεται περίτρανα την περίοδο της πανδημίας, με το αθωράκιστο δημόσιο σύστημα υγείας ως αποτέλεσμα της αντιλαϊκής σας πολιτικής και των μέτρων που προωθήσατε όλες οι κυβερνήσεις έως σήμερα, προκειμένου να υπηρετηθεί η καπιταλιστική ανάπτυξη, στην οποία βασιλεύει το κριτήριο του κέρδους, ενώ η λαϊκή ανάγκη και το δικαίωμα στην προστασία της υγείας και της ζωής αντιμετωπίζεται σαν ανεπίτρεπτο κόστος από το κράτος και το κεφάλαιο που υπηρετεί αυτό. Αυτό, λοιπόν, είναι το εκμεταλλευτικό σύστημα που υπηρετείτε. Όταν πρόκειται για επενδύσεις, για μεγιστοποίηση δηλαδή του κέρδους των επιχειρηματικών ομίλων, επιχειρηματιών, οι διαδικασίες κινούνται με ταχύτητα φωτός. Όταν πρόκειται, όμως, για την ικανοποίηση κοινωνικών λαϊκών αναγκών, πάμε με ρυθμούς χελώνας. Μάλιστα, η στρατηγική σας σύμπλευση Νέας Δημοκρατίας και ΣΥΡΙΖΑ, αλλά και των άλλων αστικών κομμάτων και η πρεμούρα και ο διαγκωνισμός σας για να εξυπηρετήσετε τα συμφέροντα των ομίλων, σας αναγκάζει, όχι μόνο να συμφωνείτε και να συγκλίνετε, αλλά ακόμα και με αυτούς που κάποτε ανταλλάσσατε χυδαίες εκφράσεις τώρα να τους αποθεώνετε με τιμητικά μάλιστα σχόλια. Τα ακούσαμε αυτά και στην επιτροπή. Να, λοιπόν, πώς οι λεγόμενες διαχωριστικές γραμμές ανάμεσα στη συντήρηση και την πρόοδο του ΣΥΡΙΖΑ εξαφανίζονται και οι μάσκες της κάλπικης αντιπαράθεσης πέφτουν, γιατί αποδεικνύεται πως πρόοδος τόσο για τον ΣΥΡΙΖΑ όσο και για τη Νέα Δημοκρατία είναι ο καπιταλιστικός ανταγωνισμός για το κέρδος, που συνθλίβει τους εργαζόμενους και τα λαϊκά στρώματα, ματώνει λαούς. Το είδαμε πρόσφατα στην Παλαιστίνη, αλλά και εδώ, στη γειτονιά μας, στη νοτιοανατολική Μεσόγειο και όχι μόνο. Αυτό, λοιπόν, είναι το όραμά σας και ο ρεαλισμός σας. Από τη μια, δισεκατομμύρια για τους ομίλους και από την άλλη, φτώχεια, πόνος, εκμετάλλευση και εξαθλίωση για τους λαούς. Προκειμένου να συγκαλύψετε τη στρατηγική σας σύμπλευση, τι κάνετε; Ασχολείστε με το αν οι επενδύσεις θα γίνουν σε γη υψηλής παραγωγικότητας ή όχι, λες και θα αλλάξει ο βασικός και μοναδικός στόχος της επένδυσης και του επενδυτή, που είναι η κερδοφορία του, είτε η γη χρησιμοποιηθεί για καλλιέργεια χασίς είτε για φωτοβολταϊκά. Όμως - το θέσαμε και στην επιτροπή αυτό - δεν ακούσαμε σε αυτές τις κλειστές επιχειρήσεις όπου θα προορίζεται να γίνουν, να στηθούν οι επενδύσεις και στα θερμοκήπια που θα υπάρχουν, που θα στηθούν, οι εργάτες σε τι συνθήκες θα εργάζονται; Γιατί γνωρίζουμε όλοι πολύ καλά κάτω από ποιες άθλιες συνθήκες εργάζονται στα θερμοκήπια οι εργάτες με τις ευλογίες των εκάστοτε κυβερνήσεων. Το λέμε, λοιπόν, ξανά, για ακόμα μια φορά πως η ουσία του νομοσχεδίου είναι ότι εντάσσει τη φούντα, τον μπάφο στα τελικά προϊόντα της φαρμακευτικής κάνναβης. Αυτό που το νομοσχέδιο του ΣΥΡΙΖΑ άφηνε θολό έρχεται η Νέα Δημοκρατία και το ξεκαθαρίζει με το νομοσχέδιο, που από κοινού ψηφίζετε με το Κίνημα Αλλαγής. Επόμενο βήμα, όπως είπε και ο Υπουργός στην πρώτη συνεδρίαση της επιτροπής, να επιτραπεί η διάθεση ξηρού ανθού και για εγχώρια διάθεση. Αυτή θα είναι η εξέλιξη των πραγμάτων και εκεί πηγαίνετε το όλο θέμα. Ο μπάφος θα εξαπλωθεί και ίσως δούμε μελλοντικά και καμμιά κατοχύρωση ΠΟΠ στο εγχώριο χασίς. Έτσι, το μόνο σίγουρο είναι πως μπροστά στις κερδοφόρες προοπτικές και τις μπίζνες μια χούφτας εκμεταλλευτών με την κάνναβη βάζετε σε ακόμα μεγαλύτερους κινδύνους την ψυχική και σωματική υγεία, ακόμα και τη ζωή των νέων κυρίως ανθρώπων στη χώρα μας. Γιατί ακριβώς στο σύστημα που υπηρετείτε, στον καπιταλισμό, η χρήση της κάνναβης, παράλληλα με την αξιοποίησή της από μια χούφτα εκμεταλλευτές για εξασφάλιση κέρδους πατώντας στον ανθρώπινο πόνο που τον εμπορεύονται, και οι ψυχοδραστικές παρενέργειες της θεραπείας αυτής θα συμβάλουν στη δημιουργία μιας ναρκωμένης κοινωνίας στο όνομα της αντιμετώπισης διαφόρων ασθενειών. Σήμερα υπάρχουν - αυτό υποστηρίζουμε και γι' αυτό παλεύουμε, στο Κομμουνιστικό Κόμμα - οι αντικειμενικές προϋποθέσεις για έναν διαφορετικό δρόμο ανάπτυξης, που θα έχει ως κριτήριο τις κοινωνικές ανάγκες και όχι την κερδοφορία των καπιταλιστών, όπου οι πραγματικοί παραγωγοί του πλούτου θα απολαμβάνουν στο έπακρο τα επιτεύγματα της επιστήμης, της τεχνολογίας, θα μπορούν να καλύπτουν τις συνεχώς διευρυνόμενες ανάγκες τους στο σύνολο, όπως και στο φάρμακο. Προϋπόθεση; Η κατάργηση της επιχειρηματικής δράσης με κοινωνικοποίηση των μονοπωλίων και στο φάρμακο και οργάνωση της οικονομίας και παραγωγής στη βάση του επιστημονικού κεντρικού σχεδιασμού, όπου με τη λειτουργία κρατικού φορέα φαρμάκου σχεδιάζεται και οργανώνεται η έρευνα, η παραγωγή, η εισαγωγή και η διάθεση ποιοτικών και αποτελεσματικών φαρμάκων, εμβολίων, δωρεάν σε όλους όσους τα χρειάζονται στα πλαίσια ενός σύγχρονου αποκλειστικά κρατικού και δωρεάν συστήματος υγείας. Καταψηφίζουμε, λοιπόν, το νομοσχέδιο και ζητούμε την απόσυρσή του. Σε ό,τι αφορά τις τροπολογίες, κύριε Πρόεδρε, θα έχουμε τη δυνατότητα στη δευτερολογία να τοποθετηθούμε. Σας ευχαριστώ.
Στο Βήμα καλείται μαζί με τις ευχές μας ο εορτάζων συνάδελφος κ. Κωνσταντίνος Μπούμπας ειδικός αγορητής από την Ελληνική Λύση.
Σας ευχαριστώ για τις ευχές, κύριε Πρόεδρε. Κύριοι Υπουργοί, κυρίες και κύριοι συνάδελφοι, σήμερα μιλάμε για το παυσίπονο της μαστούρας, διότι παυσίπονο είναι, καταπραϋντικό είναι. Δεν είναι φάρμακο. Θα μπορούσε με άλλες προδιαγραφές ενδεχομένως να γίνει φάρμακο. Τα λεφτά είναι πολλά και είναι σε λίγους και με επιδότηση. Λέγεται ότι το Εθνικό Στρατηγικό Πλαίσιο Αναφοράς με χρονικό ορίζοντα μέχρι το 2027 επενδύει στην αγροδιατροφή. Εάν κάναμε ένα σχέδιο δράσης για αγροτικά προϊόντα, για θεραπευτικά βότανα, που λέμε εμείς στην Ελληνική Λύση - το χαρακτήρισε ο κ. Γεωργιάδης ως ανοησία και θα το δούμε παρακάτω αυτό με τα αρωματικά βότανα - με το ίδιο σθένος, την ίδια οργάνωση στο μάρκετινγκ για το ελαιόλαδο, για τα βότανα, για τα κράνα, μύρτιλα, βασιλικό, μελισσόχορτο, που είναι θεραπευτικά, πραγματικά θα είχαμε κάνει θαύματα στο brand name - για να χρησιμοποιήσουμε αυτόν τον όρο - και στην όλη μεταποίηση και συσκευασία. Διότι το ΕΣΠΑ επενδύει στη μεταποίηση και την αγροδιατροφή. Εδώ, όμως, θα φύγουν αρκετά των επιδοτήσεων στην ινδική κάνναβη και δεν ξέρω τι θα μείνουν από τα αποθεματικά. Διότι εδώ λέει μάλιστα, με ημερομηνία 22 Απριλίου 2021- θα τα καταθέσουμε στα Πρακτικά - «φαρμακευτική κάνναβη επιδοτήσεις μέχρι και 55% σε επενδύσεις» αφού εντάσσονται στον Αναπτυξιακό Νόμο. Ο Αναπτυξιακός Νόμος πλην των άλλων τι λέει; Φορολογική απαλλαγή, επιχορήγηση, επιδότηση χρηματοδοτικής μίσθωσης, επιδότηση κόστους για θέσεις εργασίας και μέγιστο ποσό της επιδότησης μέχρι 10 εκατομμύρια ευρώ. Τώρα, σύμφωνα με τη Γενική Γραμματεία Βιομηχανίας έχουν χορηγηθεί ενενήντα τέσσερις εγκρίσεις εγκατάστασης μονάδων. Στην ουσία πρόκειται για μία μονάδα στα Εξαμίλια Κορινθίας. Η «TIKUN EUROPE» είναι ισραηλινών συμφερόντων και είναι θυγατρική. Η έδρα της είναι στο Ισραήλ. Οι Ισραηλίτες κάνουν τη δουλειά τους, αλλά η συγκεκριμένη εταιρεία δορυφόρος του Ισραήλ είναι. Από εκεί και πέρα, υπάρχουν αυτά τα καίρια σημεία του νομοσχεδίου και είναι μεγάλες οι μπίζνες που θα γίνουν. Διότι εδώ υπάρχουν μονάδες που έχουν λάβει άδειες και βρίσκονται σε φάση κατασκευής και η ημερομηνία, κύριοι, είναι 12-5-2021, αλλά παρακάτω με τις είκοσι πέντε εταιρείες που πήραν άδεια παρασκευής φαρμακευτικής κάνναβης από επίσημα site, που θα τα καταθέσουμε στα Πρακτικά, είναι με ημερομηνία 2-7-2019. Πότε έγιναν εκλογές; Είναι λίγες ημέρες πριν την κάλπη. Άρα, κύριοι της Κυβέρνησης, της Νέας Δημοκρατίας, είχατε υποχρεώσεις σε συμβάσεις που υπογραφήκαν επί ΣΥΡΙΖΑ για να συνεχίσετε αυτό όλο το μάρκετινγκ περί της ινδικής κάνναβης. Είναι οι πρώτες είκοσι πέντε εταιρείες που πήραν άδεια παρασκευής φαρμακευτικής κάνναβης. Πού είναι ο ειδικός αγορητής κ. Κέλλας; «TIKUN EUROPE», το είπα, είναι Ισραηλινών συμφερόντων. «BIOMECANN», προσέξτε, εδρεύει στη Λάρισα. Εκτιμώμενη επένδυση 9,5 εκατομμύρια ευρώ με πενήντα έναν εργαζόμενους. «BIOPROCANN» στην Κόρινθο και πάει λέγοντας. Γιατί το λέω; Η «BIOMECANN», κύριε Κέλλα, χρωστάει στη Λάρισα ή δεν χρωστάει; Τη βλέπω ότι είναι μέσα στη λίστα με τις είκοσι πέντε εταιρείες. Εγώ ξέρω ότι έριξε κάτι κανόνια εκεί, γιατί χρωστάει η εταιρεία πάνω από ένα εκατομμύριο ευρώ. Ποιες εταιρείες έχουν πάρει άδεια για προϊόντα φαρμακευτικής κάνναβης; Άλλες σαράντα τρεις είναι εδώ στον φάκελο. Μετά θα πάμε στα υπόλοιπα. Το θέμα είναι ότι υπάρχει ένα θολό τοπίο απέναντι σε μια βαλκανική, που ξαφνικά της ήρθε ο οίστρος να επενδύσει στην ινδική κάνναβη. Στην Αλβανία έχουμε φυτείες, συμμορίες, παραγωγή. Εκεί θα είναι η ευφορική. Εμείς θα έχουμε τη φαρμακευτική. Οι Βούλγαροι θα έχουν τη διατροφική, γιατί η Βουλγαρία είναι η μοναδική χώρα της Ευρωπαϊκής Ένωσης που το έβαλε στα τρόφιμα. Ο κ. Ζάεφ, που τον υποδεχθήκαμε πριν από λίγες ημέρες, είπε ότι η ευφορική κάνναβη στη χώρα του θα νομιμοποιηθεί στα Σκόπια κατά τύπου Άμστερνταμ. Εκεί θα πηγαίνει η νεολαία μας με το όνομα που παραδώσατε, θα έχει μακεδονική διασκέδαση, θα πίνει και θα τραγουδά. Ωραία Χερσόνησος του Αίμου είμαστε. Είμαστε τα Βαλκάνια της μαστούρας. Πάμε παρακάτω. Τετραϋδροκανναβινόλη επί του 2%. Υπάρχουν ασάφειες όμως. Εδώ βέβαια, κατ' αρχάς, υπάρχει το παράρτημα 4 του Οργανισμού Ηνωμένων Εθνών που δεν θα έχουμε το θέμα της ποινικοποίησης. Δηλαδή, αρχίζουμε με ελαφρά πηδηματάκια να γίνεται πιο ελεύθερη η αγορά. Αλλά υπάρχει και μία άλλη πολυεθνική στην Ολλανδία, είναι η «BEDROCAN», και πολύ φοβούμαι μην κάνουμε την Ελλάδα ελλαδιστάν. Η «BEDROCAN» έχει κατηγορηθεί για καρτέλ σε τιμές ινδικής κάνναβης από την Ολλανδία. Δηλαδή, ενδεχομένως, όπως δείχνουν τα γεγονότα - γιατί υπάρχουν τα καρτέλ και τα συγκεκριμένα τραστ - να μην μπορούμε να διαμορφώσουμε και τιμές στο εξαγώγιμο προϊόν που θα έχουμε στην Ελλάδα μας, την περιβόητη ινδική κάνναβη ή μαριχουάνα ή χασίς, γιατί είναι παράγωγα. Κάποτε τα ρεμπέτικα τραγούδια, που ήταν διωκόμενα, αλήθεια έλεγαν για το καταπραϋντικό του πόνου και της μαστούρας. Από εκεί και πέρα, λοιπόν, για αυτές τις καθετοποιημένες μονάδες υπάρχουν πολλές ασάφειες. Ποιοι επενδυτές θα επενδύσουν; Θα υπάρχει συνεργασία με περίεργες ΜΚΟ εις ό,τι αφορά το άρθρο 1; Δεν μπορούμε να είμαστε αντίθετοι, παρακαλώ, στην Ελληνική Λύση, διότι αυτή η δυνατότητα καλλιέργειας και παραγωγής τελικών προϊόντων φαρμακευτικής κάνναβης σε μεταποιητικές μονάδες με σκοπό την απευθείας διάθεση ενδεχομένως ανοίγει την πόρτα σε κάποιες περίεργες εταιρείες που θα λειτουργήσουν δορυφορικά στη διαμόρφωση τιμών και σε όλο αυτό το περιβόητο εξαγώγιμο προϊόν. Σχετικά με κάποια άλλα οικονομικά στοιχεία, που είναι στα επιστημονικά χωράφια του κ. Βιλιάρδου αυτά τα οικονομικά, λέγεται ότι η Ευρώπη προσδοκά μέχρι το 2028 έσοδα 115 δισεκατομμυρίων. Τα 55,2 δισεκατομμύρια θα είναι από τη φαρμακευτική. Τα 60,3 δισεκατομμύρια θα είναι από την ευφορική. Δηλαδή η ευφορική σε αυτή τη διακίνηση που μας προβληματίζει γιατί μπορεί να είναι ανεξέλεγκτη η κατάσταση, έχει περισσότερα κέρδη, που το παίρνεις και ταξιδεύεις, αλλά έχει μεγάλες επιπτώσεις. Δεν λέω, σκλήρυνση κατά πλάκας, καρκίνος στα τελευταία στάδια, αλλά είναι ένα παυσίπονο της μαστούρας. Το θέμα είναι τους ανθρώπους αυτούς τους αποκλείουμε από κάποιες άλλες θεραπευτικές μεθόδους που πρέπει να πάμε; Γιατί στην ουσία πρέπει να δημιουργηθεί φάρμακο. Εδώ όμως τι κάνετε; Βαφτίζετε ως φάρμακο ένα παυσίπονο της μαστούρας υπό ποία έννοια; Διότι είναι η εύκολη λύση. Έχει κι άλλα παρακλάδια να εξαπλωθεί και να ανοίξει η βεντάλια σε ό,τι αφορά την εμπορευματοποίησή του. Το φάρμακο δεν είναι το ίδιο. Είναι για συγκεκριμένο σκοπό. Θυμάμαι κάποια παλιά ρεπορτάζ στη Λάρισα. Έχει γίνει μια καλή δουλειά για την ινδική κάνναβη. Αν θέλατε μόνο για τους ασθενείς, θα μπορούσατε συγκεκριμένα στρέμματα να καλλιεργούνται για συγκεκριμένο σκοπό. Εδώ ανοίγει η βεντάλια στα Βαλκάνια. Κι εσείς με βάση τις ημερομηνίες που βλέπω φαίνεται ότι έχετε υποχρέωση απέναντι σε όλα αυτά με την προηγούμενη κυβέρνηση του ΣΥΡΙΖΑ σε ό,τι αφορά τις αδειοδοτήσεις. Τώρα, κρεοντική είναι πάλι η όλη εντολή που θα δίνει ο Υπουργός και Υφυπουργός Αγροτικής Ανάπτυξης για την κατασκευή των θερμοκηπίων; Είναι το άρθρο 4. Μας βρίσκει αντίθετους. Με κοινή απόφαση Υπουργού και Υφυπουργού Αγροτικής Ανάπτυξης και όχι με διαφανείς και αντικειμενικές διαδικασίες θα δίνεται άδεια κατασκευής θερμοκηπίων. Δεν πρέπει να υπάρχει μία συγκεκριμένη ομάδα από εξειδικευμένους, από επαΐοντες που να δίδουν την άδεια; Ύστερα, μιλάτε μέσα για έγκριση του Εθνικού Οργανισμού Φαρμάκων. Και λοιπόν; Ξέρετε πόσα σκευάσματα σήμερα κυκλοφορούν στην αγορά - κάτι καρνιτίνες, κρεατίνες - που απλά λένε «Γνωστοποίηση του ΕΟΦ»; Ξέρετε, είναι το μάρκετινγκ της όλης ιστορίας. Άλλο «γνωστοποίηση» κι άλλο «έρευνα και έγκριση» ενός Εθνικού Οργανισμού Φαρμάκων. Η γνωστοποίηση σημαίνει ότι δεν διακινείται παράνομα. Όμως, έχει ελεγχθεί σε βάθος, ώστε να δούμε τις επιπτώσεις που μπορεί να έχει στην υγεία; Γι' αυτό λέμε ότι υπάρχουν κάποια τερτίπια - να το πω έτσι - σε ό,τι αφορά την έγκριση ή την αδειοδότηση του ΕΟΦ αναφορικά με την κατασκευή του θερμοκηπίου. Από κει και πέρα, έχω φέρει κάποιες μελέτες ανθρώπων εδώ που μιλούν για τα θεραπευτικά βότανα, για τον πλούτο και τον θησαυρό της Ελλάδος. Μπορούν να έρθουν σε αντιπαράθεση γι' αυτή τη σπουδή που δείχνετε, προκειμένου να εμπορευματοποιήσετε την ινδική κάνναβη και να είναι ένα εξαγώγιμο προϊόν brand name από την Ελλάδα και δεν ξέρω σε ποιες χώρες της αλλοδαπής θα πάει. Από κει και πέρα, πάμε λίγο στο άρθρο 9, όπου υπάρχουν κάποια κωλύματα, για τα οποία είμαστε σε επιφύλαξη αναφορικά με το ότι ο νομοθέτης πρέπει να εισάγει σαφείς διατάξεις και όχι να υπάρχουν κενά ή ασάφειες του νόμου, για τα οποία θα αποφαίνονται τα δικαστήρια. Είναι μία νομοθετική ασάφεια σε ό,τι αφορά τα όργανα του άρθρου 109 του ν.4622/2019. Κι έχουμε αυτές τις αμφιβολίες, γι' αυτό και είμαστε αντίθετοι σε όλη αυτήν την εμπορευματοποίηση που πάει να γίνει. Για το άρθρο 13 είπαμε για τον Πρόεδρο του ΕΟΦ, που μπορεί να χορηγήσει άδεια παραγωγής για προϊόντα που προορίζονται αποκλειστικά για εξαγωγή, χωρίς την ειδική έγκριση κυκλοφορίας. Το άρθρο 14 αναφέρεται σε άδεια παραγωγής μόνο για εξαγωγή σε μορφή ξηρού ανθού. Ομοίως, η φράση στο τελευταίο εδάφιο «ανεξαρτήτως των θεραπευτικών ενδείξεών τους». Ακούστε, εδώ θα διακινηθούν χρήματα από λιμνάζοντα κεφάλαια εμποροβιομηχανικού χαρακτήρα. Λένε ότι θα έχουμε τόσα στρέμματα σε διάφορα γεωγραφικά διαμερίσματα της χώρας. Εδαφολογικά έχουν γίνει μελέτες; Μη θαρρείτε πως ό,τι νομίζουμε ότι είναι φιλικό προς το περιβάλλον δεν δημιουργεί προβλήματα. Για παράδειγμα, τα φωτοβολταϊκά με τη θέρμανση που δημιουργούν στο έδαφος - μιλάμε για την πληθώρα, γιατί για ό,τι γίνεται στην Ελλάδα μετά είμαστε της υπερβολής - δημιουργούν εδαφολογικά προβλήματα. Τη συγκεκριμένη καλλιέργεια που εσείς τη θεωρείτε πανάκεια σε ό,τι αφορά τον εξαγωγικό της χαρακτήρα, θα δημιουργήσει εδαφολογικά προβλήματα σε χωράφια; Να μας πουν, διότι κάποια μελετητικά γραφεία βάζουν κάποιους ενδοιασμούς για την όλη διαδικασία. Στο άρθρο 16 μιλάτε για εισαγωγή και εξαγωγή πολλαπλασιαστικού υλικού πρώτων υλών. Με το παρόν δίνεται η δυνατότητα να εξαχθεί και πολλαπλασιαστικό υλικό. Αποφάσισε να αξιοποιήσει, λοιπόν, και το πολλαπλασιαστικό υλικό. Γι' αυτό λέω ότι η βεντάλια ανοίγει. Έχουμε επιφυλάξεις και για το άρθρο 17, βέβαια, δηλαδή για την έγκριση, όπως είπαμε, από τον ΕΟΦ. Στο άρθρο 19, όπου ρυθμίζεται τι θα γίνει με τις αποφάσεις έγκρισης που έχουν εκδοθεί, θα μπορούσαμε να πούμε ότι κατά ένα μέρος δημιουργεί ένα δυσμενές μέτρο, καθώς προβλέπεται ότι μία κανονιστική πράξη που έχει εκδώσει στο άρθρο μπορεί να μην ισχύει, αν έχει καταργηθεί ή έχει τροποποιηθεί. Συνεχίζετε, βέβαια και με τα υπόλοιπα άρθρα, όπως με το άρθρο 20 στις τελικές διατάξεις. Αναφορικά με την παραγωγή και εξαγωγή της κάνναβης - οφείλουμε να αναφέρουμε ότι είναι γνωστή για τις θεραπευτικές ιδιότητες - η χρήση της επικεντρώνεται μεταξύ άλλων για την αντιμετώπιση σπάνιων μορφών επιληψίας ή χρησιμοποιείται σε άτομα με σκλήρυνση κατά πλάκας. Όμως, αν και έχουν διενεργηθεί πολλές έρευνες, έχουν διατυπωθεί και αντίθετες γνώμες. Δηλαδή, υπάρχουν και διαφορετικοί μύθοι στην όλη κατάσταση. Υπάρχει και η άλλη πλευρά. Για παράδειγμα, η αμερικάνικη Ακαδημία της Παιδιατρικής το 2015 διατύπωσε τη γνώμη της και λέει «Είμαι αντίθετη στη νομιμοποίηση της ιατρικής κάνναβης». Οι Ιταλιάνοι λένε «La gioia sitrova l' atra riva», δηλαδή υπάρχει και η άλλη πλευρά, η οποία αντιτίθεται ως προς τις θεραπευτικές ιδιότητες. Μάλλον δεν είναι θεραπευτικές, μαστουρικές είναι, καταπραϋντικές είναι, παυσίπονο είναι. Μην τρελαθούμε! Παυσίπονο είναι στο τελικό στάδιο. Δεν λέω, οι άνθρωποι πρέπει να απαλύνουν τον πόνο τους, αλλά δεν είναι φάρμακο. Σε αντιπαράθεση τώρα μ' αυτό που είπε ο κύριος Υπουργός ότι εμείς στην Ελληνική Λύση θεωρούμε ότι ο πλούτος της Ελλάδος είναι τα αρωματικά φυτά και αυτό μας έλεγε ότι είναι ανοησία, έχω φέρει εδώ κάποιες μελέτες από αγροτικά site που λένε ότι τα θεραπευτικά βότανα στην Ελλάδα, κύριοι, τα θέλει η Κίνα, η Αμερική, η Γερμανία, γιατί είναι από τα καλύτερα. Δεκατρία είδη αρωματικών φυτών ήδη μπορούν να ανατάξουν τον τομέα - θα το καταθέσω στα Πρακτικά - και στον αντίποδα των εταιρειών που θέλουν να πάρουν την επεξεργασία της ινδικής κάνναβης, παραθέτω εταιρείες ελληνικές που έχουν θετικό πρόσημο στον ισολογισμό τους, οι οποίες έχουν ασχοληθεί, παρακαλώ, με τα θεραπευτικά ελληνικά βότανα, όπως το λουλούδι του Δαρβίνου, το οποίο έχει απόδοση 5.000 ευρώ το στρέμμα! Ο κ. Καχριμάνης το έχει πάρει από το Μέτσοβο που είναι και οι ρίζες μου, το έχει πάει στην κοιλάδα των Ιωαννίνων και ξεκίνησαν οι πρώτες έρευνες για να δει τα αποτελέσματα από τον «ΕΛΓΑ ΔΗΜΗΤΡΑ». [[Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο κ. Αποστόλου έλεγε ότι ο ΣΥΡΙΖΑ δημιούργησε κάτι στη Θέρμη της Θεσσαλονίκης με το γενετικό υλικό, αλλά η μόνη τράπεζα σπόρων που υπάρχει στην Ελλάδα σήμερα - μπορεί, κύριε Αποστόλου, αυτό να το δημιουργήσατε - είναι στη Σάμο «Το Αρχιπέλαγος». Έχουν χαθεί σπόροι στην Ελλάδα γιατί δεν προνοήσαμε να δημιουργήσουμε τράπεζα σπόρων. Οπότε, κύριε Γεωργιάδη, δεν πρέπει να είμαστε δορυφόροι των άλλων. Ξέρετε, με τον σύμβουλο κ. Καρανίκα, μην κάνουμε τη χώρα Τανγκανίκα. Δεν έχω τίποτα με τη λίμνη της Αφρικής. Με τη χώρα Τανγκανίκα έχω, η οποία ήταν αποικία μέχρι και το 1964 πριν πάει στην Τανζανία. Το λέω ως σχήμα οξύμωρο, διότι δεν πρέπει να μπούμε στο λόμπι κάποιων μεγάλων εταιρειών, όπως η ολλανδική, που θα διαμορφώνει καρτέλ σε ό,τι αφορά την ινδική κάνναβη - μαστούρα - μαριχουάνα, γιατί οι ρεμπέτες κάτι έλεγαν και κάτι ήξεραν από τη δεκαετία του '30, όταν ήταν κυνηγημένα όλα αυτά. Μην μπούμε σε ένα μάρκετινγκ που δεν θα μας οδηγήσει πουθενά και χάσουμε τον πλούτο και τον θησαυρό με τα αρωματικά βότανα, όπως το λουλούδι του Δαρβίνου ή τον κρόκο στην Κοζάνη που έχει γίνει μία πολύ συστηματική δουλειά με τις εταιρείες που θα παραθέσω. Οπότε, μην υποτιμάτε τα θεραπευτικά βότανα και λέτε ότι αυτό στην Ελληνική Λύση, όπως μου είπατε στην επιτροπή, αγγίζει τα όρια της ανοησίας, διότι θα κλείσω με ένα ρεμπέτικο το 1936 του Μάρκου Βαμβακάρη: «Με πόνους και με βάσανα η ζωή με έχει προικίσει. Όλα μαζί και χάνονται μόνο με το χασίσι» Σας ευχαριστώ.
Ωραία. Αυτή τη στιγμή, στο βάθος της Αιθούσης είναι ο εορτάζων Πρόεδρος της Βουλής. Κύριε Τασούλα, εκ μέρους όλων χρόνια πολλά. [[Χειροκροτήματα]] Ο κ. Κρίτων Αρσένης, ειδικός αγορητής του ΜέΡΑ25 έχει τον λόγο. Κλείνουμε με τον κ. Αρσένη τις αγορεύσεις των εισηγητών και αγορητών. Όπως είπαμε, μετά ακολουθούν ο κύριος Υπουργός και ο κ. Κουτσούμπας και μετά οι συνάδελφοι. Ορίστε, κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Βουλεύτριες και Βουλευτές, Υπουργοί, συνοψίζοντας, αυτό το νομοσχέδιο αφορά εταιρείες από ΗΠΑ, Ισραήλ και Καναδά που αγοράζουν γη στην Ελλάδα για να καλλιεργήσουν μία καλλιέργεια που απαιτεί πάρα πολύ νερό - πιο πολύ και από το αμαρτωλό βαμβάκι - τεράστια ποσότητα ενέργειας, αφού χρησιμοποιούνται λάμπες για να επιτευχθεί αυτή η τετραπλή παραγωγή κάθε χρόνο, τέσσερις σοδειές και όλα αυτά σε θερμοκήπια με τις γνωστές συνθήκες απασχόλησης και εκμετάλλευσης, για να εξαχθεί μία πρώτη ύλη για φαρμακευτικά προϊόντα που θα παράγονται αλλού και που απαγορεύεται μέχρι στιγμής να χρησιμοποιηθούν από τους Έλληνες ασθενείς που τα έχουν ανάγκη. Αν αυτό δεν είναι αποικιοκρατικό, τότε τι είναι; Μάλιστα, ο ΣΥΡΙΖΑ ζητάει να επεκταθεί και να επιτραπεί να καλλιεργείται και σε γη υψηλής παραγωγικότητας, εκτοπίζοντας βρώσιμες καλλιέργειες στον αιώνα της κλιματικής αλλαγής και στη χώρα που δεν έχει διατροφική αυτάρκεια. Αυτή τη στιγμή που το κλίμα καταρρέει, που το περιβάλλον μας, η ζωή μας όπως τη γνωρίζουμε καταρρέει, επιτρέπετε, Νέα Δημοκρατία και ΣΥΡΙΖΑ, την καλλιέργεια της φαρμακευτικής κάνναβης, χωρίς καμμία υποχρέωση για εξοικονόμηση νερού, για επανάχρηση νερού, για όλα τα αυτονόητα σε μια τόσο ενεργοβόρα παραγωγική διαδικασία, καλλιέργεια, χωρίς καμμία υποχρέωση για ηλεκτροδότηση από ΑΠΕ, χωρίς καμία εγγύηση για τους εργαζόμενους στα θερμοκήπια και τις συνθήκες εργασίας, την αποφυγή εκμετάλλευσης. Εμείς ζητάμε την ενίσχυση των προϊόντων φαρμακευτικής κάνναβης για καλλιέργεια εκτός γης υψηλής παραγωγικότητας, για παραγωγή τελικών προϊόντων, που θα είναι προσβάσιμα στους Έλληνες ασθενείς, με ρήτρα εξοικονόμησης νερού και επανάχρησης, με ρήτρα ηλεκτροδότησης από ΑΠΕ, από φωτοβολταϊκά στις ταράτσες των νοικοκυριών. Θα μπορούν να πουλάνε και να αμείβονται, κάτι που δεν συμβαίνει αυτή τη στιγμή, για την υπερβάλλουσα ποσότητα ενέργειας που παράγουν και να μπορούν να χρησιμοποιούνται σε αυτές τις καλλιέργειες ή οποιονδήποτε βιώσιμο αποκεντρωμένο τρόπο παραγωγής ΑΠΕ υπάρχει. Ζητάμε αυστηρούς όρους και ελέγχους για τις συνθήκες εργασίες στα θερμοκήπια. Ζητάμε μια κάρτα ασθενή, που να γνωρίζουμε οργανωμένα ως πολιτεία ποιοι συνάνθρωποί μας χρειάζονται τη χρήση κάνναβης, για να μπορούν ξανά να είναι λειτουργικοί, με βάση τον γιατρό τους και τη γνωμάτευση του γιατρού τους, για να έχουν νόμιμη πρόσβαση αυτοί οι άνθρωποι στα σκευάσματα που σήμερα δεν έχουν, παρ' όλο που τους είναι απαραίτητα για να αντιμετωπίσουν την επιληψία, να γίνουν ξανά λειτουργικοί μετά από χρόνια νοσήματα, με χρόνιο πόνο. Κι αυτό τους το στερείτε και με αυτό το νομοσχέδιο! Ζητάμε έναν οργανισμό κάνναβης που να βάζει τα επιστημονικά κριτήρια και να αποϊδεολογικοποιεί τη συζήτηση για την κάνναβη. Εσείς μετατρέπετε ακόμη και τη φαρμακευτική κάνναβη από προοδευτικό αίτημα σε αρπαγή γης. Η Νέα Δημοκρατία λέει ότι είδε φως ξαφνικά και τώρα είναι υπέρ, λέει ναι στην καλλιέργεια κάνναβης. Αναρωτιόμαστε ποιος επενδυτής μετέπεισε την Κυβέρνηση. Το ΜέΡΑ25 καταψηφίζει αυτό το νομοσχέδιο. Ακούμε, συζητήσεις ότι μπορεί να αποσυρθεί ο ΣΥΡΙΖΑ. Πραγματικά, θεωρώ ότι δεν πρέπει να ευσταθούν, γιατί τη στιγμή που ο ΣΥΡΙΖΑ ζητάει να πάει το νομοσχέδιο ένα βήμα παραπέρα και να υπάρχει και καλλιέργεια της πρώτης ύλης της φαρμακευτικής κάνναβης και στη γη υψηλής παραγωγικότητας, δεν καταλαβαίνω πού είναι η θεμελιώδης διαφωνία εδώ πέρα. Φέρατε, όμως, και μια τροπολογία σε μια πετρελαϊκή εταιρεία την «ENERGEAN», για 100 περίπου εκατομμύρια ενίσχυσης. Για να κάνει τι; Να θυμίσω ότι ευτυχώς η «ENERGEAN» στην πράξη αποσύρθηκε και φαίνεται ότι να αποσύρεται απ' όλες τις εξορύξεις, όπως και τα ΕΛΠΕ, όπως και η EXXON, όπως και η «TOTAL», όπως και προηγήθηκε η «REPSOL». Φεύγουν οι εταιρείες από τις εξορύξεις, καθώς βλέπουν ότι η Κυβέρνηση της Νέας Δημοκρατίας και του ΣΥΡΙΖΑ και το Κίνημα Αλλαγής ήταν αναφανδόν υπέρ των εξορύξεων, αυτών των εξορύξεων ενάντια στον αγώνα τον παγκόσμιο για την κλιματική αλλαγή, ενάντια στο φυσικό περιβάλλον που εσείς προχωράτε και τελικά φτάσαμε στο σημείο οι εταιρείες να φεύγουν. Παρ' όλα αυτά, η ενίσχυση αυτή αφορά και το κοίτασμα του Πρίνου, όπου τους δίνετε αυτά τα 100 εκατομμύρια για να κρατήσουν τις θέσεις απασχόλησης ή να κάνουν κάτι συναφές; Τους δίνετε 100 εκατομμύρια για να απολύσουν πενήντα εργαζόμενους και να δώσουν άλλους πενήντα σε εργολαβική εταιρεία για να δουλεύουν απ' αυτούς. Δίνετε 2 εκατομμύρια την απόλυση. Είναι αδιανόητα αυτά τα πράγματα. Ως ΜέΡΑ25, όμως, φέρνουμε και μια τροπολογία γι' αυτό που γίνεται αυτή τη στιγμή στα Γεράνεια Όρη, αυτή την αδιανόητη κατάσταση όπου στη δυτική Αθήνα έβρεχε στάχτη για μια μέρα, όπου σε όλη την Αθήνα ο κόσμος νόμιζε ότι καιγόταν η κουζίνα του, γι' αυτή την τεράστια πυρκαγιά. Ανεξαρτήτως αν έγινε από εμπρησμό ή αν έγινε από αμέλεια - αυτό φαντάζομαι θα το δείξει η έρευνα της Πυροσβεστικής - ένα είναι σίγουρο: Πρέπει να μπει ένα τέλος στο κίνητρο του εμπρησμού στην Ελλάδα. Ζούμε στον αιώνα της κλιματικής αλλαγής κι όμως, ακόμη οι περισσότερες δασικές πυρκαγιές οφείλονται σε ανθρώπινη ενέργεια. Αυτό πρέπει να τελειώνει. Δεν έχουμε το περιθώριο, αν θέλουμε να έχουμε σε λίγα χρόνια δάση σε αυτήν τη χώρα. Γι' αυτό καλούμε να περάσει η ελληνική Βουλή αυτό που είχε υπερψηφίσει και το 2011 στην έκθεσή μου για την δασική προστασία, για την Πράσινη Βίβλο, το Ευρωπαϊκό Κοινοβούλιο, την τριακονταετή απαγόρευση δόμησης, εξόρυξης και οποιασδήποτε άλλης επένδυσης στα καμένα. Αυτό ζήτησε το Ευρωπαϊκό Κοινοβούλιο να το κάνουμε νόμο κι εδώ πέρα, για να σταματήσουμε τη συζήτηση ποιον εξυπηρετεί μια φωτιά, για να σταματήσουμε το κίνητρο, μαζί με τους δασικούς χάρτες που σταματάνε το ιδιωτικό κίνητρο και στη μικρότερη κλίμακα για την οικοδόμηση. Να τελειώνουμε με τις ανθρωπογενείς πυρκαγιές. Να προστατεύσουμε τα δάση μας. Αυτή τη στιγμή και από το 1997 και μετά, δεν υπάρχει δασοπυρόσβεση στην Ελλάδα. Δεν μπαίνει άνθρωπος για να σβήσει δασικές πυρκαγιές στην Ελλάδαμ στην πράξη. Έχουμε δασοπυρόσβεση με εναέρια μέσα. Αφήνουμε τη φωτιά να εξελιχθεί μόνη της. Φουντώνει και καίει τους οικισμούς. Γι' αυτό δεν είχαμε ποτέ να χάνουμε οικισμούς και τώρα πλέον χάνουμε οικισμούς και κατοίκους μαζί. Γιατί έχει διαλυθεί εντελώς η δασοπυρόσβεση. Ας κόψουμε τα κίνητρα κι ας δούμε πραγματικά πώς ξαναστήνουμε το σύστημα δασοπυρόσβεσης στην Ελλάδα. Παλιότερα έμπαιναν οι δασικές υπηρεσίες και άνοιγαν αντιπυρικές ζώνες ενώ υπήρχε η πυρκαγιά, έκαναν καθαρισμούς, υπήρχε εποπτεία. Αυτά όλα έχουν χαθεί από το 1997 και μετά, κυβέρνηση - κυβέρνηση. Πρέπει να τα επαναφέρουμε, όμως, αυτή τη στιγμή προέχει να σταματήσουμε τα κίνητρα. Γι' αυτό, σαν ΜέΡΑ25, καταθέσαμε και θα ξανακαταθέσουμε όσες φορές χρειαστεί, την τροπολογία που ζητάει τριακονταετή απαγόρευση δόμησης, εξόρυξης, επενδύσεων σε γη που κάηκε από εμπρησμό. Ευχαριστώ πολύ.
Κι εμείς, κύριε Αρσένη. Κύριε Υπουργέ, έχτε πέντε λεπτά, με μια ανοχή αν χρειαστεί, για να παρουσιάσετε τις τροπολογίες.
Απλώς να πω ότι η μεγάλη πυρκαγιά, που δυστυχώς ξέσπασε αυτές τις μέρες, δεν προήλθε από κανένα κίνητρο. Έχουν γίνει και επίσημες ανακοινώσεις. Προήλθε από κάποιον κύριο που έκρινε καλή στιγμή προχθές το βράδυ, με οκτώ μποφόρ, να κάψει κάποια κλαδιά από ελαιόδεντρα που είχε κλαδέψει. Αν θυμάμαι καλά, και η εθνική καταστροφή στο Μάτι πάλι είχε ξεκινήσει από ένα αντίστοιχο περιστατικό κάποιου άλλου κυρίου που έκαιγε πάλι κάποια κλαδιά στον Διόνυσο. Δεν έγινε, δηλαδή, καμμία από αυτές τις καταστροφές, που αναφερθήκατε, για λόγους οποιουδήποτε συμφέροντος. Έγιναν από ανθρώπινη, ας πω, αμέλεια. Κύριε Πρόεδρε, κατ'αρχάς, ως προς την τροπολογία του Υπουργείου Περιβάλλοντος, στην οποία αναφέρθηκε και ο προηγούμενος συνάδελφος, θα έρθει να την υποστηρίξει σε λίγο ο αρμόδιος Υπουργός κ. Σκρέκας, για να μπορείτε να του θέσετε όποιο ερώτημα θέλετε. Δεν είναι καθόλου της δικής μου αρμοδιότητας. Όσον αφορά τις δύο υπουργικές τροπολογίες, είναι του Υπουργείου Ανάπτυξης και Επενδύσεων με γενικό αριθμό 889 και ειδικό 70 και του Υπουργείου Αγροτικής Ανάπτυξης με γενικό αριθμό 888 και ειδικό 69. Η πρώτη προέρχεται από τη Γενική Γραμματεία Βιομηχανίας και είναι η υλοποίηση μεταμνημονιακών μας υποχρεώσεων ως προς τη ρύθμιση όλων των κυρωτικών ζητημάτων. Ποιο είναι το ζήτημα; Ότι υπήρχαν πολλά πρόστιμα διάσπαρτα για διάφορες ποινές και στο μνημόνιο είχε επισημανθεί ότι δεν υπάρχει αναλογικότητα και δικαιολόγηση της κάθε ποινής με βάση τη βαρύτητα της κάθε παράβασης. Εργάστηκαν, λοιπόν, οι νομοτεχνικές επιτροπές και στη Γενική Γραμματεία Βιομηχανίας, αλλά και στο Υπουργείο Αγροτικής Ανάπτυξης, γιατί η δεύτερη είναι τα αντίστοιχα κυρωτικά για την ασφάλεια των τροφίμων. Το ένα είναι τα κυρωτικά για τα θέματα της βιομηχανίας. Το άλλο είναι τα κυρωτικά για την ασφάλεια των τροφίμων. Το αποτέλεσμα των εργασιών αυτών, οι δύο τροπολογίες, είναι στο πλαίσιο της μεταμνημονιακής παρακολούθησης της χώρας. Δεν νομίζω ότι έχω να πω κάτι σε αυτό. Τώρα, ως προς την τροπολογία - ξαναλέω τον αριθμό, για να ξέρετε πού να το ψάξετε, κύριοι συνάδελφοι - με γενικό αριθμό 889 και ειδικό 70, ενδιαφέρον έχει να πούμε για το άρθρο 2, το οποίο αποτελεί μια δυνατότητα του ΓΕΜΗ να έχει διαλειτουργικότητα με τα άλλα ηλεκτρονικά συστήματα στη μεταφορά πληροφοριών που δεν εμπίπτουν στα προσωπικά δεδομένα, ώστε να γίνεται ταχύτερα η διαδικασία. Είναι στο πλαίσιο της ηλεκτρονικής διακυβέρνησης του κράτους και στην εξυπηρέτηση του πολίτη. Το άρθρο 3 και το άρθρο 4 αφορά στο αφορολόγητο και ανεκχώρητο και ακατάσχετο, το πρώτο για την ενίσχυση που δίνουμε για την προμήθεια θερμαντικών σωμάτων εξωτερικού χώρου στα καταστήματα εστιάσεως και το δεύτερο για την επιδότηση των δραστηριοτήτων, πάλι για ενίσχυση μέσω COVID από το ΕΣΠΑ, πάλι αφορολόγητο και ακατάσχετο. Αυτές είναι οι δύο τροπολογίες οι δικές μου. Να πω ότι θα κάνω δεκτές δύο βουλευτικές τροπολογίες.
Κύριε Υπουργέ, συγγνώμη για τη διακοπή. Στο άρθρο 4 της τροπολογίας αναφέρεστε στις δράσεις…
…τα γυμναστήρια και τους παιδότοπους…
Είναι τα γυμναστήρια και οι παιδότοποι, που πρότεινα να ξεκινήσει η πλατφόρμα γιατί τις τελευταίες τις προκήρυξαν τώρα. Εστίαση, γυμναστήρια και παιδότοποι. Και δικηγόροι.
Το περιμένουμε τέλος του μήνα.
Ναι, θα ανοίξει η πλατφόρμα 28 με 30 Μαΐου για τα γυμναστήρια και τους παιδότοπους και στο δεύτερο δεκαήμερο του Ιουνίου για τους δικηγόρους.
Για τον τουρισμό;
Θα το ανακοινώσουμε τις επόμενες μέρες, μόλις έρθει η πρώτη έγκριση από την επιτροπή. Μόλις έρθει από την επιτροπή η πρώτη έγκριση, και αυτό θα είναι.
Η εστίαση δεν είναι μέσα.
Είναι και η εστίαση μέσα.
Το ένα είναι για τα θερμαντικά της εστίασης και το άλλο είναι οι ενισχύσεις για τους παιδότοπους και γυμναστήρια.
Σωστά. Αυτό είναι για το πρόγραμμα δημοσίων επενδύσεων και το ΕΣΠΑ. Θα το δούμε. Αν χρειάζεται για την εστίαση ειδικό, θα το φέρουμε, δεν υπάρχει ζήτημα. Τώρα, κάνουμε δεκτές τις τροπολογίες με γενικό αριθμό 900 και ειδικό 74 του συναδέλφου Ιάσωνα Φωτήλα για τις ενεργειακές κοινότητες. Είναι μια παράταση στην προθεσμία για να μπορούν να υποβάλουν. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Κάνουμε δεκτή τροπολογία την τροπολογία του συναδέλφου κ. Σίμου Κεδίκογλου με γενικό αριθμό 896 και ειδικό 72, όσον αφορά πάλι για μία προθεσμία ως προς την προσκόμιση κάποιων φορολογικών και ασφαλιστικών ενημεροτήτων ορισμένων επιχειρήσεων στον Νομό Ευβοίας που έχουν πληγεί από τις προηγούμενες καταστροφές εκεί. Αυτά, κύριε Πρόεδρε. Ξαναλέω τους αριθμούς και να μην γίνει παρεξήγηση. Με γενικό αριθμό 896 ειδικό 72 του κ. Σίμου Κεδίκογλου και με γενικό αριθμό 900 και ειδικό 74 του κ. Φωτήλα. Παρακαλώ, κύριε Πρόεδρε, ο κ. Παπαθανάσης να αναφερθεί και στη δική του τροπολογία, για να κλείσουμε με τις τροπολογίες.
Μια διευκρίνιση, κύριε Υπουργέ. Του κ. Χαρίτση δεν γίνεται δεκτή; Επειδή γίνονται οι άλλες δεκτές, εννοείται ότι του κ. Χαρίτση δεν γίνεται. Τον λόγο έχει τώρα ο κ. Παπαθανάσης.
Ευχαριστώ πολύ, κύριε Πρόεδρε. Κι εγώ να ευχηθώ με τη σειρά μου χρόνια πολλά στους εορτάζοντες. Με την τροπολογία με γενικό αριθμό 898 και ειδικό 73, στο πρώτο άρθρο δίνουμε μία παράταση δύο ετών στην προθεσμία ολοκλήρωσης των επενδυτικών σχεδίων που υπάγονται στα καθεστώτα ενίσχυσης του ν. 4399. Η παράταση αυτή δίδεται λόγω COVID. Με το άρθρο 2 στην πρώτη παράγραφο για τη διατήρηση των υφιστάμενων θέσεων εργασίας, όταν η πιστοποίηση της ολοκλήρωσης και έναρξης της παραγωγικής διαδικασίας είναι κατά την έναρξη της πιστοποίησης της παραγωγικής διαδικασίας, για να είμαστε ακριβείς, τότε μπορεί να εκδοθεί η ολοκλήρωση χωρίς την πλήρωση συγκεκριμένου όρου. Είναι αυτονόητο ότι από εκεί και πέρα ισχύουν κανονικά όλοι οι υπόλοιποι όροι. Στο άρθρο 2 πάλι στη δεύτερη παράγραφο για τον υπολογισμό κατά την κατάθεση των μονάδων εργασίας δεν θα λαμβάνεται το έτος 2020 κατά την υποβολή, γιατί αυτό μετράει και στη βαθμολογία. Θα λαμβάνονται οι ΕΜΕ του 2019. Πάλι αυτό είναι αυτονόητο, διότι τότε οι επιχειρήσεις που αποφάσισαν να υποβάλουν τα σχέδια ήταν σε πλήρη λειτουργία, επομένως τους δίνουμε αυτήν τη δυνατότητα να χρησιμοποιούν τις ΕΜΕ του 2019. Στο άρθρο 3 δίνουμε παράταση ενός έτους, όπως έλαβαν όλες οι επιχειρήσεις για την ολοκλήρωση που είχαν περάσει από γνωμοδοτική επιτροπή και δεν είχε βγει η απόφαση για την παράταση, λόγω ανωτέρας βίας. Με την εφαρμογή του «Επενδύω στην Ελλάδα» που έγινε ΦΕΚ στις 30 Οκτωβρίου μεταφέρουμε αυτήν την ημερομηνία στην ημερομηνία της έναρξης διαβούλευσης του συγκεκριμένου νόμου, ώστε οι εταιρείες οι οποίες είχαν λάβει την έγκριση ήδη από την γνωμοδοτική επιτροπή λόγω ανωτέρας βίας να μπορούν και αυτές να πάρουν το ένα έτος παράταση. Με το άρθρο 4 απευθυνόμαστε στις στρατηγικές επενδύσεις, που ούτως ή άλλως, αδειοδοτούνται από τη Γενική Γραμματεία Στρατηγικών Επενδύσεων. Την άδεια εισόδου - εξόδου στα εργοτάξια και γενικά στα έργα τη δίνουμε πλέον από το Υπουργείο Ανάπτυξης. Με το άρθρο 5 στη δεύτερη παράγραφο δίνουμε υπέρ του μισθωτή το δικαίωμα, σε περίπτωση που ένας εκμισθωτής, που μπορεί να είναι το δημόσιο, νομικό πρόσωπο δημοσίου δικαίου, ΟΤΑ ή φορέας του ευρύτερου δημοσίου τομέα πλην της ΕΤΑΔ, βγάλει ένα ακίνητο προς πώληση, να μπορεί ο μισθωτής να δώσει τα χρήματα που δίνει ο υπερθεματιστής. Δηλαδή, του δίνουμε το δικαίωμα, σε περίπτωση που έχει επενδύσει και βρίσκεται μέσα ως μισθωτής, να μπορεί να πάρει το ακίνητο με το ανώτατο τίμημα που έχει λάβει σε διαγωνιστική διαδικασία ο εκμισθωτής. Ευχαριστώ.
Κι εμείς ευχαριστούμε. Καλημέρα σας. Χρόνια πολλά σε όσους και όσους γιορτάζουν!
Κύριε Πρόεδρε, θα μπορούσα να λάβω τον λόγο;
Ορίστε, κύριε Κατρίνη, έχετε τον λόγο για ένα λεπτό.
Κύριε Υπουργέ, χαλάσατε την καλή παράδοση να μας ενημερώνετε στην επιτροπή για τις τροπολογίες που θα φέρετε. Εφόσον και οι δύο είναι του Υπουργείου Ανάπτυξης, νομίζω πως θα μπορούσαμε να τις έχουμε συζητήσει και στην Επιτροπή, να μας έχετε ενημερώσει. Ο κ. Γεωργιάδης πάντα - μέχρι σήμερα τουλάχιστον - μας ενημέρωνε ότι θα έρθουν τροπολογίες και το περιεχόμενο. Η τροπολογία του κ. Κεδίκογλου είναι η τρίτη φορά που έρχεται στη Βουλή. Είναι μια φωτογραφικού τύπου τροπολογία, τρίτη παράταση. Νομίζω ότι καλό θα είναι να μην συνεχίσουμε …
Να μη γίνει τέταρτη!
Να μη συνεχίσουμε να δίνουμε παρατάσεις σε συγκεκριμένες τροπολογίες, που έρχονται για συγκεκριμένο σκοπό. Νομίζω ότι αδικεί και την ποιότητα της δουλειάς που γίνεται στις Επιτροπές και στην Ολομέλεια, αλλά θέλω να πιστεύω, κύριε Υπουργέ, ότι αδικεί και τη δική σας τη διάθεση να κάνουμε μια σοβαρή συζήτηση. Επίσης, και του κ. Φωτήλα είναι καθαρά φωτογραφική τροπολογία. Έρχονται εκπρόθεσμα, συζητάμε ...
Ωραία, κύριε Κατρίνη, νομίζω ότι κάνατε τις επισημάνσεις σας γι' αυτά που ειπώθηκαν.
Νομίζω ότι το κλίμα είναι πολύ καλό για το νομοσχέδιο για να κάνουμε αυτήν τη συζήτηση. Λίγο υπονομεύεται με αυτό.
Ευχαριστούμε πολύ. Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας.
Κυρίες και κύριοι, επιτρέψτε μου να ξεκινήσω με ένα σοβαρό ζήτημα, όπως είναι αυτό των πυρκαγιών, γιατί για μια ακόμη χρονιά και πριν καλά - καλά ξεκινήσει η αντιπυρική περίοδος ερχόμαστε αντιμέτωποι με μεγάλες πυρκαγιές που απειλούν και καταστρέφουν φυσικό πλούτο, δασικές εκτάσεις, περιουσίες και μάλιστα έναν από τους τελευταίους πνεύμονες πρασίνου στην ευρύτερη περιοχή της Αττικής και της Κορινθίας. Για μια ακόμη χρονιά, όμως, ακούμε και τις ίδιες γνωστές δικαιολογίες για τους ανέμους, για τα ακραία καιρικά φαινόμενα, που έχουν γίνει καραμέλα όλων των κυβερνήσεων. Όχι, κύριοι της Κυβέρνησης, γι' αυτήν τη διαχρονική καταστροφή δεν φταίει το κακό το ριζικό μας ούτε ο Θεός που μας μισεί. Φταίνε οι διαχρονικές ανεπάρκειες στους τομείς της δασοπροστασίας και πυρόσβεσης, οι ελλείψεις σε προσωπικό, οι ελλείψεις σε σύγχρονα μέσα, σε συνδυασμό βέβαια με την εμπορευματοποίηση των δασών και της γης. Κάθε χρόνο το ΚΚΕ με παρεμβάσεις, με ερωτήσεις, με χίλιους δυο τρόπους επισημαίνει αυτά τα προβλήματα, απ' ό,τι φαίνεται εις ώτα μη ακουόντων, γιατί για τις κυβερνήσεις σας όλα αυτά είναι κόστος, οπότε και τα δάση παραδίδονται στα χέρια των επενδυτών και των μεγάλων επιχειρηματικών συμφερόντων. Πώς το είχε πει ο Πρωθυπουργός πέρυσι από τον Ερημίτη της Κέρκυρας; Αφού, λέει, κάποια στιγμή θα καεί, ας το παραδώσουμε στους ιδιώτες. Μιλώντας σήμερα για τη συγκεκριμένη περιοχή των Γερανίων, είναι γνωστά εδώ και χρόνια τα διάφορα επενδυτικά σχέδια, τα διάφορα συμφέροντα που καραδοκούν και που σίγουρα θα αξιοποιήσουν τέτοιες καταστροφές. Πού ξέρετε; Μπορεί μέσα σε αυτά τα επενδυτικά σχέδια να συμπεριληφθούν και ορισμένα από αυτά που προβλέπει το παρόν νομοσχέδιο για την κάνναβη. Κυρίες και κύριοι, η Κυβέρνηση της Νέας Δημοκρατίας με το παρόν σχέδιο νόμου για τη φαρμακευτική κάνναβη παίρνει για άλλη μια φορά τη σκυτάλη από τον ΣΥΡΙΖΑ. Έχει σηκώσει την ίδια σημαία, αυτήν της προσέλκυσης επενδύσεων, όπως είχε κάνει ο ΣΥΡΙΖΑ, μέσα από τη διαδικασία απελευθέρωσης της παραγωγής κάνναβης και των προϊόντων της για ιατρικούς σκοπούς. Απ' ό,τι φαίνεται, «είναι πάρα πολλά τα λεφτά». Το κυριότερο και συνάμα το χειρότερο, όμως, είναι ότι ανοίγει ακόμα περισσότερο τον ασκό του Αιόλου στο να προχωρά βήμα - βήμα στην επικίνδυνη αθώωση των ναρκωτικών στη συνείδηση κυρίως των νέων παιδιών. Δεν μπορούμε, βέβαια, εδώ να μη σχολιάσουμε τα λόγια μεγάλης αγάπης και συγγνώμης που αντάλλαξαν στελέχη της Κυβέρνησης, όπως ο Υπουργός Ανάπτυξης, ο οποίος ξαφνικά είδε το φως το αληθινό, με διάφορα γνωστά και μη εξαιρετέα στελέχη του ΣΥΡΙΖΑ. Το παράδειγμά τους ακολούθησαν και διάφοροι δήθεν προοδευτικοί αλλά και συντηρητικοί κονδυλοφόροι. Το έδαφος αυτής της συμφωνίας Νέας Δημοκρατίας - Σ ΥΡΙΖΑ είναι η βάση, για να ανοίξει ακόμα περισσότερο η συζήτηση συνολικά για τη νομιμοποίηση του χασίς, γιατί εκεί βρίσκεται ένα νέο πεδίο κερδοφορίας για τις μεγάλες επιχειρήσεις, μαζί βέβαια με τους κομπιναδόρους και κάθε λογής εμπόρους, που κάθε άλλο θα πάψουν να υπάρχουν. Λέμε καθαρά ότι αυτό το νομοσχέδιο και όλη η συζήτηση γύρω από αυτό θα αξιοποιηθεί, για να ανοίξει ο δρόμος για τη νομιμοποίηση της κάνναβης συνολικότερα. Αυτό ακριβώς έγινε στις Ηνωμένες Πολιτείες της Αμερικής. Αυτό έγινε στον Καναδά. Αυτό έγινε σε μια σειρά κράτη, χώρες της Ευρωπαϊκής Ένωσης. Ως κόμμα, έχουμε σταθερή και κρυστάλλινη θέση για αυτά τα ζητήματα, θέση την οποία έχουμε εκφράσει πολλές φορές και εδώ στη Βουλή, στην Ευρωβουλή, αλλά κυρίως την έχουμε καταθέσει μέσα στην ελληνική κοινωνία. Την παλεύουμε με όλες μας τις δυνάμεις μέσα στο εργατικό, στο μαζικό λαϊκό κίνημα, σε συνεργασία με τους εργαζόμενους στα προγράμματα, με ειδικούς επιστήμονες γονείς, με τους γονείς των παιδιών των θεραπευτικών κοινοτήτων, οι οποίοι μαζί με τα παιδιά τους περνάνε ένα πολύ μεγάλο λούκι και έχουν αποκτήσει, βέβαια, πλούσια πείρα και γνώση από αυτήν την κατάσταση. Η θέση μας παίρνει υπόψη την εμπειρία που υπάρχει από τη χρήση άλλων ναρκωτικών ουσιών, όπως τα οπιοειδή, στην ιατρική κλινική πράξη αλλά και τα επιστημονικά δεδομένα που είναι διαθέσιμα γύρω από την κάνναβη και τις ουσίες, τόσο φυσικές όσο και συνθετικές, που προέρχονται από αυτήν. Για παράδειγμα, η φυτική κάνναβη, λόγω του μεγάλου αριθμού δραστικών ουσιών που περιέχει - για την συντριπτική πλειοψηφία των οποίων δεν γνωρίζουμε τις δράσεις, αλληλεπιδράσεις, παρενέργειες που έχει η κάθε μία από αυτές, αλλά και οι συνδυασμοί αυτών - δεν μπορεί να χρησιμοποιηθεί αυτή καθαυτή ως φαρμακευτική, θεραπευτική ουσία. Αντίθετα, συγκεκριμένες δραστικές ουσίες, που απομονώνονται από την κάνναβη ή και μπορούν να συντεθούν ακόμη και τεχνητά, θα μπορούσαν να χρησιμοποιηθούν για φαρμακευτικούς παρηγορητικούς σκοπούς σε πολύ συγκεκριμένες, όμως, περιπτώσεις ασθενειών, όπου τα ήδη υπάρχοντα φάρμακα δεν επαρκούν. Βασική προϋπόθεση, όμως, είναι ότι πρέπει να αντιμετωπίζεις αυτές τις δραστικές ουσίες ως φάρμακα με ό,τι συνεπάγεται αυτό για τη μελέτη, για την έρευνα, ώστε να μπορούν να παρέχονται στους ασθενείς με τη μεγαλύτερη δυνατή ασφάλεια και αποτελεσματικότητα. Φυσικά, αυτό σημαίνει πολύ αυστηρό έλεγχο από το ίδιο το κράτος της παραγωγής, της επεξεργασίας, της διάθεσης, της χορήγησης τέτοιων φαρμάκων με αυστηρά επιστημονικά κριτήρια, για να μπορέσεις τελικά να διασφαλίσεις πρώτα απ' όλα την ασφάλεια και την υγεία των ασθενών. Επίσης, η νομοθεσία ανέκαθεν επέτρεπε τόσο την παραγωγή όσο και τη διάθεση κάνναβης για ιατρικούς σκοπούς προβλέποντας γι' αυτήν τη διαδικασία, όμως, μόνο κρατικό μονοπώλιο. Μάλιστα, αυτή η νομοθεσία επικαιροποιήθηκε με το νόμο του 2013, στον οποίο αναφέρονται συγκεκριμένοι όροι για την παραγωγή και διάθεση των ναρκωτικών ουσιών. Τι κάνετε εσείς τώρα με αυτό το νομοσχέδιο, κύριοι της Νέας Δημοκρατίας; Εξαιρείτε την παραγωγή της κάνναβης για ιατρικούς σκοπούς από τη διαδικασία του κρατικού μονοπωλίου, ολοκληρώνοντας έτσι το δρόμο που άνοιξε ο ΣΥΡΙΖΑ. Παράλληλα, ενισχύετε τους όρους ανάπτυξης της εν λόγω παραγωγικής δραστηριότητας από φυσικά ή νομικά πρόσωπα, με σκοπό όχι τόσο την προμήθεια του κρατικού μονοπωλίου αλλά κυρίως την εξαγωγή. Η επονομαζόμενη φαρμακευτική κάνναβη περιέχει την ψυχοτρόπο ουσία σε ποσοστό περισσότερο από 0,2%. Δηλαδή, δεν διαφέρει σε τίποτα από το κοινό χασίς. Εσείς τι κάνετε, για να πετύχετε το βασικό σκοπό που είναι κυρίως η εξαγωγή; Απελευθερώνετε αυτό το όριο του 0,2% στα προϊόντα που προορίζονται για εξαγωγή. Θα ισχύουν, λέτε, μόνο οι όροι χρήσης της χώρας εξαγωγής. Αυτό σημαίνει πως θα παράγεται κάνναβη με πάνω από 1% εκατό σε δραστική ουσία, αν το τελικό προϊόν πηγαίνει, για παράδειγμα, στην Ελβετία, δηλαδή, με πενταπλάσια ποσότητα σε δραστική ουσία απ' ό,τι μπορεί να χαρακτηριστεί ως ναρκωτικό. Για να πούμε, όμως, τα πράγματα με το όνομά τους. Σήμερα η κάνναβη αποτελεί ένα μεγάλο brand name, που αποφέρει τεράστια κέρδη σε ομίλους που αποφασίζουν να επενδύσουν. Μάλιστα, σε συνθήκες οικονομικής κρίσης αποτελεί διέξοδο πραγματικά για τεράστια κεφάλαια που λιμνάζουν λόγω της κρίσης και δεν επενδύονται, γιατί δεν αποφέρουν μεγάλα κέρδη. Η Ελλάδα έχει επιλεγεί από μονοπώλια ως βασική χώρα παραγωγής κάνναβης, γιατί έχει ιδανικές κλιματολογικές συνθήκες, έχει φθηνό εργατικό δυναμικό, αλλά και μια γεωγραφική θέση, η οποία βοηθά τόσο στη διαμετακόμιση όσο και στον ανταγωνισμό με την παράνομη καλλιέργεια, που στην Ευρώπη συγκεντρώνεται κυρίως στα Βαλκάνια. Είναι τουλάχιστον ανήθικο κι εσείς ως Κυβέρνηση, όπως πριν ο ΣΥΡΙΖΑ, να εκμεταλλεύεστε την αγωνία συγκεκριμένων ασθενών και των οικογενειών τους, για τους οποίους υπάρχουν ενδείξεις ότι ορισμένες ουσίες που περιέχονται στο φυτό της κάνναβης μπορούν να τους προσφέρουν πραγματικά ανακούφιση. Αυτό το κάνετε χωρίς διόλου ντροπή, μόνο και μόνο για να επιταχύνετε τη διαδικασία απελευθέρωσης της κάνναβης, τη στιγμή που, όπως και εσείς πολύ καλά ξέρετε, θα μπορούσε να προχωρήσει η παραγωγή της με κρατικό μονοπώλιο ή με εισαγωγή σε τελευταία ανάλυση των σχετικών σκευασμάτων. Παρ'ότι από την αρχή είπαμε ότι στόχος είναι η προσέλκυση επενδύσεων, το συγκεκριμένο νομοσχέδιο δημιουργεί βάσιμες υποψίες ότι ουσιαστικά έρχεται να εξυπηρετήσει και άλλες σκοπιμότητες. Λέμε ξανά ότι το μάτι των επενδυτών είναι στραμμένο συνολικά στη νομιμοποίηση της κάνναβης, του χασίς, γιατί εκεί βρίσκεται το πολύ χρήμα, η πολλή ρεμούλα. Γνωρίζουμε, επίσης, πως στο αμέσως επόμενο διάστημα αναμένεται σταδιακά να ολοκληρωθεί η νομιμοποίηση της φαρμακευτικής κάνναβης σε όλη την Ευρωπαϊκή Ένωση και το βλέμμα των ομίλων είναι ήδη στραμμένο στο επόμενο βήμα, δηλαδή στη μετά πανηγυρισμών νομιμοποίηση της χρήσης του χασίς. Μάλιστα, είναι σε εξέλιξη μια παγκόσμια εκστρατεία κρατών και διάφορων μονοπωλιακών ομίλων για την αθώωση των επιβλαβών χαρακτηριστικών της κάνναβης. Αυτή η εκστρατεία έχει ήδη οδηγήσει στην απότομη αύξηση του αριθμού χρηστών της. Στις Ηνωμένες Πολιτείες η λιανική πώληση κάνναβης τόσο της φαρμακευτικής όσο και της ψυχαγωγικής της χρήσης το 2019 ξεπέρασε τα 12 δισεκατομμύρια δολάρια, παρουσιάζοντας αύξηση κατά 35%. Μέσα στη δεκαετία 2008-2018 η νομιμοποίηση της κάνναβης σε όλο και περισσότερες πολιτείες των Ηνωμένων Πολιτειών Αμερικής είχε σαν αποτέλεσμα να αυξηθούν 17% οι καθημερινοί χρήστες κάνναβης και φυσικά στη συνέχεια, την ίδια περίοδο, να τριπλασιαστούν όσοι ζητούν απεξάρτηση από την κάνναβη. Τη ίδια στιγμή μελέτες για την Ευρώπη, που έχει τραβήξει την προσοχή των επενδυτών, προβλέπουν για την ευρωπαϊκή αγορά κάνναβης έως το 2028 να φτάσει στα 60,3 δισεκατομμύρια ευρώ η χρήση της ως ναρκωτικό, στα 55,2 δισεκατομμύρια ευρώ η φαρμακευτική της χρήση και στα 180 εκατομμύρια ευρώ η βιομηχανική της αξιοποίηση. Όλα αυτά, βέβαια, θα γίνουν με προϋπόθεση να προχωρήσει η νομιμοποίηση της χρήσης κάνναβης σε περισσότερες χώρες της Ευρωπαϊκής Ένωσης. Καταλαβαίνει, λοιπόν, κανείς ότι η απελευθέρωση της καλλιέργειας κάνναβης με όποιο πρόσχημα δεν υπηρετεί κάποια κοινωνική πραγματική ανάγκη, παρά μόνο τις ανάγκες των μονοπωλιακών ομίλων να επενδύσουν τα συσσωρευμένα τους κεφάλαια. Καταστρέφονται, όμως, έτσι σημαντικές παραγωγικές δυνατότητες για τη χώρα μας. Ενώ η Ελλάδα θα μπορούσε να παράγει μεγάλη ποικιλία απαραίτητων αγροτικών προϊόντων, σήμερα δεν έχει επάρκεια σε βασικά προϊόντα. Για να μην πω πάλι τι καλλιέργειες σε βασικά προϊόντα ξεριζώθηκαν και λόγω των δεσμεύσεων από την Ευρωπαϊκή Ένωση, όπως για παράδειγμα το βαμβάκι και τόσα άλλα. Και τώρα φτάσαμε να καλλιεργούμε χασίς. Είναι μεγάλη πρόοδος πραγματικά τον εικοστό πρώτο αιώνα. Έλεος, σας λέμε, αγύρτες της πολιτικής. Πολύ μεγάλα τμήματα του ελληνικού λαού και της ελληνικής νεολαίας μπορούν, όμως, σήμερα να καταλάβουν ότι με τέτοιου είδους νομοσχέδια που υπερπροβάλλουν την κάνναβη ως φάρμακο, που ανάγουν δευτερεύουσες ιδιότητές της σε κύριες ή επιδιώκουν να διαμορφώσουν θετικό πρόσημο γύρω από τη χρήση της ως ναρκωτικό, έχει και θα έχει ανυπολόγιστες κοινωνικές συνέπειες. Υπάρχει πλέον πείρα. Στην ίδια την Ευρωπαϊκή Ένωση, στα κράτη που είναι νόμιμη ή συνταγογραφείται ως φαρμακευτικό προϊόν, σχεδόν οι μισοί από τους δεκαεξάχρονους μαθητές κάνουν χρήση, στις Ηνωμένες Πολιτείες ένας στους τρεις μαθητές λυκείου κάνει χρήση κάνναβης με εκτροπή ιατρικής συνταγής, ενώ στη χώρα μας οι μισοί δεκαεξάχρονοι θεωρούν ακίνδυνη τη δοκιμή της, σύμφωνα με τα πρόσφατα στοιχεία του Εθνικού Κέντρου Τεκμηρίωσης και Πληροφόρησης για τα Ναρκωτικά. Έχετε τεράστιες ευθύνες, κυρίες και κύριοι της Νέας Δημοκρατίας, του ΣΥΡΙΖΑ και των λοιπών δυνάμεων. Έχετε ευθύνες όλες οι μέχρι σήμερα κυβερνήσεις γιατί με όλη αυτήν τη συζήτηση για τα δήθεν οφέλη της κάνναβης αθωώνετε τη χρήση της στις συνειδήσεις των παιδιών της λαϊκής οικογένειας. Έχετε, λοιπόν, τεράστιες ευθύνες για τις ανοδικές τάσεις της χρήσης κάνναβης και συνολικά των ναρκωτικών ουσιών στη χώρα μας. Ξέρετε τι δείχνει η εικόνα της χώρας μας; Πως έχει τριπλασιαστεί η χρήση κάνναβης στους μαθητές σε σχέση με προηγούμενες δεκαετίες, πως έχουν ταυτόχρονα αυξηθεί πολύ οι χρήστες κάνναβης που ζητούν βοήθεια από τα θεραπευτικά προγράμματα στην Ελλάδα. Αυτά λένε τα στοιχεία από το ΚΕΘΕΑ, από το «18 ΑΝΩ», το πρόγραμμα «ΑΡΓΩ», το πρόγραμμα «ΔΙΑΠΛΟΥΣ», τα προγράμματα προαγωγής και αυτοβοήθειας. Τα στοιχεία από όλα ανεξαίρετα τα στεγνά θεραπευτικά προγράμματα λένε πως έχει μειωθεί η ηλικία πειραματισμού και εισόδου στη χρήση ναρκωτικών με πρώτη ουσία την κάνναβη από την ηλικία των τάξεων του γυμνασίου. Αλήθεια, πώς απαντά και η σημερινή Κυβέρνηση της Νέας Δημοκρατίας σε αυτήν την εικόνα; Υποδαυλίζοντας το έργο του ΚΕΘΕΑ, αλλοιώνοντας το θεραπευτικό του μοντέλο ως συνέχεια της κατάργησης του αυτοδιοίκητου το 2019 με τον διορισμό της διοίκησής του από την Κυβέρνηση, διαμορφώνοντας μια αντιναρκωτική πολιτική με μοναδικό γνώμονα τη δήθεν μείωση της βλάβης, τα υποκατάστατα, τους χώρους εποπτευόμενης χρήσης, τη διάλυση της πρόληψης, την υποχρηματοδότηση, γενικεύοντας με ελαστικές σχέσεις εργασίας τα νέα προγράμματα με ημερομηνία λήξης μέσα από τη χρηματοδότηση του ΕΣΠΑ. Παρακολουθούμε, βέβαια, με προσοχή το όψιμο ενδιαφέρον του ΣΥΡΙΖΑ για το χτύπημα στο ΚΕΘΕΑ και τη φιλοσοφία του ως στεγνό θεραπευτικό πρόγραμμα. Είναι το λιγότερο υποκρισία, όταν η όλη πολιτική που άσκησε η κυβέρνηση του ΣΥΡΙΖΑ στο ζήτημα των ναρκωτικών ουσιαστικά έστρωνε τον δρόμο για να γιγαντωθεί η κοινωνική ανοχή στα ναρκωτικά και η εξάρτηση από αυτά. Ουσιαστικά, ναρκοθετήσατε ακόμα περισσότερο την πρόληψη, αλλά και τη θεραπεία, αφού με την κοινωνική ανοχή για τα ναρκωτικά εξοβελίζετε στον νεανικό και στον γενικό πληθυσμό το κίνητρο για θεραπεία. Αλήθεια δεν είναι ότι συμφωνείτε όλοι σας σήμερα με τον αντιεπιστημονικό διαχωρισμό των ναρκωτικών σε σκληρά και μαλακά; Μήπως, τάχα, υπάρχουν σκληρές και μαλακές αιτίες, οι οποίες στρέφουν έναν άνθρωπο στη χρήση και στην εξάρτηση από τα ναρκωτικά; Σήμερα, όμως, αυτό που απαιτείται είναι πολύ συγκεκριμένα γενναία χρηματοδότηση από τον κρατικό προϋπολογισμό για να ενισχυθούν όλα τα στεγνά θεραπευτικά προγράμματα, να ενισχυθεί το ΚΕΘΕΑ με μόνιμο, επαρκές προσωπικό, με νέες δομές, τόσες όσες έχει ανάγκη η χώρα, να διαμορφωθεί, επιτέλους, ενιαίο θεσμικό πλαίσιο για τα εβδομήντα πέντε κέντρα πρόληψης στη χώρα μας, να καλυφθούν όλες οι περιοχές της χώρας, όπως η ευρύτερη περιοχή του Πειραιά ή το Λασίθι στην Κρήτη που δεν έχουν καν κέντρο πρόληψης, να μην προχωρήσει το αίσχος των χώρων εποπτευόμενης χρήσης. Όλα αυτά είναι για το ΚΚΕ ζητήματα πρώτης γραμμής, γιατί σχετίζονται με τη ζωή, σχετίζονται με το μέλλον, τη συνείδηση της νέας γενιάς. Πρόσφατα είχα συνάντηση με τα διοικητικά συμβούλια των συλλόγων γονέων των θεραπευτικών προγραμμάτων. Ακούμε με πραγματική αγωνία, τη φωνή των γονιών που συμμετέχουν στους συλλόγους οικογένειας του ΚΕΘΕΑ, άλλων θεραπευτικών προγραμμάτων για το τι σημαίνει κάνναβη και τι θα φέρει η νομιμοποίησή της ή τι έχει επιφέρει ήδη η αθώωσή της. Κατά τη γνώμη μας, η Κυβέρνηση της Νέας Δημοκρατίας συνεχίζοντας το δρόμο του ΣΥΡΙΖΑ - φαίνεται αυτό και από το συγκεκριμένο σχέδιο νόμου - έχει θέσει ως στόχο εκτός από τη νομιμοποίηση της δυνατότητας χρήσης σκευασμάτων από ασθενείς για ιατρικούς λόγους σε μια πορεία χρόνου να προχωρήσει στη συνολική αποποινικοποίηση της χρήσης κάνναβης για προσωπική χρήση, η οποία βέβαια θα νομιμοποιήσει και την καλλιέργειά της. Όλα αυτά βέβαια θα τα ντύσετε με έναν ιατρικοφανή μανδύα. Εμείς ως ΚΚΕ, όπως κάναμε και με το νομοσχέδιο του ΣΥΡΙΖΑ έτσι και τώρα, θα καταψηφίσουμε το εν λόγω νομοσχέδιο, γιατί το βασικό του κριτήριο είναι το κέρδος και ο ανταγωνισμός μονοπωλίων, που στην περίπτωση των φαρμάκων εμπορεύονται πολλαπλά και κερδοσκοπούν παράνομα πάνω στον ανθρώπινο πόνο. Σήμερα, υπάρχουν οι αντικειμενικές προϋποθέσεις για ένα διαφορετικό δρόμο, που θα έχει ως κριτήριο πραγματικά κοινωνικές ανάγκες και η κοινωνικοποιημένη παραγωγή θα μπορεί να οργανώνεται στη βάση ενός πραγματικά επιστημονικού κεντρικού σχεδιασμού της οικονομίας, με τη λειτουργία του κρατικού φορέα φαρμάκου. Θα σχεδιάζεται και θα οργανώνεται η έρευνα, η παραγωγή, η εισαγωγή, η διάθεση ποιοτικών και αποτελεσματικών φαρμάκων δωρεάν σε όλους όσους τα χρειάζονται, στο πλαίσιο φυσικά ενός σύγχρονου αποκλειστικά κρατικού συστήματος υγείας και πρόνοιας και όλα αυτά μακριά από τα κοράκια του μαύρου χρήματος, του αδηφάγου καπιταλιστικού κέρδους που βάζει σε κίνδυνο και το μυαλό και την ψυχή και τις ίδιες τις ζωές των παιδιών μας. Σας ευχαριστώ.
Κι εμείς ευχαριστούμε πολύ, κύριε Πρόεδρε. Απλά να ενημερώσω - νομίζω ότι ενδιαφέρει κυρίως τους Κοινοβουλευτικούς Εκπροσώπους - στις 13.00΄ έχει ζητήσει να μιλήσει ο Πρόεδρος της Κοινοβουλευτικής Ομάδας του ΜέΡΑ25, κ. Βαρουφάκης. Πάμε στον κατάλογο με τους ομιλητές. Τον λόγο έχει ο κ. Αναστάσιος Δημοσχάκης από τη Νέα Δημοκρατία και τον όμορφο Έβρο.
Κύριε Πρόεδρε, σας ευχαριστώ πολύ. Κυρίες και κύριοι συνάδελφοι, το παρόν σχέδιο νόμου εισάγει ένα οργανωμένο και ολοκληρωμένο σύνολο ρυθμίσεων για την ανάπτυξη της βιομηχανίας φαρμακευτικής κάνναβης στη χώρα, από την οποία προσδοκούμε ότι θα υπάρξουν, κύριε Υπουργέ, οφέλη για την οικονομία μας μέσω των επενδύσεων, δηλαδή μέσα από τη δημιουργία νέων θέσεων εργασίας και της διοχέτευσης των συγκεκριμένων προϊόντων στην αγορά. Προσφέρονται νέες επιλογές στους κλάδους της γεωργίας και της μεταποίησης, αλλά το κυριότερο σε όσους επιλέγουν τα τελικά προϊόντα αυτής για θεραπεία ή αποθεραπεία. Η Ελλάδα έχει μία μοναδική εμπειρία, λόγω του ευνοϊκού κλίματος και της γεωγραφικής της θέσης, να πρωταγωνιστήσει στις εξελίξεις στον κλάδο αυτό παγκοσμίως. Η επίδραση της βιομηχανίας κάνναβης στην ελληνική οικονομία υπολογίζεται από περίπου 60 δισεκατομμύρια ευρώ το πρώτο έτος σε ένα 1,2 δισεκατομμύρια ευρώ δώδεκα χρόνια μετά. Με το υπό συζήτηση νομοσχέδιο επιδιώκεται η ενίσχυση της παραγωγικής δραστηριότητας και η ανάπτυξη των εξαγωγών των προϊόντων φαρμακευτικής κάνναβης υπό αυστηρούς όρους ασφαλείας - με κεφαλαία γράμματα - με απώτερο σκοπό, η ελληνική παραγωγή να καταστεί με γοργούς ρυθμούς ανταγωνιστική στην παγκόσμια αγορά κάνναβης, η οποία διαρκώς εξελίσσεται. Απλοποιείται η διαδικασία εξαγωγής των προϊόντων αυτής διασφαλίζοντας την καλύτερη λειτουργία της εσωτερικής αγοράς. Προβλέπονται ειδικότεροι όροι και αυστηρές προϋποθέσεις για την έγκριση της δραστηριότητας καλλιέργειας και παραγωγής τελικών προϊόντων φαρμακευτικής κάνναβης, ανοίγοντας νέες προοπτικές για την ελληνική περιφέρεια. Δεν πρέπει φυσικά, να ξεχνάμε ότι άρχισε και η καλλιέργεια κλωστικής κάνναβης, που είναι αγροτικό προϊόν καθαρό, με μικρότερη περιεκτικότητα σε εξαρτησιογόνες ουσίες και μάλιστα, είναι απαραίτητη. Μόνο στην περιφέρεια ανατολικής Μακεδονίας και Θράκης έχουν ήδη εγκριθεί μέχρι σήμερα δύο επενδύσεις. Παράλληλα, έχουμε και έντονο ενδιαφέρον που θα δημιουργήσει κατά μέσο όρο πενήντα με εξήντα υψηλά αμειβόμενες θέσεις εργασίας η κάθε μία λόγω της εξειδίκευσης που απαιτείται. Είναι μία υδροπονική ή αεροπονική δραστηριότητα, που σημαίνει ότι δεν απαιτείται το έδαφος. Η δε καλλιέργεια σε θερμοκήπια κλειστού τύπου σημαίνει ότι αυτή μπορεί να γίνει σε γη χαμηλής παραγωγικότητας. Συνεπώς, δεν δεσμεύει καλλιεργήσιμες εκτάσεις υψηλής παραγωγικότητας, οι οποίες παρέμεναν διαθέσιμες. Γιατί οι αγρότες μας, κύριε Υπουργέ, διαμαρτύρονται διότι σπουδαίες καλλιεργήσιμες περιοχές διατίθενται για την πράσινη ενέργεια και αυτό είναι ένα θέμα. Χάνονται πεδιάδες, αρδεύσιμες περιοχές και θα πρέπει κάποια στιγμή να το εξετάσουμε υπεύθυνα, διότι - δόξα τω Θεώ - έχουμε άλλες περιοχές ημιορεινές στη χώρα μας, οι οποίες θα μπορούσαν να αξιοποιηθούν. Σύμφωνα με επίσημα στοιχεία, τόσο ο ΟΗΕ όσο και ο Παγκόσμιος Οργανισμός Υγείας τάσσονται δυναμικά υπέρ της ανάπτυξης της παγκόσμιας αγοράς φαρμακευτικής κάνναβης. Η χώρα μας λοιπόν, από σήμερα συντονίζεται σε μία συνολική παγκόσμια και ευρωπαϊκή στρατηγική για τη φαρμακευτική κάνναβη, η οποία δεν ενέχει κανένα ηθικό μελανό σημείο. Κύριε Υπουργέ, κυρίες και κύριοι συνάδελφοι, χαίρομαι ιδιαίτερα που σήμερα είμαι ομιλητής στο νομοσχέδιο αυτό για ένα φυτικό προϊόν που όλοι μας γνωρίζουμε τις συνέπειες και μάλιστα, διαχρονικά κι εγώ ακόμα περισσότερο - καταθέτω απλόχερα και φωναχτά και επίσημα την προηγούμενη εμπειρία και γνώση μου από τα προηγούμενα δημόσια αξιώματά μου - το οποίο φυτικό προϊόν πλέον εξελίσσεται με κανόνες, ένα κοινωνικό, οικονομικό και ιατρικό δώρο στον άνθρωπο. Στην κοινή γνώμη, σε αυτό που λέμε ίσως και συλλογικό ασυνείδητο, ο όρος κάνναβη συνδέεται με προϊόντα που διοχετεύονται παρανόμως στην αγορά. Οι αρχές επιβολής του νόμου του ελληνικού κράτους καταβάλλουν τιτάνιες και σπουδαίες προσπάθειες για την εξάρθρωση παράνομων δραστηριοτήτων διακίνησης και χρήσης των ναρκωτικών ουσιών. Η πορεία μου και εμπειρία μου στο Σώμα της Ελληνικής Αστυνομίας όπως και τα επίσημα στατιστικά στοιχεία συνηγορούν - τουλάχιστον ένα μεγάλο ποσοστό το αποδέχεται αυτό - στο ότι η χρήση της κάνναβης συνιστά τον προθάλαμο για τη χρήση σκληρών ναρκωτικών και εθισμού σε αυτές. Ωστόσο, η φαρμακευτική κάνναβη θα πρέπει να αποδεσμευτεί ως όρος από αρνητικούς συνειρμούς. Είναι όμοιες και όμως διαφέρουν παρασάγγας κυρίως στο σκοπό. Θα πρέπει να υπάρξει σαφής διαχωρισμός μεταξύ των αγροτών επαγγελματιών που θα θελήσουν να καλλιεργήσουν φαρμακευτική ή κλωστική κάνναβη από τους παρανομούντες, να απενεχοποιηθεί η καλλιέργεια ή η ενασχόληση, να προλάβουμε τη διαπόμπευση στο καφενείο, στις κοινωνικές συναναστροφές, να μην αφήσουμε την ημιμάθεια να καταστρέψει την προοπτική, να προλάβουμε υπονοούμενα, να στερήσουμε το άλλοθι από τους παρανομούντες, να μην αφήνουμε θολά νερά, διφορούμενες προθέσεις. Στα θολά νερά ανθίζει μόνο η παρανομία. Οι σοβαροί επιχειρηματίες αποστρέφονται τις ασαφείς καταστάσεις. Για το λόγο αυτό, προτείνω τη μεταβολή του όρου της φαρμακευτικής κάνναβης, προκειμένου να απομακρυνθεί από τον κόσμο των εξαρτήσεων και της παρανομίας. Διδάξαμε στον κόσμο πολιτισμό, γλώσσα και επιστήμη. Κάναμε βαφτίσια, αλλάξαμε ονόματα. Πετύχαμε. Πρέπει να πρωτοπορήσουμε ξανά αλλάζοντας τους συνειρμούς για μία νέα δυναμική καλλιέργεια, λόγω σκοπού ιατρικού φυσικά. Με την εισήγηση των κατεξοχήν ειδικών επιστημόνων, γεωπόνων, γλωσσολόγων να καθιερωθεί ένας νέος όρος λόγω σκοπού ιατρικού. Μάλιστα, δεν σας κρύβω ότι μίλησα με τα πανεπιστήμια και με το Γεωπονικό της Αθήνας και με το αντίστοιχο της Νέας Ορεστιάδας. Είμαι βέβαιος ότι αυτή η αλλαγή θα συντελέσει, έτσι ώστε σε τρία χρόνια από σήμερα η κάνναβη να συνδέεται, ως όρος, μόνο με μία προσοδοφόρο καλλιέργεια, μια νέα επενδυτική πρόταση, μία ευεργετική ουσία που καλύπτει και ανακουφίζει τις ανάγκες πασχόντων. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Κύριε Υπουργέ, σήμερα κάνουμε μια γενναία και ανώτερη πολιτική πράξη, ξεπερνάμε τον εαυτό μας. Αναγνωρίζουμε και συμπληρώνουμε το νομοθετικό πλαίσιο του προεδρικού διατάγματος του 2018, για να ακολουθήσουμε τις παγκόσμιες εξελίξεις στον τομέα της φαρμακευτικής κάνναβης. Συνεργαστήκαμε με τα Γεωπονικά - όπως προείπα - Πανεπιστήμια Αθήνας και Έβρου και ακούσαμε με πολλή προσοχή τα υποστηριζόμενα από την ακαδημαϊκή κοινότητα, τα οποία και θα καταθέσω. Θεωρώ στρατηγικό ως επόμενο βήμα να επιτραπεί η έρευνα στα πανεπιστήμια και στις πανεπιστημιακές κλινικές για να προκύψει η τεχνογνωσία. Προτείνω - μου το πρότειναν - ως επόμενο νομοθετικό βήμα, λοιπόν, αυτό που θα προβλέπει την έρευνα και τη σύσταση μιας ειδικής υπηρεσίας για την κάνναβη στην Ελλάδα στα πρότυπα του εξωτερικού, μίας ανεξάρτητης αρχής υπαγόμενης στο Υπουργείο Υγείας υπό τη σκιά της Κατεχάκη, που θα αφορά στην κάνναβη ή γενικότερα στα φυσικά βιοδραστικά. Θα αποτελέσει μισή νίκη να παράγουμε και να εξάγουμε κάνναβη, αλλά να εισάγουμε στη συνέχεια το φάρμακο με πενταπλάσιο κόστος για το ελληνικό δημόσιο. Κυρίες και κύριοι συνάδελφοι, σήμερα γίνεται το πρώτο βήμα που αφορά σε μια νέα αγορά για τη χώρα μας. Προσελκύει νέες μεγάλες επενδύσεις με κεφάλαια που προέρχονται από το εξωτερικό. Είμαστε νοικοκυραίοι, δεν το φοβόμαστε. Το ενδιαφέρον των εταιρειών, που δραστηριοποιούνται διεθνώς, είναι μεγάλο και ελπιδοφόρο. Για τους λόγους, που προανέφερα, υπερψηφίζω το υπό συζήτηση νομοσχέδιο και είμαι σίγουρος ότι ο κύριος Υπουργός θα λάβει υπ' όψιν τη γενναία τοποθέτησή μου, η οποία είναι και δημιουργική. Σας ευχαριστώ πολύ, κύριε Πρόεδρε.
Και εμείς ευχαριστούμε, κύριε Δημοσχάκη. Καλείται στο Βήμα ο Κοινοβουλευτικός Εκπρόσωπος από την Ελληνική Λύση κ. Βασίλειος Βιλιάρδος.
Κύριε Πρόεδρε, θα ακολουθηθεί η σειρά;
Κοινοβουλευτικός είναι, μου ζήτησε να μιλήσει, τι να κάνω τώρα; Κοινοβουλευτικός είναι, έχει το δικαίωμα.
Είναι οι πέντε πρώτοι ομιλητές. Το λέει και ο Κανονισμός.
Έχετε δίκιο, κύριε Υπουργέ, αλλά αφού θέλει να μιλήσει…
Κύριε Πρόεδρε, είναι παράδοση αυτό!
Κύριε Λοβέρδο, θα συγχωρήσετε έναν που μπήκε χθες στη Βουλή; Την παράδοση αυτή δεν τη γνώριζα, ειλικρινά σας μιλάω. Ξέρετε πόσο ειλικρινής είμαι.
Είναι και από τον Κανονισμό.
Ο Κανονισμός δεν λέει τέτοιο πράγμα για τους πέντε πρώτους, δεν το έχω διαβάσει. Παράδοση μπορεί να υπάρχει, αλλά ο Κανονισμός δεν το γράφει. Άλλο το ένα, άλλο το άλλο.
Πάντως εγώ, έχω προσωπικό πρόβλημα. Θέλω να μου δώσετε τον λόγο στη σειρά μου, να μιλήσω τρίτος δηλαδή.
Τρίτος θα μιλήσετε. Είστε τρίτος. Όμως, αφού θέλει να μιλήσει ο Κοινοβουλευτικός Εκπρόσωπος, αφού έχει δικαίωμα, βάσει του Κανονισμού, τι να κάνω; Αν έρθει ο κ. Βαρουφάκης που ζήτησε να μιλήσει στις 13.00΄, δεν μπορώ να κάνω διαφορετικά, Αρχηγός είναι. Σας παρακαλώ. Χάσαμε και χρόνο. Ορίστε, κύριε Βιλιάρδο, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ξεκινήσουμε με μία ερώτηση στον Υπουργό Ανάπτυξης, την οποία θέτουμε συνεχώς στον Υπουργό Οικονομικών χωρίς να παίρνουμε καμμία απάντηση. Πληρώθηκε η προκαταβολή των 315 εκατομμυρίων ευρώ για το Ελληνικό από τον Όμιλο Λάτση, η οποία έχει εγγραφεί στον προϋπολογισμό του 2020 και μετά στο πρώτο τρίμηνο του 2021; Εξ όσων γνωρίζουμε, η «LAMDA DEVELOPMENT», χωρίς να έχει ακόμη δώσει ούτε 1 ευρώ για το Ελληνικό - εκτός και αν έδωσε τώρα τα 315 εκατομμύρια ευρώ - έχει ήδη συγκεντρώσει 1 δισεκατομμύριο ευρώ ίδια κεφάλαια και 1,5 δισεκατομμύρια ευρώ από ομολογιακά δάνεια, ενώ ετοιμάζεται για προπωλήσεις ακινήτων στην παραλιακή, συν το καζίνο φυσικά. Εύλογα, αφού λίγο πιο κάτω από το οικόπεδό της, στον Αστέρα, πωλούνται βίλες με 40.000 ευρώ το τετραγωνικό, όπως θα καταθέσουμε στα Πρακτικά, όταν ο όμιλος αγόρασε το τετραγωνικό από το δημόσιο μόλις από 148 ευρώ έως 248 ευρώ, όπως αναλύσαμε στο νομοσχέδιο για το Ελληνικό. Στο θέμα μας τώρα. Όπως είπα στην τελευταία επιτροπή, ένιωσα ειλικρινά απέχθεια για τη συμμετοχή μου σε ένα νομοσχέδιο που αφορά την κάνναβη, σαν να μην είχε άλλο πρόβλημα η Ελλάδα να επιλύσει από την παραγωγή ναρκωτικών. Μου είναι, βέβαια, αδιάφορη η μία ακόμα κυβίστηση του Υπουργού, που ξαφνικά ανακάλυψε πως πρόκειται για μία μεγάλη επενδυτική ευκαιρία, την οποία δεν πρόσεξε όταν ήταν στην αντιπολίτευση, όπως είχε την ευστροφία να προσέξει το στέλεχος του ΣΥΡΙΖΑ, το οποίο ο Υπουργός επαίνεσε, ζητώντας του συγγνώμη. Το να παρουσιάζει, όμως, την κάνναβη ως ένα τεχνολογικό ή βιομηχανικό προϊόν, που λείπει από την Ελλάδα, όταν ασφαλώς γνωρίζει περί τίνος ακριβώς πρόκειται, με ενοχλεί - ειλικρινά με ενοχλεί - ως άνθρωπο και ως Έλληνα, ενώ πιστεύω πως ενοχλεί και τον ίδιο, αλλά είναι απλά πρόθυμος να καταπνίξει την ενόχλησή του για την καρέκλα, όπως ακριβώς με τη Συμφωνία των Πρεσπών. Η διαπίστωσή μου πάντως, ήταν ότι η Ευρώπη μάς έχει προορίσει για κλάδους, όπως την καλλιέργεια κάνναβης, τον τουρισμό και τα καζίνο, προβλέποντας πως κάποια στιγμή η Ελλάδα, εάν δεν αντιδράσουν οι Έλληνες, θα οδηγηθεί σε κάτι παρόμοιο, σε κάτι ανάλογο για την Ευρωπαϊκή Ένωση, όπως το Πουέρτο Ρίκο για τις Ηνωμένες Πολιτείες, με τις οποίες έχει μόνο κοινό νόμισμα κι απολύτων τίποτα άλλο. Δυστυχώς, δεν βλέπουμε να προωθούνται επενδύσεις στην παραγωγή, όπως για παράδειγμα στην κατασκευή ηλεκτρικών αυτοκινήτων, όπου έχουμε το ανταγωνιστικό πλεονέκτημα του νικελίου της ΛΑΡΚΟ, η οποία οδηγείται στο ξεπούλημα. Αντίθετα, επιδοτούνται και εδώ οι εισαγωγές με 100 εκατομμύρια ευρώ, τα οποία, φυσικά, θα οδηγηθούν στις χώρες που μας τα δίνουν, στηρίζοντας τις δικές τους θέσεις εργασίας. Γιατί; Λόγω των ισχυρισμών πως η ελληνική αγορά είναι μικρή, παρά το ότι αντίστοιχες χώρες με τη δική μας, όπως η Βουλγαρία ή η Πορτογαλία κατασκευάζουν αυτοκίνητα. Πέρυσι, πάντως, σε επίκαιρη ερώτησή μας για την Ελληνική Βιομηχανία Ζάχαρης ο Υπουργός Ανάπτυξης απάντησε πως δεν βρίσκεται κορόιδο να την αγοράσει - δεν βρίσκεται κορόιδο να την αγοράσει! - κάτι που εμείς τουλάχιστον δεν θεωρούμε υπεύθυνη θέση. Η Ελληνική Βιομηχανία Ζάχαρης, όμως, δεν λειτουργεί καν για βιοκαύσιμα - η οποία είναι μία πράσινη επένδυση, ενώ θα εισάγουμε ζάχαρη από τη Γερμανία - ούτε, βέβαια, για ζωοτροφές, παρά την αλματώδη αύξηση των τιμών τους, ενώ στην ίδια ερώτηση τότε ανέφερε πως δεν μπορούν να κατασκευαστούν ούτε καν μάσκες στην Ελλάδα. Αν είναι δυνατόν να συζητάει κανείς έτσι σοβαρά! Συνεχίζοντας, είναι, αλήθεια, μεγάλη η νόμιμη αγορά της κάνναβης στην Ελλάδα; Ξεκινώντας από τη φαρμακευτική κάνναβη, κυκλοφορούν διάφορα δημοσιεύματα σχετικά με τις προοπτικές της, αναφερόμενα σε επενδύσεις 350 εκατομμυρίων ευρώ και σε χίλιες τριακόσιες ογδόντα πέντε θέσεις εργασίας. Τα θεωρεί κανείς, αλήθεια, σημαντικά νούμερα, όταν μόνο από το σταμάτημα του λιγνίτη πρόωρα, πολύ πριν από τη Γερμανία, θα χαθούν είκοσι πέντε χιλιάδες θέσεις εργασίας; Όσον αφορά δε την επίδρασή της στην ελληνική οικονομία, σύμφωνα με μελέτες θα ήταν αρχικά 60 εκατομμύρια ευρώ, ενώ σε διάστημα δώδεκα ετών ίσως 1,2 δισεκατομμύρια ευρώ. Εν προκειμένω, πιστεύει ο Υπουργός πως πρόκειται για ένα σοβαρό ποσόν, συγκριτικά με τους κινδύνους που συνοδεύουν την κάνναβη; Με τόσο μεγάλες δυνατότητες στον πρωτογενή μας τομέα, ο οποίος θα μπορούσε να πετύχει θαύματα με τη χρήση της υψηλής τεχνολογίας, την κάνναβη, τη μαριχουάνα, όπως αποκαλείται αλλού, βρήκε; Δεν είναι ντροπή; Δεν θα ήταν καλύτερα να στηριχθεί η κατανάλωση των ελληνικών προϊόντων στην εγχώρια αγορά, στον τουρισμό με φορολογικά κίνητρα και στις εξαγωγές; Τόσο δύσκολο είναι να το καταλάβει η Κυβέρνηση; Η Ολλανδία είχε 101 δισεκατομμύρια ευρώ μόνο σε εξαγωγές τροφίμων το 2017. Είχε 101 δισεκατομμύρια ευρώ, όπως θα καταθέσουμε συνολικά αργότερα στα Πρακτικά, όταν η Ελλάδα είχε λιγότερες από το 1/11, ενώ η Ολλανδία έχει λίγο μεγαλύτερη έκβαση από την Πελοπόννησο και τη Στερεά Ελλάδα ίσως μαζί. Υπάρχουν, επιπλέον, αναφορές ότι η Ελλάδα μπορεί να εξελιχθεί σε ένα διεθνές κέντρο παραγωγής και μεταποίησης φαρμακευτικής και βιομηχανικής κάνναβης, αν και εδώ θα έπρεπε να ανταγωνιστεί γειτονικές χώρες, στις οποίες η παραγωγή είναι ήδη διαδεδομένη, ενώ οι συνθήκες της οικονομίας ορισμένων είναι, δυστυχώς, πλέον πολύ καλύτερες με φθηνότερο εργατικό δυναμικό. Από την άλλη πλευρά, δεν χρειάζεται να τονίσουμε εδώ τι ακριβώς συμβαίνει σε κράτη, όπως η Αλβανία, ειδικά όσον αφορά την κάνναβη και την εγκληματικότητα, όπου τα έσοδα της τελευταίας από το παράνομο εμπόριο εκτιμώνται στα 3,5 δισεκατομμύρια δολάρια ή περίπου στο 20% -25% του ΑΕΠ της. Αλήθεια, η Αλβανία είναι το πρότυπό μας; Σε σχέση τώρα με την κλωστική κάνναβη, όπου η περιεκτικότητά της σε THC, τη γνωστή ψυχοτρόπο ουσία, είναι μικρότερη από 0,2%, ούτε εδώ είναι σήμερα μεγάλη η ανάπτυξη, αφού με στοιχεία του 2020, καλλιεργούνται στην Ελλάδα μόλις χίλια εκατό στρέμματα, σημειώνοντας πως για όλα όσα λέμε, καταθέσαμε στα Πρακτικά στην επιτροπή έγγραφα που τα τεκμηριώνουν. Συνεχίζοντας, η νόμιμη αγορά στην Ευρώπη ήταν μόλις 3,5 δισεκατομμύρια δολάρια το 2019, αν και υπάρχουν διάφορες εκτιμήσεις - δύο από τις οποίες θα τις καταθέσουμε για τα Πρακτικά - ενώ στις Ηνωμένες Πολιτείες, όπου υπάρχει μία τάση νομιμοποίησης της κάνναβης, η αγορά το 2019 ήταν 13,2 δισεκατομμύρια δολάρια, αλλά κυρίως λόγω της ψυχαγωγικής χρήσης της, δηλαδή ως ναρκωτικό που καταναλώνεται κυρίως από νέους, κάτι που ελπίζουμε να μην έχει στόχο να το υιοθετήσει ούτε η Ευρωπαϊκή Ένωση ούτε, φυσικά, η Ελλάδα. Επιπλέον, αναφέραμε στην επιτροπή πως στις Ηνωμένες Πολιτείες μεγιστάνες, πλούσιοι, όπως ο Τζωρτζ Σόρος, χρηματοδοτούν την εκστρατεία νομιμοποίησης της κάνναβης, σύμφωνα με τους «Los Angeles Times», όπως επίσης καταθέσαμε στα Πρακτικά στην επιτροπή. Η αιτία και το όφελός τους είναι προφανή, τονίζοντας πως η κάνναβη ξεκίνησε στις Ηνωμένες Πολιτείες ως φαρμακευτική, ενώ σήμερα σε πολλές πολιτείες δεν απαγορεύεται ως ψυχαγωγική. Αυτό σχεδιάζει η Κυβέρνηση; Πάντως, αν ο Υπουργός ή η Κυβέρνηση δεν σκέφτονται τα δικά τους παιδιά, ας σκεφτούν τουλάχιστον τα παιδιά των Ελλήνων, τα δικά μας παιδιά, αφού ασφαλώς γνωρίζει τις τρομακτικές συνέπειες της χρήσης κάνναβης στον εγκέφαλο και την ψυχολογία των νέων. Από την άλλη πλευρά, δεν γνωρίζει ο Υπουργός πως η Ολλανδία σταματάει στην ουσία το πείραμα με την ελεύθερη παροχή κάνναβης στους τουρίστες στα γνωστά καφέ της, λόγω της ανόδου της εγκληματικότητας; Επίσης, θα καταθέσουμε στοιχεία για τα Πρακτικά. Δεν γνωρίζει ούτε τις διαμαρτυρίες των Ολλανδών για την καλλιέργεια κάνναβης που επετράπη πρόσφατα; Επίσης θα καταθέσουμε στα Πρακτικά στοιχεία, τα οποία καλό θα ήταν να τα διαβάσει κανείς για να ενημερωθεί. Αλήθεια, δεν πρέπει να μαθαίνουμε από τις εμπειρίες των άλλων; Ως εκ τούτου, είναι ξεκάθαρο πως εμείς είμαστε εναντίον του σχεδίου νόμου, θεωρώντας εντελώς ανεύθυνη την Κυβέρνηση που το προωθεί, πόσο μάλλον συγκρίνοντας το τεράστιο κόστος που θα έχει για την ελληνική κοινωνία και για τους νέους Έλληνες, συγκριτικά με το ελάχιστο οικονομικό όφελος για την Ελλάδα. Επειδή τώρα, όπως είπε ο συνάδελφος εισηγητής κ. Μπούμπας, ο Υπουργός μάς ειρωνεύτηκε για την καλλιέργεια και ανάπτυξη των υπερτροφών, καθώς επίσης και των αρωματικών και φαρμακευτικών φυτών, που προτείνουμε αντί για την κάνναβη, ενημερώσαμε στην επιτροπή πως τα φυσικά καλλυντικά και προϊόντα περιποίησης είναι μια αγορά που το 2018 ανερχόταν διεθνώς στα 34 δισεκατομμύρια δολάρια, τα συμπληρώματα διατροφής στα 140 δισεκατομμύρια δολάρια το 2020, ενώ η παγκόσμια αγορά σκευασμάτων με βάση τα βότανα ήταν το 2016 στα 71 δισεκατομμύρια δολάρια, με τεράστιες προοπτικές ανάπτυξης παντού. Αντίθετα, η νόμιμη αγορά της κάνναβης στην Ευρώπη ήταν γύρω στο 3,5 δισεκατομμύρια ευρώ, όπως ήδη αναφέραμε. Οπότε, η ειρωνεία του, μόνο ως θλιβερή άγνοια μπορεί να θεωρηθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλος, επειδή ανέφερε πως απαγορεύεται η εγκατάσταση εταιρειών κάνναβης σε περιοχές υψηλής παραγωγικότητας, εκφράσαμε την απορία πώς είναι δυνατόν τότε να πάρει άδεια η εταιρεία κάνναβης στη Θήβα του γιου του πρώην Υπουργού Άμυνας κ. Πάνου Καμμένου, χωρίς βέβαια, να πάρουμε καμμία απάντηση. Συνεχίζοντας, αυτό που χρειάζεται η Ελλάδα είναι υγιή ανάπτυξη της οικονομίας της, μέσω της διεξαγωγής δημοσίων επενδύσεων σε παραγωγικούς κλάδους, όπως είναι η βιομηχανία και σε καμία περίπτωση την επιδότηση της κατανάλωσης με δανεικά, όπως με τα 24 δισεκατομμύρια ευρώ το 2020, καθώς επίσης και με τα 16 δισεκατομμύρια ευρώ, που προγραμματίζει η Κυβέρνηση για το 2021, 40 δισεκατομμύρια δηλαδή συνολικά, αδιαφορώντας για το ότι θα κληθούν να τα πληρώσουν στο πολλαπλάσιο τα παιδιά μας. Αλήθεια, αυτό κάνει ο κάθε Υπουργός στο σπίτι του; Καταναλώνει, δηλαδή, με δανεικά πολύ περισσότερα από όσα κερδίζει, αυξάνοντας τα χρέη του και χωρίς να ενδιαφέρεται πως θα τα πληρώσουν τα παιδιά του; Αυτό που κάνουμε σπίτι μας, δεν πρέπει να κάνουμε και στην Ελλάδα; Από την άλλη πλευρά, η Νέα Δημοκρατία δεν έχει μάθει τίποτα από την εποχή του 2004-2009 που υπερχρέωσε την Ελλάδα, οδηγώντας την στο ΔΝΤ; Ούτε από το 2012 που την υποθήκευσε για τα επόμενα ενενήντα εννέα χρόνια με το PSI; Την υποθήκευσε για ενενήντα εννέα χρόνια! Επίσης, δεν έχει μάθει τουλάχιστον από το δικό της κόμμα, που χρωστάει ήδη πάνω από 320 εκατομμύρια ευρώ, τα οποία αυξάνονται κάθε χρόνο από τους τόκους; Θα καταθέσουμε στα Πρακτικά σχετικά έγγραφα. Επανερχόμενος στις δημόσιες επενδύσεις, η υγιής ανάπτυξη που θα προκαλούνταν από αυτές, καθώς επίσης και από τις ιδιωτικές που νομοτελειακά τις ακολουθούν - προηγούνται οι δημόσιες επενδύσεις και ακολουθούν συνήθως οι ιδιωτικές - θα αύξαναν αφενός μεν τους μισθούς, χωρίς να πληγεί η ανταγωνιστικότητα της οικονομίας μας και, αφετέρου, τις τιμές των ιδιωτικών μας περιουσιακών στοιχείων, από τα οποία έχει χαθεί πάνω από 1 τρισεκατομμύριο ευρώ τα τελευταία δέκα χρόνια, σχεδόν 600 δισεκατομμύρια ευρώ μόνο από τις χαμηλές τιμές των ακινήτων. Τα ποσά είναι τεράστια. Έτσι, αφενός μεν θα μειωνόταν το ιδιωτικό μας χρέος, μεταξύ άλλων ως ποσοστό επί των περιουσιακών μας στοιχείων και, αφετέρου, θα εξυγιαίνονταν οι τράπεζες, που συνεχίζουν να μας κοστίζουν τεράστια ποσά, επειδή θα αυξάνονταν οι αξίες των εγγυήσεών τους. Δεν υπάρχει άλλη λύση. Επίσης, θα αυξάνονταν η κερδοφορία τους, αφού θα μπορούσαν να δανείζουν ξανά τις επιχειρήσεις και τα νοικοκυριά, που τότε θα είχαν ανακτήσει την πιστοληπτική τους ικανότητα. Μόνο ένας τυφλός, λοιπόν, δεν βλέπει την πραγματική ευκαιρία, που ασφαλώς δεν είναι η κάνναβη και κυρίως αυτό που απαιτείται για την εκμετάλλευσή της. Ελπίζουμε να τη δει η Κυβέρνηση και να πάψει, επιτέλους, να λειτουργεί εις βάρος των Ελλήνων, όπως την τελευταία δεκαετία, αλλά και τις προηγούμενες. Ολοκληρώνοντας, με ακόμα πιο απλά λόγια, απαιτείται σημαντική αύξηση του Προγράμματος Δημοσίων Επενδύσεων και μείωση των φόρων, φυσικά από το Υπουργείο Οικονομικών, σε ανταγωνιστικά επίπεδα με τις γύρω χώρες, ταυτόχρονα με την αλλαγή του οικονομικού και τουριστικού μας μοντέλου - κάτι που λέμε από την πρώτη μέρα που είμαστε στη Βουλή - καθώς επίσης και με την πραγματική ενεργοποίηση του Υπουργείου Ανάπτυξης για τη διενέργεια παραγωγικών επενδύσεων, τόσο εκ μέρους του κράτους, όσο και του ιδιωτικού τομέα, κυρίως του εγχώριου - από τον εγχώριο προέρχονται κυρίως οι επενδύσεις - σε όλες τις χώρες, αλλά βέβαια και του διεθνούς. Φυσικά δε, το άμεσο σταμάτημα των ιδιωτικοποιήσεων - του ξεπουλήματος, καλύτερα - των κοινωφελών, των στρατηγικών, καθώς επίσης των κερδοφόρων κρατικών επιχειρήσεων, με την ταυτόχρονη ανάκτηση του Υπερταμείου, του Υπερταμείου που σήμερα ανήκει στους ξένους, παράλληλα με τις επενδύσεις για την ανάπτυξή τους. Καμμία λογική χώρα δεν ξεπουλάει τα δίκτυα του ηλεκτρισμού και του φυσικού αερίου, πόσο μάλλον τo νερό της - εννοούμε τον ΔΕΔΔΗΕ, τον ΑΔΜΗΕ, τη ΔΕΠΑ και τη ΔΕΣΦΑ - σημειώνοντας πως τα τελευταία θα αναδειχθούν σύντομα σε έναν από τους πολυτιμότερους πόρους του πλανήτη - το νερό - ενώ η καλλιέργεια κάνναβης απαιτεί μεγάλες ποσότητες νερού, που η Ελλάδα δεν διαθέτει και δεν πρέπει να διαθέσει για την κάνναβη. Αν κλείσει τώρα κι αυτό το παράθυρο ευκαιρίας, αν δηλαδή μας προλάβει ο εφιάλτης που προβλέπεται μετά την πανδημία, από την άνοδο των επιτοκίων έως τον πληθωρισμό και τις μαζικές αθετήσεις πληρωμών - διακόσιες χιλιάδες λουκέτα προβλέπονται για την Ελλάδα - ενδεχομένως, επιπλέον μεγάλων χρηματιστηριακών κραχ, πολύ φοβόμαστε ότι δεν θα υπάρξει άλλη ευκαιρία, ενώ το λιγότερο που θα μπορούσε να συμβεί στην Ελλάδα, θα ήταν ένα ακόμα πιο αυστηρό μνημόνιο, με πολύ πιο επώδυνα ανταλλάγματα, αυτή τη φορά όσον αφορά στην εδαφική και τη θαλάσσια κυριαρχία μας. Σας ευχαριστώ πολύ.
Ευχαριστούμε πολύ, κύριε Βιλιάρδο. Τον λόγο έχει ο Υπουργός κ. Άδωνις Γεωργιάδης.
Στην πραγματικότητα, κύριε Πρόεδρε, επί προσωπικού. Θα απαντήσω συνολικά σε όλους τους ομιλητές, όταν έχω την ομιλία μου. Ο συνάδελφος, όμως, κ. Βιλιάρδος, αν και τον αντιμετωπίζω πάντοτε με τον δέοντα συναδελφικό σεβασμό, προέβη σε μια απρέπεια και θα τον παρακαλέσω να ανακαλέσει. Είπε ότι «άλλαξε άποψη ο κύριος Υπουργός, προφανώς προτιμώντας την υπουργική του καρέκλα, από τις όποιες ιδέες» ή κάτι τέτοιο. Επειδή δεν ήσασταν εδώ, στην Βουλή τόσα χρόνια, κύριε Βιλιάρδο, για να γνωριζόμαστε, εγώ είμαι ένας από τους ελάχιστους Υπουργός στη μεταπολιτευτική ελληνική δημοκρατία που, ακολουθώντας τις ιδέες μου για να ψηφίσω το PSI το 2012, παραιτήθηκα ταυτόχρονα και από Βουλευτής και από Υπουργός και πήγα σπίτι μου και πουλούσα βιβλία. Δεν σας επιτρέπω, λοιπόν - και παρακαλώ να ανακαλέσετε - να αμφισβητείτε τις προθέσεις μου. Ο καθένας μπορεί να έχει όποια ιδέα θέλει, να διαφωνούμε όσο θέλουμε, αλλά την ηθική ο ένας του άλλου στην Αίθουσα αυτή δεν μπορούμε να την αμφισβητούμε. Παρακαλώ πολύ να ανασκευάσετε.
Κύριε Πρόεδρε, μπορώ να έχω τον λόγο;
Ορίστε, κύριε Βιλιάρδο, έχετε τον λόγο.
Κύριε Υπουργέ, μάλλον δεν με καταλάβατε. Δεν αμφισβήτησα την ηθική σας ακεραιότητα. Απλώς, είδα ότι κάποιος κάνει κάποια πράγματα και υποθέτω ότι θα έχει κάποια άλλα πράγματα σαν ανταλλάγματα. Τίποτα περισσότερο. Ποτέ δεν αμφισβήτησα την ηθική ακεραιότητα κανενός στη Βουλή, πόσο μάλλον τη δική σας.
Τον λόγο έχει ο κ. Ανδρέας Λοβέρδος από το Κίνημα Αλλαγής. Ο κ. Ξανθός έκανε την εξυπηρέτηση σε μένα και τον ευχαριστώ πολύ. Χίλια ευχαριστώ, κύριε Ξανθέ. Ήθελε να είναι τρίτος. Μην τον στεναχωρήσουμε. Θα στεναχωρηθεί που θα στεναχωρηθεί το Σάββατο, ας μη στεναχωρηθεί και σήμερα. Ορίστε, κύριε Λοβέρδο, έχετε τον λόγο.
Το Σάββατο θα κλαίτε, κύριε Πρόεδρε, όπως συνήθως κλαίτε, με ορισμένες εξαιρέσεις! Πριν μπω στο θέμα, θέλω να κάνω μια διευκρίνιση από το Βήμα της Βουλής, γιατί ενοχλήθηκα λίγο. Χθες ο συνάδελφος της Νέας Δημοκρατίας κ. Γιάννης Λοβέρδος, είπε κάτι και οι επιθέσεις εναντίον μου είναι πολλές. Όμως, εγώ είμαι ο Ανδρέας Λοβέρδος. Εκείνος είναι ο Γιάννης. Είμαστε άλλοι. Ανήκουμε και σε άλλα κόμματα. Άκουσα και επιβεβαιώθηκε στην Αίθουσα από καλό συνάδελφο ότι ο ΣΥΡΙΖΑ θα καταθέσει και σήμερα πρόταση ονομαστικής ψηφοφορίας.
Έχει καταθέσει, κύριε Λοβέρδο.
Μάλιστα. Χθες δεν ήμουν εδώ. Είχα αγορεύσει προχθές για τη συνεπιμέλεια. Όταν το άκουσα από την κ. Γιαννακόπουλου, είπα ότι το κόμμα το οποίο προτείνει ονομαστική ψηφοφορία, πρέπει να συμμετέχει και στην ψηφοφορία. «Προτείνω ονομαστική ψηφοφορία για να ψηφίσουν οι άλλοι» είναι ενάντια στο άρθρο 72 του Κανονισμού της Βουλής. Η οργάνωση της ονομαστικής ψηφοφορίας προϋποθέτει συμμετοχή κατ'αρχάς του κόμματος που προτείνει, αφού ο Κανονισμός ορίζει ότι οι δεκαπέντε Βουλευτές, των οποίων τα ονόματα εκφωνούνται, είναι αυτοί που τελικά προτείνουν. Είναι δυνατόν να υπάρχει πρόταση ονομαστικής ψηφοφορίας και αυτοί οι δεκαπέντε Βουλευτές ή, όπως γίνεται τώρα πια λόγω πανδημίας, το κόμμα που προτείνει, να αποχωρεί από την ψηφοφορία; Κάνει ονομαστική ψηφοφορία για να δει τι θα ψηφίσουν οι άλλοι; Δεν υπάρχει αυτό! Επαναλαμβάνω ότι είναι αντίθετο με το άρθρο 72 του Κανονισμού της Βουλής και δεν μπορώ να καταλάβω γιατί ο Πρόεδρος της Βουλής και το Προεδρείο δέχτηκε αυτή την αντίθετη με τον Κανονισμό διαδικασία και θα την έχουμε και σήμερα. Δεν είναι αυτό για να γίνει σχοινί - κορδόνι! Υπάρχει ζήτημα παραβίασης του Κανονισμού της Βουλής. Στην πρώτη επόμενη φορά που θα γίνει, θα φροντίσω να είμαι στην Αίθουσα, ώστε με έναν συνάδελφο ακόμα να θέσουμε θέμα Κανονισμού και να συζητηθεί θέμα Κανονισμού, κύριε Πρόεδρε. Δεν είναι δυνατόν!
Να είστε!
Σας παρακαλώ, σας παρακαλώ, μην τον διακόπτετε!
Η αγόρευσή μου για το χθεσινό θέμα έγινε προχθές και όπως γνωρίζετε, η Βουλή λειτουργεί υπό ειδικές συνθήκες, καλώς ή κακώς. Αντικοινοβουλευτικά ήθη επισημαίνω. Θα επισημαίνω αυτά τα αντικοινοβουλευτικά ήθη, γιατί δεν μπορούμε όπως θέλουμε να ερμηνεύουμε και να παραβιάζουμε τον Κανονισμό της Βουλής. Ως προς το σχέδιο νόμου, Υπουργέ, κύριε Γεωργιάδη, αγαπητές και αγαπητοί συνάδελφοι της Νέας Δημοκρατίας, μου θυμίζετε την αξία που είχε η χρήση μιας φράσης του Αλέκου Αλαβάνου: «Καλώς τα, τα παιδιά! Καλωσορίσατε!». Καλωσορίσατε σε μια προοδευτική πολιτική, που εγκαινιάστηκε πριν από τρία χρόνια από τον ΣΥΡΙΖΑ. Εμείς ψηφίσαμε τότε και όχι μόνο καταψηφίσατε, αλλά τι δεν λέγατε. Πολλά από αυτά που έλεγαν οι Βουλευτές σας τα άκουσα και πριν από λίγο από τον Κοινοβουλευτικό Εκπρόσωπο της Ελληνικής Λύσης. Τι για ψυχαγωγική κάνναβη λέγατε, τι για μπάφους. Και τι δεν λέγατε. Και αντί να μπείτε σε εκείνο το σχέδιο νόμου και να βρείτε τις αδυναμίες του, που προέκυψαν και από την πράξη δηλαδή, κάνατε πλιάτσικο σε εκείνο το σχέδιο νόμου. Εγώ ερεθίζομαι, όταν βλέπω αυτές τις οβιδιακές μεταβολές. Να αναφερθώ και στη Συμφωνία των Πρεσπών και στη συμμετοχή σας σε διαδηλώσεις όλων σας σχεδόν και μετά όλα είναι καλά και μετά καμμία επαφή με την εφαρμογή της υπόλοιπης συμφωνίας από το Υπουργείο Εξωτερικών και από το Μαξίμου. Τι γίνεται με τα υπόλοιπα άρθρα της συμφωνίας; Εφαρμόζονται; Η Ελλάδα έδωσε όνομα ως προς την εθνικότητα και τη γλώσσα. Οι άλλοι αποκαλούνται ως «Βόρεια Μακεδονία». Τα υπόλοιπα άρθρα, τα οποία ήταν τα αντίβαρα, εφαρμόζονται; Τίποτα, σιγή ασυρμάτου. Υπάρχουν, λοιπόν, οβιδιακές μεταβολές στην πολιτική σας, που εμείς επισημαίνουμε και ασκούμε κριτική. Μια από αυτές αφορά και στο παρόν σχέδιο νόμου. Η φράση του Αλέκου Αλαβάνου νομίζω ότι είναι πάρα πολύ χαρακτηριστική. Ψηφίζεται ένα σχέδιο νόμου - αυτό συμβαίνει στην Ελλάδα με όλες τις κυβερνήσεις - που εμπεριέχει σωστή ρύθμιση επί της αρχής για ένα σοβαρό θέμα, όπως είναι η φαρμακευτική κάνναβη. Οι υπόλοιπες διατάξεις, όμως, που οργανώνουν την αγορά ή οργανώνουν την κοινωνία, οργανώνουν την εφαρμογή των διατάξεων για ένα πολύ σοβαρό θέμα, εν προκειμένω, δεν τυγχάνουν της δέουσας προσοχής και έρχεται η πράξη να δείξει αν είναι σοβαρές, αν είναι καλές ρυθμίσεις ή αν είναι κακές ρυθμίσεις. Εν προκειμένω, ποιος είναι ο κριτής; Είπα: η πράξη. Τι σημαίνει «η πράξη»; Σημαίνει, κυρίες και κύριοι Βουλευτές, ότι από τις εκατόν εβδομήντα αιτήσεις που έχουν κατατεθεί για τη συγκεκριμένη δραστηριότητα, έχουν αδειοδοτηθεί οι ενενήντα τέσσερις. Στις δύο βλέπουμε κίνηση διαδικασιών εφαρμογής του προγράμματος και στην πράξη καμμία δεν έχει ξεκινήσει να εφαρμόζεται. Πρακτικά, καμμία! Περνάνε τα χρόνια, έρχεται τώρα ο νομοθέτης να επιλύσει τα προβλήματα. Το πρώτο θέμα το οποίο χρεώνεται ο Υπουργός Ανάπτυξης να απαντήσει είναι πώς με τις παρούσες ρυθμίσεις βεβαιώνει τη Βουλή, που θα του ψηφίσει το σχέδιο νόμου, ότι οι διατάξεις του θα εφαρμοστούν και θα πάμε γρήγορα στην υλοποίηση των συγκεκριμένων προγραμμάτων για ένα θέμα - απορώ τώρα με τους συναδέλφους που αντιπολιτεύονται το σχέδιο νόμου από όποια πλευρά της Βουλής και αν προέρχονται - όταν ο Παγκόσμιος Οργανισμός Υγείας έχει προτείνει στον ΟΗΕ και ο ΟΗΕ από τις αρχές του 2000 έχει βγάλει τη θεραπευτική κάνναβη από το κεφάλαιο 4 των ναρκωτικών ουσιών και δεν τίθεται το θέμα που θέτουν εδώ εκ του πλαγίου ή στα ίσια. Δεν τίθεται τέτοιο θέμα. Αντίθετα, εγώ βλέπω στη νομοθετική πρωτοβουλία κομπλαρίσματα. Γιατί το όριο των 30 γραμμαρίων του ξηρού ανθού; Γιατί έως ο ΕΟΦ πάρει αποφάσεις να έχουμε μόνο εξαγωγές και να μην υπάρχει διάθεση στην ελληνική αγορά μέσω των κατάλληλων οργανικών φαρμακείων; Γιατί αυτές οι διατάξεις που μόλις επισημαίνω εμπεριέχουν έναν δισταγμό, έναν προβληματισμό. Το φοβάστε. Φοβάστε, μην σας πουν. Η Κυβέρνηση δεν είναι για να φοβάται, ούτε για να χαίρεται, ούτε για να λυπάται, είναι για πράττει. Εδώ γιατί διστάζετε; Γιατί αυτοί οι περιορισμοί, που για ένα μεγάλο χρονικό διάστημα ορίζουν ότι για τη συγκεκριμένη παραγωγή μόνο οι εξαγωγές είναι η προοπτική; Ακόμη, απ' ό,τι ακούμε, δεν έχει ο ΕΟΦ μεγάλη προθυμία να ρυθμίσει το θέμα, που θα αφορά και την εσωτερική αγορά, όπως πρέπει. Θεωρεί ότι του το φορτώνει το Υπουργείο το θέμα αυτό. Εδώ η παρέμβασή μου είναι κυρίως διαδικαστική. Η νομοθετική πρωτοβουλία, αφού εμπλέκεται ο ΕΟΦ, πρέπει να αφορά και εσάς και το Υπουργείο Υγείας. Να το ρυθμίσετε από κοινού, για να έχουμε μια ολόπλευρη εφαρμογή. Αφού δεν δέχεστε την πρόταση για τον εθνικό οργανισμό της θεραπευτικής κάνναβης, γιατί δεν ορίζετε - αν υπήρχε ο Υπουργός Υγείας εδώ αυτό θα έπρεπε να το κάνει - ένα ειδικό τμήμα στον ΕΟΦ, το οποίο θα επεξεργάζεται τα θέματα αυτά; Εκτός εάν είναι λανθασμένη η πληροφορία που έχουμε εμείς κι εγώ προσωπικά και ο ΕΟΦ είναι άνετος, πάρα πολύ εύκολα θα κάνει τις συγκεκριμένες εγκρίσεις. Τώρα, σε σχέση με μια τροπολογία απευθύνομαι στον Υπουργό Ανάπτυξης που είναι αυτός που έχει τη νομοθετική πρωτοβουλία. Αναφέρομαι στην υποχρεωτική παράταση των μισθώσεων. Κατ' αρχάς, αυτό έπρεπε να συζητηθεί λίγο. Σωστής κατεύθυνσης είναι η τροπολογία. Το 2013 ψηφίστηκε δική μου τροπολογία από την τότε κυβέρνηση και ο ΣΥΡΙΖΑ είχε ψηφίσει μαζί μας και η κυβέρνηση είχε αποδεχθεί. Υποχρεωτική παράταση μισθώσεως σημαίνει ότι ο εκμισθωτής, το δημόσιο, τα νομικά πρόσωπα, οι δήμοι προσχωρούν σε αυτό. Εσείς λέτε υποχρεωτική παράταση με ή χωρίς τη συγκατάθεση. Δηλαδή μια νέα σύμβαση. Άμα χρειαστεί ο δήμος να πει το ναι του, κατ' ουσία διαμορφώνεται νέα συμφωνία. Όχι, υποχρεωτική παράταση είναι αυτή - θέλω να το διορθώσετε αυτό, υπάρχει κόσμος που κρέμεται από τη ρύθμιση αυτή εν μέσω πανδημίας - με ή χωρίς τη συγκατάθεση, αυτή είναι η σωστή ρύθμιση. Σας παρακαλώ να το σκεφτείτε. Θα λύσετε προβλήματα πάρα πολύ κόσμου. Από όλη την Ελλάδα θα σας έρθει η συγκατάθεση των ανθρώπων, που ταλαιπωρούνται και η πανδημία το επιβάλλει αυτό. Αν είχαμε κανονικές συνθήκες, θα καταλάβαινα τη ρύθμιση. Με πανδημία δεν μπορεί να ζητάτε συγκατάθεση του εκμισθωτή, όταν είναι δημόσιο, όταν είναι οργανισμός τοπικής αυτοδιοίκησης. Σας παρακαλώ να το δείτε. Ευχαριστώ πολύ.
Και εμείς ευχαριστούμε.
Κύριε Πρόεδρε, ζητώ τον λόγο.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε συνάδελφε, θα απαντήσω και σε εσάς συνολικά μετά, για να μην καταχραστώ τον χρόνο. Ένα σχόλιο μόνο θα κάνω. Η χρήση της φράσης του Αλέκου Αλαβάνου «καλώς τα παιδιά» για το παρόν νομοσχέδιο υπήρξε ατυχής, διότι η φράση αυτή ελέχθη από τον Αλέκο Αλαβάνο το 2008 για να δικαιολογήσει μία τότε οβιδιακή μεταμόρφωση του ΠΑΣΟΚ. Προς το ΠΑΣΟΚ ελέχθη το «καλώς τα παιδιά» από τον Αλέκο Αλαβάνο το 2008, ως προς την πρόταση μομφής που είχε καταθέσει ο ΣΥΡΙΖΑ προς την κυβέρνηση, την οποία ακολούθησε τότε το ΠΑΣΟΚ, και το «καλώς τα παιδιά» ήταν προς το ΠΑΣΟΚ. Άρα λοιπόν, ήταν ατυχής η χρήση. Τα υπόλοιπα στην ομιλία μου.
Προς τον Κώστα Καραμανλή.
Μπλέξαμε με τους παλιούς και έμπειρους, που θυμούνται τα παλιά! Κύριε Σκανδαλίδη, χρόνια σας πολλά. Τον λόγο έχει ο Υφυπουργός Περιβάλλοντος και Ενέργειας κ. Ταγαράς για την τροπολογία με αριθμό 895/71.
Ευχαριστώ, κύριε Πρόεδρε. Κυρίες και κύριοι συνάδελφοι, σε ό,τι αφορά την τροπολογία με γενικό αριθμό 895 και ειδικό 71 θέλω σύντομα να κάνω μια αναφορά στα άρθρα που περιλαμβάνει, ξεκινώντας από το άρθρο 1 που αφορά στην παράταση της προθεσμίας της παραγράφου 1 του άρθρου 15 του ν.3889/2010 για τους δασικούς χάρτες που η ανάρτησή τους υλοποιείται εντός του 2021. Στην ουσία, δίνουμε παράταση προθεσμίας υποβολής αντιρρήσεων κατά έξι μήνες από τη λήξη της προθεσμίας για τους κατοίκους του εξωτερικού, είκοσι ημέρες επιπλέον για διορθώσεις πρόδηλων σφαλμάτων και άλλων σχετικά με τις πρόσφατες αναρτήσεις. Σε ό,τι αφορά το άρθρο 2, αφορά στην παροχή ενίσχυσης από το Ελληνικό Δημόσιο στην εταιρεία «ENERGEAN OIL & GAS» Ενεργειακή Αιγαίου Ανώνυμη Εταιρεία Έρευνας και Παραγωγής Υδρογονανθράκων, με σκοπό τη στήριξη της οικονομίας κατά τη διάρκεια της πανδημίας. Δημιούργησε τεράστια προβλήματα, το γνωρίζουμε όλοι μας. Ειδικά επηρέασε τις τιμές αργού πετρελαίου σε κατάρρευση ως επακόλουθο της σημαντικής μείωσης. Έρχεται λοιπόν το ελληνικό δημόσιο να στηρίξει την εν λόγω εταιρεία η οποία αφορά την εκμετάλλευση υδρογονανθράκων στις περιοχές του Πρίνου και της Καβάλας. Είναι μια εταιρεία που λειτουργεί εκεί από το 1999 σε μια ευαίσθητη περιοχή και ειδικά σε συνθήκες σαν τις σημερινές που η ιδιαιτερότητες είναι κατανοητές πιστεύω απ' όλους. Σε ό,τι αφορά στο άρθρο 3, αφορά σε θέματα συμβάσεων παραχώρησης, έρευνας και εκμετάλλευσης υδρογονανθράκων του ν.2289/1995. Εδώ υπάρχει και μια νομοτεχνική βελτίωση - προσθήκη, η οποία διευκρινίζει, για να μην υπάρχουν αμφιβολίες ως προς τις περιπτώσεις που καταλαμβάνονται από τη διάταξη. Αφορά την παραχώρηση του δικαιώματος χρήσης σε περιοχές εκτός των συμβατικών περιοχών παραχώρησης. Έρχομαι στο τέταρτο άρθρο, που αφορά στη χρηματοδότηση από τον λογαριασμό πυροπλήκτων για την ολοκλήρωση της δεύτερης φάσης πολεοδόμησης, για το πολεοδομικό σχέδιο εφαρμογής σε ό,τι αφορά την περιοχή του Ματίου, για να ολοκληρωθούν και οι δύο φάσεις. Το άρθρο 5 αφορά το Μουσείο Ολοκαυτώματος Ελλάδος. Είναι μια πολύ σημαντική παρέμβαση, είναι γνωστό στην Αντιπροσωπεία, γιατί έρχεται από παλιά. Σήμερα γίνονται ρυθμίσεις, για να μπορέσει να υλοποιηθεί αυτή η πολύ σημαντική παρέμβαση, ειδικά στο κομμάτι αυτό που αναφέρομαι. Η ανέγερση του Μουσείου Ολοκαυτώματος είναι σίγουρα ιστορικής σημασίας. Είναι βαθιά συμβολική κίνηση που θυμίζει, αλλά και συμβολίζει περιόδους που συνέβησαν στο ιστορικό παρελθόν και που θέλουμε να αποφύγουμε στο μέλλον. Αναδεικνύει δε, τη Θεσσαλονίκη ως ένα κέντρο πολυπολιτισμικότητας, ειδικά σε συνθήκες σαν τις σημερινές. Είναι μια κίνηση σε συνεργασία με την ισραηλιτική κοινότητα της Θεσσαλονίκης, τη «ΓΑΙΑ ΟΣΕ» και κατ' επέκταση τον ΟΣΕ ΑΕ και τον Δήμο Θεσσαλονίκης, με στόχο μέχρι τέλος του χρόνου να μπορέσουμε μετά και από αυτή τη ρύθμιση να εκδοθεί η οικοδομική άδεια και να ξεκινήσουν οι οικοδομικές εργασίες. Είναι ένα θέμα το οποίο απασχολεί την Κυβέρνηση και είναι πολύ ψηλά στους στόχους και τις προτεραιότητες, πολύ περισσότερο όταν φέτος συμπίπτει αυτή η χρονική συγκυρία με την ελληνική Προεδρεία της Διεθνούς Συμμαχίας για τη Μνήμη του Ολοκαυτώματος. Επίσης, η έκτη τροπολογία αφορά σε θέματα επίλυσης επ' ωφελεία των χρηστών που κινούνται στο εθνικό δίκτυο αυτοκινητοδρόμων. Με την προτεινόμενη διάταξη καλύπτεται το νομοθετικό κενό, που υφίσταται και προβλέπεται ρητά η παραλαβή έτοιμων τμημάτων αυτοκινητοδρόμου, αίροντας τις συναφείς καθυστερήσεις στη χρήση τους και επιτυγχάνοντας, όχι μόνο την ταχύτερη μετακίνηση των πολιτών, αλλά κυρίως την ασφαλέστερη μετακίνησή τους. Στην ουσία, μάλιστα, τροποποιεί τις συμβάσεις παραχώρησης που είχαν δοθεί με τους νόμους 3597/2007 και 3621, για να υπάρξει η δυνατότητα να επιτραπεί στο δημόσιο να παραλαμβάνει έτοιμα και ολοκληρωμένα τμήματα αυτοκινητόδρομου και, εν συνεχεία, να προχωρά στην τμηματική απόδοση σε κυκλοφορία. Πρόκειται, δηλαδή, για ολοκληρωμένα υποτμήματα με ικανότητα λειτουργίας, ενώ διατηρούνται στο ακέραιο όλες οι σχετικές προβλέψεις κάθε σύμβασης παραχώρησης που αφορούν στην οικονομική διαχείριση, έσοδα - έξοδα, του αναβαλλόμενου τμήματος στο οποίο εντάσσεται το προς απόδοση σε κυκλοφορία. Ευχαριστώ πολύ, κύριε Πρόεδρε.
Εγώ ευχαριστώ, κύριε Υφυπουργέ.
Κύριε Πρόεδρε, θα μπορούσα να λάβω τον λόγο;
Παρακαλώ, κύριε Πρόεδρε, έχετε τον λόγο.
Ευχαριστώ. Άκουσα με προσοχή τον Υπουργό. Είδαμε και την τροπολογία. Στο άρθρο 2 της τροπολογίας αναφέρεται: «Η παροχή ενίσχυσης από το ελληνικό δημόσιο», μετά την έγκριση δηλαδή της Ευρωπαϊκής Επιτροπής, όπως αναφέρεται μέσα, στήριξης της επιχείρησης κατά 100 εκατομμύρια και παραπάνω, αν βάλω και τα υπόλοιπα 9,5 εκατομμύρια που αναφέρονται στην τροπολογία. Για οικονομία χρόνου τώρα, ας μη μακρηγορώ σε αυτό το θέμα. Όμως, δείτε. Είναι μία εταιρεία, η οποία κάνει επενδύσεις στο εξωτερικό. Προφασίζεστε εσείς την κρίση πετρελαίου ή τιμής, κ.λπ. και την ίδια ώρα, με το που ανακοινώθηκε η δυνατότητα δανειοδότησης, προχωράει σε εθελουσία έξοδο, πιέζοντας τους εργαζόμενους και εκβιάζοντάς τους. Τι θα γίνει με αυτό; Στην ουσία, τους απολύει, προκειμένου να ελαχιστοποιήσει το κόστος εργασίας, να γίνουν οι εργαζόμενοι σ' αυτά τα πετρέλαια ή στην εταιρεία πιο φθηνοί, για να μπορέσει να έχει μεγαλύτερη κερδοφορία, την ίδια ώρα που εσείς και η Ευρωπαϊκή Ένωση τη χρηματοδοτείτε με εγγύηση του ελληνικού δημοσίου! Και απολύουν κόσμο! Είναι ή δεν είναι απαράδεκτο αυτό; Το γνωρίζετε; Βάλτε ρήτρα ότι δεν πρόκειται να απολυθεί κανένας εργαζόμενος.
Ορίστε, κύριε Χαρίτση, έχετε κι εσείς τον λόγο.
Ευχαριστώ, κύριε Πρόεδρε. Θα τοποθετηθεί στη συνέχεια αναλυτικά και ο τομεάρχης μας κ. Φάμελος για την εν λόγω τροπολογία. Θα ήθελα, όμως και εγώ να πω μία κουβέντα μόνο για το συγκεκριμένο άρθρο, το άρθρο 2. Με πρόλαβε ο συνάδελφος από το ΚΚΕ και αναφέρθηκε στο ζήτημα των εργαζομένων, της εθελουσίας και των απολύσεων και έχει δίκιο. Πού είναι η ρήτρα, εφ' όσον μιλάμε για εγγύηση του ελληνικού δημοσίου, για να μην υπάρξουν απολύσεις; Βεβαίως, εδώ εγείρεται και ένα ευρύτερο ζήτημα. Είναι παρών, βεβαίως και ο Υπουργός Ανάπτυξης κ. Γεωργιάδης, ο οποίος είχε ερωτηθεί για το θέμα και ορθά είχε απαντήσει ότι η διεθνής τιμή του πετρελαίου ανεβαίνει αυτήν την περίοδο. Δεν τεκμαίρεται, λοιπόν, από πού προκύπτει αυτή η ζημία για τη συγκεκριμένη εταιρεία και εφ' όσον εδώ μιλάμε και για μία κρατική ενίσχυση του ελληνικού Δημοσίου και για εγγυήσεις του ελληνικού δημοσίου, θα έπρεπε να έχει κληθεί η εταιρεία να καταθέσει τα οικονομικά στοιχεία, τα οποία ακριβώς αποτυπώνουν αυτή τη ζημία η οποία χρήζει κρατικής ενίσχυσης. Δεν έχουμε δει κάτι τέτοιο. Άρα, δεν καταλαβαίνουμε πώς προχωράει η Κυβέρνηση και το αρμόδιο Υπουργείο στη συγκεκριμένη ενίσχυση, χωρίς να υπάρχουν αυτά τα στοιχεία και χωρίς βεβαίως να διασφαλίζει τις θέσεις εργασίας των εργαζομένων, κύριε Πρόεδρε.
Ευχαριστούμε πολύ. Τον λόγο έχει ο κ. Ξανθός. Θα ήθελα να ευχαριστήσω μέσα από την καρδιά μου τον κ. Βαρουφάκη, που παραχώρησε τη θέση του.
Βάλαμε ένα ερώτημα. Θα απαντήσει ο κύριος Υπουργός;
Έχετε δίκιο. Κύριε Ξανθέ, ζητώ συγγνώμη. Τον λόγο έχει τώρα ο Υφυπουργός κ. Ταγαράς να απαντήσει στις παρατηρήσεις των συναδέλφων.
Ευχαριστώ, κύριε Πρόεδρε. Κύριε συνάδελφε, ακριβώς για να προστατευτούν οι θέσεις εργασίας μετά από αυτήν την καταστροφή από την κατάρρευση των τιμών, αυτόν ακριβώς τον στόχο έχει η διατήρηση λειτουργίας, γιατί αν κλείσει, τότε πράγματι θα κινδυνεύσουν θέσεις εργασίας κι εμείς…
Με την εθελούσια εκβιάζει τους εργαζόμενους να φύγουν! Στην ουσία τους απολύει! Έχετε απάντηση σ' αυτό ή όχι;
Κύριε Λαμπρούλη, αφήστε τον να απαντήσει. Θα κρίνει ο κόσμος από το πώς θα απαντήσει ο Υφυπουργός.
Θα συνεχιστεί αυτό το απαράδεκτο με τους εργαζόμενους;
Απαντώ. Δεν είναι αυτή τη στιγμή αυτό που λέτε σε γνώση μου, για να μπορώ να σας απαντήσω και είμαι ευθύς. Γνωρίζω, όμως, ότι η κίνηση που γίνεται είναι για να παραμείνει ζωντανή και λειτουργούσα η εταιρεία, για να διασφαλιστούν οι θέσεις εργασίας. Αυτό που είπατε το ακούω, αλλά δεν το γνωρίζω αυτή τη στιγμή και επιφυλάσσομαι ως προς το ερώτημα, το οποίο κάνετε. Όμως, θα ήθελα να προσθέσω και κάτι άλλο. Σε ό,τι αφορά τη στήριξη για να λειτουργεί η επιχείρηση, από τη μία πλευρά είναι οι θέσεις εργασίας που είναι πάρα πολύ σημαντικό και από την άλλη πλευρά, σε περίπτωση κλεισίματος το κόστος της περιβαλλοντικής αποκατάστασης υπερβαίνει κατά πολύ το κόστος που αφορά τη στήριξη και την εγγύηση. Κατά τρίτον, για λόγους εθνικούς, λόγω του έργου που επιτελεί σε έναν ευαίσθητο χώρο, και οι τρεις παράμετροι είναι κρίσιμες και συνηγορούν τη στήριξη της επιχείρησης. Σε ό,τι αφορά το εργασιακό, επιφυλάσσομαι. Ξαναλέω ότι δεν το γνωρίζω, κύριε συνάδελφε.
Κύριε Πρόεδρε, θέλω τον λόγο.
Ήταν ίδιο το ερώτημα, κύριε Χαρίτση. Σας απάντησε.
Συγγνώμη, κύριε Πρόεδρε, αλλά είναι δίπλα ο Υπουργός Ανάπτυξης…
Αν ζητήσει τον λόγο, θα του τον δώσουμε.
Ο κύριος Υφυπουργός κάνει μία παραδοχή, ότι η εταιρεία κινδυνεύει με κλείσιμο. Πόθεν προκύπτει αυτή η παραδοχή;
Ε, αυτό ήταν και το ερώτημα από τον κ. Λαμπρούλη. Σας απάντησε. Ας το κρίνει ο κόσμος.
Πώς προκύπτει αυτή η παραδοχή τη στιγμή που δεν έχουμε στοιχεία στα χέρια μας, που να τεκμηριώνουν ότι όντως η εταιρεία…
Ωραία. Θα σας απαντήσει ο κ. Γεωργιάδης. Πρέπει να σεβαστούμε και τον κ. Ξανθό που είναι όρθιος και περιμένει να μιλήσει.
Ας τη δούμε, όμως, την απάντηση.
Είναι άλλο η τρέχουσα τιμή του πετρελαίου που έχει επανέλθει σε προηγούμενα επίπεδα…
Αυτό σας είχε πει και πριν.
…και άλλο πράγμα η ζημία, που έχει σωρεύσει η εταιρεία από την περσινή χρονιά, που θυμίζω ότι είχε φθάσει ακόμα και μηδέν δολάρια το βαρέλι. Άρα, προφανώς, η εταιρεία την περσινή χρονιά είχε πολύ μεγάλες ζημίες αυτονόητες. Δεν μπορεί να μην το καταλαβαίνουμε μέσα στην Αίθουσα. Είχε πάει μηδέν το πετρέλαιο. Μηδέν!
Ευχαριστούμε πολύ, κύριε Υπουργέ. Ορίστε, κύριε Ξανθέ, έχετε τον λόγο. Ζητώ συγγνώμη που περιμένατε. Να ευχαριστήσω και πάλι τον κ. Βαρουφάκη. Λίγοι Αρχηγοί το κάνουν. Σας ευχαριστώ πάρα πολύ.
Αγαπητοί συνάδελφοι και κύριοι Υπουργοί, θα ξεκινήσω κάνοντας ένα σχόλιο γι' αυτό το αίτημα, το οποίο έχουμε αναδείξει, το πολιτικό αίτημα της επιστροφής στην κανονικότητα της κοινοβουλευτικής διαδικασίας. Δεν μπορεί να γίνεται συζήτηση, να υπάρχουν αλλαγές και να επιταχύνεται η επάνοδος στην κανονικότητα σε όλους τους κρίσιμους τομείς της οικονομικής και κοινωνικής ζωής, και η επάνοδος στην κανονικότητα στη Βουλή να είναι ζητούμενο. Τάχιστα, πρέπει η Κυβέρνηση και το Προεδρείο της Βουλής να το επιλύσουν αυτό το θέμα. Επίσης, δεν είναι δυνατόν όλα να επανέρχονται στη συνήθη λειτουργία τους και να είναι ζητούμενο να επανέλθει το δημόσιο σύστημα υγείας στην τακτική του λειτουργία, να εξυπηρετεί αποτελεσματικά και όλες τις υπόλοιπες υγειονομικές ανάγκες των ανθρώπων. Νομίζω ότι αυτό είναι κρίσιμος όρος για να συζητάμε όλα τα υπόλοιπα. Τώρα, όσον αφορά το νομοσχέδιο, αγαπητοί συνάδελφοι, όσο άγαρμπη ή ενδεχομένως και ευέλικτη και να ήταν αυτή η κυβίστηση που έκανε η Νέα Δημοκρατία και πήγε από το «εκτροφείο μπάφων» και τις «δουλειές με φούντες», στην αναγνώριση, στη «συγγνώμη» και στις αβρότητες, αυτό που θα γράψει η ιστορία είναι το παρακάτω. Χωρίς τον ΣΥΡΙΖΑ, χωρίς τον Εθνικό Οργανισμό φαρμάκων και ιδιαίτερα την Πρόεδρό του, την κ. Κατερίνα Αντωνίου, χωρίς το Υπουργείο Υγείας, χωρίς το Υπουργείο Αγροτικής Ανάπτυξης, που ήταν συνεπισπεύδον Υπουργείο στο νομοσχέδιο που φέραμε, χωρίς το Υπουργείο Οικονομίας και Ανάπτυξης τότε και το Υπουργείο Δικαιοσύνης, δεν θα είχε ανοίξει καν αυτή η συζήτηση στη χώρα, όχι απλώς να συζητάμε για παραγωγικές προοπτικές, αλλά θα ήταν, όπως ήταν μέχρι τότε, παράνομα και τα φαρμακευτικά σκευάσματα, τα οποία μέχρι τότε και μέχρι τώρα φυσικά είναι εισαγόμενα. Αυτό, λοιπόν, είναι νομίζω μια μεγάλη τομή η οποία έγινε με τόλμη, με καινοτόμα διάθεση και παίρνοντας υπόψη τις καλές διεθνείς πρακτικές και κάνοντας προσεκτικά, αλλά νομίζω εδραιωμένα βήματα. Εμείς, λοιπόν, κάναμε αυτό το οποίο μας εισηγήθηκαν τότε οι ειδικοί - γιατί κι εσείς όλο λέτε ότι ακούτε τους ειδικούς - κάναμε αυτό το οποίο μας μετέφεραν ως αγωνία οι ασθενείς, οι σύλλογοί τους, και φυσικά, κάναμε αυτό το οποίο έκαναν όλες οι αναπτυγμένες χώρες του κόσμου και που ήταν συμβατό και με τη διεθνή βιβλιογραφία, με τις συστάσεις του Παγκόσμιου Οργανισμού Υγείας κ.λπ.. Τα δικά σας τα αντανακλαστικά τα θυμόμαστε και δεν πρέπει να τα ξεχνάμε. Αυτό το πλαίσιο ήταν επαρκές; Δεν χρειάζεται επικαιροποίηση και τροποποίηση; Προφανώς χρειάζεται. Διάβαζα ότι σε άλλες χώρες έχουν κάνει είκοσι τροποποιήσεις του πλαισίου, γιατί αλλάζουν τα δεδομένα και γιατί προφανώς χρειάζεται μία ευελιξία στην προσαρμογή σε μια αναδυόμενη αγορά. Εδώ υπάρχει ένας κίνδυνος. Ο κίνδυνος είναι ο εξής: Να υπάρχει μονόπλευρος προσανατολισμός στην εξαγωγή ενδιάμεσων και όχι τελικών προϊόντων φαρμακευτικής κάνναβης στο εξωτερικό και ταυτόχρονα μια κατεύθυνση που θα οδηγεί στην εισαγωγή τελικών φαρμακευτικών προϊόντων ιατρικής κάνναβης στη χώρα μας. Αυτό νομίζω ότι θα είναι προβληματικό και πρέπει θεσμικά να θωρακιστεί. Η λύση που θα μπορούσε να προταχθεί είναι να υπάρχει δυνατότητα, με μία ευελιξία στο υπάρχον πλαίσιο, να υπάρξει συνέργεια ανάμεσα σε παραγωγικές καλλιεργητικές ομάδες και πρωτοβουλίες και επενδυτικά σχήματα με την εγχώρια παραγωγή φαρμάκων στη χώρα μας, που έχει την τεχνογνωσία, που έχει τις παραγωγικές γραμμές, που μπορεί εύκολα να προσαρμοστεί και να παραμείνει η προστιθέμενη αξία στη χώρα μας, θέσεις εργασίας υψηλής εξειδίκευσης. Υπάρχει και μια προβληματική επιλογή. Είναι η μετάπτωση της τετραϋδροκανναβινόλης από τον πίνακα Γ στον πίνακα Δ. Δεν ισχύει αυτό το οποίο είπε ο εισηγητής της Νέας Δημοκρατίας κ. Κέλλας, ότι αυτό υπηρετεί την ανάγκη να είναι προσβάσιμα αυτά τα προϊόντα από τα φαρμακεία. Εμείς από τον πίνακα Α το πήγαμε στην αρχή στον πίνακα Β και μετά στον πίνακα Γ και είναι απολύτως διασφαλισμένη και μάλιστα, με μία σημαντική μεταρρύθμιση, που ήταν η ηλεκτρονική συνταγογράφηση των οπιοειδών αναλγητικών, των βενζοδιαζεπινών και της φαρμακευτικής κάνναβης, είναι απολύτως ελέγξιμο το πλαίσιο συνταγογράφησης και χορήγησης αυτών των φαρμάκων και μέσω των φαρμακείων. Αυτό που χρειάζεται είναι μια μεγαλύτερη ευελιξία και μία σύμπραξη - αυτή είναι η πρότασή μας - ανάμεσα στο κρατικό μονοπώλιο και στο Ινστιτούτο Φαρμακευτικής Έρευνας και Τεχνολογίας, τον ΙΦΕΤ, που είναι αυτό που λέμε, η κρατική φαρμακαποθήκη και που μπορεί πραγματικά μέσα από αυτή τη σύμπραξη δύο δημόσιων φορέων να διευκολυνθεί η εισαγωγή σε αυτή τη φάση και αργότερα η διάθεση στους ασθενείς αυτών των προϊόντων. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Υπάρχουν και θεσμικές εκκρεμότητες. Η βασική θεσμική εκκρεμότητα αφορά τα θέματα, που έχουν σχέση με την πρόσβαση των ασθενών σε αυτά τα προϊόντα, η οποία πρέπει να γίνεται, προφανώς, με ιατρικά τεκμηριωμένους όρους. Χρειάζονται και μητρώα ασθενών, registries, και μητρώα συνταγογραφούντων γιατρών συγκεκριμένων ειδικοτήτων, που θα διασφαλίζεται ότι το πλαίσιο της χορήγησης και της χρήσης θα είναι απολύτως με βάση επιστημονικά κριτήρια. Φυσικά, χρειάζεται ένας εθνικός οργανισμός φαρμακευτικής κάνναβης, ο οποίος θα αναλάβει τη συνολική εποπτεία του έργου. Έτσι, λοιπόν, μπορεί να τεθεί το πλαίσιο. Άκουσα σήμερα τοποθετήσεις, δυστυχώς και από την πλευρά του ΚΚΕ και δια του Γενικού του Γραμματέα, οι οποίες επανέφεραν τη φιλολογία της προηγούμενης συζήτησης πριν από τριετία. Διάβασα τα Πρακτικά. Τα ίδια ακριβώς επιχειρήματα. Déjà vu κανονικό! Τα ίδια επιχειρήματα. Αυτή η θεωρία των σταδίων, του προθαλάμου, της κερκόπορτας. Είναι πραγματικά, εντελώς αντιεπιστημονικό και αναχρονιστικό και υπερσυντηρητικό κοινωνικά αυτό όλο το αφήγημα. Η εξάρτηση είναι ένα σύνθετο βιοψυχοκοινωνικό φαινόμενο, αφορά ναρκωτικές ουσίες, αλλά αφορά και νομιμότατες ουσίες, όπως είναι το αλκοόλ, ο τζόγος και το διαδίκτυο και απαιτεί ολιστικού τύπου προσέγγιση, από την πρόληψη μέχρι τη μείωση της βλάβης και φυσικά, την απεξάρτηση και την επανένταξη. Το να μπερδεύουμε τη φαρμακευτική χρήση της κάνναβης με αυτές τις προϋποθέσεις τις επιστημονικές με μία ιατρικοποίηση - επιτρέψτε μου τον όρο - του πλαισίου που είχε τεθεί, με την εξάρτηση και την παράνομη χρήση αυτών των ουσιών, κατά την άποψή μου είναι απίστευτη στρεψοδικία. Δεν συνεισφέρει στον πολιτικό διάλογο στη χώρα. Ήταν τραγικές οι συνθήκες πολιτικού διαλόγου όταν φέραμε αυτό το νομοσχέδιο. Πουθενά στην Ευρώπη δεν έγινε η δημόσια συζήτηση, με τέτοιους όρους φοβικότητας, σκοταδισμού και πυροδότησης υπερσυντηρητικών αντανακλαστικών.
Ολοκληρώστε, σας παρακαλώ.
Εμείς, λοιπόν, δεν έχουμε το σύνδρομο της πατέντας, ούτε το σύνδρομο της δικαίωσης. Γι' αυτό κι έχουμε αιχμή αυτήν την περίοδο - κάνω μια σύντομη παρένθεση όσον αφορά τα εμβόλια - την απελευθέρωση της πατέντας των υποτιθέμενων πνευματικών δικαιωμάτων της φαρμακοβιομηχανίας, για να είναι προσβάσιμα με ισότιμο και έγκαιρο τρόπο αυτά τα κρίσιμα αγαθά σε όλον τον κόσμο. Όταν αυτό που εμείς βάλαμε ως αποτύπωμα, θεσμικό, νομοθετικό, προωθείται, δεν έχουμε κανένα πρόβλημα να το στηρίξουμε και να το αναγνωρίσουμε. Σε κάθε περίπτωση, νομίζω ότι και σε αυτή την περίπτωση, αλλά και σε πάρα πολλές άλλες, η ιστορική δικαίωση έρχεται σιγά - σιγά.
Κύριε Πρόεδρε, μπορώ να έχω τον λόγο;
Είπατε ότι θα απαντήσετε σε όλους συνολικά κι έχετε απαντήσει σε όλους.
Έχει σημασία να απαντήσω στον κ. Ξανθό, καθώς ήταν Υπουργός Υγείας και συνδιαμόρφωσε το πλαίσιο, το οποίο συζητάμε σήμερα. Κύριε συνάδελφε, πρώτα απ' όλα να σας συγχαρώ για την δημόσια ανάρτηση για το «AstraZeneca» και τον εμβολιασμό. Το θεώρησα πολύ σωστό και πολύ ωραίο μήνυμα. Το έχουμε πει στην επιτροπή - δεν ήσασταν παρών - ετοιμάζεται το νομοσχέδιο για τον οργανισμό. Θα γίνει οργανισμός κάνναβης. Νομοτεχνικά, όμως, δεν γινόταν να μπει στον νόμο αυτό που είναι τροποποίηση του νόμου περί ναρκωτικών και πρέπει να έρθει σε ξεχωριστό νομοσχέδιο. Θα έρθει λοιπόν, σε ξεχωριστό νομοσχέδιο ο εθνικός οργανισμός για τη φαρμακευτική κάνναβη, κατά τον τρόπο που και εσείς προηγουμένως είπατε και εμείς θέλουμε να κάνουμε για να ρυθμίζονται όλα τα θέματα. Το λέω, για να μην μένει στον αέρα. Θα μπορούσα να πω πάρα πολλά. Θα τα πω στην ομιλία μου, ούτως ή άλλως, για να μη επαναλαμβάνω τα ίδια. Θα ήθελα όμως από εσάς μια μεγαλύτερη γενναιότητα, και θας θα πω γιατί. Υπάρχει, άραγε, κάποιος από εμάς που δεν έχει αλλάξει και κάποιες από τις πολιτικές του θέσεις, που έλεγε ως αντιπολίτευση, όταν έγινε κυβέρνηση; Θέλετε να αρχίσω να τα παίρνω ένα - ένα;
Όχι, όχι!
Θα τα πω στην ομιλία μου ένα - ένα, αφού θέλετε. Άρα, έρχεστε εδώ σε κάτι που μπορούμε να συμφωνήσουμε για να γίνει κάτι καλό και για τους ασθενείς, που να δεχθώ ότι ως γιατρός εσείς ενδιαφέρεστε πολύ περισσότερο, και για την οικονομία και αντί να μείνουμε στο ότι μπορούμε να συνεργαστούμε για να κάνουμε αυτό, συζητάμε κάτι εντελώς δεύτερο, που θα αναγκάσει απλώς εμένα να χάσω χρόνο από την ομιλία μου για να αναφέρω πενήντα θέματα στα οποία άλλα έλεγε ο ΣΥΡΙΖΑ πριν και άλλα έκανε μετά. Δεν είναι αυτή η ουσία της πολιτικής. Η ουσία της πολιτικής είναι να είμαστε εδώ και να έχουμε τη γενναιότητα να δρούμε κατά το πόσο ο καθένας μας αντιλαμβάνεται προφανώς στην ιδεολογία του και στην πολιτική του διαδρομή προς το συμφέρον του ελληνικού λαού. Αν τύχει να συμφωνούμε και κάπου, δεν χάλασε ο κόσμος, γιατί δεν είμαστε εχθροί, είμαστε αντίπαλοι ιδεολογικοί. Αλλά και οι δύο προσπαθούμε να κάνουμε το καλό για τους Έλληνες. Αυτό είναι.
Ευχαριστώ πολύ. Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25 κ. Γιάνης Βαρουφάκης.
Ευχαριστώ, κύριε Πρόεδρε. Κυρίες και κύριοι συνάδελφοι, με τα μάτια και την ψυχή στην Κορινθία και στην καταστροφή, που έχουμε αυτήν τη στιγμή, νομίζω ότι όλοι μας στέλνουμε την αλληλεγγύη μας, τόσο στους ανθρώπους όσο και στα δάση που καίγονται, αλλά εμείς του ΜέΡΑ25 θα επιμείνουμε στην τροπολογία που θα καταθέσουμε, τουλάχιστον να εξασφαλίσουμε ότι για τα επόμενα τριάντα χρόνια δεν θα υπάρχει καμία αλλαγή γης στις καμένες περιοχές. Θα ήθελα να πιστεύω ότι και οι υπόλοιπες πολιτικές παρατάξεις, ιδίως μια μέρα σαν τη σημερινή, θα στηρίξουν κάτι τέτοιο. Πριν μπω στο θέμα της θεραπευτικής κάνναβης, όσον αφορά την τροπολογία, άκουσα πριν τον Υπουργό σας, κύριε Γεωργιάδη, να λέει στις ερωτήσεις των Κοινοβουλευτικών Εκπροσώπων του ΚΚΕ και του ΣΥΡΙΖΑ ότι δεν γνωρίζει αυτή τη στιγμή, δεν έχει ενημέρωση τι συμβαίνει με τους εργαζόμενους της «ENERGEAN». Εμείς μόλις είχαμε τηλεφωνική επαφή με εκπροσώπους των εργαζομένων, οι οποίοι μας είπαν ξεκάθαρα ότι τους ανακοινώθηκε σήμερα ότι πενήντα από αυτούς απολύονται και πενήντα βγαίνουν σε εργολαβία. Καταλαβαίνω ο κύριος Υπουργός να μην έχει πληροφόρηση. Έως ότου αποκτήσει πληροφόρηση, ας αποσύρει την τροπολογία και ας τη φέρει μόνο όταν θα έρθει εδώ να μας πει ότι τα 90,5 εκατομμύρια των εγγυήσεων που θα πάνε στις τράπεζες και τα 9,5 που θα είναι για το ομολογιακό δάνειο θα έρθουν με τους όρους ότι δεν θα γίνει αυτή η απόλυση των εργαζομένων και η μετατροπή τους σε εργολαβικούς. Μέχρι να πληροφορηθείτε, αποσύρετε αυτό το οποίο εσείς λέτε ότι βασίζεται στην έλλειψη πληροφόρησης. Έρχομαι τώρα, λοιπόν, στο θέμα της θεραπευτικής κάνναβης. Αλλά πριν φτάσω στην θεραπευτική κάνναβη, θέλω να πω δυο - τρεις κουβέντες για τη θέση του ΜέΡΑ25 απέναντι στις ουσίες, μία εκ των οποίων είναι η κάνναβη. Κυρίες και κύριοι συνάδελφοι, σε όλο τον κόσμο η συζήτηση αυτή, ο διάλογος, συνήθως καταλήγει να εμπλέκεται σε μια διελκυστίνδα μεταξύ δύο κακών, μιας Σκύλλας και μιας Χάρυβδης. Η Σκύλλα της καταστολής από τη μία μεριά και η Χάρυβδη της εμπορευματοποίησης από την άλλη. Εμείς, στο ΜέΡΑ25, θεωρούμε ότι ακόμα και αυτό είναι πλασματικό, γιατί το μεγαλύτερο δώρο στον έμπορο μιας απαγορευμένης ουσίας είναι η μεγαλύτερη καταστολή. Η μεγαλύτερη καταστολή σε όρους οικονομικούς - σας αρέσει, κύριε Γεωργιάδη, να μιλάτε σε όρους προσφοράς και ζήτησης - τι κάνει; Αυξάνει την τιμή, μειώνοντας την προσφορά της ουσίας. Αυξάνοντας την τιμή, αυξάνονται τα υπερκέρδη της μαφίας. Οπότε ουσιαστικά, η συζήτηση αυτή μεταξύ καταστολής και εμπορευματοποίησης καταλήγει να είναι μια συζήτηση, μεταξύ πολιτικών που στηρίζουν τα υπερκέρδη μιας λούμπεν μαφίας και πολιτικών που στηρίζουν τα υπερκέρδη των πολυεθνικών, που πάρα πολλοί θα ήθελαν, τώρα ιδίως που τα καπνά εξαφανίζονται λόγω της πετυχημένης - ευτυχώς πετυχημένης - αντικαπνιστικής εκστρατείας, να αντικαταστήσουν την καλλιέργεια του καπνού με την καλλιέργεια οτιδήποτε άλλου μπορέσουν, από κάνναβη, όπιο, ό,τι να 'ναι. Εμάς ως ΜέΡΑ25, η θέση μας είναι ξεκάθαρη και είναι γενναία θέση, διότι έχει και πολιτικό κόστος: Πλήρης αποποινικοποίηση της χρήσης και καμμία εμπορευματοποίηση στην προσφορά. Θα μου πείτε πώς μπορεί να γίνει αυτό. Να αποποινικοποιείς από τη μία μεριά τη χρήση και να μην εμπορευματοποιείς την προσφορά. Να σας δώσω ένα παράδειγμα για να βοηθήσω τη συζήτηση. Η υιοθεσία παιδιών δεν είναι ποινικοποιημένη διαδικασία. Αυτό δεν σημαίνει ότι φτιάχνουμε αγορά παιδιών και τα πουλάμε. Ακριβώς το ίδιο πρέπει να ισχύει όσον αφορά τις ουσίες, τις ουσίες που μπορεί να έχουν και παρενέργειες, που μπορεί να οδηγήσουν και στον εθισμό. Η αποποινικοποίηση είναι το μεγαλύτερο πλήγμα στη μαφία. Είναι ο μόνος τρόπος μάλιστα, να καταστήσεις και όλη αυτήν τη διαδικασία «uncool», που λένε και οι νέοι, να την «ξενερώσεις», ρίχνοντάς της την τιμή στο μηδέν. Είναι ο μόνος τρόπος να χτυπήσεις τη λούμπεν μαφία και ταυτόχρονα, να μην ενισχύσεις την άλλη μαφία των πολυεθνικών επιχειρήσεων που θα κάνανε ό,τι κάνανε με τους καπνούς. Είναι μια ολόκληρη συζήτηση. Δεν θα την κάνουμε τώρα, γιατί το νομοσχέδιό σας δεν αντέχει αυτού του είδους τη σοβαρή κουβέντα, αφορά κάτι πάρα πολύ συγκεκριμένο στο οποίο θα έρθω. Αλλά έτσι, για να είμαστε ξεκάθαροι, η θέση του ΜέΡΑ25 είναι ούτε καταστολή, που είναι το δώρο στη ντόπια μαφία, ούτε η εμπορευματοποίηση που φέρνετε εσείς σήμερα, που είναι ένα δώρο στην ολιγαρχία των πολυεθνικών. Και θα εξηγήσω τι εννοώ. Κατ' αρχάς, θα μου επιτρέψετε να κάνω και μία διαφήμιση ενός μέρους του προσυνεδριακού διαλόγου του ΜέΡΑ25. Τη Δευτέρα θα έχουμε μια μεγάλη εκδήλωση, για να συζητήσουμε ακριβώς αυτό, πώς μπορείς να δημιουργείς μια πολιτική και κοινωνική διαδικασία για την προσφορά αυτών των ουσιών, για την παραγωγή, για παράδειγμα, κάνναβης στην Ελλάδα, χωρίς να παραδώσεις αυτήν τη διαδικασία στο εμπόριο των πολυεθνικών. Πάμε τώρα στο θέμα της θεραπευτικής κάνναβης. Κατ' αρχάς, άκουσα, κύριε Γεωργιάδη, να λέτε ότι θα βάλετε μπροστά τη διαδικασία για την αδειοδότηση φαρμάκων στη χώρα μας. Θα σας πω αυτό που είπα μόλις πριν και στον συνάδελφό σας. Έως ότου το κάνετε αυτό, αποσύρετε αυτό το νομοσχέδιο. Φέρτε πρώτα την αλλαγή του θεσμικού πλαισίου για τη θεραπευτική κάνναβη για τους Έλληνες και μετά ελάτε να συζητήσουμε για την παραγωγή της θεραπευτικής κάνναβης. Εσείς έχετε κάνει ακριβώς το αντίθετο και ξέρουμε πάρα πολύ καλά γιατί. Διότι άγεστε και φέρεστε από συγκεκριμένα πολυεθνικά συμφέροντα που θέλουν αυτήν τη στιγμή «γην και ύδωρ», για να παράξουν όσο γίνεται πιο γρήγορα αυτό το οποίο σήμερα δεν επιτρέπεται να έχουν οι Έλληνες καρκινοπαθείς, θεραπευτική κάνναβη που τους βοηθάει ιδίως σε περίοδο χημειοθεραπείας με τη ναυτία, με τους πόνους, με την έλλειψη όρεξης, οι Έλληνες και οι Ελληνίδες, που πάσχουν από σκλήρυνση κατά πλάκας, που τους βοηθάει στη μείωση της σπαστικότητας, οι επιληπτικοί, οι άνθρωποι που πάσχουν από Πάρκινσον, από άνοια, από διαταραχές ύπνου. Όλοι αυτοί πρέπει να ακούσουν από εσάς τι θα κάνετε για να έχουν πρόσβαση στην θεραπευτική κάνναβη πριν φέρετε αυτό το νομοσχέδιο. Αυτό που βλέπουμε εμείς στο ΜέΡΑ25 είναι ότι είναι εξαιρετικό, αν το σκεφτείτε, αυτός ο συνδυασμός. Κρατάτε την καταστολή ζωντανή για την εγχώρια κοινωνία και αδειοδοτείτε τη χρήση της ελληνικής γης και του ελληνικού νερού, ένα χωράφι φτηνό για τις πολυεθνικές, για να γίνεται εξαγωγή. Όσα κόμματα υπερψηφίσετε, έστω και επί της αρχής αυτό το νομοσχέδιο, δεν στηρίζετε τη θεραπευτική κάνναβη, στηρίζετε τις πολυεθνικές που απαιτούν «ελληνική γη και ελληνικό ύδωρ» - μη ξεχνάμε ότι είναι ιδιαίτερα υδροβόρα η καλλιέργεια αυτή - και εξαγωγή των προστιθέμενων αξιών από την Ελλάδα. Ελάτε τώρα, γιατί πραγματικά το νομοσχέδιο σας, κύριε Γεωργιάδη, δεν αντέχει σε σοβαρή συζήτηση, να μιλήσουμε για τη χρήση της κάνναβης για θεραπευτικούς λόγους και άλλους λόγους στην Ελλάδα, για το πώς πραγματικά θα είμαστε γενναίοι και μετά συζητάμε και για αυτά τα οποία θέλετε να συζητήσετε με το σημερινό νομοσχέδιο. Ο κ. Ξανθός το έθεσε πριν. Γίνεται μια ολόκληρη φιλολογία. Όντως, κύριε Ξανθέ, έχετε δίκιο. Πάμε πολλά χρόνια πίσω, σε μία συζήτηση που θα έπρεπε να έχει λήξει περί εθισμού και περί καταστολής, αυτό που θέσατε, ότι είναι ο προθάλαμος και τα λοιπά. Εμείς είμαστε ξεκάθαροι στη θέση μας αυτή. Ο εθισμός είναι επικίνδυνος. Δεν λύνεται μέσα από την καταστολή. Για την ακρίβεια, επιταχύνεται και ενισχύεται μέσα από την καταστολή που αυξάνει τις τιμές, δίνει πεδίο δόξης λαμπρό στις λούμπεν μαφίες και, ταυτόχρονα, δίνει και μια αίσθηση ακριβής παραβατικότητας σε νέα παιδιά. Αλλά επειδή έχω λίγο χρόνο και μιλάω για τον εθισμό, θέλω να μιλήσω τώρα για τον δικό σας εθισμό, κυρίες και κύριοι της Κυβέρνησης. Και δεν λέω «της συμπολίτευσης» συνολικά. Μιλάω για την Κυβέρνηση. Δείχνετε έναν εξαιρετικά ενδιαφέροντα και επικίνδυνο εθισμό σε μια κακή συνήθεια του παρελθόντος αυτής της κοινωνίας, αυτής της πολιτείας και συγκεκριμένα, των κατεχόντων. Εάν ρωτήσετε οποιονδήποτε - νομίζω, και από τη Νέα Δημοκρατία ανθρώπους - γιατί πτώχευσε η Ελλάδα το 2010, η απάντηση που θα δώσετε οι περισσότεροι - και είναι σωστή - είναι ότι τόσα χρόνια πριν για τον α' ή β' λόγο - μην μπούμε τώρα σε διανομή και κατανομή φταιξίματος - είχες μια ελληνική οικονομία η οποία στηριζόταν σε έναν άκρατο, μη βιώσιμο δανεισμό από το εξωτερικό, είτε του κράτους είτε μέσα από τις τράπεζες, και αυτά τα χρήματα δεν γίνονταν παραγωγικές επενδύσεις. Αυτά τα χρήματα ουσιαστικά λειτούργησαν παρεοκρατικά από τη μια μεριά και ολιγαρχικά από την άλλη μεριά. Αν θυμάστε, όταν έσκασε η φούσκα το 2010, όχι μόνο στην Ελλάδα αλλά και σε άλλες ευρωζωνικές χώρες, όλοι βγήκαν - κατόπιν εορτής - και είπαν αυτό που κάποιοι λέγανε προηγουμένως χρόνια πριν, ότι μας είχαν μπερδέψει τα πάρα πολύ χαμηλά επιτόκια μέχρι το 2009, μέχρι το 2010, που μας έδιναν την αίσθηση ότι είτε δανείζεται το γερμανικό κράτος είτε το ελληνικό κράτος, είναι το ίδιο πράγμα. Σας θυμίζει τίποτα αυτή η ιστορία; Εσείς γιορτάζετε ότι έχετε χαμηλά επιτόκια στις αγορές. Ο μόνος λόγος που έχετε χαμηλά επιτόκια είναι ότι υπάρχει μία Κεντρική Τράπεζα, η οποία πήρε ομόλογα 23 δισεκατομμύρια ευρώ, τα αγόρασε και θα πάρει άλλα 12. Γι' αυτό έχετε χαμηλά επιτόκια. Έχετε εθιστεί και εσείς, όπως και οι προηγούμενοι, πριν το 2008-2010, στο φθηνό δάνειο και θέλετε να μας πείσετε, όπως ήθελαν και οι προηγούμενοι τόσο της Νέας Δημοκρατίας όσο και του ΠΑΣΟΚ, ότι έχουμε θωρακισμένη Ελλάδα. Θυμάστε τον κ. Αλογοσκούφη; Τον κ. Σημίτη, τον θυμάστε; Σκληρός πυρήνας του ευρώ. Τις ίδιες ανοησίες, που λέγανε τότε στη βάση των χαμηλών επιτοκίων, μας λέτε και εσείς σήμερα. Έχετε εθιστεί στο δάνειο. Το ελληνικό δημόσιο παίρνει συνέχεια δάνεια, την ώρα που τα προηγούμενα μη βιώσιμα είναι βιώσιμα και δεν χρειάζεται, λέει, αναδιάρθρωση, κούρεμα των προηγούμενων δανείων. Εμείς, λοιπόν, σας λέμε από το ΜέΡΑ25 ότι αυτός ο εθισμός δεν έχει θεραπευτική αγωγή ούτε από κάνναβη ούτε από τίποτα άλλο. Πρέπει, τουλάχιστον, να ξανασκεφτούν οι Βουλευτές σας. Γιατί εσείς της Κυβέρνησης δεν είστε πλέον μία κυβέρνηση, είστε μια ανώνυμη εταιρεία. Εμείς σας ονομάζουμε «Μητσοτάκης Α.Ε.». Μπίζνες κάνετε. Και τι σας νοιάζει; Θα κρατήσει ένα χρόνο, δύο χρόνια, τρία χρόνια; Θα φύγετε μετά και δεν θα αναγνωρίζεται τίποτα μετά την απομάκρυνση από το ταμείο, όπως έγινε και με τις προηγούμενες ολιγαρχικές κυβερνήσεις. Γνωρίζουμε πάρα πολύ καλά τι σήμαινε αυτό. Εμείς, όμως, σας λέμε το εξής και κρούουμε τον κώδωνα του κινδύνου σε εσάς τους Βουλευτές της συμπολίτευσης και τους υπόλοιπους. Στα επόμενα στατιστικά στοιχεία που θα βγουν από την ομοσπονδιακή κυβέρνηση της Γερμανίας, θα δείτε ότι θα υπάρχει ένας πληθωρισμός 4% στη Γερμανία. Δεν έχει καμμία μεγάλη σημασία αυτό. Εγώ προσωπικά δεν θα ανησυχούσα, αν ήμουν Γερμανός, γιατί οι τιμές έπεσαν, ξαναανεβαίνουν. Εγώ σας λέω ένα, κυρίες και κύριοι της συμπολίτευσης, ότι το πολιτικό σύστημα στη Γερμανία θα πανικοβληθεί με το 4%. Τα μηνύματα στη Φρανκφούρτη θα είναι αλλεπάλληλα. Τα ομόλογα, τα οποία τώρα εσείς πουλάτε και χαίρεστε που είναι χαμηλά τα επιτόκια, δεν θα συνεχίσουν να αγοράζονται μετά το Φεβρουάριο του 2022 από την Ευρωπαϊκή Κεντρική Τράπεζα. Τελείωσε αυτό. Σε μία περίοδο που θα αρχίζουν να τσιμπάνε τα επιτόκια - γενικότερα, όχι μόνο για τα ελληνικά ομόλογα - , τότε θα αρχίσουν να τραβιούνται τα λουριά: Θα έρθει το πέμπτο μνημόνιο, το οποίο δεν θα το πουν έτσι, από τη μία μεριά. Επικουρικές συντάξεις ξεχάστε τες, θα αρχίσουν να κόβονται. Πάλι η φορολογία θα αρχίσει να ανεβαίνει και θα γίνει με εντολές των Βρυξελλών που έχουν πάρει εντολές από το Βερολίνο για τον απλούστατο λόγο ότι κάποια στιγμή τελειώνει η δημοσιονομική χαλάρωση της πανδημίας και τότε θα βρεθείτε στην ίδια κατάσταση που βρέθηκε το μνημονιακό μπλοκ Νέας Δημοκρατίας και ΠΑΣΟΚ το 2009-2010. Αυτός ο εθισμός είναι ένας εθισμός που η ελληνική κοινωνία δεν μπορεί να σηκώσει πια. Δημιουργήσατε μια χρεοδουλοπαροικία, που βουλιάζει όλο και περισσότερο στο μη βιώσιμο χρέος, τόσο το δημόσιο όσο και το ιδιωτικό, με τα ίδια επιχειρήματα που πριν από το 2009 βαυκαλιζόσασταν και προσπαθήσατε να πείσετε και τον ελληνικό λαό, λέγοντας «Μη φοβάστε, τα επιτόκια είναι χαμηλά, όλα είναι βιώσιμα». Με τα ίδια επιχειρήματα θα έρθετε στο ίδιο αδιέξοδο και τότε, θα μας θυμηθείτε. Αλλά και πάλι, όπως έγινε και τότε, θα βγαίνετε και θα λέτε οι ίδιοι οι οποίοι προβλέπατε τη βιωσιμότητα του χρέους, όπως έγινε και με το ΠΑΣΟΚ το 2010 που χαιρόταν μετά για το PSI, θα έρχεστε να μας λέτε πόσο σημαντική είναι μια νέα αναδιάρθρωση χρέους, εφόσον βεβαίως τα βάρη τα σηκώσουν οι εργαζόμενοι άλλη μία φορά. Σας ευχαριστώ πολύ.
Ευχαριστούμε πολύ και για την τήρηση του χρόνου.
Κύριε Πρόεδρε, θα ήθελα το λόγο.
Ορίστε, κύριε Υπουργέ.
Κύριε Πρόεδρε, αναφερθήκατε δύο με τρεις φορές στην ομιλία σας, λέγοντας την εξής φράση: «Το νομοσχέδιό σας δεν αντέχει σε καμμία σοβαρή κριτική και δεν μπορώ να κάνω μαζί σας καμία σοβαρή συζήτηση». Πράγματι, δεν έχουμε φτάσει το δικό σας ύψος σοβαρότητας και δεν μπορούμε να φτάσουμε στο δικό σας αυτό ύψος της επικοινωνίας με την ακρίβεια των στοιχείων. Επειδή, όμως, αν και οικονομολόγος, είπατε ότι ο μόνος λόγος που έχουμε χαμηλά επιτόκια είναι η Ευρωπαϊκή Κεντρική Τράπεζα και οι αγορές των ομολόγων που κάνει, κύριε Πρόεδρε, και είναι ωραία, όταν μιλάμε στη Βουλή, να ξέρουμε και τι λέμε, γιατί καμμιά φορά οι τίτλοι των καθηγητών πανεπιστημίου δεν κάνουν τη διαφορά. Διαβάζω στην Ολομέλεια του Σώματος άρθρο από την εφημερίδα «ΝΑΥΤΕΜΠΟΡΙΚΗ» στις 12 Φεβρουαρίου του 2020, δηλαδή ένα μήνα πριν την έναρξη της πανδημίας στην Ελλάδα. Είναι η τελευταία φορά που Ελλάδα βγήκε στις αγορές, πριν τον COVID, πριν ενταχθούμε στο QE της Ευρωπαϊκής Κεντρικής Τράπεζας, πριν δηλαδή, αρχίζει να αγοράζει η Ευρωπαϊκή Κεντρική Τράπεζα μαζικά ελληνικά ομόλογα. Διαβάζω: «Η χώρα που χρειάστηκε τρία σχέδια διάσωσης σε μια δεκαετία δανείζεται σήμερα» - είναι, επαναλαμβάνω, Φεβρουάριος του 2020, ένα μήνα πριν την έναρξη της πανδημίας - «με επιτόκιο χαμηλότερο του 1%. Κάπως έτσι υποδέχθηκαν διεθνή πρακτορεία και ξένα μέσα την υποχώρηση της απόδοσης του 10ετούς κρατικού ομολόγου έως το 0,985%, κάνοντας λόγο για ένα ορόσημο και μία ξεκάθαρη ψήφο εμπιστοσύνης των επενδυτών προς τις προοπτικές της ελληνικής οικονομίας» και τα λοιπά και τα λοιπά και τα λοιπά. Δηλαδή, η πτώση του επιτοκίου δανεισμού του δεκαετούς ελληνικού ομολόγου κάτω από το 1% έγινε πριν την πανδημία και πριν τα μέτρα της Ευρωπαϊκής Κεντρικής Τραπέζης. Αυτό το ξέχασε ο επιφανής καθηγητής οικονομικών κ. Βαρουφάκης, ο οποίος μας κάνει μαθήματα σοβαρότητας στο Κοινοβούλιο και κατά τη θητεία του οποίου, κύριε Πρόεδρε - με αυτό κλείνω - όταν υπήρξε ο ίδιος Υπουργός Εθνικής Οικονομίας της Ελλάδος, το επιτόκιο δανεισμού της Ελλάδας ξεπερνούσε το 15%. Αυτός ο άνθρωπος που όταν πήρε το τιμόνι στα χέρια του, έφτασε το επιτόκιο δανεισμού πάνω από το 15%, μιλάει σε εμάς για σοβαρότητα. Ξέρουμε ποιος φταίει: ένας καλός μου φίλος - δεν θα πω το όνομά του στη Βουλή, γιατί μπορεί να μη θέλει - που πολλές αστειευόμαστε μεταξύ μας και που βοήθησε κάποτε να γίνει καθηγητής πανεπιστημίου, ενώ προφανώς δεν το άξιζε. Ευχαριστώ πολύ.
Ευχαριστούμε πολύ, κύριε Υπουργέ. Το λόγο έχει ο Κοινοβουλευτικός Εκπρόσωπος από το Κίνημα Αλλαγής κ. Κωνσταντίνος Σκανδαλίδης.
Κυρίες και κύριοι συνάδελφοι, είμαι αναγκασμένος να επανέλθω, πριν μιλήσω και πω μερικά πράγματα για το νομοσχέδιο, στο μείζον θέμα που δημιουργήθηκε χθες και επαναλαμβάνεται σήμερα. Πιστεύω ότι σήμερα επαναλαμβάνεται η χθεσινή ανορθογραφία. Είναι προφανείς οι πολιτικοί στόχοι, θεμιτοί στο πολιτικό παιχνίδι: Ελάτε να ψηφίσετε τον νόμο σας, εμείς σας εγκαλούμε, αλλά δεν θα συμμετάσχουμε, αν δεν αλλάξετε την προηγούμενη απόφαση για τη λειτουργία της Βουλής. Εδώ υπάρχει και μια αλλαγή από την Κυβέρνηση, που δια του Προεδρείου της Βουλής ανακοινώνει ότι θα μπορούν οι Βουλευτές του ΣΥΡΙΖΑ να έλθουν σήμερα με αυτοπρόσωπη παρουσία και να ψηφίσουν. Αυτό αλλάζει, βέβαια, την αρχική απόφαση, που υπήρχε και ισχύει μέχρι τώρα. Αυτό καθιστά τη νέα πλάνη χείρων της πρώτης. Εδώ υπάρχει ένα θέμα. Θεωρεί το Προεδρείο της Βουλής ότι πρέπει να αλλάξει αυτή η διαδικασία που ψηφίσαμε μέσα από τις κοινοβουλευτικές διαδικασίες και πρέπει να επανέλθουμε ή ήγγικεν ο καιρός να επανέλθουμε στην αυτοπρόσωπη παρουσία στην ονομαστική ψηφοφορία; Να έλθει να το πει ευθαρσώς και να αλλάξουμε απόφαση. Το πολιτικό παίγνιο στους κοινοβουλευτικούς θεσμούς είναι απαράδεκτο και δεν μπορεί να στηρίζεται σε παρόμοιες πρακτικές. Διαβάζω σήμερα ξανά αυτά, που γράφονται εδώ και πολλές μέρες, τη φημολογούμενη διάσπαση της Κοινοβουλευτικής Ομάδας του Κινήματος Αλλαγής με τις διαφορετικές θέσεις που υποστηρίζουν κάποιοι Βουλευτές μας σε ό,τι αφορά το χθεσινό θέμα και ότι η χθεσινή δική μου παρέμβαση έγινε απλώς για να υπερφαλαγγίσουμε το πρόβλημα. Δεν υπάρχει πιο επιφανειακή και δεν υπάρχει πιο χαρακτηριστικά απαράδεκτη για την ίδια τη διαδικασία της ενημέρωσης, όταν ο πολιτικός λόγος ενός κόμματος χαρακτηρίζεται ανάλογα με τα συμφέροντα εφημερίδων, κομμάτων άλλων και διαδικασιών ξένων με τη δημοκρατία και την πραγματική ενημέρωση. Εμείς είμαστε υπέρ μιας πάγιας αρχής ότι σύνθετα, δύσκολα κοινωνικά προβλήματα δεν μπαίνουν σε διαδικασίες κομματικής πειθαρχίας. Όταν δεν μπορείς να λύσεις ένα θέμα που απασχολεί εκατομμύρια κόσμου, που κάθε μια περίπτωση είναι εξαιρετικά μοναδική και ανεπανάληπτη, δεν μπορείς στην πολιτική συζήτηση και σε ένα πρόβλημα, που διατρέχει όλο το κοινωνικό φάσμα, αλλά και όλες τις πτέρυγες των κομμάτων, να παίρνεις μια θέση απόλυτη και να βάζεις θέματα κομματικής πειθαρχίας. Σήμερα, λοιπόν, επαναλαμβάνουμε τη χθεσινή μας θέση, που είναι θέση αρχής και υπεράσπισης του Κοινοβουλίου και των διαδικασιών του και υπεράσπισης, όπως είπε ο κ. Ανδρέας Λοβέρδος, του Κανονισμού της Βουλής. Είμαστε υπέρ της ψήφισης του σχεδίου νόμου επί της αρχής. Αρνούμαστε, όμως, να συμπράξουμε στην επαναλαμβανόμενη γελοιοποίηση και τον εκχυδαϊσμό των κοινοβουλευτικών διαδικασιών. Αυτή η στάση μας θα είναι και για τις επόμενες μέρες και για τις επόμενες εβδομάδες, για να απαντήσουμε σε αυτό που έθεσε ο Πρόεδρος του ΣΥΡΙΖΑ έβαλε - πολύ σωστά - σαν μείζον πρόβλημα δημοκρατίας. Δημοκρατία σημαίνει κανόνες και προστασία του Κοινοβουλίου και των λειτουργιών του. Δεν μας ενδιαφέρει αν χθες στο νομοσχέδιο ήμασταν εναντίον των άρθρων 7 και 13 που έφερε η Κυβέρνηση, άρα κατά της Κυβέρνησης, και σήμερα επί της αρχής είμαστε υπέρ της ψήφισης, άρα είμαστε υπέρ της Κυβέρνησης. Να, λοιπόν, που το Κίνημα Αλλαγής τη μια μέρα είναι με τη Νέα Δημοκρατία και την άλλη είναι με τον ΣΥΡΙΖΑ. Θα σταματήσει αυτό το καλαμπούρι ποτέ; Αυτό είναι το ερώτημα. Θα μας επιτρέψετε να έχουμε την άποψή μας και να κρινόμαστε με βάση αυτά που ψηφίζουμε και αυτά που λέμε; Δεν έχω μεγάλες ελπίδες, γιατί το πολιτικό παίγνιο παίζεται με άλλους όρους σε μια εποχή που θα έπρεπε να παίζεται αλλιώς. Δεν πειράζει. Εδώ είμαστε και για το μέλλον. Επί του νομοσχεδίου, θέλω να πω ότι, όπως και για τόσα άλλα θέματα που συνιστούν κρίσιμα και σύνθετα κοινωνικά προβλήματα, θέματα που για τη συντηρητική παράταξη ήταν για πάρα πολλά χρόνια ξένα και μακριά από τη διαμορφούμενη, στέρεα και παραδοσιακή συνείδηση της κοινωνικής και κυρίως της κομματικής της βάσης, θέματα που υποχρεώνεται σήμερα από τα πράγματα και τις εξελίξεις να εμφανίζει ένα πιο προοδευτικό πρόσωπο, πιστεύουμε ότι είναι θετική η πρωτοβουλία της Κυβέρνησης και του Υπουργού, είναι θετική, αλλά, κατά τη γνώμη μας, τα χειρίζεστε τα θέματα αυτά και άτολμα και μεσοβέζικα και αμυντικά. Η απροθυμία των Βουλευτών να τοποθετηθούν είναι χαρακτηριστική. Οφείλω να χαιρετίσω την αυτοκριτική διάθεση της Κυβέρνησης και του Υπουργού και τη θετική του πρόθεση να δώσει συνέχεια και λύση σε ένα υπαρκτό πρόβλημα, παρά τη λυσσαλέα αντίδραση πριν από τρία μόλις χρόνια σε αντίστοιχη νομοθετική πρωτοβουλία, που, επίσης, ψηφίσαμε από την Κυβέρνηση του ΣΥΡΙΖΑ. Η λύση που δίνετε, όπως γράφεται, έχει στόχο την παραγωγή, εξαγωγή, διάθεση τελικών προϊόντων φαρμακευτικής κάνναβης και προσπαθείτε να υπερφαλαγγίσετε τις περίπλοκες διαδικασίες και την περιττή γραφειοκρατία, που, δυστυχώς, τα κενά του προηγούμενου νόμου δεν επέτρεψαν να αντιμετωπιστούν. Φέρνετε ένα σχέδιο νόμου, για να δείξετε ότι αντιλαμβάνεστε τα πολλαπλά οικονομικά οφέλη και το παγκόσμιο επενδυτικό και επιχειρηματικό ενδιαφέρον, που ομολογουμένως έχουν τα συγκεκριμένα προϊόντα στην παγκόσμια αγορά. Αποσκοπείτε, επομένως, να εισάγετε ένα νέο ελκυστικό πλαίσιο για τον παραγωγό και τον επενδυτή με απλουστευμένες διαδικασίες. Παρ'όλα αυτά, κύριοι της Κυβέρνησης, αποτυγχάνετε να απλοποιήσετε και να διευρύνετε την παραγωγική διαδικασία, περιορίζοντας το εμπόριο στην εγχώρια αγορά, εστιάζοντας μόνο στις εξαγωγές, όπου και εκεί συναντώνται προβλήματα και το κυριότερο, διατηρώντας τη δύσκολη προσβασιμότητα των ασθενών στις φαρμακευτικές αυτές ουσίες, που έχει αποδειχθεί πόσο μεγάλα θεραπευτικά οφέλη έχουν σε χρόνιες και επίμονες παθήσεις. Σ'αυτό το σχέδιο θέλω να κάνω μερικές παρατηρήσεις πολύ επιγραμματικά: Πρώτον, αυτό το σχέδιο, δυστυχώς, δεν έχει ασθενοκεντρικό χαρακτήρα, όπως είπε ο εισηγητής μας. Δεν φέρνει, δηλαδή, διατάξεις που να διευκολύνουν πραγματικά την πρόσβαση των ασθενών στα φάρμακα αυτά, σπρώχνοντάς τους και πάλι στην παρανομία ή στο να γίνονται θύματα αισχροκέρδειας. Ναι, μεν για πρώτη φορά γίνονται διαθέσιμα αυτά τα προϊόντα σε φαρμακεία και ιδιωτικές κλινικές, αλλά μιλάμε μόνο για τα τελικά προϊόντα και όχι για όλο το φάσμα των προϊόντων, που έχουν μια τεράστια ποικιλία, όπως έλαια, εκχυλίσματα και άλλα, πράγμα που δημιουργεί πρόβλημα στην εγχώρια αγορά και δεν επιτρέπει την περαιτέρω επέκταση της επιχειρηματικής δραστηριότητας για κάποιον που θέλει να πουλήσει εδώ και όχι στο εξωτερικό. Οι ρυθμίσεις του σχεδίου νόμου επικεντρώνονται, επομένως, στο κομμάτι των εξαγωγών και μόνο τελικών προϊόντων, αυτομάτως περιορίζοντας το εμπόριο, ενώ σκοπός του, σύμφωνα με το Υπουργείο, είναι να απεγκλωβίσει τις επενδύσεις και την οικονομική δραστηριότητα. Προβλέπετε δύο στάδια αδειοδότησης στη διαδικασία, ένα έγκρισης και ένα λειτουργίας, αυξάνοντας ουσιαστικά τη γραφειοκρατία, ενώ ο υποτιθέμενος σκοπός σας είναι η επιτάχυνση των διαδικασιών. Η καλλιέργεια των προϊόντων αυτών θεωρείται αρκετά ενεργειοβόρα. Προβλέπεται, λοιπόν, η δυνητική εγκατάσταση και λειτουργία σταθμού παραγωγής ηλεκτρικής ενέργειας από ανανεώσιμες πηγές. Εμείς προτείνουμε να γίνει υποχρεωτική αυτή η δυνητική διάταξη. Βέβαια, πρέπει να πω ότι παραπέμπονται σε κοινές, όπως συνηθίζεται, υπουργικές αποφάσεις, μια σειρά ουσιαστικών διατάξεων, που αποτελούν το κεντρικό θέμα του νομοσχεδίου, έτσι όπως είναι γραμμένο και αφορούν όρους και προϋποθέσεις έκτασης, εγκατάστασης και λειτουργίας και επιπλέον, δικαιολογητικά. Θα δημιουργηθούν έτσι, κατά τη γνώμη μας, νέες καθυστερήσεις. Τέλος, δεν προβλέπεται από το παρόν σχέδιο νόμου η σύσταση αυτοτελούς και αυτόνομου εθνικού οργανισμού, όπως έχουμε προτείνει, που θα επιλαμβανόταν όλων αυτών των θεμάτων και είναι πάγιο και καθολικό αίτημα όλων των φορέων. Το Υπουργείο Ανάπτυξης προανήγγειλε ότι θα το φέρει σε ξεχωριστό σχέδιο νόμου. Είναι άξιο απορίας, γιατί πάντα φέρνετε ένα βήμα μισοτελειωμένο αντί να φέρνετε αυτό που σκέφτεστε να φέρετε σε λίγο καιρό. Σε δύο μήνες θα φέρετε τον κλιματικό νόμο, σε τρεις μήνες θα φέρετε τον επόμενο νόμο, σε τέσσερις μήνες κάτι άλλο. Πάμε βήμα - βήμα. Δεν γίνεται έτσι η νομοθετική δουλειά. Πρέπει να υπάρξουν ολοκληρωμένες ολιστικές προσεγγίσεις. Κυρίες και κύριοι συνάδελφοι, επί της αρχής το Κίνημα Αλλαγής, παραμένοντας πιστό στη στάση που είχε κρατήσει και το 2018, ψηφίζει θετικά και αυτό όχι μόνο για να δείξει πολιτική υπευθυνότητα και συνέπεια, αλλά γιατί μας ενδιαφέρει να υπερασπιζόμαστε και να στηρίζουμε νομοθετικές πρωτοβουλίες που μπορούν έστω και λίγο να ανακουφίσουν αδύναμες κοινωνικές ομάδες και εν προκειμένω ασθενείς, που υποφέρουν από μακροχρόνιους πόνους και ασθένειες όπως - το είπαν και προηγούμενα - η σκλήρυνση κατά πλάκας, η κατάθλιψη, ο διαβήτης τύπου 1, το στρες, η ναυτία, οι παρενέργειες από χημειοθεραπείες καρκινοπαθών και άλλα πολλά. Δεν μπορούν οι παραγωγές και η αντιμετώπιση αυτών των προβλημάτων να κρίνονται στη βάση μόνον της επιχειρηματικής δραστηριότητας και του κέρδους, δηλαδή ποιος είναι πίσω από αυτά, ποιος ωφελείται στο μέλλον μας, πώς ωφελείται σήμερα άμεσα η υγεία των ανθρώπων μέσα από αυτή τη διαδικασία. Τελειώνω, κύριε Πρόεδρε.
Παρακαλώ.
Πρέπει, λοιπόν, να ξεκαθαρίσουμε αυτή τη στάση μας γιατί αξίζει να μείνουμε κοντά σε μια κοινωνία, που έχει τεράστια προβλήματα, που επιτείνονται από την πανδημία, που οι μόνιμες, μεγάλες και διαχρονικές αρρώστιες αντιμετωπίζονται με πολύ λιγότερη - αν θέλετε - αποτελεσματικότητα εκ των πραγμάτων από ένα εθνικό σύστημα υγείας, που δεν μπορεί να ανταποκριθεί στις ανάγκες. Και γι' αυτό έχει μεγάλη ευθύνη η Κυβέρνηση. Άρα, να μείνουμε κοντά σε αυτούς τους ανθρώπους και να κάνουμε ό,τι είναι δυνατόν. Μόνο κάτω από αυτό το πρίσμα η δική μας θετική ψήφος επί της αρχής δίνει τη δυνατότητα στην Κυβέρνηση να προχωρήσει παρακάτω, αλλά, κύριοι της Κυβέρνησης, πιο γρήγορα, πιο μεταρρυθμιστικά. Αυτά δεν είναι μεταρρυθμίσεις. Πιο γρήγορα, πιο μεταρρυθμιστικά, πιο ολιστικά, πιο ριζοσπαστικά, πιο ρηξικέλευθα, αυτά έχει ανάγκη μια νέα εποχή. Εσείς πάτε με αραμπά ακόμα, δυστυχώς.
Ευχαριστούμε πολύ, κύριε Σκανδαλίδη και για την τήρηση του χρόνου. Επειδή μετέχω στις Διασκέψεις των Προέδρων, δεν υπάρχει καμμία αλλαγή απόφασης για την κουβέντα που γίνεται από χθες σε αυτήν την Αίθουσα. Μετά την τροποποίηση του Κανονισμού στις 2-10-2020, λόγω της πανδημίας δόθηκε η δυνατότητα σε όλες τις ψηφοφορίες να μετέχουν είτε με φυσική παρουσία οι συνάδελφοι είτε επιστολικά. Απόδειξη ότι σε όλες τις ονομαστικές οι εισηγητές, οι Κοινοβουλευτικοί Εκπρόσωποι, οι Υπουργοί και όσοι Βουλευτές επιθυμούν να ψηφίσουν με την κάρτα τους, τους αφήνουμε. Έχω τύχει και σε ψηφοφορία για την «ΕΛΛΗΝΙΚΟΣ ΧΡΥΣΟΣ», όσοι ήταν με κάρτα μπήκαν μέσα και ψήφισαν κανονικά. Η επιλογή επιστολικής ή φυσικής παρουσίας είναι και ήταν πάντα θέμα Βουλευτή. Ο μόνος περιορισμός - μπορεί να γίνει και σήμερα ενδεχομένως - είναι να μην βρίσκονται μέσα στην Αίθουσα παραπάνω από πενήντα μαζί. Αν δηλαδή έρθουν εκατόν είκοσι, δεν θα μπουν όλοι μαζί. Θα μπουν σιγά σιγά, θα μπουν είκοσι, θα μπουν δέκα. Αυτό ναι. Από εκεί και πέρα, δεν μπορώ να καταλάβω αυτό το λόγο, που γίνεται από χθες. Βέβαια, ο κ. Τσίπρας το χαρακτήρισε και υποκρισία στα λεγόμενα του Προέδρου. Αυτή τη σημείωση - διευκρίνιση ήθελα να κάνω. Πάμε στη Νέα Δημοκρατία, στον Κυκλαδίτη κ. Φίλιππο Φόρτωμα. Ορίστε, κύριε Φόρτωμα, έχετε το λόγο.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κύριε Υπουργέ, κυρίες και κύριοι συνάδελφοι, το σχέδιο νόμου, το οποίο έρχεται σήμερα στην Ολομέλεια δίνει άμεσα λύσεις, αλλά και τροποποιεί την ισχύουσα νομοθεσία, αναφορικά με την εξαγωγή, διάθεση αλλά και την κυκλοφορία των τελικών προϊόντων κάνναβης, κυρίως φαρμακευτικής. Εισάγει λοιπόν, ειδικές ρυθμίσεις αλλά και παρεμβάσεις, οι οποίες σε συνδυασμό με το ήδη υφιστάμενο πλαίσιο του ν.4139/2013 ενισχύει την παραγωγική διαδικασία και την ανάπτυξη των δικών μας εξαγωγών των τελικών προϊόντων της φαρμακευτικής κάνναβης και για τη χώρα μας, με αίσθημα ευθύνης απέναντι και στους ασθενείς, που τα έχουν ανάγκη, αλλά και με πνεύμα στήριξης κυρίως για τους επιχειρηματίες. Άκουσα τους συναδέλφους της μείζονος Αντιπολίτευσης να μας εγκαλούν για λεγόμενη δειλία, αλλά και ατολμία, εκθειάζοντας το νομοσχέδιο του 2018 και να μας κατηγορούν για αντιπολίτευση δήθεν σκοταδική τότε και για τις καθυστερήσεις στη νομοθέτηση σήμερα. Κυρίες και κύριοι συνάδελφοι της μείζονος Αντιπολίτευσης, σε αυτό το σημείο θεωρώ ότι πρέπει να δώσουμε μεταξύ μας κάποιες ειλικρινείς απαντήσεις γιατί μας παρακολουθεί και ο ελληνικός λαός. Πρέπει να υπάρχει ελευθερία βούλησης του ανθρώπου, η οποία πρέπει να προστατεύεται από πολύ συγκεκριμένο νομικό πλαίσιο και να μη γίνεται κατάχρηση της ουσίας, κάτι το οποίο κάνει και το παρόν νομοσχέδιο. Σε επίπεδο παγκόσμιο βλέπουμε ότι η χρήση της κάνναβης για λόγους κυρίως φαρμακευτικούς σιγά - σιγά τείνει προς νομιμοποίηση. Θα ήταν αδιανόητο για μια πολιτισμένη, αλλά και δήθεν ανοιχτή κοινωνία, όπως θεωρούμε και την ελληνική, να έχει απαγορεύσει όλα αυτά τα προϊόντα της κάνναβης τουλάχιστον για λόγους φαρμακευτικούς. Αξίζει δε, να θυμηθούμε και αυτό είναι μια απάντηση και στο ΠΑΣΟΚ και στον εισηγητή του ότι τον Οκτώβρη του 1990 ο αείμνηστος Μάνος Χατζιδάκις υποστήριξε τότε από το βήμα της ΟΝΝΕΔ την αποποινικοποίηση των ναρκωτικών για τους χρήστες, κάτι το οποίο ήταν πολύ προχωρημένο για την τότε εποχή. Η παράταξη, λοιπόν, της Νέας Δημοκρατίας αλλά και η νεολαία της ήταν οι πολιτικές δυνάμεις, που εκείνη την εποχή τόλμησαν και μίλησαν ανοιχτά για τον τρόπο αντιμετώπισης και της μάστιγας των ναρκωτικών, αλλά και την προτεραιότητα της πρόληψης έναντι της καταστολής για την κοινωνική επανένταξη χρηστών, για την αντιμετώπισή τους ως ασθενείς, αλλά και για την ανάγκη συνεργασίας με άλλες χώρες. Στο πρόσφατο παρελθόν, πράγματι ο ΣΥΡΙΖΑ ως κυβέρνηση έφερε το ν.4523 με τίτλο: «Διατάξεις για την παραγωγή τελικών προϊόντων κάνναβης και άλλες διατάξεις». Όσο γενικός και αόριστος ήταν ο τίτλος, άλλο τόσο γενικό, αλλά και αόριστο ήταν και το τότε περιεχόμενό του. Ήταν ένας νόμος, ο οποίος άφησε τα πάντα να τα ρυθμίζουν κοινές υπουργικές αποφάσεις, ένας νόμος που σε κάθε άρθρο του είχε ασάφειες. Δεν εξειδίκευε τίποτα και δεν εξηγούσε τίποτα. Μάλιστα, κυρίες και κύριοι συνάδελφοι, ανέτρεξα στα Πρακτικά της Ολομέλειας αλλά και των τότε επιτροπών, προκειμένου να καταλάβω για ποιο σκοταδισμό κατηγορούμασταν και είδα να τίθενται ερωτήματα, τα οποία δεν απαντήθηκαν ποτέ από εσάς, κυρίες και κύριοι συνάδελφοι. Η Νέα Δημοκρατία λοιπόν, υποστήριζε επί της αρχής την τότε χρήση της φαρμακευτικής κάνναβης, αλλά παράλληλα ζητούσε εγγυήσεις για τις υπόλοιπες διαδικασίες. Ζητούσε ένα ολοκληρωμένο πλαίσιο, το οποίο φέρνουμε εμείς σήμερα. Κυρίες και κύριοι συνάδελφοι, το 2018 φέρατε αυτό το νομοσχέδιο απλά για να το φέρετε, απλά για να δικαιολογήσετε σε ένα δικό σας ακροατήριο αυτό το οποίο θεωρείτε πως εσείς εκπροσωπείτε αποκλειστικά. Αυτό κάνατε. Μας φέρατε τότε ένα νομοσχέδιο πρόχειρο και ουσιαστικά, γραμμένο στο πόδι, το οποίο δεν στάθηκε στο ύψος ενός τόσο ειδικευμένου και ευαίσθητου τομέα δραστηριότητας, όπως είναι η όλη παραγωγή αλλά και η εξαγωγή των τελικών παρασκευασμάτων. Τώρα κατηγορείτε εμάς για δήθεν ατολμία; Προφανώς, για να καλύψετε εσείς τις δικές σας ελλείψεις και στην τότε δική σας διακυβέρνηση. Ο χρόνος ο οποίος μεσολάβησε φυσικά και όλη η καθυστέρηση που αναφέρεται συνεχώς και από αυτό εδώ το Βήμα σήμερα μέχρι να εισάγουμε το παρόν νομοσχέδιο και στην επιτροπή αλλά και στην Ολομέλεια ήταν θεωρώ, όσο ακριβώς χρειαζόταν, για να γίνει μια ολοκληρωμένη εξέταση επί του θέματος, ώστε να διερευνηθούν όλες οι παράμετροι, προκειμένου να μην υπάρχει κανένα κενό και να μην μείνει τίποτα εκκρεμές. Το καταφέραμε. Μάλιστα, τροποποιούμε το ν.4139/2013 και προσθέτουμε συγκεκριμένες και αυστηρά καθορισμένες ρυθμίσεις, χωρίς ασάφειες, αποφεύγοντας διάφορα παραθυράκια δήθεν κακής εφαρμογής. Επί του προκειμένου, θέτουμε όρους συγκεκριμένους για την έγκριση εγκατάστασης και λειτουργίας μεταποιητικών μονάδων. Θεσπίζουμε τη χωροθέτηση των περιοχών καλλιέργειας, κάτι το οποίο θα έπρεπε να είχατε κάνει εσείς εξ αρχής. Μιλάμε για εξαγωγή, διευρύνουμε την όλη διαδικασία και φέρνουμε ευρωπαϊκά πρότυπα. Τέλος, θέτουμε συγκεκριμένες προϋποθέσεις για την εγχώρια παραγωγή αλλά και την κυκλοφορία τελικών προϊόντων φαρμακευτικής κάνναβης. Όλα αυτά γίνονται σήμερα, κυρίες και κύριοι συνάδελφοι, από την Κυβέρνηση της Νέας Δημοκρατίας. Αυτό το νομοσχέδιο προωθεί τους στόχους που έχουμε θέσει εξ αρχής ως παράταξη αλλά και ως Κυβέρνηση, την ανάπτυξη, τις επενδύσεις, την αύξηση των θέσεων εργασίας και παράλληλα, προστατεύει τον κλάδο και της γεωργίας αλλά και της μεταποίησης. Όμως, κυρίως είναι ένα νομοσχέδιο μέσα από το οποίο η Ελλάδα πλέον συμπεριλαμβάνεται στις χώρες, που θα είναι σε θέση να παράγουν προϊόντα, κυρίως φαρμακευτικής κάνναβης, τα οποία συμβάλλουν στην ανακούφιση ή ακόμα και στη θεραπεία πολλών ασθενών. Κυρίες και κύριοι συνάδελφοι, πρέπει επιτέλους η χώρα μας να επενδύσει κυριολεκτικά σε αυτό τον τομέα, να διευρύνει τις εξαγωγές της και να επιταχύνει όλες τις διαδικασίες. Και αυτή η νομοθετική πρωτοβουλία από την παρούσα Κυβέρνηση θέτει σαφείς όρους, αλλά και συγκεκριμένες προϋποθέσεις για την υγιή ανάπτυξη μιας ισχυρούς βιομηχανικής εξαγωγικής βάσης, μιας νέας αγοράς κυρίως με σημαντικές προοπτικές, στην οποία η χώρα μας μπορεί και πρέπει να πρωταγωνιστήσει. Για όλους τους παραπάνω λόγους σάς καλώ να το ψηφίσετε. Ευχαριστώ πολύ, κύριε Πρόεδρε.
Ευχαριστούμε πολύ, κύριε Φόρτωμα. Από τη Νέα Δημοκρατία στον ΣΥΡΙΖΑ, στον κ. Ευάγγελο Αποστόλου από την Εύβοια. Ορίστε, κύριε Αποστόλου, έχετε τον λόγο.
Ευχαριστώ, κύριε Πρόεδρε. Επιτρέψτε μου μια αναφορά στην τροπολογία που αφορά τους δασικούς χάρτες. Κύριε Υπουργέ, να μεταφέρετε στους συναδέλφους σας στο Υπουργείο Περιβάλλοντος ότι δεν τους προσφέρει απολύτως τίποτα η συγκεκριμένη τροπολογία. Έτσι όπως έχει διαμορφωθεί η κατάσταση σχετικά με τους δασικούς χάρτες, μόνο μία πορεία έχουν μπροστά τους - αποτελεί μονόδρομο αυτή η πορεία - να συμμορφωθούν με τις τρεις αποφάσεις του Συμβουλίου της Επικρατείας, που έχουν απορρίψει όλες τις διαδικασίες που έγιναν μετά την ανάρτηση των δασικών χαρτών. Και η δεύτερη παρέμβασή μου είναι σχετική με τις πυρκαγιές. Κυρίες και κύριοι συνάδελφοι, η πρόληψη και η έγκαιρη παρέμβαση είναι αυτά που λείπουν. Γι' αυτό και εύκολα οι μικρές πυρκαγιές γιγαντώνονται. Όταν η πολιτεία δεν σχεδιάζει και δεν υλοποιεί στη βάση αυτών των παραμέτρων, δηλαδή της πρόληψης και της έγκαιρης επέμβασης, ολοένα και θα βρισκόμαστε μπροστά σε τέτοιες καταστάσεις. Έρχομαι, αγαπητοί συνάδελφοι, στο νομοσχέδιο που συζητάμε. Σήμερα θα πάρουμε τα πράγματα από την αρχή αλλά χωρίς περιττές αναδρομές. Μετά την απελευθέρωση της χρήσης της φαρμακευτικής κάνναβης το 2017 για ιατρικούς λόγους, θεωρήσαμε σκόπιμο με τους συνεργάτες μου στο Υπουργείο Αγροτικής Ανάπτυξης και Τροφίμων, μια και είχαμε σχετική εμπειρία και τεχνογνωσία από την καλλιέργεια της βιομηχανικής κάνναβης, να ασχοληθούμε και με την καλλιέργεια της φαρμακευτικής για την παραγωγή τελικών προϊόντων φαρμακευτικής κάνναβης. Πράγματι, με τη συνεργασία του Υπουργείου Υγείας επεξεργαστήκαμε ένα καινοτόμο νομοσχέδιο, γνωρίζοντας καλά ότι θα αποτελούσε στόχο πολεμικής, παρ' ότι διασφαλίσαμε τον έλεγχο της παραγωγικής διαδικασίας από την προμήθεια των πρώτων υλών μέχρι το τελικό προϊόν, γιατί ουσιαστικά ζητούμενο εκείνη την περίοδο ήταν αυτό. Όταν, όμως, τον Μάρτιο του 2018 φέραμε το νομοσχέδιο στη Βουλή, η Νέα Δημοκρατία με τον Κοινοβουλευτικό της Εκπρόσωπο, με τον εισηγητή της και με τους άλλους ομιλητές - Βουλευτές, πραγματικά ξεπέρασε κάθε όριο. Μας πολεμήσατε, κυρίες και κύριοι συνάδελφοι της Νέας Δημοκρατίας, λυσσαλέα. Μας αντιμετωπίσατε με χλεύη, ειρωνεία και εξυπνακισμούς σαν να νομοθετούσαμε για τον Εσκομπάρ, τον Ελ Τσάπο και τους παράνομους τεκέδες. Αυτή ήταν η πρώτη διαπίστωση. Ασφαλώς, δεν μπορώ να αγνοήσω τις θετικές απόψεις που εξέφρασαν τότε η Δημοκρατική Συμπαράταξη, το Ποτάμι και η Ένωση Κεντρώων. Η δεύτερη διαπίστωση ήταν ότι η κοινωνία βρισκόταν πολύ πιο κοντά, ήταν πιο ανοιχτή από ό,τι οι συντηρητικές πολιτικές και κομματικές δυνάμεις, πόσω μάλλον όταν υπήρχε η ανάγκη για να δώσουμε στους Έλληνες ασθενείς τη δυνατότητα να προμηθεύονται το συγκεκριμένο φάρμακο, χωρίς εμπόδια. Ήταν παρούσα αυτή η ανάγκη, η αγωνία. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Η τρίτη διαπίστωση είναι ότι υπήρξε ένα πάρα πολύ μεγάλο επενδυτικό ενδιαφέρον. Είχαμε συναντήσεις με πολλούς εκπροσώπους ελληνικών και ξένων εταιρειών, πράγμα που φάνηκε γιατί έφερε μέχρι σήμερα τις ενενήντα τέσσερις άδειες εγκατάστασης που χορηγήθηκαν σε έντεκα περιφέρειες της χώρας και τα επιπλέον δεκαέξι αιτήματα που υποβλήθηκαν. Όμως, την επόμενη χρονιά, το 2019, όπου θα άρχιζε η υλοποίηση του νόμου, υπήρξε καθυστέρηση. Μάλιστα, χάθηκε πολύτιμος χρόνος και άλλες χώρες από την Πορτογαλία μέχρι τη Βόρεια Μακεδονία - ξέρετε εσείς, κύριε Υπουργέ, τη γειτονική χώρα, όπως λέει ο Υπουργός σας - βγήκαν βήματα μπροστά. Ειδικά από την ώρα που ήρθε η Νέα Δημοκρατία στην Κυβέρνηση, ούσα φορτωμένη με όλες αυτές τις προκαταλήψεις που σας προανέφερα, ψαχνόταν. Αν κρίνατε, κύριε Υπουργέ, ότι χρειάζονταν περαιτέρω ρυθμίσεις, γιατί δεν προχωρήσατε στην έκδοση των κοινών υπουργικών αποφάσεων που προβλέπονταν από τις εξουσιοδοτικές διατάξεις του άρθρου 19 του νόμου μας; Με τον περιορισμένο βαθμό παρέμβασης που επιχειρείτε σήμερα βγαίνει αβίαστα το συμπέρασμα ότι είναι απόλυτα επαρκές και επιτυχημένο το υπάρχον πλαίσιο, αγαπητοί συνάδελφοι της Νέας Δημοκρατίας προηγούμενα, που το χαρακτηρίσατε μη επαρκές. Παρ' ότι συμφωνούμε με τις βασικές διατάξεις που θεσμοθετείτε, θα σας κρίνουμε γιατί καθυστερήσατε, όταν είχατε όλα τα θεσμικά και νομοθετικά εργαλεία, για να προχωρήσουν ταχύτατα οι επενδύσεις. Μπορούσατε να ξεκινήσετε πρώτα, ανασύροντας από τα συρτάρια όλα τα αιτήματα που εκκρεμούν και να προχωρήσετε τις διαδικασίες εξέτασης των εγκρίσεων. Ωστόσο, πιστεύω ότι δεν είναι αργά. Μπορούμε, αν κινηθούμε αποφασιστικά, να κερδίσουμε το όποιο χαμένο έδαφος. Έχουμε μπροστά μας μια δεύτερη ευκαιρία και πρέπει να πάμε με τόλμη. Τα τριάντα γραμμάρια που προτείνει τελικά ο Ελληνικός Οργανισμός Φαρμάκων να γίνουν - γιατί όχι; - εξήντα, να μην καταστρέφεται η ταξιανθία, να μην ανεβαίνει άλλο το κόστος συσκευασίας. Ας έχουν τα φαρμακεία του εξωτερικού τη δυνατότητα να κάνουν τα σκευάσματά τους, όπως η νομοθεσία των αντίστοιχων κρατών προβλέπει. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Λίγη ανοχή, ένα λεπτό ακόμη, κύριε Πρόεδρε. Να δοθεί η δυνατότητα στις ελληνικές βιομηχανίες φαρμάκων και καλλυντικών να αγοράζουν πρώτη ύλη σε λάδι και ξηρό ανθό τόσο για τα φάρμακα των ασθενών όσο και για τα προϊόντα περιποίησης. Βέβαια, αυτό απαιτεί στήριξη μέσα από την έρευνα. Να γίνει εύκολη η πρόσβαση στην αγορά των φαρμάκων από κάνναβη στους Έλληνες ασθενείς και να μην παριστάνουμε τον Έλληνα κουτοπόνηρο στη λογική «απεταξάμην το κακό, εμείς το στέλνουμε έξω και έχουμε ήσυχη τη συνείδησή μας». Δεν υπάρχει κακό. Πρέπει να δείξουμε τόλμη σε ένα αγαθό, που θα βοηθήσει την υγεία των ανθρώπων. Εμείς κυρίες και κύριοι συνάδελφοι της Νέας Δημοκρατίας, θα στηρίξουμε και θα βοηθήσουμε. Γι' αυτό όχι μόνο ψηφίσαμε το νομοσχέδιό σας, αλλά καταθέσαμε και τροπολογίας βάζοντας ψηλά τον πήχη όχι μόνο των προσδοκιών, αλλά και των αποτελεσμάτων. Καλώς ήρθατε λοιπόν, αγαπητοί συνάδελφοι, στην πραγματικότητα! Βέβαια, είναι σίγουρο ότι θα έχετε κι άλλες ευκαιρίες την επόμενη περίοδο! Σας ευχαριστώ.
Κι εγώ ευχαριστώ, κ. Αποστόλου. Τον λόγο έχει τώρα ο κ. Χαράλαμπος Παπαδημητρίου από τη Νέα Δημοκρατία. Στη συνέχεια, θα μιλήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης. Ορίστε, κύριε Παπαδημητρίου, έχετε τον λόγο.
Ευχαριστώ πολύ, κύριε Πρόεδρε. Όπως βλέπω, λείπουν πολλοί από την πλευρά του ΣΥΡΙΖΑ. Φαντάζομαι ότι τις επόμενες μέρες θα σας βλέπουμε πιο συχνά. Περίμενα ότι σήμερα θα ήσασταν όλοι παρόντες. Έτσι άκουσα χθες τουλάχιστον. Κύριε Πρόεδρε, κύριε Υπουργέ, αγαπητές και αγαπητοί συνάδελφοι, νομίζω ότι υπάρχει μία παρεξήγηση ως προς το θέμα που μόλις έθιξε και ο πάντοτε σκληρά εργαζόμενος πρώην Υπουργός, ως προς το γιατί δηλαδή εγώ προσωπικά είχα πάρει θέση - δεν ήμουν και Βουλευτής τότε και είχα άλλους βαθμούς ελευθερίας - υπέρ της προσπάθειάς σας να φέρετε αυτό το πλαίσιο. Όμως, ίσως δεν έχουμε συνεννοηθεί στο πού είναι η αντίδραση και στο πού είναι, αν θέλετε, η διαφωνία. Η διαφωνία, λοιπόν, έγκειται στο εξής: Ή φέρνεις ένα πλαίσιο λειτουργικό το οποίο ανοίγει τον δρόμο σε μία νέα παραγωγική προσπάθεια, επομένως και εξαγωγική και μεταποίησης, ή απλώς κάνεις μία προσπάθεια η οποία αφήνει ανοικτό ένα τεράστιο θέμα, το οποίο πρέπει να συζητηθεί από την κοινωνία και στην κοινωνία, προτού κάνουμε το επόμενο βήμα. Αυτό αφορά το ποια είναι η διαφορά ανάμεσα στη θεραπευτική και την ψυχαγωγική ιδιότητα αυτού του πολύ όμορφου φυτού. Άρα, αυτό ήταν που έλειπε τότε πολιτικά και το οποίο δημιούργησε και τη μεγάλη σύγχυση. Δεν κάνατε την προσπάθεια που θα έπρεπε να έχει γίνει, ώστε να έρθουμε, όπως σήμερα, και να συζητούμε συλλογικά και να ακούμε και τις παρατηρήσεις που γίνονται από τους διαφωνούντες, που και αυτές έχουν τη δική τους αξία. Αναφέρομαι ειδικά στις παρατηρήσεις που έκανε ο Γενικός Γραμματέας - οι οποίες είναι απολύτως ορθές - στο θέμα των ανθρώπων που έχουν πρόβλημα από την εξάρτησή τους και πώς αυτοί θα πρέπει να βοηθηθούν. Άρα, θα έπρεπε να έχουμε αυτό το κλίμα που καλλιεργήθηκε σήμερα στην Αίθουσα, το κλίμα της συμφωνίας και της προσπάθειας να δώσουμε μια δυνατότητα μεγαλύτερης παραγωγής και περισσότερων θέσεων εργασίας. Υπάρχουν υπολογισμοί ότι μέσα σε δώδεκα χρόνια - εγώ νομίζω ότι θα γίνει πολύ πιο γρήγορα - μπορούμε από τα 60 εκατομμύρια από την αξία που έχουμε τώρα να πάμε στα 1,2 δισεκατομμύρια και σε απασχόληση περίπου δέκα χιλιάδων ατόμων. Δεν έχουμε το περιθώριο να αφήνουμε τίποτα ανεκμετάλλευτο. Επίσης, κύριε Υπουργέ, νομίζω ότι το σχέδιο νόμου θα ήταν πιο πλήρες, εάν εκτός από τις εξαγωγές έδινε περισσότερες δυνατότητες στην ανάπτυξη και της εγχώριας παραγωγής. Όμως, στα επόμενα πολλά χρόνια που θα κυβερνήσει η Νέα Δημοκρατία θα έχουμε τον χρόνο να το φτιάξουμε και αυτό, αφού πεισθούν όλοι οι συνάδελφοι ότι είναι ένα θετικό βήμα. Διότι, ξέρετε, υπάρχει ένα προνόμιο στην από εδώ μεριά, το οποίο δεν φανταζόμουν ότι ήταν τόσο πολύ, το προνόμιο της διαφωνίας. Κύριε συνάδελφε, μη χρησιμοποιείτε το προνόμιο της μάσκας. Καταλαβαίνω ότι γελάτε. Όμως, νομίζω ότι έχετε έρθει και εσείς σ' αυτήν την ωραία κατάσταση, να μπορούμε να συζητάμε και να διαφωνούμε ακόμη και δημοσίως. Ως εκ τούτου, πρέπει να καταλάβουμε γρήγορα ποιες είναι οι χώρες που μας ανταγωνίζονται σε αυτό. Όταν έχεις δίπλα τη Μάλτα, η οποία μείωσε τον φορολογικό συντελεστή στο 5%, για να πάρει γρήγορα αυτή τη δουλειά της μεταποίησης και της διεθνοποίησης ενός πράγματος, το οποίο πλέον με όλες τις αποφάσεις έγκριτων διεθνών οργανισμών είναι απαραίτητο σε πολλούς δυστυχείς συμπολίτες μας σε μια δύσκολη στιγμή της ζωής τους, νομίζω ότι πρέπει να κάνουμε το βήμα γρήγορα. Επομένως, είμαστε στη σωστή κατεύθυνση. Δεν έχω να πω πολλά, διότι το πράγμα είναι απλό και υπάρχει μία συμφωνία. Ως εκ τούτου, αυτό που μας ενδιαφέρει είναι ότι πιστεύω πως ακόμη και η παράταξη του κ. Βαρουφάκη θα έπρεπε να το στηρίξει, διότι είναι πολύ σωστή η παρατήρηση που γίνεται για το ποιες γαίες θα χρησιμοποιούνται και για ποιον σκοπό. Όμως, κύριε Υπουργέ, νομίζω ότι το προλάβατε και έχετε βάλει τους περιορισμούς που χρειάζονται, ώστε να μην υπάρξει μία εκτεταμένη καλλιέργεια, εκεί που χρειάζεται να υπάρχει μια διαφορετική καλλιέργεια, κάτι που επεσήμανε και ο κύριος Γενικός Γραμματέας. Άρα, είμαστε σε έναν καλό δρόμο, τόσο καλό που μερικές φορές θα πει ο διαφωνών - γιατί πάντοτε υπάρχουν άνθρωποι που διαφωνούν - στον λαό «Μήπως εκεί στη Βουλή συμφώνησαν κάτι κρυφό, κάτι το οποίο ενδεχομένως θα πρέπει να το μάθουμε;». Δεν θα έλεγα ότι έχουμε φτάσει στο σημείο να απολαμβάνουμε όλοι τα αγαθά, διότι δεν χρειάζεται και δεν είναι σκόπιμο. Όμως, η αλήθεια είναι ότι η Βουλή προοδεύει, όσο κάνει βήματα λογικά και ανθρώπινα, βήματα δηλαδή που μπορεί να κάνει ένας άνθρωπος - τα περιέγραψε πολύ ωραία εισηγητής της Πλειοψηφίας - βήματα που χρειάζονται για να πάμε παρακάτω. Κάναμε ένα σημαντικό βήμα χθες, κάνουμε ένα και σήμερα και μπορούμε να πάμε παρακάτω και να ανοίξουμε νέες οδούς συζήτησης για συμφωνίες και διαφωνίες. Ας δούμε και την εμπειρία των άλλων κρατών. Σε αυτό το σημείο, δεν είναι λογικό να διαγωνιζόμαστε με τα Σκόπια. Είναι λογικότερο να συγκρινόμαστε με την Ισπανία. Για παράδειγμα, στη Γαλλία υπάρχει μία τρέλα. Είναι ίσως από τα κράτη που χρησιμοποιούν περισσότερο από οποιοδήποτε άλλο κράτος τα ναρκωτικά για να περνάνε καλά. Όμως, πριν από μερικές μέρες, ο Υπουργός Εσωτερικών είπε «ούτε να το σκέφτεστε» και έχει επιβληθεί στη Γαλλία η υποχρέωση να επιτραπεί αυτό που εμείς κάνουμε συντεταγμένα. Ακόμα και εκεί δεν έχουν πλαίσιο. Όμως, η Ισπανία είναι ανταγωνιστική χώρα σε πολλούς τομείς, και στον τουρισμό, και στη θεραπεία και στις θεραπευτικές ικανότητες που μπορούν να αναπτυχθούν. Άρα, πρέπει να κοιτάμε αυτούς που πραγματικά μας ανταγωνίζονται. Είναι ένα βήμα σε μια κατεύθυνση που θα συνεχιστεί τους επόμενους μήνες. Έχουμε τη δυνατότητα να πάμε γρήγορα μπροστά. Ας μην τη χάσουμε! Κύριε Υπουργέ, νομίζω ότι με αυτό το νομοσχέδιο κάνουμε ακριβώς αυτό, δεν χάνουμε αυτή την ευκαιρία. Σας ευχαριστώ, κύριε Πρόεδρε.
Κι εγώ ευχαριστώ, κύριε Παπαδημητρίου, ειδικά για την τήρηση του χρόνου. Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Αθανάσιος Παφίλης.
Ευχαριστώ, κύριε Πρόεδρε. Θα μπορούσαμε να πούμε ότι η σημερινή είναι μια σημαντική μέρα. Είναι η ίδρυση μιας εταιρείας Νέας Δημοκρατίας - ΣΥΡΙΖΑ και ΚΙΝΑΛ με Πρόεδρο τον κ. Γεωργιάδη, διευθύνοντα σύμβουλο τον κ. Καρανίκα και τίτλο «Φύσα, ρούφα, πάτα τονε, άναφτονε και καφτόνε»! Αυτή είναι η ουσία. Κύριε Παπαδημητρίου, ακούστε με και αντιπαρατεθείτε μετά με επιχειρήματα. Το λέω χιουμοριστικά για να καταλάβει και ο κόσμος τι γίνεται σήμερα. Εκτός «ημών», που είμαστε σε άλλη κατεύθυνση και άλλων που είναι σε άλλη, σήμερα έχουμε μία σύμπλευση των βασικών πολιτικών δυνάμεων, θα το πω ωμά, στα συμφέροντα των πολυεθνικών, που υπάρχει έτσι κι αλλιώς, και δεύτερον, στη λύση της μαστούρας. Και το λέω έτσι! Για να μιλήσω, λοιπόν, πιο συγκεκριμένα, αυτό αφορά ένα μεγάλο μέρος του λαού, και ιδιαίτερα τα θύματα των ναρκωτικών, είτε αυτοί είναι οι ίδιοι οι χρήστες είτε οι οικογένειές τους και οι συγγενείς τους, αλλά και όλους όσοι βλέπουν στις γειτονιές τους, στο κέντρο της Αθήνας, θλιβερές εικόνες εξαθλιωμένων ανθρώπων που είναι ένα βήμα πριν από τον τάφο. Όσοι γονείς - είναι εκατοντάδες χιλιάδες - ζουν με την αγωνία και τον φόβο να μην κυλήσουν τα παιδιά τους σε αυτόν τον δρόμο, σε έναν δρόμο που πολλές φορές δεν έχει επιστροφή, όπως και εσείς εδώ γνωρίζετε πολύ καλά, αλλά αδιαφορείτε - γιατί έχετε άλλα κριτήρια και άλλες αξίες - όπως γνωρίζετε όλοι, το ΚΚΕ βρίσκεται στην πρώτη γραμμή του αγώνα κατά των ναρκωτικών εδώ και χρόνια ολόκληρα, κόντρα στο ρεύμα, σε συνεργασία με τα θύματα, με τις οικογένειές τους, με τα θεραπευτικά κέντρα. Υψώνουμε, λοιπόν, τη φωνή μας και από αυτό το Βήμα, όχι απευθυνόμενοι σε εσάς - είναι μάταιο πια, γιατί είναι δεδομένες οι αποφάσεις και θα τις εξηγήσω παρακάτω - λέμε: Όχι σε όλα τα ναρκωτικά. Δεν υπάρχουν ούτε μαλακά ούτε σκληρά. Είναι ναρκωτικά όλα μαζί. Ζωή ολόκληρη διεκδικούμε και όχι ζωή με δόσεις στον κόσμο των παραισθήσεων. Στα πολλαπλά αδιέξοδα, που αντιμετωπίζει σήμερα ο λαός μας και ιδιαίτερα τα νέα παιδιά, λόγω του βάρβαρου καπιταλιστικού συστήματος. Τι μας λέτε, αλήθεια; Πώς ζουν τα παιδιά των λαϊκών οικογενειών; Πώς αντιμετωπίζουν το μέλλον; Τι έχουν σίγουρο; Τίποτα! Σε ένα καπιταλιστικό σύστημα ζούγκλας, απάνθρωπο, σκληρό, που τους θέλει κρέας κυριολεκτικά, είτε στο καπιταλιστικό κέρδος είτε στον πόλεμο. Σε όλους αυτούς, λοιπόν, που σπρώχνουν συνειδητά - άλλοι ίσως όχι τόσο - τη νεολαία στον δρόμο των παραισθήσεων, υπάρχει απάντηση. Υπάρχει η ανατροπή αυτού του συστήματος. Υπάρχουν όλες οι δυνατότητες, λέμε στους νέους - όσους μας ακούν - και στους εργαζόμενους να ζήσουν με ευτυχία στον κόσμο των αισθήσεων και όχι των παραισθήσεων, να απολαύσουν αυτά που ζητούν και που μπορούν να καλυφθούν σήμερα, να απολαύσουν τον ανθρώπινο πολιτισμό σε μια ευτυχισμένη ζωή, σε ένα κοινωνικό σύστημα που θα καλύπτει και μπορεί να καλύπτει τις σημερινές ανάγκες της νεολαίας. Σε αυτόν τον αγώνα τον καλούμε, σε ένα σύστημα που στο κέντρο θα έχει τον άνθρωπο και όχι το καπιταλιστικό κέρδος, κυρίες και κύριοι υπηρέτες του καπιταλισμού, όταν το 1% του παγκόσμιου πληθυσμού κατέχει πάνω από το 60% του παγκόσμιου ΑΕΠ. Αυτή την κοινωνία υποστηρίζετε και δεν έχετε και κανέναν δισταγμό, υπηρετώντας τα συμφέροντα αυτών, να τον ρίξετε ακόμα και στα ναρκωτικά, στο όνομα της ανάπτυξης. Κυρίες και κύριοι, δεν ντρέπεστε; Το μέλλον της Ελλάδας στα χασίσια; Θα πω παρακάτω επιχειρήματα. Η αναπτυξιακή προοπτική και η γεωστρατηγική της θέση είναι το κέντρο διακίνησης ναρκωτικών, με νόμιμο τρόπο, μάλιστα; Κοροϊδεύετε και τον κόσμο και τους αγρότες. Δεν ντρέπεστε λίγο; Τι θα τους κάνετε τους αγρότες; Θα τους βάλετε να καλλιεργούν χασίσια; Δεν μπορούν. Θα τους τα φάνε οι πολυεθνικές. Λέμε, λοιπόν, ότι εμείς επιμένουμε και λέμε ότι η ζωή είναι ο κριτής. Όλα αυτά που λέτε δεν θέλω να πω ότι είναι αηδίες, αλλά διαψεύδονται από την ίδια την πραγματικότητα. Καλά, δεν βλέπετε τι γίνεται σε όλον τον καπιταλιστικό κόσμο; Τη σαπίλα δεν τη βλέπετε, δεν τη μυρίζετε; Χάσατε την όσφρηση, λόγω κορωνοϊού; Δεν βλέπετε τι γίνεται στα πρότυπά σας, στην Αμερική; Παιδιά, σκοτώνουν άλλα παιδιά δεκαπέντε ετών. Στην Αμερική τα ναρκωτικά έχουν ξεπεράσει κάθε όριο. Λέω για την Αμερική, για να μην πω για την Ολλανδία, όπου τα πουλάνε στα περίπτερα, στα καφενεία και όλα τα υπόλοιπα. Αυτά τι υπηρετούν; Τον ανθρώπινο πόνο, κυρίες και κύριοι; Αυτό υπηρετούν, κύριε Υπουργέ; Εξηγήστε μας για όλες τις χώρες που έχετε πρότυπα. Πού βρίσκονται σε αυτό το σημείο; Εμείς, λοιπόν, θα βάλουμε ορισμένα ερωτήματα για να τα κρίνει ο λαός κυρίως και η νεολαία. Φυσικά, έχουμε και την ελπίδα ότι μπορεί και οι άνθρωποι εδώ μέσα να σκεφτούν. Πρώτο ερώτημα: Το νομοσχέδιο τι είναι; Είναι συνέχεια του δρόμου που άνοιξε ο ΣΥΡΙΖΑ. Πρωτοπορία! Αριστερά! Αριστερά της γλάστρας, του χασισιού, της κουλτούρας, της ελευθερίας να κάνουμε το σώμα μας ό,τι θέλουμε και σε αυτό είμαστε υποχρεωμένοι, είμαστε εμείς υπεύθυνοι και δεν έχει καμία υπεύθυνη κοινωνία το πώς διαπαιδαγωγεί.
…(Δεν ακούστηκε).
Άστο! Μη με προκαλείς! Θα πω περισσότερα! Συνεχίζω κι αυτό μπορούμε να το δούμε. Πηγαίνετε στα φεστιβάλ να δείτε τι λέτε στη νεολαία - τα δικά σας εννοώ, γιατί στα δικά μας είναι διαφορετικά - πώς τους διαπαιδαγωγείτε: Να ξεφύγουμε από την καθημερινότητα, τραβώντας τσιγαριλίκι! Αυτή είναι η ιστορία.
Εσείς τα λέτε αυτά!
Αν συνεχίσετε, θα πω πολύ χειρότερα!
Παρακαλώ!
Λέω, λοιπόν…
Δεν διέκοψε κανέναν ο κ. Παφίλης τόση ώρα. Σας παρακαλώ.
Εμείς δεν διακόπτουμε κανένα, κύριε Πρόεδρε, παρά μόνο αν γίνει καμμιά χοντρή κατάσταση. Δεν πειράζει. Από το ύφος του ο καθένας κρίνεται. Δεν έχει σημασία αυτό. Τι υποστηρίζει σήμερα το νομοσχέδιο, όπως και αυτό του ΣΥΡΙΖΑ, που ήταν απογειωμένο; Έφυγε και ο κ. Ξανθός. Θα τα πούμε μετά, βέβαια. Όχι, εδώ είναι. Υποστηρίζει ότι πρέπει να αντιμετωπίσουμε τον ανθρώπινο πόνο και μας κατηγορούν ψευδώς ότι το Κομμουνιστικό Κόμμα Ελλάδας έχει προκαταλήψεις και έχει φοβικότητα. Δεν ντρέπεστε λίγο; Τέτοια ξεφτίλα, κύριε Ξανθέ; Αυτά μας λέτε;
Σε παρακαλώ!
Τέτοια ξεφτίλα! Μας λέτε ότι εμείς έχουμε φοβικότητα! Τα σημείωσα. Τέτοια κατάντια; Και μας λέτε ότι δεν παίρνουμε υπόψιν την Ευρώπη; Πώς δεν την παίρνουμε;
Ό,τι λέει η Ελληνική Λύση…
Τη βλέπουμε! Άσε τώρα! Αφού πήγατε με τον Καμμένο, θα κάνετε εκατό χρόνια, για να μιλήσετε ξανά. Αυτά τα έλεγε και ο Καμμένος και ήσασταν μαζί στην κυβέρνηση. Εμείς είμαστε στην αντίθετη…
Αυτό είναι μια κριτική τοποθέτηση. Σας παρακαλώ.
Απλώς, ο ξεπεσμός καμμιά φορά δεν έχει όρια και πρέπει να το πω. Το ΚΚΕ είναι ο αντίπαλος στα ναρκωτικά. Μαζί με τη Νέα Δημοκρατία γίνατε «… και βρακί», που λέει ο κόσμος, σε αυτό το νομοσχέδιο. Δεν διαγκωνίζεστε; Τα ίδια δεν λέτε και μας κάνετε εμάς ότι είμαστε φοβικοί; Ορίστε, εγώ λέω επιχειρήματα.
Ποιο είναι το επιχείρημα;
Ξέρετε ποιο είναι το χειρότερο; Ότι διαστρεβλώνετε τη θέση του ΚΚΕ. Κρίμα! Εμείς τι λέμε; Θα τα διαβάσω, όπως είναι διατυπωμένα και τα είπε και ο Γενικός Γραμματέας και ο εισηγητής μας. Λέμε ότι η φυτική κάνναβη, λόγω του μεγάλου αριθμό δραστικών ουσιών που περιέχει - αυτά τα λένε οι επιστήμονες, δεν τα λέμε εμείς - τη συντριπτική πλειοψηφία των οποίων δεν γνωρίζουμε ακόμα, γιατί δεν έχουν ερευνηθεί οι δράσεις, οι αλληλεπιδράσεις, οι παρενέργειες που έχει καθεμιά από αυτές, αλλά και οι ποικίλοι συνδυασμοί τους, δεν μπορεί να χρησιμοποιηθεί αυτή καθαυτή συνολικά σαν φαρμακευτική θεραπευτική ουσία. Ποιος διαφωνεί; Διαφωνείτε, κύριε Ξανθέ;
Μιλάμε για καλλιέργεια.
Ακούσατε τι λέω;
…(Δεν ακούστηκε).
Είστε και γιατρός! Ποιος διαφωνεί; Ας σηκωθεί πάνω να το πει από αυτή τη θέση.
Συνεχίστε, κύριε Παφίλη.
Δεύτερον, υποστηρίζουμε πως οι συγκεκριμένες δραστικές ουσίες, που απομονώνονται από την κάνναβη μπορούν να συνδεθούν χημικά, όπως γίνεται σε πολλά φάρμακα, τεχνητά δηλαδή, για να το πω έτσι. Θα μπορούσαν να χρησιμοποιηθούν για ιατρικούς, φαρμακευτικούς, παρηγορητικούς σκοπούς σε περιπτώσεις που τα ήδη υπάρχοντα δεν επαρκούν. Ποιος διαφωνεί; Ας σηκωθεί πάνω να το πει. Αυτή είναι η επίσημη θέση του ΚΚΕ. Τρίτον, τι λέμε εμείς; Βασική προϋπόθεση αποτελεί η αντιμετώπιση των δραστικών ουσιών ως φαρμάκων, δηλαδή η απομόνωσή τους από το φυτό ή η τεχνητή χημική παραγωγή τους και η πραγματοποίηση κλινικών μελετών για τον καθορισμό των ενδείξεων χρήσης τους των φαρμακοκινητικών χαρακτηριστικών τους, του προφίλ ασφάλειάς τους με άλλα φάρμακα, προκειμένου να παρέχουν στους ασθενείς τη μεγαλύτερη δυνατή ασφάλεια και αποφασιστικότητα. Ποιος διαφωνεί με αυτή τη θέση του ΚΚΕ και μας λέτε καθυστερημένους και φοβικούς; Τέταρτον, προϋπόθεση για τα παραπάνω και τη διασφάλιση της ασφάλειας των ασθενών αποτελεί ο αυστηρός έλεγχος από το ίδιο το κράτος στην παραγωγή, επεξεργασία, διάθεση και χορήγηση αυτών των φαρμάκων, με αυστηρά κριτήρια και με ψυχιατρική παρακολούθηση των ασθενών που τη λαμβάνουν. Ποιος διαφωνεί; Ας σηκωθεί να το πει. Και επιστήμονας. Εγώ δεν είμαι γιατρός. Υπήρχε, λοιπόν, το θεσμικό πλαίσιο να γίνουν όλα αυτά; Υπήρχε, πώς δεν υπήρχε; Υπήρχε ο προηγούμενος νόμος πριν τον νόμο του ΣΥΡΙΖΑ, που έλεγε κρατικό μονοπώλιο σε αυτήν την παραγωγή της κάνναβης και όλα αυτά, αυστηροί έλεγχοι κ.λπ.. Εδώ υπάρχουν χιλιάδες κρατικά στρέμματα. Δεν μπορούσαν να γίνουν επενδύσεις κρατικής παραγωγής, αντί τα χρήματα να δίνονται στους κεφαλαιοκράτες, σε ένα τόσο ευαίσθητο θέμα; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεύτερο θέμα: Υπήρχε δυνατότητα συνταγογράφησης; Σταματήστε να κοροϊδεύτετε τον κόσμο. Υπήρχε και πριν, από τον νόμο του 2013, αν δεν κάνω λάθος. Άρα, τι λέτε; Γιατί, λοιπόν, η απελευθέρωση; Αυτό είναι το μεγάλο ερώτημα. Γιατί γίνεται αυτή η απελευθέρωση και μπαίνουν τα ιδιωτικά κεφάλαια; Για ποιον λόγο, αφού θα μπορούσαμε να τα λύσουμε διαφορετικά; Και τι κεφάλαια; Αμερικανικά, καναδέζικα, ισραηλινά, με background εκατομμυρίων. Γιατί; Θα δημιουργηθούν θέσεις εργασίας; Πόσες; Για δώστε μου έναν λογαριασμό, κύριε Υπουργέ, που είστε και καλός τεχνοκράτης. Γι' αυτό; Τι θα κερδίσει η Ελλάδα, αλήθεια, ο ελληνικός λαός, η κοινωνία; Τίποτα δεν θα κερδίσει. Γίνεται, γιατί ακριβώς, πρώτον οι κλιματολογικές συνθήκες της Ελλάδας είναι άριστες, δεύτερον γιατί υπάρχει παγκόσμιο ενδιαφέρον των μεγιστάνων του πλούτου για να κάνουν επενδύσεις για γρήγορο κέρδος. Εσείς, κύριε Παπαδημητρίου, ξέρετε ότι αυτό είναι βασικό και ότι έχει πέσει το μέσο ποσοστό κέρδους. Άρα, κυνηγάνε επενδύσεις, όχι με κριτήριο τις κοινωνικές ανάγκες, αλλά με κριτήριο το πού θα βγάλουν περισσότερα. Γι' αυτό και πιέζουν περισσότερο για την νομιμοποίηση της χρήσης του χασίς, της ινδικής κάνναβης. Διάβασε ο κ. Γιώργος Λαμπρούλης, που είναι και γιατρός, τι λένε οι υπεύθυνοι, αυτοί που έχουν φτιάξει σύλλογο, επιτροπή καλλιεργητών.
Τα είπα στην επιτροπή.
Τι λένε; Ότι για να μπορέσει να αποδώσει η επένδυση - τα μεταφράζω τώρα - πρέπει να απελευθερωθεί η χρήση, να αποποινικοποιηθεί η χρήση του χασίς. Γιατί εσείς, κυρίες και κύριοι, δεν τα ξέρετε; Διότι υπάρχει τεράστιο εμπόριο. Αν θέλετε, θα πάρω και μια άλλη πλευρά. Διότι, σου λέει αφού τα παίρνουν οι παράνομοι, να τα πάρουμε και εμείς. Πώς να το κάνουμε αυτό; Με επενδύσεις, με απελευθέρωση με fast track διαδικασίες, με τα οποία τα περιθώρια κέρδους είναι τεράστια. Ποια είναι το επόμενο βήμα; Μα καλά, δεν βλέπετε; Μας συγχωρείτε, αλλά δεν μπορούμε να πούμε ότι δεν ξέρετε, τουλάχιστον όσοι ασχολούνται. Όσοι δεν ασχολούνται, διαβάζουν το ποίημα. Δεν μπορεί να μην ξέρετε τι έχει συμβεί. Το πρώτο βήμα ήταν αυτό. Δεύτερο βήμα ήταν η αποποινικοποίηση. Μάλιστα ο κ. Κέλλας μας είπε να πάρουμε το παράδειγμα των ΗΠΑ. Τα έχετε διαβάσει τα στοιχεία;
Ναι.
Από τότε που αποποινικοποιήθηκε, το 66%, αν δεν κάνω λάθος - δικά τους στοιχεία, αμερικανικά - των μαθητών κάτω από δεκαπέντε χρονών καπνίζουν. Θέλετε να πάμε στην Ολλανδία; Το 47%. Η Ελλάδα είχε μια τιμητική θέση, την οποία εσείς, αντί να την κρατήσετε, θέλετε να τη διαλύσετε. Ήταν τελευταία, η προτελευταία στη χρήση των ναρκωτικών στις νεαρές ηλικίες. Αν εξετάσουμε και τα δικά μας τα στοιχεία, της Ελλάδας, κυρίες και κύριοι, που λέτε εδώ αερολογίες, από τότε που άρχισε η κουβέντα για να βάλουμε τη γλάστρα στο μπαλκόνι, ότι είναι αθώο το χασίς, και αυτά που λένε και σήμερα, ανέβηκαν κατακόρυφα. Η κατάσταση που υπάρχει σήμερα - όσοι δεν την ξέρετε, καλά είναι να τη μάθετε, εγώ έχω παιδιά και το ξέρω - στα σχολεία, Α΄, Β΄, Γ΄ γυμνασίου, είναι στο διάλειμμα τα παιδιά να κάνουν μπάφους. Αυτό είναι το μέλλον της νεολαίας; Επομένως, για να τελειώνω, ποιο είναι το κριτήριο που αλλάζετε τον νόμο; Ποιες κοινωνικές ανάγκες υπηρετεί αυτή η πολιτική; Τι; Να χρησιμοποιηθεί η φαρμακευτική κάνναβη; Βεβαίως. Έχεις κρατικό μονοπώλιο, το παράγεις, έχεις όλους τους ελέγχους και το διαθέτεις. Εδώ λέμε για «εξαγωγικό». Τι σημαίνει «εξαγωγικό»; Θα εξάγουμε τι; Τη μαστούρα; Μάλιστα τώρα, πλέον, αρχίζει και πάει και σε άλλο επίπεδο, μιλάμε για ανθό. Ο ανθός είναι το τσιγαριλίκι. Εσείς το λέτε «ανθό», για να μην καταλαβαίνει ο κόσμος. Το κριτήριο είναι τα καπιταλιστικά κέρδη. Υπάρχει κι ένα πιο βαθύ κριτήριο, που εγώ, για να είμαι ειλικρινής, δεν το φορτώνω σε όλους. Το βαθύτερο ξέρετε ποιο είναι; Καλύτερα η νεολαία στη μαστούρα, παρά στον αγώνα για ανατρέψει την καπιταλιστική βαρβαρότητα. Αν το αμφισβητείτε, θα το ξαναπώ και το έχω ξαναπεί. Όταν έγινε το κίνημα των χίπις - αυτά που σας λέω τα έχει γράψει Αμερικανός…
Ολοκληρώστε, κύριε Παφίλη.
Τέλειωσα. Όταν, λοιπόν, έγινε το κίνημα των χίπις, που ήταν αντιπολεμικό, γενικά κι αφηρημένα, ξέρετε τι έκανε η CIA; Το έριξε στα ναρκωτικά, με οργανωμένο σχέδιο. Διότι, σου λέει, αντί να φωνάζουν κατά του πολέμου στο Βιετνάμ, καλύτερα να γίνονται μπίλιες και να ασχολούνται με άλλα πράγματα, στα Μάταλα και αλλού. Αυτή είναι η πραγματικότητα, αυτό είναι το σύστημά σας. Τέλος, να σας πω και κάτι άλλο. Αυτό το καραγκιοζιλίκι τώρα εδώ του ΣΥΡΙΖΑ - το λέω έτσι και προσβάλλω και τον Καραγκιόζη - να καταθέτει ονομαστική στο νομοσχέδιο που συμφωνεί, για να φέρει υποτίθεται σε δύσκολη θέση τη Νέα Δημοκρατία, που ορισμένοι μπορεί να μην συμφωνούν ή δεν ξέρω για τι άλλο, είναι κοροϊδία, όπως επίσης και για τους Βουλευτές. Όποιος Βουλευτής έχει - να μην πω τι, που λέει ο λαός - θάρρος και διαφωνεί, βγαίνει και το κάνει, όπως βγήκε η κ. Γιαννάκου, όπως βγήκε - αν βγήκε, δεν το είδα και δεν το ξέρω - και η κ. Κεφαλογιάννη. Όποιος Βουλευτής έχει συναίσθηση του δικού του καθήκοντος εδώ και διαφωνεί με το κόμμα του, βγαίνει, καταψηφίζει και αν είναι σοβαρός, παραιτείται και κατεβαίνει στις επόμενες εκλογές αλλού. Όχι σαν αυτό που ζήσαμε με τις μεταγραφές, χειρότερες και από ποδοσφαιρικές ομάδες. Εμείς, λοιπόν, δεν πρόκειται να κλείσουμε το στόμα μας. Καλούμε τον λαό να μην σας ακούει, να καταλάβει ότι είναι καταστροφή για τη ζωή του η χρήση των ναρκωτικών.
Ευχαριστώ πολύ. Τον λόγο έχει τώρα ο κ. Αραχωβίτης από τον ΣΥΡΙΖΑ και έπειτα τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ κ. Χαράλαμπος Μαμουλάκης.
Ευχαριστώ, κύριε Πρόεδρε. Κυρίες και κύριοι συνάδελφοι, την ώρα που συζητάμε, το προσωπικό του Πυροσβεστικού Σώματος δίνει μια πολύ μεγάλη μάχη με τη φωτιά στην Κορινθία. Να ευχηθούμε να σβήσει το γρηγορότερο, να τεθεί υπό έλεγχο η φωτιά, έτσι ώστε να μην έχουμε τίποτα χειρότερο. Αρκετές απώλειες έχουμε σε περιουσίες και στο οικοσύστημα, και οι απώλειες αυτές εκτιμώνται, με τις πρώτες μέχρι τώρα προσεγγίσεις, ότι υπερβαίνουν τις σαράντα χιλιάδες στρέμματα. Και είναι ακόμη μέσα Μαΐου. Έρχεται ένα θερμό καλοκαίρι από ό,τι φαίνεται. Η κλιματική αλλαγή, σε συνδυασμό με την εγκατάλειψη δραστηριοτήτων στην ύπαιθρο, κυρίως στην κτηνοτροφία, έχουν δημιουργήσει διαφορετικές συνθήκες στην πυροπροστασία. Εμείς έτσι αντιμετωπίζουμε την πυροπροστασία. Δεν θα κάνουμε μικροπολιτική πάνω στα καμένα, όπως δεν κάνουμε μικροπολιτική πάνω στην κάνναβη ή στα εθνικά μας θέματα. Η άγνοια, οι φοβίες του παρελθόντος και οι αντιεπιστημονικές προσεγγίσεις οδήγησαν πριν από έναν αιώνα στην απαξίωση και την ποινικοποίηση της καλλιέργειας, τόσο της φαρμακευτικής, όσο και της κλωστικής κάνναβης, που, δυστυχώς, ξαναήρθαν στον δημόσιο διάλογο τα τελευταία χρόνια. Οι ευθύνες για την επαναφορά τους στην ελληνική κοινωνία βαρύνουν κυρίως τη Νέα Δημοκρατία με τη στάση που κράτησε ως αξιωματική αντιπολίτευση, που πολέμησε ανήθικα και λυσσαλέα και με ακραίους λεκτικούς όρους τη νομοθετική πρωτοβουλία του ΣΥΡΙΖΑ, που σήμερα έρχεται να βελτιώσει. Όλα αυτά στον βωμό της ψηφοθηρίας. Όλα αυτά στο μπλέντερ «η καλλιέργεια με τη χρήση». Το βλέπουμε ότι γίνεται συνειδητά και γίνεται για συγκεκριμένους μικροκομματικούς λόγους, να μπερδεύεται η καλλιέργεια της φαρμακευτικής κάνναβης για εξαγωγή φαρμάκων με τη χρήση. Αυτό είναι ό,τι πιο ανήθικο, ό,τι πιο χυδαίο για πρόσκαιρα μικροπολιτικά κέρδη. Όμως, η κοινωνία πιά, έχει αρχίσει να αντιλαμβάνεται και να μας κρίνει όλους όχι μόνο για το τι λέμε, αλλά για το τι κάνουμε στην καθημερινότητά μας και πώς λειτουργούμε πολιτικά. Στις πρόσφατες συνεδριάσεις της επιτροπής, ο κύριος Υπουργός παραδέχτηκε - με μία μεγάλη, βέβαια, δόση κυνισμού - ότι και εδώ η τότε αντιπολίτευση έκανε λάθος, όπως λάθος κάνατε, κύριοι της Κυβέρνησης και στην προσέγγιση της Συμφωνίας των Πρεσπών, όπως λάθος κάνατε που χαρακτηρίσατε «μεγάλη γκάφα» το απόθεμα των 37 δισεκατομμυρίων ευρώ, που μετά πανηγυρικά χρησιμοποιήσατε για την αντιμετώπιση των συνεπειών της πανδημίας, όπως λάθος κάνατε και με τη δημόσια υγεία, που κάποτε απολύατε εργαζόμενους και βάζατε 5 ευρώ είσοδο στα νοσοκομεία, όπως λάθος έκανε και η Νέα Δημοκρατία για την πατέντα των εμβολίων όταν λέγατε ότι ο κ. Τσίπρας προτείνει την κρατικοποίηση των φαρμακευτικών εταιρειών. Η μία, δηλαδή, κυβίστηση μετά την άλλη, χωρίς ντροπή, χωρίς ενοχές, αλλά με μεγάλη δόση κυνισμού που οδηγούν την Κυβέρνησή σας σε ανυποληψία! Σήμερα, λοιπόν, περιμένουμε συγγνώμες και γι' αυτό το θέμα και κυρίως, για τη ρητορική και το μπόλιασμα της κοινωνίας με μία λογική, η οποία δεν βλέπει την πραγματικότητα και θυσιάζει τα πάντα στο μικροπολιτικό και στο μικροκομματικό συμφέρον. Όμως, το κύριο διακύβευμα παραμένει, γιατί το παρόν νομοσχέδιο αναδεικνύει τον τρόπο που ασκούσατε αξιωματική αντιπολίτευση, χωρίς στίγμα, με αμετροέπεια, με χλεύη, με κυνική διαστρέβλωση και λεκτικές ακρότητες, μοχλεύοντας διαρκώς τα συντηρητικά ένστικτα, με γνώμονα μόνο την ψηφοθηρία. Δεν διστάσατε να κινηθείτε έτσι και να εργαλειοποιήσετε επικοινωνιακά ακόμα και τα εθνικά θέματα. Όμως, εδώ, ταυτόχρονα αναδεικνύεται και ο τρόπος που λειτούργησε και κυβέρνησε ο ΣΥΡΙΖΑ, όταν ήταν κυβέρνηση. Θέσαμε πάνω από όλα το εθνικό συμφέρον έναντι του μικροκομματικού οφέλους. Θέσαμε την προστασία των πολλών και των πλέον αδύναμων στρωμάτων ενάντια στην ολιγαρχία, στα συμφέροντα των ολιγαρχών. Προτιμήσαμε τη στήριξη της πραγματικής οικονομίας έναντι της διαπλοκής. Προτιμήσαμε την κοινωνική συνοχή έναντι της εξαθλίωσης. Λειτουργήσαμε με γνώμονα τη μείωση των ανισοτήτων έναντι της συσσώρευσης πλούτου σε λίγους και ισχυρούς. Όσον αφορά το νομοσχέδιο που συζητάμε σήμερα, αφορμή υπήρξε η διορατικότητα που επέδειξε η κυβέρνηση ΣΥΡΙΖΑ. Διέβλεψε τη σαφή στροφή της επιστήμης και της έρευνας στα φαρμακευτικά προϊόντα κάνναβης και στη δυναμική που μπορούσε να αναπτύξει η καλλιέργεια στην Ελλάδα. Η κυβέρνηση ΣΥΡΙΖΑ βασίστηκε στα επιστημονικά δεδομένα και στη συμβολή των δραστικών ουσιών της φαρμακευτικής κάνναβης σε ασθένειες όπως η επιληψία ή ως παυσίπονο και καταπραϋντικό σε μία σειρά από ασθένειες, με λιγότερες παρενέργειες άλλων γνωστών φαρμάκων. Τα πιο πολλά φάρμακα, όπως γνωρίζετε - ή θα οφείλατε να γνωρίζετε - έχουν τη ρίζα τους σε φυτά, οπιούχα, που χρησιμοποιούνται και ως αντιβηχικό και ως καταπραϋντικό, βέβαια, για ασθένειες. Έχουν τεράστιες παρενέργειες, και όμως χρησιμοποιούνται νόμιμα. Σαφώς, λοιπόν, μιλάμε πάντα υπό τον έλεγχο του ΕΟΦ και τη συνταγογράφηση. Κανένας δεν μιλάει για απελευθέρωση της χρήσης. Μην μπερδευόμαστε. Ευτυχώς, λοιπόν, δεν υποκύψαμε στον φόβο, στον συντηρητισμό και στον σκοταδισμό και έτσι δημιουργήθηκε το 2018 το σχετικό νομικό πλαίσιο που δίνει πλέον τη δυνατότητα να μπορούμε να συζητάμε σήμερα για το πώς μπορεί να πάει ακόμα παραπέρα η καλλιέργεια φαρμακευτικής κάνναβης σε ελληνικό έδαφος. Η διορατικότητα αυτή που δείξαμε, ως κυβέρνηση, αλλά κυρίως η προσήλωσή μας στην τεκμηρίωση των συνθηκών που δημιουργούνταν για την καλλιέργεια φαρμακευτικής κάνναβης στη χώρα μας, αποδείχτηκαν πραγματικά ριζοσπαστικές και ταυτόχρονα ρεαλιστικές. Δόθηκε το συγκριτικό πλεονέκτημα για την έναρξη επενδύσεων στην Ελλάδα, η οποία πρώτη δημιούργησε το ευμενέστερο θεσμικό πλαίσιο σε ολόκληρη την Ευρώπη, έτσι ώστε να φτάσουμε οι αιτήσεις που κατατέθηκαν να αντιπροσωπεύουν επενδύσεις σχεδόν 400 εκατομμυρίων, κινητοποιώντας τη δημιουργία πάνω από δύο χιλιάδες θέσεις εργασίας γεωπόνων και άλλων ειδικοτήτων. [[Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή]] Δύο λεπτά την ανοχή σας, κύριε Πρόεδρε. Θα ήθελα, όμως, να σταθώ στο άρθρο 11. Με τις διατάξεις του άρθρου 11 εξαιρείται η γη υψηλής παραγωγικότητας από τις δυνατότητες καλλιέργειας φαρμακευτικής κάνναβης. Είναι απόλυτα υποκριτική η επίκληση από την Κυβέρνηση της σχετικής νομολογίας του Συμβουλίου της Επικρατείας για την προστασία του περιβάλλοντος από μία καλλιέργεια σε θερμοκήπιο, όταν εσείς έχετε επιτρέψει τη χωροθέτηση μεγάλων μονάδων μέχρι 1 MW σε γη υψηλής παραγωγικότητας και, μάλιστα, όταν οι εκτιμώμενες επενδύσεις σε φαρμακευτική κάνναβη - δηλαδή, οι εκτάσεις που εκτιμάτε ότι θα δεσμεύσουν - είναι πάρα πολύ μικρές. Άρα, εδώ κάτι άλλο κρύβεται. Η εξαίρεση αυτή αποτελεί ουσιαστική τροχοπέδη στην ανάπτυξη του κλάδου. Η φαρμακευτική κάνναβη είναι μία γεωργική καλλιέργεια με σημαντικές απαιτήσεις άρδευσης, θέρμανσης και φωτισμού, αφού προϋποθέτει την παραγωγή της καλλιέργειας εντός θερμοκηπιακών εγκαταστάσεων. Σας το είπαν και στην ακρόαση φορέων τόσο οι γεωτεχνικοί, όσο και ο καθηγητής του πανεπιστημίου κ. Μπιλάλης. Απαιτούνται, συνεπώς, εδάφη αρδευόμενα με καλής ποιότητας νερό και με παροχή ρεύματος υψηλής τάσης, που να βρίσκονται πλησίον μεγάλων οδικών αρτηριών για την ασφαλή μεταφορά των παραγομένων προϊόντων και ταυτόχρονα την άμεση και καθημερινή μετακίνηση των εργαζομένων στον τόπο δουλειάς τους, γιατί η καλλιέργεια δεν γίνεται μόνο με την τεχνική του Nutrient Film Technique ή άλλη τεχνική υδροπονίας. Η βιολογική καλλιέργεια η οποία τα τελευταία χρόνια σε όλα τα φαρμακευτικά φυτά γίνεται όλο και πιο ελκυστική και πιο δυναμική, απαιτεί την καλλιέργεια σε φυσικό έδαφος, όπως προβλέπει ο ισχύων κανονισμός 848/2018. Κυρίες και κύριοι συνάδελφοι, η θέσπιση επιπρόσθετων χωροταξικών περιορισμών, στην ουσία αναστέλλει την επέκταση των επενδύσεων που έχουν ήδη αδειοδοτηθεί, αλλά και θέτει νέα εμπόδια στην επενδυτική δραστηριότητα, για την οποία εσείς κόπτεστε ότι θέλετε και να απελευθερώσετε. Είναι τουλάχιστον άδικο, οι πρωτοπόρες αδειοδοτηθείσες επιχειρήσεις να βρίσκουν εκ των υστέρων εμπόδια που ανατρέπουν την οικονομική πραγματικότητα. Δημιουργούνται έτσι - προσέξτε το αυτό - άδειες και επενδύσεις δύο ταχυτήτων. Μήπως τελικά, αυτός είναι ο στόχος της διάταξης, δηλαδή η δημιουργία δύο ταχυτήτων; Μήπως θα πρέπει να σας προβληματίσει η περίσσεια υποκρισίας που αποκαλύπτεται από το παρόν νομοσχέδιο; Σας ευχαριστώ για την προσοχή σας.
Ο κ. Χαράλαμπος Μαμουλάκης, Κοινοβουλευτικός Εκπρόσωπος του ΣΥΡΙΖΑ, έχει τον λόγο. Αμέσως μετά θα λάβει τον λόγο ο Υπουργός κ. Παπαθανάσης.
Ευχαριστώ, κύριε Πρόεδρε. Κυρίες και κύριοι συνάδελφοι, επιτρέψτε μου να ξεκινήσω την τοποθέτησή μου προσπαθώντας να επισημάνω δύο σημαντικές επετείους, η μία πραγματική και ουσιαστική και η άλλη λιγότερο, αλλά συμβολική. Σαν σήμερα, κλείνουν ογδόντα χρόνια από τη Μάχη της Κρήτης, μία εξαιρετική κίνηση, μία κίνηση υψίστου πατριωτικού αισθήματος, μία πράξη που ήρθε στα πιο δύσκολα, στην πιο δύσκολη καμπή της ναζιστικής εισβολής και στη χώρα μας και συνετέλεσε στο να αλλάξει τον ρου της παγκόσμιας ιστορίας. Έτσι, λοιπόν, αφιερώνω ελάχιστα δευτερόλεπτα ως φόρο τιμής για κάτι το οποίο πραγματικά, έχει χαραχθεί ανεξίτηλα στη μνήμη όλων, Κρητικών και φυσικά όλων των Ελλήνων πολιτών. Η δεύτερη ενθύμηση από την πλευρά μου είναι ότι σαν σήμερα, 21 Μαΐου 2020, ο Πρωθυπουργός κ. Μητσοτάκης σε δημόσιες τοποθετήσεις του πανηγύριζε για τον οριστικό τέλος της πανδημίας στη χώρας. Πανηγύριζε για την ολοκλήρωση της μάχης με τον κορωνοϊό στις 21 Μαΐου 2020. Μπορεί οποιοσδήποτε με την κατάλληλη έρευνα στο διαδίκτυο να βρει αυτές τις τοποθετήσεις. Είναι πράξη, κίνηση, λόγια που συνετέλεσαν στην εν υπνώσει διαχείριση του θέρους του 2020 και την καταστροφική συνέπεια στην πανδημική κρίση με την τραγωδία της Θεσσαλονίκης και με το βίωμα που έχουμε ακόμη και σήμερα όλοι μας. Πρόκειται για ένα βίωμα που, δυστυχώς, δημιουργεί τεράστιο πρόβλημα και στην προσέλκυση του τουρισμού, στην ανάπτυξη του τουριστικού προϊόντος, δεδομένου ότι η χώρα μας, ειδικά τους τελευταίους μήνες, είναι η χειρότερη χώρα σε επίπεδο θνησιμότητας από τις άλλες ανταγωνίστριες σε ευρωπαϊκό επίπεδο και ειδικά στη Μεσόγειο. Νομίζω ότι όλοι θα συμφωνήσουμε - και θα ελπίσουμε - ότι θα έχει μια ευτυχή κατάληξη η προσπάθεια πυρόσβεσης σε μία περιοχή, η οποία είναι πραγματικά ιδιαίτερου κάλλους, με πολύ θετικό περιβαλλοντικό αποτύπωμα στην Κορινθία, στο Σχίνο. Δύο εικοσιτετραώρα έχουν κλείσει, τριάντα πέντε χιλιάδες στρέμματα έχουν κατακαεί και φαίνεται ότι, παρ' όλα τα πέντε με έξι μποφόρ, δεν είναι και τόσο εύκολη η προσπάθεια της πυρόσβεσης, δεδομένης και της δομικής αδυναμίας του κράτους, ως φαίνεται και της πολιτείας να παρέχει τις κατάλληλες πρόνοιες, ώστε να έχουμε το συντομότερο δυνατό θετική έκβαση. Αυτό απλά είναι μια υπενθύμιση και μια εν συγκρίσει παράσταση με το Μάτι. Ο κ. Συνολάκης, ο άνθρωπος που έλεγε ότι μέσα σε είκοσι πέντε λεπτά θα μπορούσε να εκκενώσει το Μάτι, είναι απών, είναι εξαφανισμένος. Είναι με Silver Alert προφανώς! Τώρα ένα ερώτημα προς σας, κύριε Παπαθανάση, είστε ο παρών Υπουργός. Ο κ. Λοβέρδος είναι ακόμα μέλος της Νέας Δημοκρατίας; Δεν αναφέρομαι φυσικά στον Ανδρέα Λοβέρδο, στον Ιωάννη Λοβέρδο αναφέρομαι. Διότι αυτή η αδιανόητη δήλωσή του εχθές που συγκλόνισε το πανελλήνιο - πραγματικά ανεκδιήγητη δήλωση - νομίζω ότι δεν βοηθάει καθόλου την κοινοβουλευτική συναίνεση, που θα πρέπει να επιχειρείται σε κάθε νομοσχέδιο που εισέρχεται, ακόμα και στο χθεσινό νομοσχέδιο, το οποίο νομίζω ότι δεν κινήθηκε - το λέω κομψά - στην κατάλληλη διαδικασία. Σας λέω και ως πατέρας τεσσάρων παιδιών, ότι πραγματικά αναρωτιέμαι: Υπάρχει πατέρας ο οποίος χαίρεται που εχθές νομοθετήθηκε και πέρασε ένα νομοσχέδιο, που καταδικάζει παιδιά να υπομένουν κακοποιητικούς πατέρες; Αυτό είναι ένα ερώτημα, το οποίο το θέτω επί τάπητος και πραγματικά ζητώ μια απάντηση. Τώρα ας έρθουμε στα του νομοσχεδίου. Νομίζω ότι η οβιδιακή μεταμόρφωση είναι ένα χαρακτηριστικό της Νέας Δημοκρατίας. Θα αναφέρω και περαιτέρω κάποιες σκέψεις μου γύρω από αυτό, αλλά θα πάω στην ουσία του νομοσχεδίου. Τι παρατηρήσαμε την προηγούμενη βδομάδα; Παρατηρήσαμε τέσσερις αρκετά μεγάλης διάρκειας κοινοβουλευτικές επιτροπές, πρώτη ανάγνωση, δεύτερη ανάγνωση, συζήτηση κατ' άρθρο, φορείς. Έντεκα και πλέον ώρες απασχόλησαν το Σώμα. Ούτε ένας Βουλευτής της συμπολίτευσης δεν εισήλθε στην Αίθουσα, πλην φυσικά, του εισηγητή και του Υπουργού ο οποίος ελάμβανε την υποχρέωση διεκπεραίωσης του νομοσχεδίου, ούτε ένας να τοποθετηθεί, να υπερασπιστεί αυτό το νομοσχέδιο. Αυτό, αν μη τι άλλο, δημιουργεί πολλά ερωτήματα για τη συνοχή της Νέας Δημοκρατίας, για το πνεύμα ακριβώς που διέπει την κυβερνώσα παράταξη και το κατά πόσον πραγματικά, υπάρχει μια ομογενοποιημένη σύνθεση και αντίληψη για ένα σημαντικό νομοσχέδιο για μας, πραγματικά σημαντικό νομοσχέδιο, που θα πυροδοτήσει μια αναπτυξιακή προοπτική της χώρας μας, αλλά θα δώσει και μία λύση σε ένα μεγάλο και διαχρονικό πρόβλημα που υπάρχει. Έρχεται να δώσει μια απάντηση σε πολλούς συμπολίτες μας ασθενείς. Μεταφέρω τη δική μου εμπειρία από έναν συμφοιτητή μου στο μεταπτυχιακό στο Λονδίνο, ο οποίος έπασχε και πάσχει από σκλήρυνση κατά πλάκας και ο όποιος δεν επιθυμούσε να έρθει στη χώρα μας, διότι δεν υπήρχε το θεσμικό πλαίσιο την εποχή εκείνη για να μπορέσει να πάρει την κατάλληλη αγωγή. Στο Λονδίνο είχε τη δυνατότητα για να μπορέσει να αντιμετωπίσει το δικό του προσωπικό δράμα, το δικό του προσωπικό πρόβλημα. Ο προβληματισμός παραμένει και είναι ισχυρός για μας. Προβληματιζόμαστε πραγματικά, αν η Κυβέρνηση και ο Υπουργός έχουν τη συναίνεση, την ελάχιστη συναίνεση, της Κοινοβουλευτικής Ομάδας της Νέας Δημοκρατίας. Μας κάνει να προβληματιζόμαστε για το αν η θέση της Νέας Δημοκρατίας είναι αυτή που εξέφρασε ο κύριος Υπουργός κατά τη διάρκεια των συνεδριάσεων των επιτροπών και την κατάθεσή του στον υπό ψήφιση νόμο ή αν η θέση της συμπολίτευσης είναι αυτή που εξέφρασε ο κ. Βορίδης, παρεμπιπτόντως ο πρώτος τη τάξει Υπουργός της Ελληνικής Δημοκρατίας τώρα υπό την Κυβέρνηση κ. Μητσοτάκη, ο οποίος δήλωνε το 2018 ότι η ψήφιση νόμου του ΣΥΡΙΖΑ για τη φαρμακευτική κάνναβη ισοδυναμεί με ανεξέλεγκτη καλλιέργεια του χασίς και ότι ανταγωνιζόμεθα, ως χώρα, τη γειτονική Αλβανία σε ζητήματα τέτοιου χαρακτήρα. Ενώ θέλουμε πραγματικά και ειλικρινά να βάλουμε πλάτη σ' αυτή την προσπάθεια, κύριε Υπουργέ, δεν μπορούμε. Γιατί, πλάτη στο πρόβλημα της εσωκομματικής συνοχής του κ. Μητσοτάκη και της Κυβέρνησής του δεν θα βάλουμε! Πλάτη στη διαιώνιση της υποκρισίας, που επιτρέπει η αναστολή των λειτουργιών του Κοινοβουλίου δεν θα βάλουμε! Πλάτη στην πιο παρατεταμένη αναστολή της ομαλής λειτουργίας των κοινοβουλευτικών θεσμών σε όλη την Ευρώπη δεν θα βάλουμε! Για τον λόγο αυτό, άλλωστε, καταθέσαμε εκ προοιμίου στην αρχή της συνεδρίασης αίτημα ονομαστικής ψηφοφορίας επί της αρχής για την ψήφιση του σημερινού νομοσχεδίου, όπως και χθες. Να ενημερώσουμε για άλλη μια φορά, ότι σε περίπτωση που το αίτημα για ονομαστική ψηφοφορία δεν γίνει δεκτό, δεν πρόκειται να συμμετέχουμε στη διαδικασία ψηφοφορίας - παρωδίας, που βάζει άλλο ένα λιθαράκι στο τείχος της αντιδημοκρατικής εκτροπής που πάει να στήσει ο κ. Μητσοτάκης επ' αφορμή της πανδημίας. Κύριε Πρόεδρε, κύριε Υπουργέ, πραγματικά το ζήτημα για μας έχει φτάσει στο απροχώρητο. Ως εδώ! Κλείνοντας την πρώτη μου τοποθέτηση, θα ήθελα να πω το εξής συνοπτικά. Δεν ήταν ποτέ η κάνναβη το πρόβλημα, όπως δεν ήταν και οι Πρέσπες. Άλλωστε και η κάνναβη, το σημερινό νομοσχέδιο, τι αποτελεί; Μικρές Πρέσπες είναι ουσιαστικά. Δεν ήταν, όμως, η κάνναβη το πρόβλημα, όπως δεν και οι Πρέσπες, δεν ήταν τα 37 δισεκατομμύρια, το Μάτι κ.λπ.. Το πρόβλημα της Νέας Δημοκρατίας δεν ήταν όλα αυτά, σε σχέση με τον ΣΥΡΙΖΑ. Το πρόβλημα ήταν και παραμένει το αίσθημα ιδιοκτησιακής αντίληψης για την εξουσία, που διακατέχεται από μια πολύ μεγάλη μερίδα της συντηρητικής παράταξης και του ακραίου Κέντρου, που φάνταζε να προσβάλλεται από την εισβολή των παρείσακτων της σημερινής Αξιωματικής Αντιπολίτευσης. Ξέρετε τι έκανε; Νομιμοποίησε το οποιοδήποτε ψέμα. Εντάξει, για την κάνναβη, δια στόματος του κ. Γεωργιάδη, ζητήσατε κάτι σαν συγγνώμη. Για όλα τ' άλλα;
Τον λόγο θα δώσω τώρα στον πρώην Πρωθυπουργό κ. Γεώργιο Παπανδρέου. Κύριε Μαμουλάκη, είπατε κάτι στο οποίο θέλω να κάνω μια διευκρίνηση, Λέτε: «αν δεν γίνει δεκτό το αίτημα της ονομαστικής ψηφοφορίας». Δεν το κατάλαβα αυτό. Τα αιτήματα όλα γίνονται δεκτά. Αν θέλετε να ψηφίσετε εδώ ή όχι, όλα ψηφίζονται. Δεν είναι αρμοδιότητα του Προεδρείου να απορρίψει το αίτημα. Εάν οι Βουλευτές θα έρθουν να ψηφίσουν ή αν θέλετε να αποχωρίσετε, είναι ένα θέμα που έχετε πάρει απόφαση. Μην μπερδεύουμε τα δύο θέματα. Φυσικά γίνονται δεκτά τα αιτήματα. Είναι εκ του Κανονισμού δηλαδή. Έχουμε πει δηλαδή από τον Οκτώβριο του 2020 πώς γίνεται η ψηφοφορία. Κύριε Πρόεδρε με συγχωρείτε για την καθυστέρηση. Έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, επιτρέψτε μου να ξεκινήσω χαιρετίζοντας την εκεχειρία, που επετεύχθη σήμερα στη Μέση Ανατολή. Η βίαιη σύγκρουση μεταξύ Ισραηλινών και Παλαιστινίων, η αιματοχυσία, η απώλεια αθώων πολιτών μας θλίβει όλους. Μας αφορά, γιατί η Ελλάδα έχει αναπτύξει συστηματικές σχέσεις και βαθιά φιλία και με τις δύο πλευρές. Όμως, δεν αφορά μόνο την περιοχή μας. Η φύση της σύγκρουσης έχει πάρει και διαστάσεις εθνικής και θρησκευτικής αντιπαράθεσης και αυτό υπονομεύει και την έννοια της συμβίωσης πολιτισμών και άρα κάθε έννοια περιφερειακής συνεργασίας, υπονομεύει και την έννοια της συμβίωσης πολιτών με διαφορετικές καταγωγές ή πεποιθήσεις και άρα, υπονομεύει και τον δημοκρατικό μας πολιτισμό. Ας ελπίσουμε ότι η εκεχειρία αυτή θα αποτελέσει επιτέλους το σκαλοπάτι για να ξεκινήσει μια νέα ειρηνευτική διαδικασία. Η Ελλάδα, με τις παραδοσιακές σχέσεις και με τις δύο πλευρές, θα μπορούσε κάλλιστα να παίξει σημαντικό ρόλο στην εξεύρεση λύσης, στο πλαίσιο των παγίων αποφάσεων για τη δημιουργία δύο κρατών, που θα εγγυώνται το ένα το άλλο, την ασφάλειά τους και την ειρήνη. Αγαπητοί συνάδελφοι, η σημασία της ειρηνικής μας συμβίωσης έχει πάρει νέες διαστάσεις μετά την εμπειρία της πανδημίας. Αν κάτι μας έχει διδάξει - μας έχει διδάξει πολλά - είναι ότι οι απειλές για την ανθρωπότητα δύσκολα μπορούν να αντιμετωπιστούν, χωρίς την ευρύτατη συνεργασία μεταξύ κρατών και λαών. Συνεργασία για το χτύπημα της ανισότητας, της φτώχειας, της κλιματικής αλλαγής, θέματα που αναδείχθηκαν από την πανδημία. Αλλά συνεργασία και στο πεδίο της γνώσης, της επιστήμης, της έρευνας, για τα μέτρα πρόληψης, την παραγωγή προστατευτικού υλικού και εμβολίων, την ίση πρόσβαση για όλους τους λαούς σε εμβόλια και θεραπείες. Ουδείς ασφαλής, χωρίς να είμαστε όλοι ασφαλείς. Θυμάμαι ως Πρωθυπουργός στην αιχμή της οικονομικής κρίσης, τον φόβο ακόμα και των μεγαλύτερων οικονομιών - αυτών των μεγάλων οικονομιών του κόσμου, όχι μόνο της Ευρώπης, της Κίνας, των Ηνωμένων Πολιτειών - ότι η κατάρρευση μιας πολύ μικρής σχετικά οικονομίας, όπως της ελληνικής, θα είχε καταστροφικές συνέπειες για την παγκόσμια οικονομία. Η αλληλεξάρτηση σ' αυτήν την εποχή είναι δεδομένη. Τότε βέβαια, η ευρωπαϊκή αλληλεγγύη έφτασε με μεγάλη καθυστέρηση μετά από μεγάλη, κοπιώδη προσπάθεια και σκληρή διαπραγμάτευση. Σήμερα η έννοια της αλληλεγγύης, ακόμα και για τη διάσωση και ανάκαμψη των οικονομιών, όπως στην Ευρώπη, γίνεται για πρώτη φορά στην ιστορία της ανθρωπότητας οικουμενική συνείδηση. Αυτό συμβαίνει, αγαπητοί συνάδελφοι, γιατί έχει αλλάξει πια η παραδοσιακή έννοια της ασφάλειας. Τα τανκς, οι φρεγάτες, τα αντιπυραυλικά συστήματα μοιάζουν αδύναμα μπροστά στις νέου τύπου απειλές, όπως μιας πανδημίας ή της κλιματικής αλλαγής ή μιας χρηματοπιστωτικής κρίσης. Θα ρωτήσετε δικαίως: Όλα αυτά τι σχέση έχουν με το παρόν νομοσχέδιο; Αναφέρω τους εξής λόγους. Πρώτον, μπροστά στις σημερινές ή επικείμενες απειλές θα δοκιμαστούν και θα συγκριθούν μοντέλα διακυβέρνησης. Από τη μία, έχουμε ηγεσίες που προωθούν τον απομονωτισμό, υψώνουν τείχη καλλιεργώντας τον φόβο, τα ταμπού και τα ρατσιστικά στερεότυπα. Αυτή ήταν και η προσέγγιση του λεγόμενου «πολέμου ενάντια στα ναρκωτικά», που είχε ξεκινήσει πριν από δεκαετίες ο τότε Πρόεδρος Νίξον. Τα ναρκωτικά θα τα αντιμετώπιζε με τον στρατό και την αστυνομία. Το αποτέλεσμα ήταν να περάσει το εμπόριο ναρκωτικών σε υπόγεια εγκληματικά κυκλώματα, τα οποία μάλιστα θέριεψαν, έγιναν παντοδύναμα και ανεξέλεγκτα. Το παράλογο και η αποτυχία αυτής της πολιτικής αποτυπώνεται σε ένα πολύ απλό γεγονός, ότι ακόμα και στις φυλακές δεν μπορούμε να ελέγξουμε τη διακίνηση ναρκωτικών. Η κατασταλτική προσέγγιση ήταν μια πλήρης αποτυχία, αλλά έφερε και πολλή δυστυχία. Ενίσχυσε την παραοικονομία, τα εγκληματικά δίκτυα διακίνησης ναρκωτικών, όπλων και ανθρώπων. Φυλακίστηκαν άπειροι κυρίως νέοι, στοχοποιήθηκαν οι φτωχότεροι και σε πολλές χώρες οι μειονότητες χωρίς λόγο, αλλά με τεράστιες επιπτώσεις στη ζωή τους, στη σταδιοδρομία τους, στην υγεία τους, με κοινωνικό στιγματισμό. Ξοδεύτηκαν τεράστια ποσά, φόροι των πολιτών, για αστυνόμευση, φυλάκιση, δικαστήρια, εξοπλισμούς, χωρίς αποτέλεσμα. Εξοπλίστηκαν δίκτυα παράνομης διακίνησης με όπλα, αλλά και με άπλετο χρήμα. Ο ΟΗΕ το 2003 υπολόγισε ότι το 1% του παγκόσμιου ΑΕΠ πήγαινε σε αυτά τα παράνομα δίκτυα, περίπου 320 δισεκατομμύρια δολάρια. Σήμερα πρέπει να έχει υπερδιπλασιαστεί αυτό το ποσό. Αυτό το χρήμα και αυτή η δύναμη δεν κόστισε μόνο ζωές, υπονόμευσε, ακόμα και αιχμαλώτισε δημοκρατικούς θεσμούς, παγκοσμίως. Η διαφθορά, η εξαγορά πολιτικών, δικαστικών λειτουργών, αστυνομικών αξιωματούχων, δημοσιογράφων και μέσων ενημέρωσης, ποδοσφαιρικών λεσχών και ομάδων είναι μια συνήθης πια πρακτική και αποτελεί μάστιγα για πολλές χώρες, δυστυχώς ακόμα και στη χώρα μας. Ειδικά σε χώρες με πρόσφατες δημοκρατικές κατακτήσεις, όπως στα Βαλκάνια, το παράνομο εμπόριο τείνει να υποκαταστήσει τους θεσμούς της πολιτείας, δημιουργώντας τεράστια αστάθεια και ανασφάλεια. Θύμα αυτής της κατασταλτικής πολιτικής ήταν και η αντιεπιστημονική αντίληψη για τη χρήση της κάνναβης. Ακόμα και η φαρμακευτική χρήση έγινε ταμπού. Το νομοσχέδιο αυτό, όπως και το προηγούμενο του ΣΥΡΙΖΑ, έρχεται να θεραπεύσει αυτόν τον παραλογισμό. Χαιρετίζω, κύριε Υπουργέ, την τόλμη που σήμερα αποτυπώνεται διακομματικά. Μακάρι να είχα κι εγώ τιμηθεί με αυτήν την διακομματική τόλμη, την εποχή της κρίσης, βέβαια. Δεύτερον, η σημερινή πανδημία ανέδειξε το υπέρτατο αγαθό της υγείας. Η οικονομία δεν υπάρχει, χωρίς δημόσια υγεία. Γι' αυτό και θα συνιστούσα στην Κυβέρνηση να μετριάσει την θριαμβολογία και να αξιοποιήσει αυτή τη συγκυρία ως μία ευκαιρία μετάβασης και μεταμόρφωσης της οικονομίας μας. Και λεφτά βεβαίως από την Ευρωπαϊκή Ένωση, όπως ξέρετε, υπάρχουν. Ξέρω από την προσωπική μου εμπειρία διαχείρισης μεγάλων κρίσεων ότι η πίεση που υφίσταται οποιαδήποτε κυβέρνηση είναι να βρει γρήγορες λύσεις και να επιστρέψει στη λεγόμενη κανονικότητα, δηλαδή να χάσει μια ευκαιρία βαθύτερων αλλαγών. Ο ερχομός των εμβολίων είναι ευπρόσδεκτος και σωτήριος, μπορεί όμως εύκολα να μας εφησυχάσει, να μας αποκοιμίσει. Δεν αποτελεί μια περιστασιακή απειλή η πανδημία. Είτε οι μεταλλάξεις είτε νέες πανδημίες θα μας απειλήσουν ξανά. Το ερώτημα δεν είναι το «αν», αλλά το «πότε». Είναι λοιπόν, αδήριτη ανάγκη να ενδυναμωθεί και να μετατραπεί το Εθνικό Σύστημα Υγείας σε ένα ευρύτατο σύστημα υγειονομικής ασπίδας για τη χώρα μας. Αλλά και αυτή η πολιτική θα έχει και έντονο αναπτυξιακό χαρακτήρα, μαζί με τον τομέα του τουρισμού, της διατροφικής ασφάλειας, της περιβαλλοντικής προστασίας. Μια πολιτική που επενδύει στη λεγόμενη ευζωία, την υγιεινή ζωή μπορεί να μας αναδείξει ως χώρα πρωτοπόρους. Βέβαια η Ελλάδα έχει ιδιαίτερα πλεονεκτήματα. Η μεσογειακή δίαιτα, το περιβάλλον και το κλίμα μας, οι ανανεώσιμες πηγές ενέργειας, ο ήλιος, ο αέρας, η γεωθερμία, όπως και τα νέα μυαλά, οι επιστήμονές μας, μπορούν συνδυασμένα να μετατρέψουν τη χώρα μας σε προορισμό υγιεινής ζωής, ευζωίας και βιώσιμης ανάπτυξης με σημαντικές αναπτυξιακές προοπτικές. Αυτή είναι και μια Ελλάδα που θα συμβολίζει κάτι διαφορετικό στα διακόσια χρόνια ζωής, την Ελλάδα του ανθρωπισμού, του διαφωτισμού, της επιστημονικής προσέγγισης των σύγχρονων προβλημάτων. Αυτή είναι η Ελλάδα που πρωτοπορεί σε μια παγκόσμια κοινωνία, που αναζητά νέα μοντέλα ανάπτυξης, πιο ανθρώπινα και βιώσιμα και αυτό πρέπει να αναδείξουμε στην επέτειο των διακοσίων ετών ζωής μας. Συμμετέχω, κύριοι συνάδελφοι, από το 2010- ως Πρωθυπουργός τότε - στη Διεθνή Επιτροπή για την πολιτική για τα ναρκωτικά του ΟΗΕ. Βασικός σκοπός αυτής της επιτροπής είναι να φέρει επιστημονικά τεκμηριωμένη πληροφόρηση στη διεθνή κοινότητα ώστε να αντιμετωπιστεί το ζήτημα ναρκωτικά με ανθρωπιά, μειώνοντας τις βλάβες σε πολίτες και στις κοινωνίες. Τα συμπεράσματά μας είναι συγκεκριμένα και εκφράζονται καθαρά από τον πρώην Πρόεδρο της Βραζιλίας, τον Φερνάντο Καρντόζο, που είναι και μέλος αυτής της επιτροπής. Λέει το εξής: «Ας ξεκινήσουμε αντιμετωπίζοντας τον εθισμό στα ναρκωτικά ως ζήτημα υγείας, μειώνοντας τη ζήτηση ναρκωτικών μέσω αποδεδειγμένων εκπαιδευτικών πρωτοβουλιών και νομικά ρυθμίζοντας παρά ποινικοποιώντας την κάνναβη». Βασικές συστάσεις της επιτροπής έχουν ως εξής: Τερματίστε την ποινικοποίηση, την περιθωριοποίηση και τον στιγματισμό ατόμων που χρησιμοποιούν ναρκωτικά, αλλά δεν κάνουν κακό σε άλλους. Ενθαρρύνετε από κυβερνήσεις νέα πρωτοπόρα μοντέλα νομικής ρύθμισης των ναρκωτικών, ειδικά της κάνναβης, για να υπονομεύσετε τη δύναμη του οργανωμένου εγκλήματος και να διασφαλίσετε την υγεία και την ασφάλεια των πολιτών τους. Βεβαιωθείτε ότι είναι διαθέσιμοι διάφοροι τρόποι θεραπείας, όπως της μεθαδόνης ή της βουπρενορφίνης, που έχουν αποδειχθεί επιτυχημένα σε πολλές ευρωπαϊκές χώρες και τον Καναδά. Εφαρμόστε τις αρχές και τις πολιτικές για τα ανθρώπινα δικαιώματα και τη μείωση των βλαβών τόσο σε άτομα που χρησιμοποιούν ναρκωτικά, όσο και σε εκείνα που εμπλέκονται στα κάτω άκρα των παράνομων αγορών ναρκωτικών, όπως είναι οι αγρότες, ταχυμεταφορείς και μικροπωλητές. Αναφέρω μόνο μερικά από τα ονόματα της επιτροπής μας, για να δείτε ότι είναι μία επιτροπή σεβάσμια το λιγότερο: Ρικάρντο Λάγος, πρώην Πρόεδρος της Χιλής. Αλεξάντερ Κβασνιέβσκι, πρώην Πρόεδρος της Πολωνίας. Χόρχε Σαμπάιο, πρώην Πρόεδρος της Πορτογαλίας. Χουάν Μανουέλ Σάντος πρώην Πρόεδρος της Κολομβίας, νομπελίστας. Τζορτζ Σουλτς απεβίωσε, αλλά ήταν Υπουργός Εξωτερικών των Ηνωμένων Πολιτειών. Μάριο Βάργκας Λιόσα, συγγραφέας, νομπελίστα. Ερνέστο Τζεντίλιο, πρώην Πρόεδρος του Μεξικό. Κόφι Ανάν, που βέβαια κι αυτός έχει αποβιώσει, πρώην Γενικός Γραμματέας του ΟΗΕ. Ευρισκόμενοι μαζί αναρωτιόμαστε: Αλήθεια, αγαπητοί συνάδελφοι, πόσο χρήμα, κόπος, αστυνομικοί, δικαστήρια, αλλά και στιγματισμός για τους νέους χρειάζεται από την ποινικοποίηση της χρήσης της κάνναβης και μάλιστα όταν στην επιστημονική κατάταξη του ρίσκου στην υγεία από τη χρήση της - γιατί μιλάμε για επιστήμη τώρα και όχι για ταμπού γενικότερα - είναι λιγότερο επιβλαβής από τον καπνό ή το οινόπνευμα; Ξέρετε ότι είμαι, εδώ και δεκαετίες, υπέρ της αποποινικοποίησης της κάνναβης. Ας τολμήσουμε, όπως πολλές άλλες χώρες και πολιτείες στις Ηνωμένες Πολιτείες να πρωτοπορήσουμε, να σπάσουμε τα σκληρά κυκλώματα της παράνομης διακίνησης και να ελέγξουμε ως πολιτεία τη διάθεση και την παραγωγή της. Προς όφελος ποιων, θα μου πείτε; Πρώτα, των ίδιων των νέων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δύο λεπτά, κύριε Πρόεδρε. Όπως γράφει η πρόεδρος της επιτροπής μας κ. Χέλεν Κλαρκ, πρώην Πρωθυπουργός της Νέας Ζηλανδίας, το 80% των νέων κάτω των είκοσι πέντε ετών θα χρησιμοποιήσει τουλάχιστον μία φορά την κάνναβη. Θέλετε αυτό να γίνει ελεγχόμενα, με προστασία της υγείας τους ή μέσα από παράνομα κυκλώματα ανεξέλεγκτα και χωρίς γνώση για το τι ακριβώς καταναλώνουν; Όφελος θα έχει η πολιτεία, βεβαίως. Στις Ηνωμένες Πολιτείες το Κολοράντο που έχει αποποινικοποιήσει την κάνναβη έχει δημιουργήσει μέσω της φορολογίας έσοδα πάνω από 600 εκατομμύρια δολάρια σε έναν χρόνο. Έχει δημιουργήσει νόμιμη βιομηχανία, που απασχολεί εκατό εξήντα πέντε χιλιάδες μέχρι και διακόσιους τριάντα χιλιάδες εργαζόμενους, ανάλογα με το ποιο δείγμα παίρνει κανείς με τις συνεργαζόμενες υπηρεσίες. Σε μεγάλο βαθμό αυτά τα έσοδα πήγαν σε σχολεία και στη βοήθεια κοινοτήτων με ιδιαίτερα προβλήματα φτώχειας. Σκεφτείτε, λοιπόν, αγαπητοί συνάδελφοι, το σοβαρό οικονομικό όφελος για τη χώρα μας, ιδιαίτερα αν πρωτοπορήσουμε, γιατί οι άλλες χώρες θα το κάνουν. Αν μείνουμε ουραγοί, θα είμαστε πίσω ακόμα και στον ανταγωνισμό αυτού του προϊόντος. Στη δημόσια υγεία των ΗΠΑ η νομιμοποίηση της μαριχουάνας είχε επίσης άμεσο θετικό αντίκτυπο στη δημόσια υγεία και στην ασφάλεια. Η δε νόμιμη πρόσβαση στην ιατρική μαριχουάνα έχει συνδεθεί με χαμηλότερα ποσοστά βλάβης, που σχετίζονται με τα οπιοειδή, που είναι, όπως ξέρετε, μια μάστιγα στην Αμερική, συμπεριλαμβανομένων των θανάτων από υπερβολική δόση οπιοειδών. Έχει μειώσει κατά 23% την εξάρτηση από τα οπιοειδή σε πολιτείες με νόμιμη πρόσβαση στην κάνναβη. Μετά τη νομιμοποίηση, ο αριθμός των ατόμων που συνελήφθησαν για οδήγηση υπό την επήρεια αλκοόλ και άλλων ναρκωτικών μειώθηκε και στο Κολοράντο και στην Ουάσινγκτον. Κύριε Υπουργέ, το νομοσχέδιο αυτό είναι ένα σημαντικό και τολμηρό βήμα. Θεωρώ, όμως, ότι μπορεί και πρέπει να πάμε παραπέρα. Παραδείγματος χάρη, από τις εκατόν εβδομήντα αιτήσεις για καλλιέργεια, παραγωγή φαρμακευτικής κάνναβης έχουν εγκριθεί ενενήντα τέσσερις, αλλά σήμερα μόνο δύο μονάδες έχουν ξεκινήσει τη λειτουργία τους. Τρανή απόδειξη ότι το νομικό μας οπλοστάσιο χρήζει ουσιαστικής επικαιροποίησης. Το σχέδιο νόμου, παρά το ότι εν γένει έχει έναν θετικό προσανατολισμό, έχει σημεία που χρήζουν βελτίωσης. Βασική του έλλειψη το γεγονός ότι δεν ασχολείται με τον ασθενή χρήστη, αλλά μόνο με την απλούστευση διαδικασιών για την υποβοήθηση ενδιαφερόμενων επιχειρηματιών. Βέβαια, είναι θέμα του Υπουργείου Υγείας. Αλλά μια Κυβέρνηση είστε. Θα μπορούσατε να συνεργαστείτε, γιατί σήμερα οι ενδιαφερόμενοι ασθενείς αναγκάζονται είτε να εισάγουν παράνομα τις ποσότητες που απαιτούνται για την ανακούφισή τους από σειρά ασθενειών, που θεραπεύει η χρήση της κάνναβης, είτε με φόβο να καλλιεργούν οι ίδιοι μικρές ποσότητες. Το νομοσχέδιο προτείνει τη διάθεση μόνο των τελικών προϊόντων φαρμακευτικής κάνναβης σε επιλεγμένα σημεία, φαρμακεία και ιδιωτικές κλινικές, αποκλείοντας μια ευρεία γκάμα συναφών παράγωγων προϊόντων, όπως είναι τα έλαια και τα εκχυλίσματα. Προβλέπονται δύο διαφορετικές αδειοδοτήσεις και για την έγκριση της άδειας και για την άδεια λειτουργίας, κάτι που εντείνει τη σχετική γραφειοκρατία. Προτείνεται, βέβαια, η δυνητική κάλυψη μέρους της ιδιαίτερα ενεργοβόρου καλλιέργειας φαρμακευτικής κάνναβης από ανανεώσιμες πηγές ενέργειας. Εμείς, το κίνημά μας, θα θέλαμε αυτός ο δυνητικός χαρακτήρας να καταστεί υποχρεωτικός, τουλάχιστον για μέρος της απαιτούμενης ενέργειας που καταναλώνεται. Αγαπητοί συνάδελφοι, πέραν της φαρμακευτικής κάνναβης, με βάση τα συμπεράσματα της διεθνούς επιτροπής, στην οποία συμμετέχω, εκτιμώ ότι θα είχε θετικό αποτέλεσμα στην πρόληψη της χρήσης σκληρών ναρκωτικών για τη μείωση των παράνομων δραστηριοτήτων που οδηγούν τους νέους από τα μαλακά στα σκληρά ναρκωτικά η αποποινικοποίηση της ψυχαγωγικής χρήσης της κάνναβης. Όσοι φοβούνται - γιατί το ακούω πολλές φορές αυτό - ότι αυτό θα οδηγήσει σε χρήση σκληρών ναρκωτικών πλανώνται πλάνην οικτράν. Είναι σαν να λέει κανείς ότι πηγαίνοντας σε μια κάβα για αγορά κρασιού θα μυηθεί κάποιος στην ηρωίνη. Το αντίθετο ισχύει. Η σωστή ρύθμιση αποτρέπει την παρανομία και χτυπάει την καρδιά των παράνομων κυκλωμάτων. Αυτό, βέβαια, προς όφελος της υγείας των πολιτών μας. Ξέρετε, οι πολλές απαγορεύσεις - τις έχουμε ζήσει στη χώρα μας - προκαλούν το αντίθετο. Μιλάμε, παραδείγματος χάριν, για τα μη κρατικά πανεπιστήμια τόσα χρόνια, αλλά επειδή τα έχουμε απαγορεύσει, έχουν ανθίσει τα ιδιωτικά, χωρίς ρύθμιση και μάλιστα και κερδοσκοπικά. Μιλάμε για τις πόλεις μας, που δεν είχαν ρυθμιστεί πολεοδομικά και, βεβαίως, έχουμε το μεγάλο πρόβλημα των αυθαιρεσιών, των αυθαίρετων κατασκευών. Μιλάμε για τους λαθρομετανάστες, αλλά δεν έχουμε μια σοβαρή μεταναστευτική πολιτική που ρυθμίζει πραγματικές ανάγκες, να έχουμε εργατικό δυναμικό σε αρκετούς τομείς, όπως παραδείγματος χάριν στον αγροτικό τομέα. Άρα, λοιπόν, η ρύθμιση είναι πολύ καλύτερη από την απαγόρευση. Αγαπητοί συνάδελφοι, κλείνω απαντώντας σε όσους θέτουν και ένα ηθικό δίλημμα. Το ηθικό δίλημμα δεν είναι αν είμαστε υπέρ ή κατά των ναρκωτικών. Το ηθικό δίλημμα δεν είναι αν είμαστε υπέρ ή κατά της χρήσης της κάνναβης. Το ηθικό δίλημμα είναι αν οι πολιτικές μας και η πολιτεία σώζουν ζωές ή αν οι πολιτικές μας καταστρέφουν ζωές και σε αυτό πρέπει χωρίς ταμπού και με διαύγεια να απαντήσουμε. Ευχαριστώ πολύ.
Κι εμείς. Κι ευχαριστώ κι εγώ, κύριε Πρόεδρε. Το λόγο έχει ο Υπουργός Ανάπτυξης.
Ευχαριστώ πολύ, κύριε Πρόεδρε. Κύριε Πρόεδρε, κατ' αρχάς, ευχαριστώ πάρα πολύ για τη συμμετοχή στη συζήτηση και σε έναν γόνιμο διάλογο. Απλώς, να ξεκαθαρίσω ορισμένα πράγματα. Πρώτα απ' όλα, το νομοσχέδιο δεν απαγορεύει άλλες φαρμακοτεχνικές μορφές. Εφόσον ο ΕΟΦ αποφασίζει να δώσει άδεια κυκλοφορίας άλλων φαρμακοτεχνικών μορφών, ο ΕΟΦ, που έχει και την αρμοδιότητα, μπορεί να επιτρέψει όποια άλλη φαρμακοτεχνική μορφή της φαρμακευτικής κάνναβης κρίνει ότι μπορεί να διατεθεί στην Ελλάδα με ασφάλεια. Το νομοσχέδιο απλώς ρυθμίζει ότι για την περίπτωση των εξαγωγών χρησιμοποιείται η ήδη δομημένη διαδικασία της γρηγορότερης διαδικασίας εγκρίσεως εξαγωγής από τον ΕΟΦ στην περίπτωση, που κάποιος θέλει να εξάγει σε μια χώρα που ήδη ο εκεί ΕΟΦ έχει άδεια κυκλοφορίας ενός προϊόντος. Να μπορεί να το παράγει στην Ελλάδα και να το εξάγει εκεί, και να μην περιμένει πότε αυτή η συγκεκριμένη φαρμακοτεχνική μορφή θα μπορεί να κυκλοφορεί και στην Ελλάδα. Δηλαδή, όλα. Εάν επιτρέψει ο ΕΟΦ, ό,τι νομίζει εκείνος ότι μπορεί να διατεθεί στην Ελλάδα, εφόσον το αποφασίσει ο ΕΟΦ, μπορεί να διατεθεί στην Ελλάδα. Απλώς, προς εξαγωγή, μπορεί κάποιος να χρησιμοποιήσει την ταχεία διαδικασία, ώστε να μην περιμένει την εσωτερική. Άρα, το νομοσχέδιο, ασφαλώς και κοιτάζει και τα συμφέροντα του ασθενούς και εγώ ενθαρρύνω τον ΕΟΦ - εμείς ενθαρρύνουμε τον ΕΟΦ - να πάρει πρωτοβουλίες, εφόσον ο ιατρικός κόσμος υποστηρίζει τη χρήση της φαρμακευτικής κάνναβης. Όμως, δεν είναι βέβαιο ότι θα αποφασίσω, εάν ο ΕΟΦ δεν συμφωνεί, ποιο προϊόν θα κυκλοφορεί ή όχι στην Ελλάδα. Αυτό προσπαθούμε να κάνουμε. Το νομοσχέδιο είναι τολμηρό, διότι το θέμα αυτό, όπως καταλαβαίνετε, έχει πολλές ευαισθησίες και διχάζει ίσως για την παράταξή μας ακόμη τολμηρότερο. Υπό την έννοια αυτή, το ότι μπορούμε σήμερα στη Βουλή να κάνουμε μια λογική συζήτηση λογικών ανθρώπων για να κάνουμε ένα βήμα, που τελικά θα έχει όφελος για τον ασθενή και ταυτόχρονα, όφελος για την ελληνική οικονομία, νομίζω είναι ένα δείγμα προόδου της πολιτικής μας συμπεριφοράς και του πολιτικού μας πολιτισμού. Το λέω γιατί - και κλείνω με αυτό, κύριε Πρόεδρε - αναφερθήκατε δύο φορές στην ομιλία σας στο παράδειγμα των ιδιωτικών πανεπιστημίων. Εγώ, κύριε Πρόεδρε, ήμουν Βουλευτής το 2008, όταν στην τότε Αναθεώρηση είχατε φτάσει ένα βήμα για να υποστηρίξετε την Αναθεώρηση. Επαναλαμβάνω ένα βήμα. Ήμουν στην επιτροπή που ψηφίστηκε «ναι» και στην Ολομέλεια που το «ναι» έγινε «όχι». Για μία ψηφοφορία δεν ιδρύθηκαν τα ιδιωτικά πανεπιστήμια στην Ελλάδα. Θυμάμαι το κρίσιμο: Την ίδια χρονιά, θεσμοθετήθηκαν στην Κύπρο, το 2008. Τώρα που ταξιδεύουμε στην Κύπρο και βλέπουμε την κοσμογονία με τα ιδιωτικά πανεπιστήμια εκεί, πολλοί αριστεροί στην Ελλάδα, που μάχονται στην Ελλάδα για τα ιδιωτικά πανεπιστήμια, είναι καθηγητές στα εκεί πανεπιστήμια. Ονόματα δεν λέω. Υπολήψεις δεν θίγω. Εδώ είναι κατά των ιδιωτικών πανεπιστημίων, αλλά στην Κύπρο πάνε και διδάσκουν σε ιδιωτικά πανεπιστήμια. Γιατί; Γιατί σε μια κρίσιμη στιγμή τότε δεν μπορέσαμε να συνεννοηθούμε σε κάτι αυτονόητο. Σήμερα, ευτυχώς, είμαστε το παράδειγμα προς μίμηση. Μπορούμε να συνεννοηθούμε τελικώς τρεις διαφορετικές πολιτικές δυνάμεις του Κοινοβουλίου - η Νέα Δημοκρατία, ο ΣΥΡΙΖΑ και το Κίνημα Αλλαγής - σε κάτι που πιάνει και τον υπόλοιπο κόσμο και είναι αυτονόητο. Είναι ευχάριστο ότι, επιτέλους, σιγά - σιγά στα αυτονόητα μπορούμε να συνεννοούμαστε ο καθένας με την οπτική του γωνία, ένας πιο τολμηρά, ο άλλος λιγότερο τολμηρά. Αυτό είναι λογικό - δεν μπορεί να γίνει το ίδιο - αλλά τουλάχιστον μπορούμε συνεννοούμαστε και να μη βάζουμε φρένο στην εξέλιξη των πραγμάτων. Υπό την έννοια αυτή, ασφαλώς, για τα υπόλοιπα που θέσατε, θα ήθελα να σας πω ότι δεν είναι θέματα, που εμείς μπορούμε να θέσουμε σήμερα. Ξέρω τις πάγιες θέσεις σας, εδώ και πάρα πολλά χρόνια, και τις απόψεις σας. Είναι σεβαστές, άλλα δεν είναι της παρούσης. Εδώ μιλάμε για τη φαρμακευτική κάνναβη και μόνο σε αυτό το νομοσχέδιο. Ευχαριστώ πολύ.
Και εγώ ευχαριστώ, κύριε Υπουργέ.
Θα ήθελα τον λόγο, κύριε Πρόεδρε.
Ορίστε, κύριε Πρόεδρε, έχετε τον λόγο.
Ευχαριστώ πολύ, κύριε Πρόεδρε. Θα είμαι πολύ σύντομος. Κύριε Υπουργέ, προφανώς δεν είναι το νομοσχέδιο αυτό που θα μιλήσει για την ψυχαγωγική χρήση της κάνναβης. Το θέτω, όμως, όπως το έχω θέσει και παλαιότερα και, μάλιστα, όταν ξεκίνησε αυτή η συζήτηση - τη δεκαετία του 1980- ήταν όχι διακομματική, αλλά από όλα τα κόμματα πρόσωπα, τα οποία είχαν υιοθετήσει αυτήν την πρόταση. Και από το δικό σας και από τότε το κόμμα προηγουμένως του ΣΥΡΙΖΑ και άλλα. Θυμάμαι, Συνασπισμός κ.λπ.. Άρα, πρέπει νομίζω αυτό να ανοίξει και βλέπετε χώρες, όπως ο Καναδάς, έχει πλήρως μονιμοποιήσει αυτήν την υπόθεση και έτσι έχει ελέγξει την υπόθεση αυτή. Νομιμοποίηση σημαίνει και ρύθμιση. Το ίδιο, βεβαίως, αναφέρω, όπως είπατε και εσείς, για τα πανεπιστήμια. Εγώ δεν είμαι λάτρης των ιδιωτικών. Θεωρώ, όμως, ότι αν δεν ρυθμίσουμε αυτήν την κατάσταση, υπονομεύουμε την παιδεία στη χώρα μας, διότι αναπτύσσονται ιδιωτικές πρωτοβουλίες χωρίς να υπάρχει ένα σοβαρό πλαίσιο, το οποίο ρυθμίζει ακριβώς τα πτυχία, την αναγνώριση, την αξιολόγηση και όλα αυτά τα θέματα. Συνήθως είναι κερδοσκοπικές εταιρείες, που στον κόσμο εκείνες που είναι μη κρατικές είναι συνήθως μέσα από ιδρύματα, που δεν είναι κερδοσκοπικά. Τα χρήματα επανεπενδύονται στα πανεπιστήμια τα ίδια. Βεβαίως, χρειαζόμαστε και μια ουσιαστική, ριζική αλλαγή και των δημόσιων πανεπιστημίων, τα οποία είναι θεωρώ άκρως συγκεντρωτικά, συνδεδεμένα με το Υπουργείο Παιδείας, διότι έχω περάσει από το Υπουργείο Παιδείας και πρέπει να τα απελευθερώσουμε. Πρέπει τα δημόσια να μπορούν και να ανταγωνιστούν σε διεθνές επίπεδο, πόσο μάλλον και μέσα στην Ελλάδα. Αυτά ήθελα να πω, κύριε Υπουργέ, και ευχαριστώ.
Ευχαριστούμε κύριε Πρόεδρε. Ο κ. Ανδρέας Πουλάς από το Κίνημα Αλλαγής έχει τον λόγο. Αμέσως μετά θα μιλήσει ο Αναπληρωτής Υπουργός Ανάπτυξης κ. Παπαθανάσης. Κύριε Πουλά, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, θα ήθελα να σας καλωσορίσω στον δρόμο της υπεύθυνης πολιτικής. Έστω και με καθυστέρηση, αναγνωρίσατε ότι κατά τη συζήτηση του νομοσχεδίου του ν.4523/2018 είχατε επιδείξει υπερβολή, λαϊκισμό, συντηρητισμό, αλλά και πολιτική ανωριμότητα, καταψηφίζοντάς το. Την ίδια ώρα, το Κίνημα Αλλαγής και σε αυτό το ακανθώδες ζήτημα έχει επιδείξει πολιτική υπευθυνότητα και γενναιότητα, τασσόμενο υπέρ επί της αρχής, διατυπώνοντας, όμως, επιφυλάξεις και κάνοντας προτάσεις για τη βελτίωση της πληρότητας και τις δυνατότητες εφαρμογής του. Το παρόν νομοσχέδιο επιχειρεί να βελτιώσει το νομοθετικό πλαίσιο για την παραγωγή, εξαγωγή, διάθεση τελικών προϊόντων φαρμακευτικής κάνναβης. Έρχεται να διορθώσει περίπλοκες διαδικασίες και περιττή γραφειοκρατία σε έναν τομέα που παρουσιάζει έντονο εμπορικό ενδιαφέρον. Ήδη τα τελευταία τρία χρόνια, οι αιτήσεις για αδειοδότηση μονάδων καλλιέργειας, επεξεργασίας και παραγωγής προϊόντων φαρμακευτικής κάνναβης έχουν φτάσει στις εκατόν εβδομήντα. Από αυτές, μόλις δυο - τρεις έχουν ξεπεράσει τα εμπόδια και ξεκινάει η λειτουργία τους. Αυτό και μόνο το γεγονός αποδεικνύει ότι χρειάζεται αλλαγή στην πολιτική οπτική αντιμετώπισης των συγκεκριμένων επενδύσεων. Σε παγκόσμιο επίπεδο αναγνωρίζεται ότι η καλλιέργεια, η επεξεργασία, η παραγωγή τελικών προϊόντων φαρμακευτικής κάνναβης αποτελεί ένα νέο πεδίο επιχειρηματικότητας με σημαντικές προοπτικές. Ειδικά για το 2021, υπολογίζεται ότι η παγκόσμια αγορά προϊόντων φαρμακευτικής κάνναβης θα φτάσει τα 65 δισεκατομμύρια δολάρια, ενώ η ευρωπαϊκή αγορά θα ανέλθει στα 58 δισεκατομμύρια έως το 2028. Ιδιαίτερα η χώρα μας εκτιμάται ότι, λόγω των κλιματολογικών συνθηκών και του εδάφους, διαθέτει όλες τις προϋποθέσεις για να κερδίσει ένα σημαντικό μερίδιο της ευρωπαϊκής και παγκόσμιας αγοράς με μεγάλα οφέλη για την εθνική οικονομία. Σαφώς, το σχέδιο νόμου που προτείνετε δεν συνιστά ολοκληρωμένη νομοθετική πρόταση για το θέμα της φαρμακευτικής κάνναβης. Αφήνει εκτός ρύθμισης σημαντικούς παράγοντες, όπως είναι η συνεργασία και η εμπλοκή των πανεπιστημίων και ρυθμίζει φοβικά και συντηρητικά συγκεκριμένα τεχνικά θέματα, στα οποία είχε προαναφερθεί ο Εισηγητής του Κινήματος Αλλαγής. Η δυνατότητα συνεργασίας των ερευνητικών κέντρων και των πανεπιστημίων με τις μονάδες παραγωγής δεν ρυθμίζεται με το παρόν νομοσχέδιο, δεδομένου ότι απαγορεύεται να βγει υλικό από τη μονάδα και να πάει για έρευνα και, από την άλλη, δεν είναι ξεκάθαρο αν είναι παράνομο για ένα εργαστήριο να ερευνήσει προϊόν με τετραϋδροκανναβινόλη, μεγαλύτερη του ποσού του 0,2 mm. Επίσης, χρειάζεται παρέμβαση και στο θέμα του πολλαπλασιαστικού υλικού, γιατί οι μονάδες ετοιμάζονται να λειτουργήσουν. Πώς θα λειτουργήσουν; Αν δεν μπορέσουν να φτιάξουν το δικό τους πολλαπλασιαστικό υλικό, θα υπάρχει πρόβλημα. Στο σημείο αυτό ξεκαθαρίζω ότι δεν συζητάμε τη χρήση της κάνναβης γενικά και τη νομιμοποίηση της χρήσης των ναρκωτικών, όπως η Νέα Δημοκρατία έντονα υποστήριζε το 2018. Πράγματι, μπορεί η Κυβέρνησή σας να είδε το φως το αληθινό και να αντιλήφθηκε προφανώς μετά την επαφή της με τους κατάλληλους επενδυτές τα πολλαπλά κέρδη της αξιοποίησης των συγκριτικών πλεονεκτημάτων της χώρας μας στη συγκεκριμένη αγορά, αλλά αυτό δεν είναι αρκετό. Αυτό, γιατί η χρήση της κάνναβης έχει επιστημονική διάσταση, στηριζόμενη σε νεότερα επιστημονικά δεδομένα, αλλά και κοινωνική διάσταση, κάτι που, όμως, φαίνεται ότι δεν σας απασχολεί ιδιαίτερα. Για να γίνω πιο συγκεκριμένος, αφορά στη χρήση της στους χρονίως πάσχοντες. Όπως εκτεταμένες έρευνες και ανακοινώσεις σε έγκριτα επιστημονικά περιοδικά έχουν αποδείξει, η επίδραση των παραγώγων της κάνναβης ως αναλγητικά κατά του χρόνιου πόνου παρουσιάζει δυναμικό θεραπευτικό ενδιαφέρον. Οι χρονίως πάσχοντες, καρκινοπαθείς, πάσχοντες από νευροεκφυλιστικές νόσους, επιληψία, ψυχικές διαταραχές, χρόνια νεφρική ανεπάρκεια, διαταραχές του αυτιστικού φάσματος, μυοσκελετικές παθήσεις, νοσήματα του μεταβολισμού, χρόνια αποφρακτική πνευμονοπάθεια, υπέρταση, διαταραχές της όρασης, της ακοής, ασθένειες που σχετίζονται με τη γήρανση, αποτελούν μια ιδιαίτερη κατηγορία ασθενών με ασθένειες που έχουν διαρκή και νόμιμο αντίκτυπο τόσο στους ίδιους, αλλά και στον κοινωνικό τους περίγυρο. Η κατάσταση της υγείας τους επηρεάζει ολόκληρη την οικογένειά τους, ενώ η ασθένεια γίνεται μέρος της ταυτότητάς τους. Γίνεται δύσκολο για τον πάσχοντα να διατηρήσει το κανονικό του κοινωνικό ρόλο, ενώ ο πόνος επηρεάζει ριζικά την ψυχολογία του. Μελέτες έχουν αποδείξει ότι η κάνναβη βοηθά στην ανακούφιση από τον πόνο, στην αύξηση της όρεξης και στην αίσθηση ηρεμίας, καθώς και τη θετική επίδραση στις διαταραχές συμπεριφοράς και επιθετικότητας των ασθενών. Για τους ασθενείς αυτούς, η άμεση πρόσβαση σε εγκεκριμένα θεραπευτικά σκευάσματα που θα συμβάλλουν στην αντιμετώπιση των συμπτωμάτων τους και στην καθυστέρηση της εξέλιξης των ανίατων νόσων συνιστά κοινωνική αλλαγή και πολιτική προτεραιότητα. Είναι προφανές ότι η δυνατότητα διευκόλυνσης της χρήσης της φαρμακευτικής κάνναβης για την ανακούφιση των συμπτωμάτων των χρονίως πασχόντων και τη βελτίωση της ποιότητας ζωής τους πρέπει να γίνεται κατόπιν πληροφόρησης του ασθενούς για τα οφέλη και τις παρενέργειές της, υπό τη στενή παρακολούθηση του θεράποντος ιατρού, μετά από συνταγογράφηση και υπό συγκεκριμένους όρους και με σαφή μηχανισμό πρόσβασης και διάθεσης. Η χώρα μας για τους χρονίως πάσχοντες και την παρηγορητική ιατρική δείχνει, από ελάχιστο έως μηδενικό ενδιαφέρον, τόσο νομοθετικά όσο και θεσμικά, παρότι ο αριθμός των χρονίως πασχόντων έχει αυξηθεί κατά τα χρόνια της οικονομικής κρίσης και αναμένεται να αυξηθεί περισσότερο τα επόμενα χρόνια. Ακόμα περιμένουμε να θεσμοθετήσετε το εθνικό μητρώο χρονίως πασχόντων και να φέρετε ένα ολοκληρωμένο νομοθέτημα, που θα συμπεριλαμβάνει τη διευκόλυνση της χρήσης φαρμακευτικής κάνναβης για συγκεκριμένη κατηγορία ασθενών. Είναι ζήτημα σεβασμού των ανθρωπίνων δικαιωμάτων και στοιχειώδους λειτουργίας του κράτους πρόνοιας. Όμως, αυτό δεν φαίνεται να σας συγκινεί και εάν δεν υπάρχει χώρος για επενδύσεις, εσείς αλλιώς τα εννοείτε τα πράγματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω σε ένα λεπτό. Με άλλα λόγια, το παρόν νομοσχέδιο επιλέγει να διαχειριστεί το ζήτημα της φαρμακευτικής κάνναβης με όρους αποκλειστικά εμπορικούς. Ο κοινωνικός παρονομαστής δεν σας αφορά, δεν ανήκει στις πολιτικές σας προτεραιότητες. Δεν ενδιαφέρεστε για την κοινωνική διάσταση της υγείας, αλλά μόνο όταν γίνονται δουλειές με ιδιωτικά συμφέροντα και υπάρχει χώρος για μπίζνες και κερδοφορία. Κυρίες και κύριοι συνάδελφοι, τελειώνοντας, η μέριμνα για τον αδύναμο, για τον πάσχοντα, το συνάνθρωπο που υποφέρει και αγωνιά για τη διαφύλαξη της υγείας του είναι προτεραιότητα για το Κίνημα Αλλαγής. Είμαστε σε ευθεία αντίθεση με το Κομμουνιστικό Κόμμα Ελλάδας. Εύχομαι σε ένα μελλοντικό νομοθέτημα να επιδείξετε πραγματική γενναιότητα και προοδευτικότητα, αλλά και ανθρωπισμό, εντάσσοντας τη φαρμακευτική κάνναβη σε έναν επαρκή μηχανισμό για την ανακούφιση των χρονίως πασχόντων. Ευχαριστώ πολύ.
Κι εγώ ευχαριστώ, κύριε συνάδελφε. Ο Υπουργός Ανάπτυξης, ο κ. Νίκος Παπαθανάσης, έχει το λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, συζητάμε σήμερα - κι εσείς καλείστε να ψηφίσετε - το σχέδιο νόμου του Υπουργείου Ανάπτυξης για την παραγωγή, εξαγωγή και διάθεση των τελικών προϊόντων της φαρμακευτικής κάνναβης και έχει μεγάλη σημασία να σταθούμε ακριβώς στον τίτλο γιατί - με όλο το σεβασμό - ορισμένες τοποθετήσεις, που άκουσα ήταν ίσως εκτός θέματος. Μιλάμε, λοιπόν, για τη φαρμακευτική κάνναβη και μιλάμε για τελικά προϊόντα. Πριν ξεκινήσω, θα ήθελα να συγχαρώ τις γυναίκες και τους άντρες των επίγειων και των εναέριων δυνάμεων, που μάχονται σήμερα, για να μπορέσουν να κατασβήσουν τη μεγάλη φωτιά στην Κορινθία και στη δυτική Αττική. Ειλικρινά - δεν είναι ο κ. Μαμουλάκης στην Αίθουσα - νομίζω ότι η αναφορά στο Μάτι σήμερα ήταν τουλάχιστον ατυχής. Νομίζω ότι για να γίνουμε και πιο πειστικοί στην κοινωνία, θα ήταν πολύ χρήσιμο να κάνουμε την αυτοκριτική μας. Μιλάμε λοιπόν, για ένα σχέδιο νόμου, το οποίο μετά από συνολικά τέσσερις συνεδριάσεις της Διαρκούς Επιτροπής Παραγωγής και Εμπορίου φάνηκε - και από την ακρόαση των φορέων - ότι κινούμαστε προς την ίδια κατεύθυνση. Εδώ θα πρέπει να πούμε ότι όλες οι μεταρρυθμιστικές κινήσεις της Κυβέρνησης έχουν σαφώς ένα μακροπρόθεσμο ορίζοντα, που έχει καθαρά αναπτυξιακό χαρακτήρα. Ο στόχος, αυτό δηλαδή που παλεύουμε από την πρώτη στιγμή που ανέλαβε η Κυβέρνηση του Κυριάκου Μητσοτάκη τη διακυβέρνηση της χώρας, είναι να δημιουργήσει ένα φιλικό επενδυτικό περιβάλλον και νομίζω ότι αυτό γίνεται με τον καλύτερο τρόπο κι αυτό εκφράζεται από την εμπιστοσύνη των διεθνών οίκων κι αυτό εκφράζεται από τις συνεχείς αναβαθμίσεις εν μέσω μιας μεγάλης πανδημίας. Επειδή η κοινωνία τρέχει, οι τεχνολογικές εξελίξεις τρέχουν και είμαστε ακόμη μέσα σε μία πανδημία, πηγαίνοντας βεβαίως προς το τέλος, αλλά και μέσα σε αυτήν την πανδημία η παγκόσμια έρευνα, η τεχνολογία ανέπτυξε και νέα εργαλεία, θα πρέπει να πούμε ποια είναι τα σοβαρά οφέλη, που προέκυψαν και προκύπτουν καθημερινά, καθότι αναπτύσσεται μία ισχυρή ερευνητική προσπάθεια σε όλο το παγκόσμιο γίγνεσθαι σχετικά με τα οφέλη του συγκεκριμένου φυτού. Επαναλαμβάνω, μιλάμε για φαρμακευτικά προϊόντα, όπως αυτά που παίρνουμε στα φαρμακεία με δίγραμμες επιταγές. Τα σοβαρά οφέλη, λοιπόν, μπορούν να έχουν σχέση με τα συμπτώματα του στρες, δηλαδή άτομα τα οποία πάσχουν από αυτό το σύμπτωμα να μπορέσουν να τα βοηθήσουν, τη ναυτία, την επιληψία, την ηπατίτιδα C, τη νόσο Χάντινγκτον, λευχαιμία, αρθρίτιδα, ανορεξία, κατάθλιψη, ρύθμιση διαβήτη τύπου 1. Και εδώ ο κατάλογος δεν σταματά, είναι πολύ μεγάλος, ακριβώς γιατί η ερευνητική προσπάθεια σήμερα ξεκινά και θα πρέπει να πούμε ότι στην πατρίδα μας η ερευνητική προσπάθεια, η οποία θα δώσει τα προϊόντα τα φαρμακευτικά σίγουρα θα πάρει ένα ακόμη διάστημα. Γι' αυτό, λοιπόν, αλλάζουμε το πλαίσιο. Δημιουργούμε ένα πολύ νέο, επιθετικό, αν θέλετε, που στηρίζει την ανάπτυξη των προϊόντων αυτών, βεβαίως με ορίζοντα εξαγωγών, αλλά ταυτόχρονα με μία επιθυμία να κρατήσουμε - σε αυτό θα αναφερθώ λίγο αργότερα - αυτή τη μεγάλη δύναμη της μεταποίησης εντός της πατρίδας μας. Διότι αν δεν κρατήσουμε τη μεταποίηση των προϊόντων αυτών εντός της Ελλάδας, αυτό σημαίνει ότι απλά θα παράγουμε ανθό, τον οποίο θα τον εξάγουμε ως ένα προϊόν χονδρικής εξαγωγής, με αποτέλεσμα να μην δημιουργείται εδώ η προστιθέμενη αξία της παραγωγής του τελικού προϊόντος. Προς αυτή την κατεύθυνση, λοιπόν, κινείται το παρόν νομοσχέδιο, τροποποιεί το υφιστάμενο νομοθετικό πλαίσιο, ώστε να λυθούν οι ασάφειες, να απλοποιηθούν οι διαδικασίες και να διευκολυνθεί η εξαγωγή αυτών των προϊόντων. Αίρει κατ' ουσίαν τα γραφειοκρατικά εμπόδια που διαπιστώθηκαν με την εφαρμογή του προηγούμενου νόμου. Εδώ θα πρέπει να πούμε ότι με τον προηγούμενο νόμο κατ' ουσίαν δεν μπορούσε να λειτουργήσει αυτή η βιομηχανία. Γι' αυτό δεν είχαμε καθόλου δημιουργία ή κατασκευή παραγωγικών μονάδων. Παρ' ότι υπήρχε ένας μεγάλος αριθμός αδειών, στην ουσία είχαμε την έναρξη κατασκευής μόνο μίας και κάτι παραγωγικής μονάδας. Δεν είχαμε, λοιπόν, αυτή την κίνηση της επενδυτικής κοινότητας να έρθει και να κατασκευάσει τέτοιες μονάδες εδώ στην Ελλάδα. Να σημειώσουμε, επίσης, ότι υπήρξε μια ιδιαίτερη κινητικότητα έκδοσης αδειών έναν μήνα πριν από τις εκλογές του 2019 και αυτό δεν μπορώ να πω ότι είναι αναλογικά σωστό με την κίνηση που είχε πριν από τον έναν μήνα, αυτό των εκλογών. Θεωρώ ότι αυτή η κίνηση είχε σχέση με τη δημιουργία πιθανώς μιας δευτερογενούς αγοράς, αφού πίστευαν οι επενδυτές ότι από τη στιγμή που θα ερχόταν η Νέα Δημοκρατία θα καταργούσε αυτό τον νόμο και στην ουσία υπήρξε μία σημαντική επίσπευση της έκδοσης των αδειών, ακριβώς έναν μήνα πριν από τον νόμο. Όμως, σήμερα με τον νόμο αυτό βελτιώνουμε όλη τη λειτουργία του συγκεκριμένου προϊόντος. Σαφώς, εκείνο το οποίο προβλέπουμε είναι ότι οποιαδήποτε εξαγωγική δραστηριότητα παραμένει σε τελικά προϊόντα φαρμακευτικής κάνναβης που μπορούν να εξαχθούν σε χώρες που έχουν τις συγκεκριμένες πιστοποιήσεις. Δηλαδή δεν εξάγεται ένα προϊόν, αν αυτό το προϊόν δεν είναι εγκεκριμένο σε συγκεκριμένη χώρα, μέσα πάντα από μία ειδική έγκριση κυκλοφορίας από τον ΕΟΦ. Απελευθερώνονται, λοιπόν, έτσι οι εξαγωγές και βεβαίως, προβλέπονται για τα τελικά προϊόντα που εγκρίνονται για κυκλοφορία εντός του ελλαδικού χώρου. Εδώ θα πρέπει να πούμε ότι η επιθυμία μας είναι, πολύ σύντομα να υπάρξουν όλο και περισσότερα προϊόντα, τα οποία μπορεί να διατίθενται στα φαρμακεία και στις φαρμακαποθήκες, πάντοτε υπό τον έλεγχο του ΕΟΦ. Εξασφαλίζεται με τον τρόπο αυτό η ασφαλής και απρόσκοπτη χρήση των προϊόντων σε ασθενείς που πάσχουν από τις παθήσεις, μερικές από τις οποίες ανέφερα νωρίτερα. Εντός, λοιπόν, της μονάδος και επειδή ακούστηκαν πολλά σχετικά με τις ενεργειακές ανάγκες - σωστό είναι αυτό, υπάρχουν ενεργειακές ανάγκες, καθ' ότι η συγκεκριμένη παραγωγή είναι παραγωγή υδροπονική και αεροπονική και γι' αυτό τον λόγο πιο κάτω θα πούμε για το θέμα της γης υψηλής παραγωγικότητας - δίνουμε τη δυνατότητα να συλλειτουργούν εντός ή να παράγουν, αν θέλετε, δραστηριότητες, οι οποίες δεν επιβαρύνουν την κυκλοφορία εντός του συγκεκριμένου χώρου, όπως είναι η παραγωγή ενέργειας με φωτοβολταϊκά, με αιολική ενέργεια, αλλά - προσθέσαμε - με τη συμπαραγωγή ηλεκτρισμού και θερμότητας υψηλής απόδοσης, ΣΗΘΥΑ, δηλαδή με τη χρήση αερίου. Στη συνέχεια, προβλέπεται το απαραίτητο για το μέλλον των παιδιών μας θέμα, που είναι η ύπαρξη γης υψηλής παραγωγικότητας. Λέμε ότι δεν μπορεί η συγκεκριμένη αυτή παραγωγή να πάει σε γη υψηλής παραγωγικότητας. Δεν χρειάζεται να πάει σε γη υψηλής παραγωγικότητας, ακριβώς διότι δεν χρησιμοποιεί το έδαφος. Είναι μία κλειστή παραγωγή, χρησιμοποιούνται είτε προϊόντα τα οποία είναι συγκεκριμένα που δεν έχουν σχέση με έδαφος στο κομμάτι της υδροπονικής είτε στην αεροπονική τίποτε. Οι ρίζες κατ' ουσίαν, μεγαλώνουν μέσα σε ένα συγκεκριμένο περιβάλλον, το οποίο υγραίνεται και το οποίο έχει συγκεκριμένα συστατικά. Επομένως, καμία επαφή με το έδαφος, είναι ένα κλειστό κύκλωμα. Εδώ θα πρέπει να πούμε - επειδή αναφερθήκατε πολλοί και στο θέμα της λειτουργίας της χρήσης του νερού - ότι γίνεται και μεγάλη ανακύκλωση του νερού, που χρησιμοποιείται και στην υδροπονική και στην αεροπονική παραγωγή. Δώσαμε, λοιπόν, ένα περιθώριο έξι μηνών, έτσι ώστε να μην είναι καταχρηστική η εφαρμογή του νόμου επάνω σε άτομα τα οποία έχουν ήδη κλείσει συμφωνίες ή έχουν καταθέσει τις αιτήσεις τους, να μπορούν να συνεχίσουν να κατατίθενται αιτήσεις έως έξι μήνες μετά την εφαρμογή του νόμου. Όμως, εδώ θα πρέπει, κυρίες και κύριοι, να γίνει κάποια συζήτηση σχετικά με τον αποκλεισμό της γης υψηλής παραγωγικότητας από οποιεσδήποτε άλλες εφαρμογές ή λειτουργίες, παρά μόνο για την καλλιέργεια προϊόντων γης. Είναι μια συζήτηση η οποία θα πρέπει να ανοίξει, έτσι ώστε να διασφαλίσουμε ότι η γη υψηλής παραγωγικότητας θα μείνει για τα παιδιά των παιδιών μας, για τις επόμενες γενιές. Σε ορισμένες περιπτώσεις δίνουμε τη δυνατότητα επέκτασης, έτσι ώστε μία μονάδα που έχει εγκατασταθεί να μπορεί να επεκταθεί. Σε περίπτωση που χρειάζεται να επεκταθεί, θα ήταν πολύ περιοριστικό και καταχρηστικό να μην δίνουμε τη δυνατότητα σε μια μονάδα που δύναται να αυξηθεί να μπορεί να αυξηθεί. Ταυτόχρονα, το πιο σημαντικό από όλα και επειδή ακούστηκε πολλές φορές στην Αίθουσα από την Αντιπολίτευση το γιατί έχουμε επιτρέψει τριάντα γραμμάρια, είναι διότι όλα τα τελικά προϊόντα, αυτά τα τελικά προϊόντα τα οποία καταναλώνονται από την αγορά, είναι συνήθως σε συσκευασίες των πέντε γραμμαρίων, των δέκα γραμμαρίων, δεκαπέντε γραμμαρίων έως τριάντα γραμμάρια. Τι σημαίνει αυτό; Σημαίνει ότι πραγματικά, κρατάμε μια παραγωγική διαδικασία τυποποίησης εντός της χώρας. Να σας θυμίσω ότι υπάρχουν φορολογικά καθεστώτα σε άλλα κράτη - μέλη της Ευρώπης, όπου έχουν δημιουργηθεί αυτή τη στιγμή πολλές μονάδες, όχι καλλιέργεια αλλά μεταποίηση, διότι εκεί τα φορολογικά αυτά καθεστώτα δίνουν τη δυνατότητα να υπάρχει φόρος στις εταιρείες 5%. Επομένως, τι θέλουμε να κάνουμε; Δεν θέλουμε εδώ να κρατήσουμε μόνο την υπεραξία της παραγωγής ανά γραμμάριο - όπου είναι μικρό το κέρδος - θέλουμε να κρατήσουμε την παραγωγή κατ' ουσίαν της μεταποίησης του τελικού προϊόντος, έτσι ώστε αυτό το τελικό προϊόν, όπως είναι νομοθετημένο και εγκεκριμένο, να μπορεί να φύγει και να πάει για κατανάλωση στην άλλη χώρα, όπου θα υπάρχει αυτή η αδειοδότηση. Σαφώς, το θέμα του οργανισμού δεν μπορούσε να έρθει εδώ. Θα πρέπει να είναι αντικείμενο, όπως είναι όλοι οι οργανισμοί. Αναφέρθηκε - νομίζω - σας το έχουμε πει και στις επιτροπές ότι θα έρθει ο οργανισμός. Θα πρέπει να είναι ένα ξεχωριστό σχέδιο νόμου, όπως συνήθως γίνεται με τους οργανισμούς, γιατί έχει όλα αυτά τα διαδικαστικά. Στέκομαι λίγο και πολύ γρήγορα στην τροπολογία και στις διατάξεις. Εδώ προσπαθούμε να δώσουμε τη δυνατότητα στις εταιρείες, που έχουν ήδη ξεκινήσει και έχουν υπαγωγές στον αναπτυξιακό νόμο να μπορεί να επεκταθεί, να δοθεί παράταση ολοκλήρωσης των επενδύσεών τους κατά δύο χρόνια. Ταυτόχρονα, για όσες έχουν ολοκληρώσει την επένδυση και πάνε να ξεκινήσουν εντός του 2020 ή του 2021 αφαιρούμε αυτά τα δύο έτη από τη Συνθήκη των ΕΜΕ. Μετά, όμως, στις μακροχρόνιες υποχρεώσεις ισχύουν όλες οι υποχρεώσεις που προκύπτουν από τον νόμο. Ταυτόχρονα, στις υπαγωγές θα πρέπει όσοι έχουν κάνει αίτηση να μην απαιτηθεί να χρησιμοποιήσουν στοιχεία του 2020, διότι γνωρίζουμε ότι ήμασταν σε μία πανδημία και να μπορέσουν να χρησιμοποιήσουν στοιχεία του 2019 δυνητικά, έτσι ώστε να μην έχουν πρόβλημα κατά την αίτησή τους. Στο τέλος, πέραν της αδειοδότησης εισόδου - εξόδου, όπως αδειοδοτούμε τις στρατηγικές επενδύσεις, να μπορεί να αδειοδοτηθεί και η είσοδος - έξοδος των οχημάτων. Είναι μια ταλαιπωρία που πολλοί στρατηγικοί επενδυτές έπρεπε να υποστούν. Το απλοποιούμε και αυτό. Τέλος, δίνουμε τη δυνατότητα σε μισθώσεις - επαναλαμβάνω, μισθώσεις - και εδώ θα πρέπει να δείτε ότι το άρθρο δεν αλλάζει, τροποποιείται μόνο μία σειρά στην πρώτη παράγραφο που αναφέρει «στις υφιστάμενες και όσες συναφθούν με την έναρξη ισχύος του παρόντος». Αυτό αλλάζει στο πρώτο άρθρο στην πρώτη παράγραφο. Στη δεύτερη παράγραφο, απλά δίνουμε τη δυνατότητα να έχει το ευεργέτημα ο μισθωτής, σε περίπτωση που γίνει ένας διαγωνισμός για ένα ακίνητο, το οποίο μισθώνει και στο οποίο είχε επενδύσει χρήματα, να πάει και να δώσει την υψηλότερη προσφορά που έχει δοθεί, σε περίπτωση εκποίησης αυτού του ακινήτου. Νομίζω ότι είναι προς τη σωστή κατεύθυνση. Σας καλώ, λοιπόν, να υπερψηφίσετε τον νόμο. Με τον νόμο αυτό δίνουμε ακόμη ένα βήμα στην επιχειρηματικότητα, δίνουμε ένα βήμα στο να δημιουργούνται νέες και καλύτερα αμειβόμενες θέσεις εργασίας, ακριβώς όπως το είχαμε υποσχεθεί. Ευχαριστώ πολύ.
Κι εγώ ευχαριστώ, κύριε Υπουργέ. Τον λόγο τώρα έχει ο κ. Αθανάσιος Λιούπης από τη Νέα Δημοκρατία και να ετοιμάζεται ο κ. Βασίλης Κόκκαλης από τον ΣΥΡΙΖΑ. Ορίστε, κύριε Λιούπη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η σημερινή νομοθετική πρωτοβουλία του Υπουργείου Ανάπτυξης ανοίγει νέες δυνατότητες στις ελληνικές εξαγωγές φαρμακευτικής κάνναβης. Εισάγεται μία νέα, ταχύτερη, αλλά και απολύτως ασφαλής διαδικασία παραγωγής, απαλλαγμένης από καθυστερήσεις που δίνει νέα ώθηση στη βιομηχανία φαρμακευτικής κάνναβης, προσελκύοντας επενδύσεις, αυξάνοντας θέσεις εργασίας και δίνοντας μία αναπτυξιακή προοπτική. Η φαρμακευτική κάνναβη έχει αρχίσει να κερδίζει έδαφος διεθνώς. Η θεραπευτική αξία της έχει αναγνωριστεί από τον ΟΗΕ και από τον Παγκόσμιο Οργανισμό Υγείας, ενώ πολλές ευρωπαϊκές χώρες έχουν προχωρήσει σε θέσπιση πλαισίου, όπως είναι η Δανία, η Πορτογαλία, η Ιταλία και η Ολλανδία. Πρόκειται για φαρμακευτική ουσία που έχει σημαντική θεραπευτική και ανακουφιστική δράση σε ασθενείς με έντονους ή χρόνιους πόνους, ενώ έχει πολύ θετικά αποτελέσματα στα συμπτώματα της ναυτίας, που είναι αποτέλεσμα χημειοθεραπείας, στους ασθενείς με πάρκινσον, ακόμα και τους μυικούς σπασμούς, που παρουσιάζουν ασθενείς με σκλήρυνση κατά πλάκας, στην επιληψία, στον καρκίνο τελικού σταδίου, ενώ οι ενδείξεις συνεχώς διευρύνονται. Ως ουσία, είναι περισσότερο ασφαλής από τα οπιούχα σκευάσματα, ενώ στις ΗΠΑ χρησιμοποιείται εδώ και χρόνια για τους χρόνιους πόνους. Με το σημερινό νομικό πλαίσιο έχουν λάβει έγκριση εγκατάστασης εκατόν δέκα επενδυτικά σχέδια και υπάρχουν πενήντα επιπλέον αιτήσεις που αναμένουν στο στάδιο εξέτασης και αξιολόγησης. Εξ αυτών, δεκαεπτά άδειες έχουν εγκριθεί στην Περιφέρεια Θεσσαλίας, περισσότερες από τρεις στη Μαγνησία, ενώ ενδεικτικά αναφέρω, μία επένδυση 10 εκατομμυρίων ευρώ που μπορεί να απασχολεί πενήντα έναν εργαζομένους. Ωστόσο, μέχρι σήμερα, μόνο μία επένδυση έχει φτάσει στο σημείο της υλοποίησης, γεγονός που αποδεικνύει ότι το μέχρι σήμερα σύστημα είναι δυσκίνητο. Με τις σημερινές ρυθμίσεις γίνονται σε πρώτο επίπεδο καίριες παρεμβάσεις στη διαδικασία παραγωγής τελικών προϊόντων, ενώ επιτρέπεται η παραγωγή και η διάθεση προϊόντων κάνναβης περιεκτικότητας σε τετραϋδροκανναβινόλη άνω του 0,2%. Η έγκριση των μονάδων παραγωγής και προμήθειας του πολλαπλασιαστικού υλικού και των πρώτων υλών, όπως και η λειτουργία μονάδας παραγωγής των τελικών προϊόντων φαρμακευτικής κάνναβης, γίνονται σε δύο στάδια, σε αυτό της εγκατάστασης και σε αυτό της λειτουργίας. Η έγκριση, σε καμμία περίπτωση, δεν μεταβιβάζεται ούτε παραχωρείται. Κάθε επιχειρηματίας θα πρέπει να διαθέτει αποδεδειγμένα ενιαία έκταση τουλάχιστον τεσσάρων στρεμμάτων, η οποία θα πρέπει να είναι περίκλειστη και η καλλιέργεια να πραγματοποιείται αποκλειστικά εντός ειδικού θερμοκηπίου. Μάλιστα, εξαιτίας της υποχρεωτικής χρήσης θερμοκηπίων, δεν κρίθηκε σκόπιμη η αξιοποίηση της γης υψηλής παραγωγικότητας για την παραγωγή φαρμακευτικής κάνναβης. Η μοναδική παράλληλη χρήση, που επιτρέπεται στη συγκεκριμένη έκταση είναι η παραγωγή ηλεκτρικής ενέργειας από ανανεώσιμες πηγές ενέργειας. Πολύ σημαντική είναι η ταχύτατη έκδοση άδειας εγκατάστασης για όσους διαθέτουν όλα τα απαραίτητα δικαιολογητικά, αφού εντός μόλις ενός μηνός θα χορηγείται η έγκριση, ενώ στη συνέχεια, εντός δεκαπέντε ημερών θα διενεργείται αυτοψία, για να επιβεβαιωθεί ότι τηρούνται όλοι οι κανόνες. Η διάρκεια της έγκρισης είναι για πέντε έτη, με δυνατότητα να παραταθεί για άλλα πέντε. Αντίστοιχα και η έγκριση λειτουργίας εκδίδεται άμεσα εντός τριάντα ημερών και έχει διάρκεια δέκα ετών. Επιπλέον, κάθε χρονιά αποστέλλονται και πάλι από τον επιχειρηματία επικαιροποιημένα όλα τα απαραίτητα δικαιολογητικά προς έλεγχο από τις αρμόδιες υπηρεσίες. Για την έκδοση των εγκρίσεων απαιτείται η καταβολή υψηλού παραβόλου, το οποίο συνιστά έσοδο για τον κρατικό προϋπολογισμό. Η δεύτερη μεγάλη ενότητα του νομοσχεδίου αφορά στην εξαγωγή προϊόντων φαρμακευτικής κάνναβης. Η εξαγωγή γίνεται υπό την προϋπόθεση ότι αποδεικνύεται εξ εγγράφων η νομιμότητα των προϊόντων αυτών στη χώρα προορισμού τους και ότι θα χρησιμοποιηθούν για ιατρικούς σκοπούς. Η συμβολή του νομοσχεδίου στην προώθηση εξαγωγών έγκειται κυρίως στο ότι τα προϊόντα αυτά δεν απαιτείται να έχουν λάβει άδεια από τον ΕΟΦ, την ειδική έγκριση δηλαδή κυκλοφορίας για την ελληνική αγορά. Επιτρέπεται και η παραγωγή και εξαγωγή ξηρού ανθού σε συσκευασίες έως 30 γραμμάρια. Εξήγησε προηγουμένως ο Υπουργός γιατί έως 30 γραμμάρια. Προκειμένου να χρησιμοποιηθούν και πάλι για ιατρικούς και φαρμακευτικούς σκοπούς. Ταυτόχρονα, ορίζεται η διαδικασία και οι προϋποθέσεις τόσο για την εισαγωγή, όσο και για την εξαγωγή του πολλαπλασιαστικό υλικού της συγκεκριμένης ποικιλίας κάνναβης. Περιγράφεται ένα αυστηρό πλαίσιο καλλιέργειας για τον ξηρό ανθό και περιλαμβάνει περίκλειστη ζώνη ελέγχου όλων των εισερχομένων και εξερχόμενων οχημάτων, ενισχυμένη τοιχοποιία και πόρτες ασφαλείας στον χώρο αποθήκευσης. Τέλος, ρυθμίζεται η διαδικασία διάθεσης των τελικών προϊόντων φαρμακευτικής κάνναβης στην εγχώρια αγορά. Φυσικά, απαιτείται έγκριση από τον ΕΟΦ, ενώ το Υπουργείο Ανάπτυξης ορθά επέλεξε να κατατάξει τα προϊόντα αυτά στον κατάλογο Δ των ναρκωτικών ουσιών, ώστε να δώσει τη δυνατότητα να αναπτυχθεί και να εξελιχθεί αυτή η κατηγορία προϊόντων. Τα συγκεκριμένα σκευάσματα φαρμακευτικής κάνναβης θα διατίθενται πλέον από τα ιδιωτικά φαρμακεία, όπως όλα τα υπόλοιπα ναρκωτικά φάρμακα, που συνταγογραφούνται σε δίγραμμη συνταγή. Συνολικά, το νομοσχέδιο έχει έναν σαφή προσανατολισμό στο να δοθεί άμεσα ώθηση σε αυτή τη νέα παραγωγική δραστηριότητα. Σταματάει να συνιστά κρατικό μονοπώλιο η διάθεση των προϊόντων φαρμακευτικής κάνναβης και ανοίγει ένα νέο κεφάλαιο για την ελληνική παραγωγή και τη φαρμακευτική βιομηχανία. Η αρχή έγινε με νομοθετική πρωτοβουλία της προηγούμενης κυβέρνησης, την οποία τροποποιούμε σήμερα. Οι διατάξεις που ψηφίστηκαν επί κυβέρνησης ΣΥΡΙΖΑ δεν καταργούνται, αλλά βελτιώνονται για να γίνουν περισσότερο αποδοτικές. Πρόκειται για το βέλτιστο παράδειγμα του πώς πρέπει να λειτουργεί η νομοθετική εξουσία, αναγνωρίζοντας τις ορθές επιλογές των προηγούμενων κυβερνώντων και λαμβάνοντας επιπλέον πρωτοβουλίες για να γίνουν τα επόμενα απαραίτητα βήματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η συναίνεση μεγάλου μέρους των πολιτικών κομμάτων, που συγκέντρωσε το σημερινό υπό ψήφιση νομοσχέδιο, αναδεικνύει την ορθή κατεύθυνση των διατάξεων. Πρόκειται για ένα πλέγμα ρυθμίσεων, που θα αποδώσει άμεσα αποτελέσματα στην καλλιέργεια φαρμακευτικής κάνναβης αυξάνοντας σημαντικά τις ελληνικές εξαγωγές και προσελκύοντας μακροπρόθεσμες επενδυτικές προτάσεις. Προβλέπεται ότι η συγκεκριμένη δραστηριότητα θα αποφέρει στην Ελλάδα πάνω από 1 δισεκατομμύριο ευρώ την επόμενη δεκαετία και πολλές νέες θέσεις εργασίας. Για άλλη μια φορά η Κυβέρνηση νομοθετεί για να δώσει στην ελληνική οικονομία, αυτό ακριβώς που χρειάζεται στην παρούσα χρονική συγκυρία, τη δυνατότητα να επεκταθεί σε νέες μορφές δραστηριότητας, με βάση τις τρέχουσες εξελίξεις και τάσεις διεθνώς. Σας ευχαριστώ πολύ.
Κι εγώ ευχαριστώ, κύριε Λιούπη. Τον λόγο έχει τώρα ο κ. Βασίλειος Κόκκαλης από τον ΣΥΡΙΖΑ και να ετοιμάζονται ο κ. Μαντάς από τη Νέα Δημοκρατία και ο κ. Φάμελλος από τον ΣΥΡΙΖΑ. Ορίστε, κύριε Κόκκαλη, έχετε τον λόγο.
Κύριε Υπουργέ, κυρίες και κύριοι συνάδελφοι, στην επτάλεπτη ομιλία μου δεν θα αναφερθώ στο τι λέγατε και τι κάνετε. Θα αναφερθώ μόνο στο τι κάνετε και πώς το κάνετε. Φαρμακευτική κάναβη. Κυρίες και κύριοι συνάδελφοι, μέχρι τις αρχές του εικοστού αιώνα η χρήση της κάνναβης ήταν ανεμπόδιστη σε όλον τον κόσμο. Στη δεκαετία του 1930, στις Ηνωμένες Πολιτείες της Αμερικής επεβλήθη η απαγόρευση της κάνναβης. Οι ένθερμοι υποστηρικτές απέδωσαν αυτή την απαγόρευση σε δύο λόγους: Πρώτον, στην άρση της ποτοαπαγόρευσης και δεύτερον, στην κυκλοφορία για πρώτη φορά των χημικών φαρμακευτικών προϊόντων. Η χώρα μας απαγόρευσε την κάνναβη το 1936. Πέρασαν πολλά χρόνια, με αποτέλεσμα αυτή η καλλιέργεια, αυτό το φυτό να έχει ενοχοποιηθεί πολύ στο μυαλό των ανθρώπων, ώσπου εδώ και αρκετά χρόνια σημαντικές έρευνες από ιατρικά πανεπιστήμια, από νοσοκομεία, από καθηγητές πανεπιστημίου έκαναν και κάνουν λόγο για τη θεραπευτική χρήση της κάνναβης. Η χώρα μας το 2018- επειδή επιτρέψτε μου να πω ότι έχουμε ακούσει τα πάντα εδώ μέσα, όπως είπε και ένας συνάδελφος, ακόμη και αερολογίες - για πρώτη φορά έκανε αυτή την τολμηρή κίνηση και ψήφισε τον νόμο για τη φαρμακευτική κάνναβη. Η απαίτηση αυτός ο νόμος να λύσει όλα τα προβλήματα νομίζω ότι είναι υπερβολική. Τρία χρόνια δεν είχε γίνει τίποτα. Μάλλον, πριν φτάσω στη λήξη της τριετίας, να πω ότι η προηγούμενη κυβέρνηση το ξεκίνησε με ένα σχέδιο συγκεκριμένο, κάτι το οποίο δεν έχετε εσείς σήμερα. Ποιο είναι το σχέδιο; Η ωφέλεια της πλειοψηφίας από την κάνναβη. Τι εννοούμε; Η φαρμακευτική κάνναβη αφορά μεγάλες επενδύσεις και η ωφέλεια έχει να κάνει με θέσεις εργασίας. Η βιομηχανική κάνναβη αφορά αγρότες, αφορά μικρούς επιχειρηματίες. Έτσι, λοιπόν, η προηγούμενη κυβέρνηση, με συγκεκριμένο σχέδιο και βήματα, προχώρησε στην αξιοποίηση και της βιομηχανικής και της φαρμακευτικής κάνναβης. Θα έρθω και στη χρήση, γιατί εδώ ακούω για χρήση. Πουθενά δεν λέει το νομοσχέδιο κάτι για χρήση. Τρία χρόνια μετά δεν προχώρησε τίποτα στη φαρμακευτική. Για ποιον λόγο; Θέλω να είμαι ξεκάθαρος, κύριε Υπουργέ. Είπατε πριν κάτι για τη μεταποίηση. Υπήρχε μια διχογνωμία για το τελικό φαρμακευτικό προϊόν, ποιο πρέπει να θεωρείται. Οι περισσότεροι επενδυτές ήθελαν να θεωρείται ο αποξηραμένος ανθός και δικαιολογημένα έρχεστε σήμερα με αυτό το νομοσχέδιο - ο σκοπός του είναι θετικός - και τι λέτε στο άρθρο 1; Ότι σκοπός του παρόντος είναι η απλοποίηση της διαδικασίας εξαγωγής προϊόντων φαρμακευτικής κάνναβης. Σωστά μέχρι εδώ. Ο αποξηραμένος ανθός είναι τελικό προϊόν. Όχι, δεν είναι, γιατί; Διότι στο άρθρο 14 παράγραφος 2 αναφέρεται ότι η άδεια παραγωγής τελικών προϊόντων φαρμακευτικής κάνναβης με τη μορφή του ξηρού ανθού αποκλειστικά για εξαγωγή χορηγείται, εφόσον η μονάδα έχει υποβάλει συγχρόνως αίτηση για ειδική έγκριση κυκλοφορίας τελικού προϊόντος στην Ελλάδα σε μορφή διαφορετική αυτής του αποξηραμένου ανθού. Να το πω πιο απλά: Έχετε, κύριε Υπουργέ, ένα εργοστάσιο με αυτοκίνητα και έρχομαι εγώ στην πολιτεία και σας λέω ότι, για να παράγεις αυτοκίνητα, πρέπει να κάνεις αίτηση ότι παράγεις και τρακτέρ. Ακούστε την ανασφάλεια, που θα δημιουργήσει στους επενδυτές. Ο νόμος αυτός θα δημιουργήσει ανασφάλεια. Να σας πω γιατί και θα πω και τον δικό σας αντίλογο, γιατί τον άκουσα πριν, για τη μεταποίηση. Λέτε «η αίτηση». Αν αυτή η αίτηση απορριφθεί; Ξέρετε πόσα σκευάσματα έχουν πάρει την πιστοποίηση τελικού προϊόντος, κύριε Υπουργέ; Το ξέρετε; Ειλικρινά, εάν το ξέρετε, θα σας παραδεχτώ. Μόνο τέσσερα στην Ευρώπη. Η διαδικασία είναι πολύ περίπλοκη. Επιγραμματικά, σας αναφέρω τι λέει η απόφαση του 2018 γι' αυτή την πιστοποίηση άλλου προϊόντος. Εκτός από τις μελέτες, πρέπει να αποδειχθεί και παραγωγική διαδικασία και έρχεται ο κ. Παπαθανάσης τώρα και λέει «όχι, εγώ θέλω και τη μεταποίηση εδώ». Να είναι εδώ η μεταποίηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυο λεπτά, κύριε Πρόεδρε. Τότε, γιατί λέτε ότι τελικό προϊόν είναι ο αποξηραμένος άνθος; Ποιος επενδυτής σήμερα - σας πληροφορώ ότι ο Σύνδεσμος Επιχειρήσεων Φαρμακευτικής Κάνναβης δεν είναι σύμφωνος με αυτό - διαβάζοντας αυτή την παράγραφο, θα πει ότι η μορφή ξηρού ανθού επιτρέπεται, εφόσον πρέπει να υποβάλω αίτηση για ειδική έκδοση κυκλοφορίας τελικού προϊόντος στην Ελλάδα; Πρώτον, μεγαλύτερο κόστος. Δεύτερον, η λογική τι λέει; Εφόσον πάρεις βεβαίωση, βρε άνθρωπε! Οι αποδείξεις, στο κάτω - κάτω! Εφόσον υποβάλεις αίτηση; Ποιος θα εγγυηθεί στον επενδυτή ότι αυτή η αίτηση θα ευδοκιμήσει; Για να δούμε - μακάρι να πέφτω έξω! - πόσες επιχειρήσεις θα κάνουν χρήση αυτού του νόμου. Θα δυσκολευτούν, κύριε Υπουργέ. Ήταν προτιμότερο να πείτε ότι δεν θεωρούμε τον αποξηραμένο ανθό τελικό φαρμακευτικό προϊόν, ξεκάθαρα. Βιομηχανική κάνναβη: Διαχωρισμός CBD με THC. Η κανναβιδιόλη δεν έχει ψυχοτρόπο ουσία. Ακούω να λέτε για χρήσεις. Πού βλέπετε ότι αυτό το νομοσχέδιο κάνει λόγο για χρήση; Κύριε Υπουργέ, πρέπει να μην παίζουμε κρυφτούλι πλέον με την κάνναβη. Σε όλα τα προϊόντα που κυκλοφορούν έξω και στο ίντερνετ, όπου ανθεί το παραεμπόριο, δεν υπάρχει θεσμικό πλαίσιο. Το γνωρίζετε; Τα προϊόντα αυτά, το ψωμί με κάνναβη πρέπει να θεωρείται τρόφιμο, ναι ή όχι; Το τυρί με κάνναβη, το τσάι με κάνναβη, το απλό CBD να κυκλοφορεί; Θα είναι καλλυντικό, ναι ή όχι; Αυτή είναι η σωστή αξιοποίηση της βιομηχανικής κάνναβης, χώρια που θα δώσει και στους αγρότες μας μια εναλλακτική οικολογική καλλιέργεια. Θα είναι η δυνατότητα μιας εναλλακτικής οικολογικής καλλιέργειας. Κύριε Υπουργέ, νομίζω ότι αποδεικνύεται ότι είναι υποκριτικό, πιεστήκατε από κάποιους επενδυτές, γιατί οι άνθρωποι ήρθαν να επενδύσουν και έπρεπε να φέρετε έναν νόμο. Δεν τον πιστεύετε, όμως. Δεν πιστεύετε στην αξία και της φαρμακευτικής και της βιομηχανικές κάνναβης και σίγουρα πρέπει να ανοίξει και η κουβέντα για τη νομιμοποίηση της χρήσης από ενηλίκους.
Ολοκληρώστε, κύριε συνάδελφε.
Να μην παίζουμε πλέον κρυφτούλι. Σκοπίμως δεν χρησιμοποίησα τη λέξη «αποποινικοποίηση», γιατί όσοι το λένε δεν γνωρίζουν. Ο εξαρτημένος αθωώνεται στο δικαστήριο, ο μη εξαρτημένος τιμωρείται, αλλά δεν καταδικάζεται για τρία γραμμάρια κάνναβης. Άρα, η σωστή του όρου έννοια είναι η «νομιμοποίηση στους ενηλίκους υπό όρους». Κάποια στιγμή πρέπει να ανοίξει αυτή η κουβέντα, αλλά μιλάμε για την αξιοποίηση της κάνναβης η οποία δεν περιέχει την ψυχοτρόπο ουσία. Όλα αυτά, όμως, πρέπει να τα γνωρίζετε και να επιδιώκετε πραγματικά κάτι, το οποίο ναι μεν κάνετε σήμερα, από την κυβίστηση και ένα δειλό βήμα, αλλά δεν το κάνετε με σχέδιο ολοκληρωμένο και συγκροτημένο. Ευχαριστώ.
Κι εγώ ευχαριστώ. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Ειλικρινά, με μπερδέψατε, κύριε Κόκκαλη. Εγώ άκουσα τη θέση του κόμματός σας, η οποία είναι τελείως διαφορετική απ' αυτά που είπατε. Δεν συνεννοείστε; Μπερδέψατε ότι εδώ το συγκεκριμένο σχέδιο νόμου, που καλείσθε να ψηφίσετε σήμερα - εκτός αν δεν το έχετε καταλάβει - μιλά συγκεκριμένα για εξαγωγή αποξηραμένου ανθού. Αυτός είναι ένας από τους βασικούς πυλώνες του συγκεκριμένου σχεδίου νόμου. Εδώ μέσα μιλάμε για τη φαρμακευτική κάνναβη, την κάνναβη «Sativa - L» με περιεκτικότητα τετραϋδροκανναβινόλη άνω του 0,2%. Εδώ δεν μιλάμε για τα προϊόντα που κυκλοφορούν στην αγορά, τα οποία δεν είναι φαρμακευτικά προϊόντα. Μπερδέψατε τα μεν με τα δε. Μπερδέψατε το θέμα της μεταποίησης, με τον αποξηραμένο ανθό. Μα, όλη η ουσία αυτού του νομοσχεδίου που ψηφίζει το κόμμα σας είναι η δυνατότητα εξαγωγής αποξηραμένου ανθού! Επειδή αναφερθήκατε σχετικά με το αν μπορεί να παραχθεί κάτι, για πείτε μου κάτι για να καταλάβω. Δεν θέλετε τη μεταποίηση και τις θέσεις εργασίας να μένουν στην Ελλάδα; Δεν το στηρίζετε αυτό; Τι θέλετε; Να γίνουμε παραγωγοί αποξηραμένου ανθού και μόνο και να μην έχουν τη δυνατότητα οι εταιρείες που κατασκευάζουν εδώ και παράγουν τη φαρμακευτική κάνναβη να έχουν μεταποιητική δραστηριότητα; Εξηγήστε μου τι θέλετε. Τι θέλετε να μας πείτε; Διότι απ' αυτά που μας είπατε φαίνεται πως λέτε ότι δεν χρειάζεται οι εταιρείες, οι οποίες λειτουργούν εδώ να έχουν και τη δυνατότητα να παράξουν άλλα προϊόντα, που κατ' ουσίαν εκεί είναι η μεταποιητική δύναμη. Επομένως, θα πρέπει να συνεννοηθείτε στον ΣΥΡΙΖΑ.
Ωραία. Προχωράμε.
Κύριε Πρόεδρε, θα ήθελα να κάνω μία διευκρίνιση.
Ορίστε, κύριε συνάδελφε, έχετε τον λόγο.
Κύριε Υπουργέ, να ξεκαθαρίσουμε κάποια πράγματα. Δεν χρειάζεται να κρατάμε και χαρτιά.
Δεν χρειάζεται να κάνετε ομιλία, μόνο μία διευκρίνιση.
Αναφορικά με το άρθρο 14, παράγραφος 2, και βέβαια θέλουμε τη μεταποίηση. Έτσι όπως το έχετε όμως, πρώτον δυσκολεύει τους ίδιους τους υποψηφίους μεταποιητές, κύριε Υπουργέ. Λέει ότι για να πάρεις άδεια εξαγωγής ανθού, πρέπει να κάνεις αίτηση για άλλο προϊόν. Εγώ ρωτώ το εξής: Αν αυτή η αίτηση απορριφθεί, ποιες είναι οι ασφαλιστικές δικλίδες; Δεύτερον - τελειώνω, κύριε Πρόεδρε, σε δέκα δευτερόλεπτα - δεν τα έχουμε μπερδέψει καθόλου, κύριε Υπουργέ. Απλά, είπα τη διαφορά της φαρμακευτικής με τη βιομηχανική κάνναβη - σιγουριά δεν είναι επί του παρόντος σ' αυτό το νομοσχέδιο - και την ανυπαρξία θεσμικού πλαισίου για τα προϊόντα που κυκλοφορούν και είναι και δική σας αρμοδιότητα. Γνωρίζουμε πολύ καλά τι λέμε, τι γράφουμε και τι διαβάζουμε. Ευχαριστώ.
Θα απαντήσει ο κύριος Υπουργός για ένα λεπτό και παρακαλώ να ολοκληρώσουμε, γιατί κάποιοι συνάδελφοί σας θα χάσουν και το αεροπλάνο. Ορίστε, κύριε Υπουργέ, έχετε τον λόγο για ένα λεπτό.
Όλη η ουσία είναι η δημιουργία μιας παραγωγικής μονάδας. Όλη η ουσία του να μπορεί να παράγει άλλα προϊόντα είναι ότι δεν θέλουμε εδώ να παράγεται μόνο αποξηραμένος άνθος, αλλά θέλουμε η βιομηχανία να μπει σε παραγωγή και άλλων προϊόντων. Με ποια έννοια αυτό; Δεν θέλουμε να υπάρχει μόνο ένα θερμοκήπιο, που απλά παράγεται αποξηραμένος άνθος και δεν υπάρχει δυνατότητα να μπει και ένα άλλο προϊόν. Γι' αυτό βάζουμε την απαίτηση να υπάρχει η αίτηση και για ένα ακόμα προϊόν, γιατί θέλουμε σε δύο, τρία, τέσσερα, πέντε χρόνια, πάνω από το 50% της παραγωγής του συγκεκριμένου προϊόντος να πηγαίνει σε εξειδικευμένα προϊόντα. Μα, όλη η αξία αυτού του εγχειρήματος είναι να δημιουργήσουμε μία ισχυρή βιομηχανία στην Ελλάδα. Πρέπει να γίνει ξεκάθαρο Αυτό είναι που θέλουμε σαν χώρα. Δεν θέλουμε απλά να παράγουμε αποξηραμένο ανθό. Θέλουμε να παράγουμε προϊόντα φαρμακευτικά, που θα μπορούν να διατίθενται στην αγορά. Σχετικά με το άλλο που είπατε - επειδή δεν απάντησα - μιλάμε για τελικό προϊόν. Το τελικό προϊόν, όταν γίνεται αίτηση στον ΕΟΦ, δεν γίνεται μόνο και μόνο, επειδή είναι αδειοδοτημένο εδώ. Δεν μπορεί να είναι αδειοδοτημένο. Θα πρέπει, λοιπόν, να ελεγχθεί ότι είναι αδειοδοτημένο σε μία άλλη χώρα. Γι' αυτό γίνεται η αίτηση στον ΕΟΦ.
Προχωράμε, λοιπόν, στον επόμενο ομιλητή που είναι ο κ. Περικλής Μαντάς από τη Νέα Δημοκρατία. Ορίστε, κύριε Μαντά, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το σημερινό νομοσχέδιο αποτελεί μια σημαντική εξέλιξη στον κλάδο της φαρμακευτικής κάνναβης στη χώρα μας. Λίγοι γνωρίζουν ότι πρόκειται για μια ανερχόμενη και δυναμική παγκόσμια αγορά, με πολύ σημαντικές εφαρμογές στην ανακούφιση και θεραπεία πολλών ασθενειών και συμπτωμάτων. Σύμφωνα δε με τις νεότερες εκτιμήσεις, η χρήση της φαρμακευτικής κάνναβης αναμένεται να υπερβεί τα 65 δισεκατομμύρια δολάρια σε παγκόσμιο επίπεδο τα επόμενα χρόνια, ενώ για τη χώρα μας είναι γεγονός ότι κάθε χρόνο όλο και περισσότερα επενδυτικά σχήματα θέλουν ή έχουν ήδη ξεκινήσει να ασχολούνται με τα προϊόντα της. Όμως και ο κόσμος, η ίδια η κοινωνία, σε όλο και μεγαλύτερο βαθμό εξοικειώνεται με τη φαρμακευτική κάνναβη και χρησιμοποιεί όλο και περισσότερα σκευάσματα, για να αντιμετωπίσει ασθένειες και να ανακουφίσει τον πόνο. Σε αυτές τις συνθήκες είναι ξεκάθαρο ότι μια Κυβέρνηση σαν τη δική μας, φιλική προς την επιχειρηματικότητα και τις επενδύσεις, που γνωρίζει να στέκεται στο πλευρό της ιδιωτικής οικονομίας και που πιστεύει στην αξιοποίηση κάθε ευκαιρίας και δυναμικής προς όφελος της κοινωνίας, δεν θα μπορούσε να σταθεί αδιάφορα απέναντι στις προοπτικές αυτού του πεδίου. Γι*α τον λόγο αυτό νομοθετούμε σήμερα με το βλέμμα μπροστά, βελτιώνοντας το νομοθετικό μας πλαίσιο. Θέτουμε τις προϋποθέσεις, για την ανάπτυξη μιας ισχυρής βιομηχανικής και εξαγωγικής βάσης στον χώρο της φαρμακευτικής κάνναβης. Με το σημερινό νομοσχέδιο εξασφαλίζουμε τον απρόσκοπτο εφοδιασμό της ελληνικής αγοράς με τελικά προϊόντα φαρμακευτικής κάνναβης. Κι αυτό το κάνουμε προς όφελος πρωτίστως όσων κάνουν χρήση αυτών των σκευασμάτων, πάντα υπό το καθεστώς των συνταγογραφημένων αναγκών. Όμως, φροντίζουμε ταυτόχρονα και για την ασφάλεια. Θέτουμε δικλείδες ασφαλείας και ορίζουμε συνθήκες ύψιστης προστασίας, κάνοντας χρήση του αδιάβλητου ελεγκτικού μηχανισμού του Ελληνικού Οργανισμού Φαρμάκων, με σκοπό ό,τι διακινείται να είναι ασφαλές, σίγουρο, αλλά πάνω απ' όλα θεραπευτικό. Με το σημερινό νομοσχέδιο ενισχύουμε όμως και τις εξαγωγές μας, γιατί ένα προϊόν φαρμακευτικής κάνναβης μπορεί να κυκλοφορήσει στη χώρα εισαγωγής του με βάση απόφαση της ξένης αρμόδιας αρχής, χωρίς να είναι απαραίτητη και η έγκριση κυκλοφορίας του στην Ελλάδα. Έτσι, επιτρέπεται η παραγωγή τελικών προϊόντων φαρμακευτικής κάνναβης με σκοπό αποκλειστικά την εξαγωγή τους. Αυτό γίνεται, ανεξάρτητα από το εάν στη χώρα εξαγωγής θα χρησιμοποιηθούν σε ενδιάμεσο ή τελικό στάδιο, ως τελικό προϊόν ή ως πρώτη ύλη. Βασική, όμως, προϋπόθεση σε κάθε περίπτωση είναι ο σκοπός να είναι ιατρικός και φαρμακευτικός. Το σημερινό νομοσχέδιο, λοιπόν, στηρίζει μία νέα, δυναμική και ανερχόμενη αγορά, έναν τομέα με σημαντικές προοπτικές και διαρκώς αυξανόμενο επενδυτικό ενδιαφέρον. Το νομοσχέδιο επιτρέπει στις εταιρείες του κλάδου να αναπτύξουν νέες και σημαντικές δράσεις, διευρύνοντας το πεδίο τους με τη διάθεση ξηρού ανθού ή έτοιμων φαρμακευτικών σκευασμάτων κάνναβης, τόσο στην Ελλάδα, όσο και σε χώρες του εξωτερικού. Κυρίες και κύριοι συνάδελφοι, κλείνοντας την ομιλία μου, θα ήθελα να σταθώ στο θέμα της ανακούφισης του ανθρώπινου πόνου, γιατί τελικά, ποτέ δεν πρέπει να ξεχνάμε ότι παντού και πάντα αυτό που μετρά είναι η βελτίωση της ανθρώπινης ζωής και όχι οι θεωρίες που ξεχνούν τον άνθρωπο στο όνομα μιας αντίληψης ή μιας ιδεολογίας. Η βελτίωση των συνθηκών διαβίωσης, η αύξηση της ανθρώπινης ευτυχίας και η μείωση του ανθρώπινου πόνου είναι τα σημεία που όλοι κρινόμαστε και που όλοι θα μετρηθούμε. Σε αυτήν την κατεύθυνση, η φαρμακευτική κάνναβη αποτελεί πραγματικά ένα εργαλείο, που μας επιτρέπει να ενισχύσουμε την ανθρώπινη ανακούφιση και να αντιμετωπίσουμε καλύτερα τον πόνο είτε πρόκειται για ασθενείς με επιληψία είτε πρόκειται για χημειοθεραπείες είτε για σκλήρυνση κατά πλάκας. Σας ευχαριστώ πολύ.
Και εγώ ευχαριστώ, κύριε συνάδελφε, και ειδικά για την τήρηση του χρόνου. Τον λόγο τώρα έχει ο κ. Φάμελλος από τον ΣΥΡΙΖΑ και μετά ζήτησε τον λόγο ο Κοινοβουλευτικός Εκπρόσωπος της Νέας Δημοκρατίας κ. Βασίλης Μπουκώρος. Κύριε Φάμελλε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι Βουλευτές, είναι ευκαιρία, μιας και μετά από εμένα θα μιλήσει ο Κοινοβουλευτικός Εκπρόσωπος της Νέας Δημοκρατίας, να σας πούμε, κύριε Εκπρόσωπε και κύριε Υπουργέ, ότι δεν έχουμε ακούσει ακόμα καμία δήλωση από τη μεριά της Νέας Δημοκρατίας ούτε για τη διαγραφή της φράσης του κ. Λοβέρδου από τα Πρακτικά της συζήτησης για το νομοσχέδιο της συνεπιμέλειας - νόμο πλέον - ούτε μία συγνώμη, ούτε τη διαγραφή του κ. Λοβέρδου από την Κοινοβουλευτική Ομάδα της Νέας Δημοκρατίας, ως οφείλατε, μιας και έκανε αυτήν την απαράδεκτη δήλωση από το Βήμα της Βουλής για το δικαίωμα του κακοποιητή γονέα να έχει επιμέλεια παιδιού και δικαιώματα. Αυτό νομίζω ότι πρέπει να μας το διευκρινίσετε, με το που θα λάβετε τον λόγο. Επίσης, καλό θα ήταν να μας διευκρινίσει η Νέα Δημοκρατία τι στάση κρατάει σχετικά με την απαράδεκτη σημερινή ανακοίνωση της επιτελικής ανεπάρκειας της Κυβέρνησης, μιας και αποδείχθηκε, κύριε Υπουργέ, πως, παρ'ότι η αντιπυρική περίοδος ξεκίνησε την 1η Μαΐου, ο κ. Χαρδαλιάς δήλωσε ότι τα πτητικά μέσα θα έρθουν μέχρι τις 15 Ιουνίου. Το αποτέλεσμα αυτής της απαράδεκτης επιτελικής ανεπάρκειας από μια κυβέρνηση, που τελικά δεν έχει ντροπή, ούτε ιερό και όσιο, είναι να έχουμε σήμερα δεκάδες χιλιάδες καμένα στρέμματα και περιοχές «NATURA», να έχουν εκκενωθεί χωριά και να λείπουν, κατά την πιο συντηρητική εκτίμηση, είκοσι εννιά πτητικά μέσα από την κατάσβεση της πυρκαγιάς στην Κορινθία και στην Αττική. Ο λόγος, όμως, για τον οποίον πήρα σήμερα τον λόγο, κύριε Πρόεδρε, είναι για να τοποθετηθώ και επί των τροπολογιών και παρακαλώ τον κύριο Αναπληρωτή και τον Κοινοβουλευτικό Εκπρόσωπο να μεταβιβάσουν αυτές τις παρατηρήσεις για τα ζητήματα που θα σας θέσουμε. Πρώτο ζήτημα των τροπολογιών είναι οι δασικοί χάρτες. Προσέξτε τι γίνεται από την επιτελική μας Κυβέρνηση. Πριν από ενάμιση μήνα, ανακοινώσατε παράταση με τον κύριο Πρωθυπουργό, όταν αποκαλύφθηκε πάλι η ανεπάρκεια ότι τα κάνατε μπάχαλο στους δασικούς χάρτες. Έρχεται μετά από ενάμιση μήνα η τροπολογία της παράτασης - ενάμιση μήνα να γράψουν μια τροπολογία παράτασης - η οποία έχει όχι απλά ελλείμματα, όχι πυροτέχνημα είναι, αλλά για μπιγκ μπανγκ οδηγείτε τους δασικούς χάρτες. Προσέξτε, λέει η τροπολογία για τέσσερις μήνες Το δημόσιο θα διορθώνει τα λάθη του και τους τελευταίους δύο μήνες οι πολίτες θα πάνε να κάνουν αντιρρήσεις. Πρώτο θέμα: Οι πολίτες είχαν δικαίωμα τουλάχιστον τρεισήμισι μήνες αντιρρήσεων. Τώρα το περιορίζετε στους δύο; Δεύτερο ζήτημα: Πώς θα μάθουν οι πολίτες τις αλλαγές που θα γίνουν στους δασικούς χάρτες μετά τις διορθώσεις του δημοσίου; Kinder έκπληξη! Δεν λέει ότι θα γίνει ανάρτηση. Δεν θα αναρτηθούν χάρτες. Θα πρέπει δηλαδή ο πολίτης, σε οποιοδήποτε μέρος της Ελλάδας, να υποθέσει αν θα μπει διοικητική πράξη, αν θα ενσωματωθεί νόμιμη πράξη του δημοσίου, αν θα γίνει χαρακτηρισμός, αν θα μπουν τα φρυγανικά ή όχι. Δηλαδή, όλα αυτά που είχαν λυθεί με θεσμικό τρόπο μέχρι το 2019, δεν τα ενσωματώσατε στους δασικούς χάρτες, παρότι τους είχατε στο Υπουργείο και στις διευθύνσεις - από το τέλος του 2019 έχουν παραδοθεί οι δασικοί χάρτες και τους αναρτήσατε Φλεβάρη του 2021, δεκατρείς - δεκατέσσερις μήνες. Δεν ενσωματώσατε, λοιπόν, όλα αυτά που προέβλεπε η νομοθεσία και τώρα λέτε με έναν μαγικό τρόπο σε τέσσερις μήνες θα ενσωματωθούν, μαζί με άλλες αλλαγές, που κανείς δεν ξέρει ποιες είναι, θα το μυριστούν οι πολίτες και τους τελευταίους δύο μήνες θα κάνουμε αντιρρήσεις. Επί ποίου χάρτη; Επί του ήδη αναρτημένου, που ο Πρωθυπουργός αναγνώρισε ότι είναι λάθος, γιατί τα κάνατε μπάχαλο; Επί ποίου χάρτη θα γίνουν οι αντιρρήσεις; Αυτά είναι τραγικές εξελίξεις. Δηλαδή, κάνατε ενάμιση μήνα για να γράψετε μια λάθος τροπολογία, η οποία δεν λέει τίποτα; Να σας πω και κάτι ακόμα. Λέτε ότι θα κάνετε και νέες νομοθετικές αλλαγές, δηλαδή θα αλλάξετε τον νόμο. Εκκρεμεί και μία υπόθεση μεγάλη στο Συμβούλιο της Επικρατείας με πολλά παρακλάδια. Όλα αυτά πότε θα ενσωματωθούν στους χάρτες, για να κάνουν οι πολίτες αντιρρήσεις και πού θα ξέρουν, αφού θα αλλάξει η νομοθεσία, τι θα αλλάξει με τους χάρτες; Επί ποίου θέματος θα κάνουν αντίρρηση; Θα σας πω και κάτι ακόμα, κύριε Κοινοβουλευτικέ Εκπρόσωπε, που ενδιαφέρει και την περιοχή σας. Στην περιοχή σας κάποιοι χάρτες είχαν αναρτηθεί και είχαν κυρωθεί. Όμως, στη δική σας ρύθμιση απαγορεύεται να υποβληθούν αντιρρήσεις επί των παλαιά κυρωμένων χαρτών, που κακώς ακυρώθηκαν. Δηλαδή, τους ακυρώσατε και άρα δεν μπορούν οι πολίτες να υποβάλουν αντιρρήσεις. Ρωτώ, λοιπόν: Στη Μαγνησία οι πολίτες των κυρωμένων τμημάτων των παλαιών χαρτών, γιατί δεν επιτρέπεται να υποβάλουν αντιρρήσεις; Αυτό γιατί δεν το αλλάζετε, αφού κάνατε ενάμιση μήνα να γράψετε μια τροπολογία λάθος, έστω για να δώσετε παράταση; Κυρίες και κύριοι Βουλευτές, η δική μας εκτίμηση είναι ότι θα πάτε οπωσδήποτε σε νέα νομοθετική ρύθμιση με σοβαρά θέματα παρατάσεων. Η εκτίμησή μας είναι ότι, όχι απλά ότι δεν φτάνουν αυτοί οι έξι μήνες - διότι δύο μήνες αφήνετε για αντιρρήσεις και θα είναι παραβίαση δικαιώματος των πολιτών - αλλά θα έχετε και σοβαρό θέμα και συνταγματικής παραβίασης. Όμως, δυστυχώς, το έργο αυτό το βαλτώσατε, το δυναμιτίσατε και δεν θα έχω μέσα στο 2021 εξέταση αντιρρήσεων. Αυτό είναι το ουσιαστικό. Εδώ έχετε δεσμευτεί στην Κομισιόν ότι θα τελειώσουμε το 2020. Αυτό είναι το βασικό θέμα. Το κράτος δικαίου και η προστασία του περιβάλλοντος με τη Νέα Δημοκρατία πάει προς τα πίσω. Μην απορείτε μετά για τα ζητήματα που έχουμε ακόμα και με τις δασικές πυρκαγιές, όταν δεν έχουμε θωρακίσει τον δασικό χώρο της χώρας μας. Μην απορείτε. Διότι υπάρχει σαφέστατο ζήτημα - κι εμείς το λέμε - άμεσης κήρυξης ως αναδασωτέων όλων των περιοχών που θα καούν - διότι είναι και συνταγματική υποχρέωση - , έτσι ώστε να μην επιτραπεί καμία τροποποίηση χρήσης. Υπάρχει αυτή η υποχρέωση και πρέπει να την ασκήσετε άμεσα και ελπίζω να το κάνετε. Δεν έχετε φτάσει μέχρι εκεί. Δεύτερο ζήτημα η τροπολογία για την «ENERGEAN». Εδώ προκύπτει ένα ζήτημα που δεν απαντήσατε. Κατ'αρχάς, ήρθε Υπουργός και είπε ότι για επιχείρηση που θα δώσετε, από ό,τι λένε τα δημοσιεύματα, σχεδόν 100 εκατομμύρια με το ομολογιακό δάνειο, δεν γνωρίζετε ότι έχει θέσει ζήτημα απολύσεων και εθελούσιας εξόδου σε εργαζόμενους. Ήρθε Υπουργός της Κυβέρνησης και είπε ότι θα δώσει 100 εκατομμύρια σε μια επιχείρηση η οποία δηλώνει κέρδη στον Πρίνο τα τελευταία χρόνια, είναι κερδοφόρος. Κι αυτό το είπε ο και κύριος Υπουργός σε απάντησή του νωρίτερα, ο κ. Γεωργιάδης, σχετικά με τις τιμές των υδρογονανθράκων. Έρχεται και λέει - αφορά και εσάς, κύριε Παπαθανάση, μιας και είστε στο Υπουργείο Ανάπτυξης - ότι δεν γνωρίζετε ότι απολύονται εργαζόμενοι; Θα δώσετε 100 εκατομμύρια ευρώ με εγγύηση του Δημοσίου; Απαραίτητη προϋπόθεση συζήτησης οποιουδήποτε θέματος είναι να ανακληθούν οι απολύσεις και η εθελούσια κατά των εργαζομένων και να ανακληθεί η τροπολογία τώρα. Δεν είναι δυνατόν να βάζετε πλάτη σε μια επιχείρηση, η οποία λέει ότι της δίνετε 100 εκατομμύρια και απολύει εργαζόμενους, ακόμα και αν δεχτούμε τα περί κρίσης και όχι τα περί επιχειρηματικών λαθών ή άλλων ζημιών της επιχείρησης, που μπορεί να είναι η αιτία του δανείου το οποίο δίνετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πάμε στο επόμενο ζήτημα, το οποίο υπάρχει. Συγχωρέστε με, κύριε Πρόεδρε. Αναφέρετε τροποποίηση του λογαριασμού για τους πυρόπληκτους. Πρώτο θέμα. Μα καλά, τον λογαριασμό των πυρόπληκτων από το Μάτι θα χρησιμοποιήσετε για να πληρώσετε τις μελέτες; Ένα ζήτημα, αυτό ήταν για την αποκατάσταση των πυροπλήκτων, κύριε Υπουργέ. Δεύτερο ζήτημα: θα πληρώσετε το Τεχνικό Επιμελητήριο, του οποίου του δώσατε κατ' ανάθεση τις μελέτες; Τρίτο ζήτημα: Πώς θα πληρώσετε το Τεχνικό Επιμελητήριο να κάνει τις μελέτες, αφού ακόμα δεν εκδόθηκε το προεδρικό διάταγμα, το οποίο λέγατε ότι θα εκδοθεί πέρυσι τον Οκτώβριο; Είναι δυνατόν εσείς, οι επιτελικοί και οι άριστοι, να έχετε κάνει δύο χρόνια και να μην υπάρχει ακόμα προεδρικό διάταγμα για το Μάτι, όταν η κυβέρνηση του ΣΥΡΙΖΑ, μέσα σε έξι μήνες, είχε προεγκρίνει το ειδικό χωροταξικό πλαίσιο για το Μάτι; Ακόμα μια απάτη, λοιπόν, της Νέας Δημοκρατίας; Μεγάλη συζήτηση για το Μάτι. Πού είναι το προεδρικό διάταγμα, κύριε Παπαθανάση; Θα πληρώσετε τις μελέτες της εφαρμογής, τις ρυμοτομικές, που έπονται του προεδρικού διατάγματος και περνάτε τροπολογία να πληρωθεί το Τεχνικό Επιμελητήριο, ενώ δεν υπάρχει ακόμα προεδρικό διάταγμα για το Μάτι και μένουν οι κάτοικοι ακόμα σε αντίσκηνα και σε κτήρια του στρατού; Το ξέρετε ότι τους κάνουν και από εκεί έξωση και υπάρχουν δημοσιεύματα; Να τα ψάξετε παρακαλώ, γιατί έχετε υποσχεθεί πάρα πολλά, και για το Μάτι ψέματα, όπως και για την κάνναβη, όπως και για τα πλεονάσματα, όπως και για τη βόρεια Μακεδονία. Όλα μια απάτη είναι τελικά στη Νέα Δημοκρατία. Τελευταίο ζήτημα, το οποίο μας θίγει, κύριε Πρόεδρε, αφορά το Μουσείο Ολοκαυτώματος στη Θεσσαλονίκη. Λοιπόν, περνάνε τροπολογία και δεν το είπε κανένας, δεν ξέρω αν το προσέξατε. Υπάρχει π.δ. 98/2017, για το Μουσείο Ολοκαυτώματος στη Θεσσαλονίκη και έρχονται σήμερα με τροπολογία και αλλάζουν το οικόπεδο και το ανταλλάσσουν με γειτονικό του δήμου, ενώ το οικόπεδο ήταν της ΓΑΙΑΟΣΕ, επικαλούμενοι κυκλοφοριακές ρυθμίσεις. Όμως, πρέπει να σας διευκρινίσω ότι με τα θέματα, που έχετε μέσα προκύπτει ζήτημα: Πώς θα γίνει ανταλλαγή ιδιοκτησίας της ΓΑΙΑΟΣΕ με ιδιοκτησία του δήμου, όταν δεν υπάρχει πρώτα τεκμηρίωση ισόποση της ανταλλαγής; Διότι το λέει και η ΓΑΙΑΟΣΕ και η νομοθεσία της αυτοδιοίκησης αυτό. Δεύτερο ζήτημα: Ανταλλάσσετε ένα έγγραφο της ΓΑΙΑΟΣΕ, όταν ο πρόεδρός της λέει ότι χρειάζεται αποζημίωση στα έγγραφα. Τρίτο ζήτημα: Ο τεχνικός σύμβουλος, ο οποίος συντάσσει την τεχνική μελέτη αυτή του ειδικού περιβαλλοντικού, είναι ο ίδιος που είχε συντάξει και το προεδρικό διάταγμα του 2017. Τι άλλαξε; Τι αλλαγή υπάρχει; Πώς συνδέεται αυτό και με ποιες νέες μελέτες; Τέταρτο ζήτημα και σοβαρότερο. Για το προεδρικό διάταγμα του 2017 είχαν γίνει μια σειρά μελετών καθώς και στρατηγική μελέτη περιβαλλοντικών επιπτώσεων. Θα περιμένουμε άλλα δυόμισι χρόνια να γίνει καινούρια; Άρα να πούμε στη Θεσσαλονίκη ότι το Μουσείο Ολοκαυτώματος πάει δυόμισι χρόνια πίσω; Σημαντικότερο όλων είναι ότι στην παράγραφο 9, αν δεν κάνω λάθος προβλέπει, κύριε Πρόεδρε - και θέλω τη συμβολή σας σ' αυτό - τη συγκρότηση νέου νομικού προσώπου για τη διαχείριση του Μουσείου Ολοκαυτώματος. όμως, υπάρχει νομικό πρόσωπο με έδρα τις Βρυξέλλες με πρόεδρο τον κ. Γιάννη Μπουτάρη, με σημαντικές διεθνείς προσωπικότητες στη γενική συνέλευση, που χρηματοδοτούν το Μουσείο Ολοκαυτώματος. Αν καταργείτε αυτόν τον φορέα πρέπει να μου πείτε τι θα απαντήσουμε σ' αυτές τις προσωπικότητες, γιατί όπως αποκαλύφθηκε από δική μας πρωτοβουλία σήμερα, ο κ. Μπουτάρης χθες το βράδυ ενημερώθηκε ότι θα γίνει αυτή η αλλαγή και δεν είναι σύμφωνος. Άρα, φέρνετε μια τροπολογία για να φτιάξετε ένα άλλο μαγαζί με γαλάζια παιδιά να διαχειριστεί το Μουσείο Ολοκαυτώματος ενώ το ίδρυμα που υπάρχει γι' αυτή τη δουλειά με διεθνείς προσωπικότητες, με πρόεδρο τον προηγούμενο δήμαρχο Θεσσαλονίκης το βγάζετε στην άκρη; Ξέρετε ποιες θα είναι οι επιπτώσεις στη Θεσσαλονίκη απ' αυτή την επιλογή σας; Μάλιστα όταν αυτά τα θέματα, όλα όσα σας περιέγραψα ήρθαν από την πίσω πόρτα με τροπολογία. Αυτά είναι ζητήματα τουλάχιστον διαβούλευσης μέσα στο Ελληνικό Κοινοβούλιο, κύριε Πρόεδρε. Απ' αυτή την άποψη λοιπόν…
Ολοκληρώστε παρακαλώ. Έχετε πάει στα έντεκα λεπτά.
Ευχαριστώ πάρα πολύ για τον χρόνο. Κλείνω, κύριε Πρόεδρε. Δεν μπόρεσα να πω τίποτα για το θέμα της αλλαγής θέσης της Νέας Δημοκρατίας για το θέμα της κάνναβης, για την εξαπάτηση αυτή. Αν η Νέα Δημοκρατία παραδέχεται ότι δεν γνώριζε το θέμα δημιουργεί σοβαρό ζήτημα επάρκειας και της Κυβέρνησης και των Υπουργών γιατί φαίνεται ότι δεν ήξερε και για τα πλεονάσματα, δεν ήξερε για τη Βόρεια Μακεδονία, για το Μάτι. Αλλά με κάνει και αναρωτιέμαι αν η άρνηση του κ. Βορίδη υποδηλώνει ότι ακόμα δεν ξέρει ή ότι δεν τον πείσατε. Να το πει αυτό ο Κοινοβουλευτικός Εκπρόσωπος. Εκτός αν ξέρατε και εξαπατούσατε γιατί είχατε μια γραμμή. «Όχι» σε όλα, αντιΣΥΡΙΖΑ μέτωπο, τυφλή αντιπολίτευση, γιατί δεν έχετε ιερό και όσιο. Επειδή σας ενδιαφέρει, λοιπόν, η καρέκλα της εξουσίας, σας λέω ότι δεν είστε απλά μια ανεπαρκής Κυβέρνηση. Δυστυχώς για τη χώρα είστε μια επικίνδυνη Κυβέρνηση. Ευχαριστώ πολύ, κύριε Πρόεδρε.
Φτάσατε τα δώδεκα λεπτά. Βασικά, το νομοσχέδιο ήταν σήμερα. Βέβαια, μπαίνουν οι τροπολογίες και βλέπετε ότι ξεφεύγει το θέμα. Ο Κοινοβουλευτικός Εκπρόσωπος της Νέας Δημοκρατίας κ. Χρήστος Μπουκώρος έχει τον λόγο. Κι αμέσως μετά ο κ. Αμανατίδης από τη Νέα Δημοκρατία. Κύριε Μπουκώρο, έχετε τον λόγο.
Κύριε Πρόεδρε, ευχαριστώ. Λυπάμαι που είμαι αναγκασμένος να απαντήσω στους ίδιους τόνους. Κάθε άλλο παρά για το νομοσχέδιο και το περιεχόμενό του μίλησε ο πρώην Υπουργός Περιβάλλοντος. Άνοιξε μια πλειάδα θεμάτων. Κύριε Φάμελλε, εγώ δεν έχω καμμία δυσκολία να παραδεχθώ ότι ο ΣΥΡΙΖΑ είναι καλύτερος στην κάνναβη από τη Νέα Δημοκρατία. Δεν είστε όμως καλύτεροι ούτε στην πυρόσβεση, κύριε Φάμελλε, ούτε στους δασικούς χάρτες. Την ώρα που άνδρες και γυναίκες δίνουν τη μάχη στο Σχίνο της Κορινθίας και στα Μέγαρα είναι ανεπίτρεπτο να μιλάμε στην Ολομέλεια, αντί να ευχόμαστε να πάνε όλα καλά και να ανταπεξέλθουν, να αναχαιτίσουν την πύρινη λαίλαπα. Έρχεστε εδώ και λέτε για ελλείμματα. Πού τα είδατε τα ελλείμματα; Τριακόσιοι άνδρες και γυναίκες της πυροσβεστικής δίνουν τη μάχη στο πύρινο πεδίο. Είκοσι αεροσκάφη και δύο ελικόπτερα χτες και σήμερα συμμετέχουν στην κατάσβεση της πυρκαγιάς. Πού είδατε τα ελλείμματα, κύριε Φάμελλε; Γιατί δημιουργείτε εντυπώσεις;
Ο ίδιος ο κ. Χαρδαλιάς το παραδέχθηκε.
Κύριε Φάμελλε, δεν σας διέκοψε κανείς. Σας παρακαλώ.
Έγινε τεράστια προσπάθεια χθες. Σώθηκε μέχρι και το καταφύγιο προστασίας της άγριας ζωής. Η αγωνία μας είναι οι ανθρώπινες ζωές. Στη συνέχεια οι ανθρώπινες περιουσίες και το φυσικό περιβάλλον, για το οποίο πονάμε, κύριε Φάμελλε, γιατί έχουν γίνει στάχτη σαράντα χιλιάδες στρέμματα. Αλλά, έρχεστε εσείς, πρώην Υπουργός Περιβάλλοντος και μιλάτε για ελλείμματα, όταν δίνεται η μάχη από τόσο κόσμο της πυροσβεστικής στην πρώτη γραμμή. Εγώ θα έλεγα ότι με επιτυχία δίνεται η μάχη, παρά τη μεγάλη περιβαλλοντική καταστροφή. Αυτή είναι η αγωνία μας, σας ξαναλέω. Με επιτυχία γιατί έγιναν σωστά οι εκκενώσεις, γιατί σώθηκαν καταφύγια γιατί η μάχη δίνεται μέχρι τώρα αυτή την ώρα που εμείς μιλάμε εδώ στην Ολομέλεια. Δίνεται από τους άνδρες και τις γυναίκες της πυροσβεστικής υπηρεσίας. Όμως βάλατε και θέμα δασικών χαρτών, κύριε Φάμελλε, στην Ολομέλεια. εσείς, ο επισπεύδων Υπουργός της κυβέρνησης ΣΥΡΙΖΑ που είδε το νομοσχέδιο του να καταρρέει στο Συμβούλιο της Επικρατείας. Να καταρρέει τμηματικά τόσο ως προς τις οικιστικές πυκνώσεις, όσο και προς τον μηχανισμό εξαγοράς που είχατε προβλέψει. Είναι δέσμευση πράγματι του Πρωθυπουργού ότι θα έχουμε αναρτημένους χάρτες μέχρι το τέλος του 2021. Η τροπολογία με αριθμό 895 σήμερα είναι η πρώτη μιας σειράς που θα χρειαστούν για να αντιμετωπιστούν όλα τα ζητήματα. Κύριε Φάμελλε, εμείς δεν δημεύουμε την πατρογονική περιουσία των αγροτών, μια περιουσία εδώ και οκτώ γενιές. Αυτό που επιχειρήσατε να κάνετε εσείς, να τους υποχρεώσετε να αγοράσουν τη γη των πατέρων τους και των παππούδων τους. Τι λέει η σημερινή τροπολογία; Η σημερινή τροπολογία λέει ότι οι πάντες έχουν δικαίωμα για αντιρρήσεις και για πρόδηλα λάθη. Κανένας δεν χάνει αυτό το δικαίωμα. Ούτε από αναρτημένους χάρτες, ούτε από υπό ανάρτηση χάρτες. Εμείς, κύριε Φάμελλε, μπορούμε να αισθανθούμε το πρόβλημα και την αγωνία που τροφοδοτήσατε στον αγροτικό κόσμο της χώρας με το δικό σας νομοσχέδιο. Δεσμευτήκαμε σαν αντιπολίτευση ότι θα επιλύσουμε το ζήτημα και το επιλύουμε σταδιακά με συγκεκριμένα χρονοδιαγράμματα. Δεν είναι μόνο η τροπολογία. Θα είναι και οι υπουργικές αποφάσεις. Θα είναι και οι εγκύκλιοι προς τη διοίκηση κατά τις επιταγές του ν.4685 και κυρίως του άρθρου 48. Να επιλυθεί επιτέλους αυτό το ζήτημα και να συμβαδίσουν οι δασικοί χάρτες με το Κτηματολόγιο. Εγώ δεν λέω ότι είχατε κακές προθέσεις, κύριε Φάμελλε, όταν προχωρήσατε το έργο των δασικών χαρτών. Λέω όμως ότι στην πραγματικότητα απέτυχε να λειτουργήσει ο νόμος σας. Και αποδείχθηκε αυτό. Μας κληροδοτήσατε εκατόν εβδομήντα χιλιάδες αντιρρήσεις, κύριε Φάμελλε. Πότε θα εξετάζονταν αυτές οι αντιρρήσεις; Με τους ρυθμούς που μας παραδώσατε χρειάζονταν είκοσι εφτά χρόνια για να εξεταστούν. Μας λέτε ότι λύσατε το ζήτημα των δασικών χαρτών; Τώρα επιλύεται το ζήτημα σταδιακά, με μέτρο, με λογική, επίπονα, με σχεδιασμό και χρονοδιάγραμμα. Τώρα, από την Κυβέρνηση της Νέας Δημοκρατίας του Κυριάκου Μητσοτάκη και από τον αρμόδιο Υφυπουργό κ. Αμυρά, τον οποίο μόλις προχθές φιλοξενήσουμε στη Μαγνησία. Επειδή γνωρίζετε τι γίνεται στη Μαγνησία κι εμείς δε γνωρίζουμε, ρωτήστε τους αγρότες του Πηλίου και του κάμπου να δείτε ότι έφυγαν απολύτως ικανοποιημένοι από τη συνάντηση με τον κ. Αμυρά. Συμμετείχα στη συνάντηση αυτή. Άκουσα τα ερωτήματα των αγροτών. Απαντήθηκαν όλα, ένα προς ένα από τον κ. Αμυρά. Δεν νομίζω να συνέβαινε το ίδιο και επί των δικών σας ημερών. Δεν θυμάμαι να είχαμε ικανοποιημένους αγρότες. Προστατεύουμε το δάσος και την περιουσία των αγροτών τη δεν δημεύουμε. Αυτή είναι η δική μας γραμμή, αγαπητέ κύριε Φάμελλε, μιας και μου ζητήσατε να απαντήσω σε όλα τα ερωτήματα. Δεν έχουν βέβαια, κανένα προσωπικό τόνο οι απαντήσεις μου. Ωστόσο πρέπει να απαντηθούν. Αυτά, λοιπόν, για τις πυρκαγιές και για τους δασικούς χάρτες. Τα θέματα της Θεσσαλονίκης που βάλατε δεν τα γνωρίζω και ως εκ τούτου, δεν μπορώ να τοποθετηθώ. Δεν μπορώ να εκφράσω κάποια άποψη. Θα έλεγα σχετικά με το σημερινό νομοσχέδιο για τη φαρμακευτική κάνναβη ότι πράγματι μετέβαλε τη στάση η Νέα Δημοκρατία. Το είπε ο αρμόδιος Υπουργός Ανάπτυξης, ο κ. Γεωργιάδης και το είπε με τρόπο εκκωφαντικό και ξεκάθαρο. Αλλά ποια πολιτική δύναμη είναι σοβαρή; Αυτή που παραμένει προσηλωμένη στις θέσεις της ακόμα και αν αντιλαμβάνεται ότι υπάρχει και μια άλλη οπτική των πραγμάτων, υπάρχει και μια άλλη αντιμετώπιση; Εκείνο που βλέπω σήμερα ότι είναι εντελώς λάθος και ως προς την ουσία ως προς το timing είναι να βάζουν στελέχη του ΣΥΡΙΖΑ, αλλά και άλλων κομμάτων της Αντιπολίτευσης, θέμα νομιμοποίησης της χρήσης κάνναβης και όλα αυτά τα ζητήματα, θολώνοντας το σημερινό νομοσχέδιο που έχει να κάνει με την αυστηρά ελεγχόμενη καλλιέργεια και μεταποίηση της φαρμακευτικής κάνναβης, που είναι πράγματι ένας από τους κλάδους της παραγωγής και της μεταποίησης στην παγκόσμια οικονομία. Κυρίες και κύριοι, σήμερα αυτό συζητάμε. Όταν έρχονται στελέχη των κομμάτων της Αντιπολίτευσης, με αφορμή το σημερινό νομοσχέδιο και υποστηρίζουν ότι πρέπει να ανοίξει η συζήτηση για τη νομιμοποίηση της χρήσης της κάνναβης στους ενήλικες, δεν κάνουν τίποτα άλλο παρά να τροφοδοτούν ακραία επιχειρήματα, τα οποία ακούστηκαν στη Βουλή και τα οποία υποστηρίζουν ότι το σημερινό νομοσχέδιο ουσιαστικά είναι το πρελούδιο, είναι ο προπομπός για τη νομιμοποίηση της χρήσης κάνναβης. Να σας πω και κάτι τελευταίο, κυρίες και κύριοι της Αξιωματικής Αντιπολίτευσης. Όποια κυβέρνηση έχει την πλειοψηφία και θέλει να νομιμοποιήσει την κάνναβη, να φέρει τις μελέτες, να φέρει το σχέδιο, να αναλάβει και την ευθύνη και να τη νομιμοποιήσει. Από τη δική μας Κυβέρνηση τέτοια πρόθεση δεν υπάρχει και δεν έχει εκφραστεί με κανέναν τρόπο. Στεκόμαστε στο νομοσχέδιο της φαρμακευτικής κάνναβης και είναι απολύτως ξεκάθαρα τα πράγματα. Απολύτως ξεκάθαρα! Τροποποιήσαμε άποψη; Τροποποιήσαμε θέση; Ναι, το κάναμε. Αν θέλαμε να περάσουμε στα μουλωχτά - ας μου επιτραπεί η έκφραση - το όλο το θέμα, θα αφήναμε τα πράγματα ως έχουν, εκατόν δέκα αδειοδοτημένες επιχειρήσεις και μόνο μία εγκατεστημένη, θα συνεχίζαμε - αν θέλετε - να κάνουμε την όποια κριτική στο νομοσχέδιο ΣΥΡΙΖΑ. Αντιθέτως, ερχόμαστε σήμερα και φέρνουμε διατάξεις φιλοεπενδυτικές για έναν κλάδο, ο οποίος μπορεί να προσθέσει στην ελληνική οικονομία και να δώσει και θέσεις εργασίας καλά αμειβόμενες και μια άλλη διέξοδο στην παραγωγική διαδικασία του πρωτογενούς τομέα και της μεταποίησης. Τα πράγματα λοιπόν, είναι καθαρά. Με επιθετικό τρόπο, όπως είπε ο κ. Παπαθανάσης, δηλαδή, φιλοεπενδυτικό τρόπο λειτουργούμε. Τα υπόλοιπα μπορεί να είναι ευσεβείς πόθοι, δεν ξέρω ίσως του ΣΥΡΙΖΑ, του Κινήματος Αλλαγής. Μπορεί να είναι πράγματι ευσεβείς πόθοι και να θεωρούν ότι αυτό το νομοσχέδιο μπορεί να αποτελέσει τον προθάλαμο για κάτι άλλο. Εκεί είναι και η διαφορά μας, λοιπόν και αυτή η διαφορά μας παραμένει ξεκάθαρη. Για την τροπολογία 896 που κατέθεσε ο Σίμος Κεδίκογλου, ακούστηκε, αν θυμάμαι καλά, από το Κινήματος Αλλαγής ότι είναι φωτογραφική. Δεν είναι καθόλου φωτογραφική τροπολογία. Είναι μια παράταση της επιχείρησης της Εύβοιας. Είχε εγκριθεί η τροπολογία, είχε ψηφιστεί πριν από έναν μήνα και εκ παραδρομής αντί για τρεις μήνες παράταση, προέβλεπε έναν μήνα παράταση και γίνεται με την ψήφιση εκ νέου της τροπολογίας αυτή η απαραίτητη διόρθωση. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Εν κατακλείδι, κυρίες και κύριοι συνάδελφοι, είναι πάρα πολύ εύκολο για κάθε Αντιπολίτευση να ασκεί κριτική. Το θέμα είναι σε μείζονα ζητήματα, όπως ετέθησαν και στη σημερινή συζήτηση, όπως είναι η πυρόσβεση, όπως είναι οι δασικοί χάρτες, να επιλύονται τα προβλήματα και δεν νομίζω ότι με την πολιτική της προηγούμενης κυβέρνησης επιλύθηκαν τα προβλήματα. Αντιθέτως, τώρα βλέπουμε αποτελέσματα. Κλείνω και πάλι έχοντας στη σκέψη τους άνδρες και τις γυναίκες της Πυροσβεστικής Υπηρεσίας, τους χειριστές των αεροσκαφών μας και των ελικοπτέρων που αυτήν την ώρα δίνουν μια πολύ σκληρή μάχη με μια πυρκαγιά που κατακαίει συμπαγές δάσος με ταχύτητες ανέμων που χθες το βράδυ έφτασαν τα 80 και τα 90 χιλιόμετρα. Η σκέψη όλων μας και η αρωγή όλων μας θα πρέπει να είναι εκεί και να μην προσπαθούμε, δημιουργώντας σύγχυση εν τέλει, να λέμε ότι υπάρχουν ελλείψεις σε προσωπικό ή μέσα. Εχθρός του καλού είναι το καλύτερο. Αυτήν την ώρα όμως, η μάχη στο πύρινο μέτωπο δίνεται συντεταγμένα από τις δυνάμεις της Πυροσβεστικής Υπηρεσίας. Σας ευχαριστώ.
Ευχαριστούμε τον Κοινοβουλευτικό Εκπρόσωπο της Νέας Δημοκρατίας, κ. Μπουκώρο. Κύριε Μπουκώρο, θίξατε ένα θέμα, που αφορά τη δική μου περιοχή, την εκλογική μου περιφέρεια. Πράγματι, πριν από λίγο γύρισα από εκεί, από το πρωί. Τα πάντα είναι πολύ συντονισμένα. Λέω τι ισχύει στην πραγματικότητα. Ξέρω την περιοχή πάρα πολλά χρόνια. Υπάρχουν οι πάντες, το Πυροσβεστικό Σώμα κάνει ό,τι μπορεί, οι δήμοι, η περιφέρεια, τα εναέρια μέσα. Γίνεται μια πολύ μεγάλη προσπάθεια και βρισκόμαστε σε καλό στάδιο. Αυτό μπορώ να πω. Πρέπει όλοι να είμαστε συνεργοί για την προστασία του περιβάλλοντος και των συνανθρώπων μας, πριν και πάνω από όλα. Να κάνω μια ανακοίνωση προς το Σώμα. Οι Υπουργοί Ανάπτυξης και Επενδύσεων, Οικονομικών, Εξωτερικών, Εθνικής Άμυνας, Παιδείας και Θρησκευμάτων, Πολιτισμού και Αθλητισμού και Δικαιοσύνης κατέθεσαν στις 21 Μαΐου 2021 σχέδιο νόμου: «Κύρωση α) της Συμφωνίας για την Συνεργασία στον Τομέα της Επιστήμης και Τεχνολογίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής και β) του Τροποποιητικού Πρωτόκολλου της Συμφωνίας Οικονομικής, Επιστημονικής και Τεχνολογικής, Εκπαιδευτικής και Μορφωτικής Συνεργασίας μεταξύ της Κυβερνήσεως της Ελληνικής Δημοκρατίας και της Κυβερνήσεως των Ηνωμένων Πολιτειών». Παραπέμπεται στην αρμόδια Διαρκή Επιτροπή. Θα δώσω τώρα τον λόγο, για τη δευτερολογία του, στον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, κ. Μαμουλάκη.
Ευχαριστώ, κύριε Πρόεδρε. Οφείλω να απαντήσω στον αξιότιμο συνάδελφο, τον Κοινοβουλευτικό Εκπρόσωπο του κυβερνώντος κόμματος, κ. Μπουκώρο, για διάφορες άστοχες, κατά την άποψή μας, δηλώσεις. Κατ'αρχάς, προφανώς, κύριε Πρόεδρε λόγω της ειδικής σας εντοπιότητας, όλοι είμαστε στην ίδια πλευρά του ποταμού. Όλοι επιθυμούμε διακαώς, θα έλεγα, άμεσα την πλήρη ολοκλήρωση της διαδικασίας στο έργο της πυρόσβεσης και φυσικά και συμπαραστεκόμαστε στον τιτάνιο αγώνα που καταβάλλεται. Υπάρχει ένα «αλλά», κύριε Μπουκώρο. Υπάρχει μια δομική αδυναμία του επιτελικού κράτους με ωμή παραδοχή και του κ. Χαρδαλιά, του αρμόδιου Υπουργού για τα ζητήματα αυτά, μια δομική απώλεια είκοσι εννέα πτητικών μέσων, που θα ήταν πάρα πολύ χρήσιμα και αποτελεσματικά, ειδικά στο πρώτο εικοσιτετράωρο της μάχης που εδόθη. Να τονίσουμε εδώ ότι έχει παρέλθει ήδη το δεύτερο εικοσιτετράωρο και δυστυχώς, εισερχόμεθα σε μια τρίτη οδυνηρή νύχτα με ό,τι αυτό συνεπάγεται. Ας ελπίσουμε όμως - κλείνω με αυτό - να ολοκληρωθεί αυτό το περιβαλλοντικό δράμα για την περιοχή. Διότι, αναμφιβόλως μιλάμε για περιοχή απίστευτου φυσικού κάλλους και μια ιδιαίτερα ευαίσθητη περιοχή και λόγω του καταφυγίου προστατευόμενης ζωής. Κλείνοντας, να πω ότι μακριά από μας λογικές και πρακτικές τυμβωρυχίας, που εσείς ως Αξιωματική Αντιπολίτευση προ ετών διατελέσατε στο Μάτι. Κάνετε μια διαδικασία ή ακολουθήσατε μια πολιτική που απέχει παρασάγγας από τη δική μας λογική, το δικό μας μενταλιτέ. Τώρα, για τους δασικούς χάρτες. Στο σπίτι του κρεμασμένου δεν μιλάνε για σκοινί. Σαράντα χρόνια δομικής αβελτηρίας, δομικής αδράνειας μεταπολιτευτικά στη χώρα, μια ιστορική εκκρεμότητα ενός αναμφιβόλως κοινά αποδεκτού αναπτυξιακού εργαλείου. Η κυβέρνηση του ΣΥΡΙΖΑ δεκαετίες μετά για να βάλει μια τάξη μέσα από ένα θεσμικό πλαίσιο. Επειδή αναφέρατε και τις επικείμενες αντιδράσεις, να σας πω λοιπόν ότι ο κ. Φάμελλος ήρθε στην Κρήτη, μάλιστα ήμουν αυτοδιοικητικός τότε και έγινε δημόσια διαβούλευση με τους φορείς. Δεν αντέδρασαν οι αγρότες της Κρήτης το 2018. Τώρα αντιδρούν που έχουν οιονεί απώλεια της περιουσίας, λόγω του ιδιοκτησιακού που υπάρχει στην Κρήτη, ένα ιδιαίτερο ιδιοκτησιακό καθεστώς. Μάλιστα, ο κ. Σκρέκας ήρθε δυστυχώς αργά στο νησί, με ό,τι αυτό συνεπάγεται για να αποτρέψει μια κατάσταση, η οποία έχει ήδη συσσωρευθεί. Τι έκανε; Απλά έδωσε κάποιες παρατάσεις οι οποίες όπως είπε και κ. Φάμελλος όμως, μειώθηκαν στο μισό χρονικό διάστημα για την αντίδραση των πολιτών από τρεισήμισι μήνες σε δύο. Πάμε τώρα στην ουσία, στον πυρήνα του προβλήματος για τους δασικούς χάρτες. Οφείλω να απαντήσω. Δεν επιταχύναμε εμείς τη διαδικασία. Εσείς φέρατε τροπολογία με ό,τι αυτό συνεπάγεται. Και θα σας απαντήσω. Πεντακόσιες πενήντα θέσεις, δασολόγων και δασοπόνων είχαμε προκηρύξει από τον Ιούνη του 2019 ως κυβέρνηση και για να μπορέσουν να στελεχώσουν και να ενισχύσουν τις επιτροπές που θα εξέταζαν τα ζητήματα των δασικών χαρτών. Εσείς λοιπόν, τι κάνατε; Κάνατε το πολιτικό κατ' εμάς έγκλημα, να σταματήσετε τη διαδικασία των διαγωνισμών και να υπάρχει μια στελεχιακά αφυδατωμένη υπηρεσία, που δεν μπορούσε να διεκπεραιώσει και να χειριστεί το θέμα των δασικών χαρτών, εξ ου και το πρόβλημα που διογκώθηκε. Άρα λοιπόν, έχετε συνολικά την υπογραφή της ευθύνης σε αυτό το σημαντικό για εμάς και για όλο τον κόσμο ζήτημα. Το λέω αυτό γιατί υπάρχουν ιδιαιτερότητες από περιοχή σε περιοχή. Εδώ νομίζω ότι με τα θέματα των τροπολογιών κάτι δεν πάει καλά. Το ανέφερε και ο κ. Φάμελλος, θα το πω για άλλη μια φορά. «ENERGIA», εδώ έχουμε το εξής ζήτημα, έχουμε μια εταιρεία η οποία για το κοίτασμα του Πρίνου τουλάχιστον από τα στοιχεία της ήταν απολύτως κερδοφόρα επιχείρηση με λειτουργικά έξοδα το 2019 28 εκατομμύρια και το 2020 20 εκατομμύρια ευρώ. Έρχεται η ελληνική πολιτεία ελέω της κρίσεως του «COVID» να ενισχύσει την επιχείρηση αυτή. Πώς την ενισχύει; Με την εγγύηση του ελληνικού δημοσίου για μια δανειοδότηση 90,5 εκατομμύρια ευρώ και ένα ομολογιακό δάνειο άλλων 10 εκατομμυρίων, άθροισμα τουτέστιν 100 εκατομμύρια ευρώ. Πολύ ωραία. Πάμε, όμως, στην ουσία. Προφανώς, εξεπλάγην το Σώμα με την κοινή παραδοχή του κ. Ταγαρά, του Υφυπουργού Περιβάλλοντος ότι δεν γνωρίζει για όλο αυτό το ζήτημα, που έχει προκύψει τόσο μεγάλο διάστημα πριν στην ευρύτερη περιοχή με τις απολύσεις πενήντα εργαζομένων και άλλων πενήντα που μετατίθενται ως εργολαβικοί, δηλαδή subcontracts, δηλαδή υπεργολαβίες, δηλαδή ουσιαστικά πλήρης απώλεια της θέσης εργασίας των. Δεν το γνωρίζει. Εντάξει. Το έμαθε σήμερα. Και θα παραμείνει, παρόλη τη γνώση του, αυτή η τροπολογία εν ισχύ; Ερωτώ το Σώμα και σας ρωτώ και εσάς, κύριε Υπουργέ. Ξεκάθαρα, τώρα θα δώσετε απάντηση. Δεν μπορεί να μην γνωρίζετε, αλλά και αν δεν το γνωρίζατε μέχρι πρότινος, το γνωρίζετε τώρα. Τι θα γίνει, θα δανειοδοτήσει με τις πλάτες του ελληνικού δημοσίου, με τις πλάτες ημών μια εταιρεία, η οποία μέχρι χθες κερδοφόρα ήτο, με αυτήν την ωμή παραδοχή ότι είναι ante portas προ των πυλών οι απολύσεις; Θέλω οπωσδήποτε μια απάντηση. Θέλουμε οπωσδήποτε μια απάντηση το συντομότερο δυνατό για να ξεκαθαρίσει η ήρα από το σιτάρι, για να καταλάβουμε επιτέλους τι είναι αυτό, το οποίο οδηγεί την Κυβέρνηση σε συγκεκριμένες κινήσεις γύρω από αυτό το ζήτημα. Βέβαια, να πούμε ότι και το τρέχον έτος απ' ό,τι φαίνεται από τα στοιχεία, βλέπω δυόμισι χιλιάδες βαρέλια, βλέπω ότι το κοίτασμα του Πρίνου παραμένει σε πλήρη ισχύ, αναμένεται επίσης να παραμείνει επικερδές. Άρα, εν συνόλω με τα δεδομένα που υπάρχουν επί τάπητος περιμένουμε απαντήσεις. Εφόσον, κύριε Μπουκώρο, έχετε την διάθεση να απαντήσετε αμέσως μετά δράττομαι της ευκαιρίας να σας επισημάνω να ξεκινήσετε από την … και από αυτό το ζήτημα που έθιξα. Ευχαριστώ πολύ.
Και εμείς ευχαριστούμε τον κύριο Μαμουλάκη. Ορίστε, κύριε Μπουκώρε, έχετε τον λόγο.
Είμαι αναγκασμένος να απαντήσω, κύριε Πρόεδρε και να κάνω χρήση της δευτερολογίας, διότι ο αγαπητός Κοινοβουλευτικός Εκπρόσωπος της Αξιωματικής Αντιπολίτευσης προσεγγίζει πολύ - πολύ σημαντικά ζητήματα με πολύ στενή κομματική οπτική. Ξεκινάμε από τα σημαντικά, κύριε Κοινοβουλευτικέ Εκπρόσωπε και το σημαντικό αυτήν την ώρα είναι η μάχη, που δίνουμε με τις πύρινες φλόγες και κινδυνεύουν περιουσίες, ανθρώπινες ζωές και περιβάλλον. Είπε ο κ. Χαρδαλιάς, παρ'ότι ξεκινάει η αντιπυρική περίοδος 1η Μαΐου θα έχουμε 1η Ιουνίου τα ενοικιαζόμενα πυροσβεστικά μέσα και ήρθατε εδώ να μιλήσατε για καθυστερήσεις, χωρίς να αναρωτηθείτε τέσσερα χρόνια επί κυβέρνησης ΣΥΡΙΖΑ τι έγινε. Γιατί η αντιπυρική περίοδος - το γνωρίζετε πολύ καλά - η ίδια είναι πάντα 1η Μαΐου με 31η Οκτωβρίου, αυτή είναι η αντιπυρική περίοδος. Ξέρετε η κυβέρνηση ΣΥΡΙΖΑ μέχρι πότε παραλάμβανε ενοικιαζόμενα πτητικά πυροσβεστικά μέσα; Μέχρι και τις 30 Ιουνίου. Προς τι λοιπόν, ο θόρυβος και η δημιουργία εντυπώσεων; Αντί να συνδράμουμε όλοι εκεί και να πούμε μπράβο στα στελέχη της Πυροσβεστικής που δίνουν αυτήν την ηρωική μάχη, στους πιλότους των «Canadair» και των άλλων τύπων αεροσκαφών και των ελικοπτέρων, που είναι είκοσι, γιατί ξέρετε σε ένα μέτωπο δεν μπορούν να συμμετέχουν και εκατοντάδες πτητικά μέσα. Το γνωρίζετε αυτό. Δηλαδή, αν είχαμε τριακόσια αεροσκάφη θα ήταν δύσκολο να συντονιστούν να κατασβέσουν ένα μέτωπο. Κατά συνέπεια, είπε κάτι ως πληροφορία ο κ. Χαρδαλιάς για να δείξει την ετοιμότητα, που υπάρχει ενόψει του θέρους, το αρπάζει η Αξιωματική Αντιπολίτευση και το κάνει σημαία ευκαιρίας. Δασικοί χάρτες. Ειλικρινά, συμφωνώ ότι στο σπίτι του κρεμασμένου δεν μιλάνε για σκοινί. Είναι ένα θέμα, που με έχει απασχολήσει πέντε, έξι χρόνια, κύριε συνάδελφε. Γιατί δεν διαμαρτυρήθηκαν…
Πέντε, έξι χρόνια! Μισό αιώνα εκκρεμότητα!
Ναι, όμως, οι νόμοι οι προηγούμενοι λέτε ότι έχουν μισό αιώνα ιστορία. Εγώ θα σας πω ότι έχει ογδόντα χρόνια ιστορία και εγώ θα σας πω ότι είναι από συστάσεως του ελληνικού κράτους και το λύνουμε εμείς σήμερα. Η διαφορά ξέρετε πια; Ο βαθμός καταναγκαστικότητας του προηγούμενου νομικού πλαισίου σε σχέση με τον νόμο του κ. Φάμελλου, ο όποιος αν δεν πλήρωνες σου δήμευε τα χωράφια. Είστε και Κρητικός και μου λέτε ότι τώρα διαμαρτυρήθηκαν οι Κρητικοί αγρότες. Ναι, πράγματι γιατί επί των ημερών σας δεν είχαν αναρτηθεί οι χάρτες για να δουν στην πράξη τι προβλέπει το νομοσχέδιο Φάμελλου. Τώρα αναρτώνται χάρτες και καταλαβαίνουν οι άνθρωποι τι έπαθαν που είχατε βγάλει τα λάπαθα δασικές εκτάσεις, εκατοντάδες χιλιάδες στρέμματα με λάπαθα τα δείχνατε ως δάσος. Αυτά κάνατε στην Κρήτη, όχι εσείς προσωπικά. Το προηγούμενο νομοσχέδιο ούτε και ο κ. Φάμελλος προσωπικά, γιατί πιστεύω ότι εξέφραζε μια κυβερνητική πολιτική με αυτό το νομοσχέδιο. Σε κάθε περίπτωση και για το σημερινό νομοσχέδιο, για να κλείσω έτσι…
Όχι, δεν θα κλείσετε.
…κάνω έκκληση κύριε Κοινοβουλευτικέ Εκπρόσωπε του ΣΥΡΙΖΑ να σταθούμε στο περιεχόμενο του σημερινού νομοσχεδίου, γιατί κάποιοι συνάδελφοί σας και πρώην Υπουργοί εδώ πέρα άνοιξαν ζητήματα νομιμοποιήσεων και όλα αυτά τα ζητήματα. εσείς, ως Κοινοβουλευτικός Εκπρόσωπος θα πάρετε τον λόγο σήμερα αν και δεν διαθέτουμε τριτολογία και θα πείτε ότι ο ΣΥΡΙΖΑ προτείνει τη νομιμοποίηση της χρήσης κάνναβης στα ενήλικα άτομα; Σας το ρωτώ ευθέως, όσο ευθέως θέσατε και εσείς τα ερωτήματα. Σας ευχαριστώ πολύ.
Ευχαριστούμε τον κ. Χρήστο Μπουκώρο. Τον λόγο τώρα έχει ο κ. Αμανατίδης από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, αγαπητοί συνάδελφοι, όσοι είμαστε εδώ και εγώ δεν θα μπω στον πειρασμό να αναφερθώ στα θέματα, τα οποία ήδη τέθηκαν και δεν αφορούν το σημερινό νομοσχέδιο, θα εστιάσω όμως την ομιλία μου προς το παρόν σχέδιο νόμου, το οποίο συζητείται. Είναι ένα σχέδιο νόμου, το οποίο φαίνεται ότι γίνεται αποδεκτό από μία συντριπτική πλειοψηφία των μελών του Ελληνικού Κοινοβουλίου και αυτό φάνηκε τόσο κατά τις ομιλίες των συνεδριάσεων των επιτροπών, αλλά και σήμερα στην Ολομέλεια. Αυτό γιατί; Γιατί πρόκειται για ένα νομοσχέδιο το οποίο είναι τολμηρό, είναι αναπτυξιακό και θα έλεγα «λυτρωτικό» για μια μερίδα συμπολιτών μας, οι οποίοι πάσχουν από σοβαρές ασθένειες. Πρέπει, όμως, να πούμε ότι αποτυπώνει ταυτόχρονα τη βούληση της Κυβέρνησης για δημιουργία συνθηκών ενίσχυσης της επιχειρηματικότητας, μιας επιχειρηματικότητας, η οποία θα εστιάζει στην εξωστρέφεια, θα είναι ανταγωνιστική και γι' αυτό τον λόγο θα είναι ελκυστική η χώρα μας για επενδύσεις στον κλάδο με ισχυρή προστιθέμενη αξία, σε έναν κλάδο που εντάσσει στην παραγωγική του δραστηριότητα τις έννοιες της καινοτομίας και της διαφοροποίησης. Η κάνναβη, αγαπητοί συνάδελφοι, είναι στην πραγματικότητα ένα εργαλείο με διττή αξία: πρώτον, θεραπευτική και δεύτερον, αναπτυξιακή. Στην θετική επίδραση στα θέματα της υγείας έγινε εκτενής αναφορά από συναδέλφους νωρίτερα και από τον κύριο Υπουργό και δεν θα ξαναπώ τα ίδια. Σε ό,τι αφορά την αναπτυξιακή διάσταση του προϊόντος θέλω να πω ότι προσδοκούμε ότι την επόμενη δεκαετία με την υλοποίηση των επενδύσεων θα έχουμε εισροή, αύξηση των εισοδημάτων κατά ένα δισεκατομμύριο περίπου. Τι έρχεται, όμως, να συμπληρώσει, τι αντιμετωπίζει το παρόν σχέδιο νόμου; Κατ'αρχήν γιατί είναι καινοτόμο; Είναι καινοτόμο γιατί εντάσσει τα τελικά προϊόντα φαρμακευτικής κάνναβης στο πίνακα Δ΄ των ναρκωτικών, ώστε να μπορούν οι ασθενείς να τα προμηθεύονται από τα φαρμακεία με ευθύγραμμη ιατρική συνταγή. Δεν υπάρχει, λοιπόν, φόβος να διαδοθεί ανεξέλεγκτα στην αγορά, αφού θα είναι μια ιατρική συνταγή για συγκεκριμένη ποσότητα και για συγκεκριμένο χρονικό διάστημα. Δηλαδή, τελικά μέσα από αυτό το σχέδιο νόμου δημιουργούμε μία πραγματική εγχώρια αγορά κάνναβης. Ακούστηκε επίσης και ήταν πολύ ενδιαφέρον η ανάγκη δημιουργίας ενός μητρώου ασθενών, έτσι ώστε να εκδίδεται μία κάρτα και οι ασθενείς να μην κινδυνεύουν με συλλήψεις όπως γίνεται σήμερα στη χώρα μας, να παταχθούν παράνομες πρακτικές και να περιοριστεί το μαύρο χρήμα και οι υπόγειες διαδρομές του. Αναφέραμε ότι είναι αναπτυξιακό εργαλείο και δεν θα το αναλύσω περαιτέρω. Πού βρίσκεται όμως σήμερα η Ελλάδα, με βάση το ισχύον θεσμικό πλαίσιο; Πράγματι, με τον ν.4528/18, που θεσμοθετήθηκε από την προηγούμενη κυβέρνηση, ξεκίνησε μία προσπάθεια και μία δυνατότητα εγχώριας παραγωγής και τελικής επεξεργασίας προϊόντων κάνναβης. Όμως, τα αποτελέσματα δεν ήταν τα αναμενόμενα. Χώρες, οι οποίες στηρίχθηκαν στην ελληνική εμπειρία, στην ελληνική νομοθετική εμπειρία, όπως η Πορτογαλία, η Δανία, η Μάλτα μάς ξεπέρασαν. Αυτό τι σημαίνει; Ότι πήραν ό,τι καλό είχε η νομοθεσία και την εφάρμοσαν βάζοντας και τις δικές τους πινελιές. Επομένως, είναι ανάγκη - αυτό είναι πασιφανές - κάτι να γίνει στο συγκεκριμένο νόμο έτσι όπως ίσχυε. Άλλωστε ειπώθηκε νωρίτερα ότι ενενήντα πέντε επενδύσεις ήδη έχουν πάρει έγκριση εγκατάστασης, πενήντα βρίσκονται σε φάση εξέτασης και δεκαέξι βρίσκονται σε στάδιο τελικής έγκρισης. Ειπώθηκε επίσης ότι μόνο μία επένδυση έχει γίνει στην Κόρινθο. Εδώ θα μου επιτρέψετε, κύριε Υπουργέ, να προσθέσω ότι θα γίνει και άλλη μία στην Κοζάνη, με βάση - σας ευχαριστώ γι' αυτό - τις κατευθύνσεις που εσείς δώσατε στον εκπρόσωπο των επενδυτών για το πώς φαντάζεστε την ανάπτυξη της βιομηχανίας της κάνναβης στη χώρα μας, η οποία αποδεικνύεται και αποτυπώνεται και στο παρόν σχέδιο νόμου. Η παρούσα, λοιπόν, νομοθετική πρωτοβουλία θα απελευθερώσει τη δυναμική του κλάδου και σύντομα, από το σχεδιασμό, τα έργα θα φτάνουν στην υλοποίηση. Επιτρέψτε μου να πω την έκφραση ότι αυτό το σχέδιο νόμου, που θα γίνει νόμος, θα δρα σαν επιταχυντής. Με τις ρυθμίσεις του νόμου αυτού θα παραλληλιστούν οι διαδικασίες εξαγωγικών δραστηριοτήτων με τις αντίστοιχες που υπάρχουν και ισχύουν στα γενόσημα φαρμακευτικά προϊόντα, που παράγονται στη χώρα μας. Όμως τέθηκαν και διάφορα ζητήματα κριτικής. Από πολλούς συναδέλφους τέθηκε το ερώτημα γιατί εμπορία μέχρι 30 γραμμάρια του ανθού. Ο κ. Υπουργός το ανέπτυξε αυτό στις συνεδριάσεις της επιτροπής. Νομίζω είναι απόλυτα σωστό να μην είναι 400 γραμμάρια, όπως στην Πορτογαλία. Γιατί; Γιατί πρόκειται για ένα προϊόν, το οποίο είναι ιατρικό και ως τέτοιο προϊόν θα βρίσκεται στα φαρμακεία και επομένως, ως ιατρικό προϊόν η συσκευασία συνάδει με την αξία και τα χαρακτηριστικά του προϊόντος. Κυρίως, γιατί ο βασικός στόχος είναι να παράξουμε τελικό προϊόν φάρμακο και όχι υποχρεωτικά ανθό. Η δεύτερη κριτική - συζήτηση, που έγινε αφορά στη χρήση γης υψηλής παραγωγικότητας. Επί του θέματος αυτού έγιναν συζητήσεις και σήμερα ακόμα τέθηκε ως θέμα. Είμαι σίγουρος - γιατί γνωρίζω ότι η Κυβέρνηση και ο Υπουργός που παρίσταται εδώ, ακούει κάθε θετική πρόταση και πρωτοβουλία - ότι θα βρεθεί τελικά μία χρυσή τομή για το θέμα αυτό. Άλλωστε και το 1%, που θεσμοθετήσαμε ως Κυβέρνηση για το θέμα της χρήσης γης υψηλής παραγωγικότητας για τα φωτοβολταϊκά δεν είχε σκοπό να ενισχύσει τα φωτοβολταϊκά, αλλά είχε σκοπό να προστατεύσει τη γη υψηλής παραγωγικότητας. Τρίτο ζήτημα το οποίο έτυχε της κριτικής και της συζήτησης ήταν η ίδρυση του Εθνικού Οργανισμού Κάνναβης. Είναι ένα πάγιο αίτημα των φορέων, αποτυπώθηκε και συζητήθηκε. Νομίζω και εγώ ότι ένας φορέας, ένας μηχανισμός με τη συμμετοχή εκπροσώπου των Υπουργείων, φορέων, καταναλωτών, ασθενών θα βάλει τις βάσεις, μαζί και με τα πανεπιστημιακά ιδρύματα, μιας πολύ συστηματικής παρακολούθησης του θέματος της κάνναβης. Το θετικό είναι επίσης ότι ο παριστάμενος Αναπληρωτής Υπουργός δεσμεύτηκε ότι θα εξετάσει το θέμα και θα το μετεξελίξει σε νομοθετική πρωτοβουλία στο επόμενο διάστημα. Σημαντικά ζητήματα τίθενται στο σχέδιο νόμου, μεταξύ των οποίων αναφέρεται και η χωροθέτηση. Προβλέπεται, λοιπόν, ότι η έκταση, η οποία πρέπει να χρησιμοποιηθεί, είναι 4 στρέμματα και άνω. Μιλούμε για κατασκευές σε θερμοκήπια κλειστού τύπου, καθώς και πρόβλεψη για εφαρμογή συνθηκών ασφαλείας. Να πω επίσης ότι είναι πολύ θετική - άλλωστε ειπώθηκε και νωρίτερα, μάλιστα από κάποιους ζητήθηκε να είναι υποχρεωτική - η χρήση των ΑΠΕ στην παραγωγική διαδικασία. [[Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή]] Κλείνοντας σιγά - σιγά και συμπερασματικά να πω ότι το παρόν σχέδιο νόμου διευρύνει τις παραγωγικές δυνατότητες της κάνναβης, δηλαδή της οικονομίας και επιτρέπει την ασφαλή ανάπτυξή της και στη χώρα μας. Υπήρχαν γραφειοκρατικές χρονοβόρες διαδικασίες στο προηγούμενο θεσμικό πλαίσιο, που με το παρόν σχέδιο νόμου αντιμετωπίζονται, έτσι ώστε ο κλάδος και για τη χώρα μας να γίνει πιο ελκυστικός και πιο φιλικός στους επιχειρηματίες. Το Γενικό Λογιστήριο του Κράτους περιέγραψε τα αναμενόμενα έσοδα από την ανάπτυξη του κλάδου στη χώρα μας και επιπλέον πολύ θετικό είναι - θα το επαναλάβω - ότι με το παρόν σχέδιο νόμου γίνεται η ένταξη των τελικών προϊόντων φαρμακευτικής κάνναβης στον πίνακα Δ΄ των ναρκωτικών. Εξυπηρετούνται πλέον οι ασθενείς, αφού μπορούν να προμηθεύονται από τα φαρμακεία, όπως είπαμε, ευθύγραμμη ιατρική συνταγή, δίχως να καταφεύγουν στην παρανομία και στη μαύρη οικονομία.
Ολοκληρώστε, κύριε συνάδελφε.
Πιστεύω λοιπόν ότι πρόκειται για ένα σχέδιο νόμου που θα στηριχθεί από τη μεγάλη πλειοψηφία του ελληνικού Κοινοβουλίου και αυτονόητα το υπερψηφίζω και εγώ. Ευχαριστώ πολύ.
Ευχαριστούμε κι εμείς. Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία, ο κ. Μάρκου, που σήμερα γιορτάζει. Χρόνια πολλά, κύριε Μάρκου, για τη γιορτή σας και σε όλους όσους και όσες εορτάζουν. Κύριε Μάρκου, έχετε τον λόγο.
Ευχαριστώ πολύ, κύριε Πρόεδρε και για τις ευχές σας. Κυρίες και κύριοι Βουλευτές, δεν μπορώ να αντισταθώ στον πειρασμό μετά την τελευταία παρέμβαση του Κοινοβουλευτικού Εκπροσώπου της Νέας Δημοκρατίας, και θα διαβάσω τη σημερινή δήλωση του κ. Χαρδαλιά. Προφανώς, προφανέστατα οι πάντες ευχόμαστε αυτό το κακό με την πυρκαγιά να τελειώσει γρήγορα, αλλά με τις ευχές ξέρετε δεν μπορούμε να σβήσουμε τη φωτιά. Χρειάζεται και κάτι άλλο. Όπως είπε ο κ. Χαρδαλιάς, λείπουν είκοσι εννέα πυροσβεστικά εναέρια μέσα. Επί λέξει διαβάζω τη φράση του: «γιατί η μίσθωση αρχίζει στις 25 Μαΐου». Ναι, αλλά όπως είπε και ο κ. Μπουκώρος, η αντιπυρική περίοδος άρχισε την 1η Μαΐου. Γιατί η μίσθωση αρχίζει στις 25 Μαΐου και τώρα λείπουν αυτά; Συμπλήρωσε ο κ. Χαρδαλιάς: «Είμαστε άτυχοι». Άτυχη είναι η ελληνική κοινωνία με την Κυβέρνηση που έχει, όχι ο κ. Χαρδαλιάς. Δεύτερο θέμα, που αφορά τον κ. Μπουκώρο. Πόσο θα πολιτευτείτε με ψεύδη και ανακρίβειες, κύριοι της Νέας Δημοκρατίας; Δήλωσε ότι «σώσαμε την περιοχή “NATURA”» και μόλις πριν από λίγο βγήκε ανακοίνωση από το Ευρωπαϊκό Σύστημα Πληροφόρησης για τις δασικές πυρκαγιές ότι κάηκαν τέσσερις χιλιάδες τετρακόσια στρέμματα μέχρι τώρα της περιοχής «NATURA», δηλαδή το 6,6% της περιοχής. Πόσα άλλα ψέματα θα πείτε; Ερχόμαστε λοιπόν, στο προκείμενο. Με έναν περίεργα ελλιπή διάλογο στις Επιτροπές, το συγκεκριμένο νομοσχέδιο ήρθε στην Ολομέλεια. Και λέω περίεργα ελλιπή διάλογο, γιατί είναι πρωτοφανές το φαινόμενο κανείς Βουλευτής της Πλειοψηφίας να μην παίρνει τον λόγο στις επιτροπές. Πάλι καλά που επιστρατευτήκατε κάποιοι να έρθετε εδώ, εκόντες άκοντες. Λογικό θα μου πείτε. Ποιος μπορεί να ξεχάσει τις κραυγές σας, σε τούτη την Αίθουσα το 2018, όταν η κυβέρνηση είχε εισαγάγει για συζήτηση το δικό της πρωτοποριακό νομοσχέδιο; Ποιος μπορεί να ξεχάσει τον κ. Φωτήλα που έλεγε - διαβάζω από τα Πρακτικά της Βουλής - ότι φέραμε την επένδυση της φούντας, ότι σκοπεύουμε εκτός από τη φούντα να νομοθετήσουμε την καλλιέργεια κόκας και οπίου, μπορεί αύριο να δούμε σε ένα χωριό, δίπλα στο σχολείο μια χασισοκαλλιέργεια, στην εκκλησία χασισοκαλλιέργεια και σε σπίτια νοικοκυραίων χασισοκαλλιέργεια, ότι εμείς θέλαμε να μείνουμε στην ιστορία ως η κυβέρνηση της φούντας και ότι η Νέα Δημοκρατία δεν μπορεί να το επιτρέψει αυτό για τα ελληνόπουλα και θα τους φέρει δουλειές, ενώ εμείς φέρνουμε δουλειές με φούντες. Ποιος μπορεί να ξεχάσει τον κ. Γκιουλέκα, ο οποίος άφηνε υπονοούμενα ότι είχαμε κρυφή ατζέντα και για το τι τελικά επιδιώκαμε και ο οποίος - ακούστε το αυτό, έχει σημασία - μας καλούσε να απολογηθούμε γιατί δημιουργούσαμε θέσεις εργασίας από την καλλιέργεια του χασίς και την ίδια στιγμή δεν προωθούσαμε την επένδυση στο Ελληνικό. Αυτοί οι λαλίστατοι ομιλητές απουσιάζουν σήμερα, καθώς και άλλοι. Όλο αυτό το κρεσέντο λαϊκισμού το παρακολουθούσαμε, τη στιγμή που οι φορείς είχαν κληθεί, είχαν καταθέσει και είχαν φέρει χιλιάδες επιστημονικές σελίδες που τεκμηρίωναν την απαραίτητη φαρμακευτική παρουσία της κάνναβης. Διάβασαν κι άλλοι τις ασθένειες, αλλά ως γιατρός, θέλω να τις επαναλάβω, γιατί σε πολλές απ' αυτές έχουμε βιώσει τη θεραπευτική επίδραση της κάνναβης: Για τον καρκίνο, την επιληψία, το Πάρκινσον, το Αλτσχάιμερ, τη νόσο Crohn, τις καρδιακές επιπλοκές, τη σκλήρυνση κατά πλάκας, τη θρυμματική αρθρίτιδα, ρευματοειδή αρθρίτιδα, τη φλεγμονή του εντέρου, τον διαβήτη, τη ναυτία και τον έμετο και απώλεια βάρους από τους καρκινοπαθείς από τις χημειοθεραπείες, την ηπατίτιδα C, ασθενείς με HIV και τόσες άλλες. Τα παραδείγματα ανευθυνότητας εκ μέρους σας για το νομοσχέδιο είναι πολλά. Σταματάω εδώ, γιατί πραγματικά δεν αξίζει τον κόπο περισσότερο. Όμως, δεν μπορώ να μην κάνω μια σύντομη αναφορά στον άνθρωπο που διαβάλατε και συκοφαντήσατε, περισσότερο ίσως από κάθε άλλον την περίοδο της διακυβέρνησή μας, τον Νίκο Καρανίκα, τη θετική συμβολή του οποίου αναγνώρισε ο κύριος Υπουργός. Τον βανδαλίσατε επί μια εξαετία αυτό τον άνθρωπο με έναν τρόπο, που θέλετε να φιλοτεχνήσετε ότι αυτή η αμόρφωτη, η ανίκανη, η τεμπέλικη εικόνα που φτιάχνατε είναι η εικόνα του ΣΥΡΙΖΑ. Κυρίες και κύριοι Βουλευτές της Νέας Δημοκρατίας, πιστεύω ότι στις γραμμές σας είναι δυο ειδών χαρακτήρες: αυτοί οι οποίοι υιοθετούν τον κυνικό και πολιτικό αμοραλισμό του Υπουργού Ανάπτυξης και κάποιοι, οι οποίοι πραγματικά, στο μέσα της καρδιάς τους αισθάνονται ότι δεν είναι έτσι τα πράγματα ακόμα και σε αυτή τη σκληρή πολιτική πραγματικότητα. Σας αφήνω να αναλογιστείτε πού εντάσσεστε. Όμως, αλλάζουν οι καιροί και τα ήθη. Τότε τεμπέληδες ήταν οι Συριζαίοι, τώρα τεμπέληδες είναι οι νέες και οι νέοι, που κάνουν διδακτορικές διατριβές. Τότε οι Πρέσπες ήταν προδοτικές, τώρα θα έρθετε, θέλοντας και μη, να καταθέσετε εκατόν πενήντα οκτώ, στην καλύτερη περίπτωση για εσάς εκατόν πενήντα οκτώ. Όμως, με όλα αυτά που ανέφερα, θέλω να αναδείξω και μια χαρακτηριστική διαφορά μας. Η διαφορά μας είναι ότι σήμερα εμείς τασσόμαστε υπέρ του συγκεκριμένου νομοσχεδίου, γιατί ανταποκρίνεται σε ένα κοινωνικό αίσθημα και δεν αισθανόμαστε την ανάγκη να κάνουμε λαϊκίστικη πολιτική, γιατί αφορά την υγεία, αυτούς που χρειάζονται τα προϊόντα της κάνναβης, που δεν πρέπει να ξοδεύουν τεράστιες περιουσίες ή καμμιά φορά να τα εξασφαλίζουν από δρόμους αμφίβολης νομιμότητας και να συμβάλλουμε θετικά και στην απασχόληση και στην οικονομία που είναι το δεύτερο ζητούμενο. Άκουσα, όμως, και κάτι από τον κύριο Αναπληρωτή Υπουργός στις επιτροπές. Είπε ότι στην κυβέρνηση του ΣΥΡΙΖΑ ο νόμος αυτός ήταν δειλός και άτολμος, ενώ το τωρινό νομοσχέδιο είναι γενναίο και τολμηρό. Εδώ πραγματικά, δεν έχω λόγια. Προσωπικά, αυτό με ξεπερνά. Μου θυμίζει το ανέκδοτο του δολοφόνου του πατέρα του που πήγε στο δικαστήριο και ζητούσε επιείκεια επειδή είναι ορφανός. Μόνο με αυτό μπορεί να συγκριθεί. Θέλω, όμως, επί της ουσίας - κύριε Πρόεδρε, παρακαλώ ένα λεπτό ανοχή - να αναφέρω το εξής: Πραγματικά, ένα θέμα είναι η συσκευασία των τριάντα γραμμαρίων. Κατατέθηκαν κάποια επιχειρήματα και είναι σεβαστά και ακουστά. Εκείνο που πρέπει, όμως, να δούμε είναι γιατί η Πορτογαλία, που είναι ανταγωνιστική, έχει υιοθετήσει τα τετρακόσια γραμμάρια. Πόσο θα μας βλάψει αυτό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλος, μια έλλειψη είναι η πρόβλεψη, έστω στο ξεκίνημά της, συνεργασίας με τις ελληνικές φαρμακοβιομηχανίες. Οι ελληνικές φαρμακοβιομηχανίες ανθούν και έχουν τεράστιες δυνατότητες. Βεβαίως αναφέρατε ότι θα φτιαχτούν registries, δηλαδή ομάδες των ασθενών που χρειάζονται - να το δούμε - ότι θα επιτραπεί και θα γίνει καλή η συνταγογράφηση - να το δούμε - , ότι θα φτιαχτεί ο Εθνικός Οργανισμός Κάνναβης. Γιατί άραγε θεωρείται αυτονόητο από τον Υπουργό νωρίτερα Ανάπτυξης ότι δεν γινόταν τώρα; Γιατί; Τέλος, να πω μια προσωπική ιατρική άποψη, που έχει να κάνει με τα παγκόσμια επιστημονικά δεδομένα. Είναι λάθος αυτό, που επικρατεί σαν εντύπωση καλοπροαίρετη και στην κοινωνία και σε κάποιους άλλους, ότι η οδός για τα σκληρά ναρκωτικά ξεκινά μέσα από τη χρήση των μαλακών ναρκωτικών. Αυτό είναι λάθος και αυτό έχει αποδειχθεί με εκατοντάδες επιστημονικές εργασίες. Οι χρήστες είναι ασθενείς μέσα από ένα πολύπλοκο, πολυπαραγοντικό περιβάλλον που τους οδηγεί σε αυτή τη θλιβερή κατάσταση και σαν τέτοιους πρέπει να τους δούμε και να τους βλέπουμε και στο μέλλον και με θαρραλέες, θα έλεγα, προετοιμασίες. Σας καλωσορίζουμε, λοιπόν, κύριοι Βουλευτές της Νέας Δημοκρατίας στον δρόμο της λογικής στο θέμα αυτό. Θα σας καλοσωρίσουμε και στα επόμενα δύσκολα, όπως τα μνημόνια με τη Βόρεια Μακεδονία κ.λπ., δηλαδή σας καλωσορίζουμε στον δρόμο του ΣΥΡΙΖΑ - Προοδευτική Συμμαχία.
Ευχαριστούμε τον κ. Μάρκου.
Κύριε Πρόεδρε, μπορώ να έχω τον λόγο επί προσωπικού;
Δεν υπάρχει προσωπικό θέμα. Εγώ το κρίνω αυτό. Ως Κοινοβουλευτικός Εκπρόσωπος έχετε τον λόγο για δυο λεπτά, γιατί το δικαιούστε, όχι, όμως, επί προσωπικού, γιατί εγώ δεν άκουσα ούτε κάτι υβριστικό ούτε παραποίηση δεδομένων.
Ούτε για δυο λεπτά, κύριε Πρόεδρε. Υπήρξε απόλυτη παραποίηση.
Για να το δούμε.
Κι ενώ ο αγαπητός κ. Μάρκου υπήρξε διαφωτιστικός για τη χρήση της φαρμακευτικής κάνναβης ως γιατρός στις ασθένειες και πραγματικά μάθαμε, σε ό, τι αφορά τις πυρκαγιές, πραγματικά διαστρέβλωσε απολύτως τις απόψεις μου και μάλιστα, επικαλέστηκε και το Ευρωπαϊκό Παρατηρητήριο. Αγαπητέ κύριε Μάρκου, εγώ δεν είπα ότι διασώθηκε η περιοχή «NATURA» και σας παραπέμπω στα Πρακτικά. Είπα ότι διασώθηκε μια συγκεκριμένη περιοχή που είναι το Καταφύγιο Προστασίας Άγριας Ζωής και αυτό σύμφωνα με την ανακοίνωση της Πυροσβεστικής Υπηρεσίας και των αρμοδίων αρχών και υπάρχουν δημοσιεύματα ακόμα και αυτή την ώρα. Το δεύτερο που σας είπα - και σημαντικότερο - είναι ότι κάθε χρόνο η χώρα νοικιάζει πτητικά πυροσβεστικά μέσα. Η περίοδος πυροπροστασίας είναι από την 1η Μαΐου μέχρι 31 Οκτωβρίου. Είναι ζήτημα δημοσίων συμβάσεων. Η χώρα πληρώνει 15 με 20 εκατομμύρια τον χρόνο για να νοικιάσει αυτά τα πτητικά πυροσβεστικά μέσα. Τι είπε, λοιπόν, ο κ. Χαρδαλιάς σήμερα, κυρίες και κύριοι; Είπε ότι είναι ατυχία ότι δεν τα έχουμε. Όμως, έτσι λειτουργούν οι δημόσιες συμβάσεις και ευτυχώς αλλάξαμε τον νόμο για τις δημόσιες συμβάσεις πάλι με επισπεύδοντα τον παρόντα Υπουργό τον κ. Παπαθανάση, αλλά αυτός ο καινούριος νόμος θα ισχύει από 1η Ιουνίου και μετά. Δείτε, λοιπόν, ότι καμμία χρονιά τα επιπλέον πυροσβεστικά μέσα, αυτά που νοικιάζουμε, δεν ήρθαν στη χώρα ποτέ νωρίτερα από την 1η Ιουνίου. Μάλιστα επί των δικών σας ημερών έρχονταν μέχρι 30 Ιουνίου. Προς τι, λοιπόν, κατηγορείτε τον κ. Χαρδαλιά; Αυτά προς αποκατάσταση, κύριε Πρόεδρε. Ευχαριστώ πολύ.
Κύριε Σαρακιώτη, θα δώσω πρώτα τον λόγο στον κύριο Υπουργό και αμέσως μετά θα πάρετε τον λόγο.
Ευχαριστώ πολύ, κύριε Πρόεδρε. Απαντώντας στον κ. Μάρκου, θα ήθελα να πω ότι είναι καθαρά θέμα πολιτικής το θέμα των γραμμαρίων, που μπορεί να εξάγει μια χώρα. Επειδή αναφέρατε συνεχώς το θέμα της Πορτογαλίας, που έχει εξαγωγές και που πρόσφατα ανέβασε το όριο στα τετρακόσια γραμμάρια, επαναλαμβάνω την προσπάθεια του τελικού προϊόντος σε μικρές συσκευασίες. Άλλωστε, θέλω να σας πω ότι σε άλλες χώρες, εκτός Ευρώπης, υπάρχει η δυνατότητα να υπάρχουν εξαγωγές σε μεγάλες ποσότητες. Όμως, οι συγκεκριμένες χώρες, παραδείγματος χάρη ο Καναδάς ή η Αμερική, έχουν εσωτερική βιομηχανία και κυρίως έχουν ήδη αδειοδοτημένα προϊόντα. Επομένως, δεν τους πειράζει τόσο πολύ το αν μπορεί η παραγωγική τους βιομηχανία κάνναβης να μπορεί να δίνει ή να εξαγάγει μεγαλύτερες ποσότητες. Επομένως, για εμάς εδώ είναι καθαρά θέμα πολιτικής. Και το γεγονός ότι πρέπει κάποιος να πάρει τη λεγόμενη πιστοποίηση για καλές βιομηχανικές πρακτικές, good manufacturing practices, αυτό σημαίνει ότι ακριβώς είναι πιστοποιημένοι να παράγουν ένα συγκεκριμένο φαρμακευτικό προϊόν εντός της Ευρώπης. Είναι, λοιπόν, θέμα πολιτικής. Μην συγκρίνουμε με την Ελλάδα. Εσείς στον ΣΥΡΙΖΑ λέτε πάντα ότι πρέπει να έχουμε την πολιτική μας. Επειδή μιλήσατε για το αν είναι άτολμο ή δεν είναι άτολμο, θέλω να σας θυμίσω ότι ο δικός σας νόμος του 2018 δεν έδινε τη δυνατότητα εξαγωγής αποξηραμένου ανθού. Δεν είχατε, δηλαδή, προχωρήσει στο να δώσετε τη δυνατότητα να γίνουν εξαγωγές αποξηραμένου ανθού.
Τον λόγο τώρα έχει ο Βουλευτής Φθιώτιδας του ΣΥΡΙΖΑ - Προοδευτική Συμμαχία κ. Ιωάννης Σαρακιώτης.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, οι κυβερνήσεις κρίνονται από τα έργα τους, τη νηφαλιότητα και τη σοβαρότητα, με την οποία προσεγγίζουν το σύνολο των θεμάτων που αντιμετωπίζουν, αλλά και το θετικό αντίκτυπο που έχουν οι πρωτοβουλίες τους στη ζωή και την καθημερινότητα των πολιτών. Το ίδιο, ωστόσο, ισχύει και για όλες τις πολιτικές παρατάξεις, ακόμη και όταν αυτές βρίσκονται στα έδρανα της αντιπολίτευσης. Ο εποικοδομητικός ή ο στείρος και λαϊκίστικος τρόπος, με τον οποίον προσεγγίζουν τα προβλήματα και τις προκλήσεις, επηρεάζει αναμφίβολα το επίπεδο της πολιτικής ζωής του τόπου και όχι μόνο. Η διαχρονική εξέλιξη της συζήτησης γύρω από την παραγωγή, την εξαγωγή και τη διάθεση προϊόντων φαρμακευτικής κάνναβης, κατέδειξε ότι η αδυναμία της Νέας Δημοκρατίας να ωριμάσει εγκαίρως υπονόμευσε τις πρωτοβουλίες της κυβέρνησης του ΣΥΡΙΖΑ, η οποία το 2018 έθεσε τη χώρα μας στην παγκόσμια πρωτοπορία όσον αφορά το συγκεκριμένο κλάδο. Όμως, οι εξελίξεις σε παγκόσμιο επίπεδο δεν θα μπορούσαν να περιμένουν τον κ. Βορίδη, τον κ. Γεωργιάδη και τα υπόλοιπα στελέχη της Νέας Δημοκρατίας να «δουν το φως το αληθινό», όταν διερρήγνυαν τα ιμάτιά τους το 2018 ότι η χώρα μας θα ανταγωνίζεται τη γειτονική χώρα - δεν αναφέρομαι στη βόρεια Μακεδονία, αναφέρομαι στην Αλβανία - που έλεγε ο κ. Βορίδης από αυτό το Βήμα, στο εμπόριο χασίς στα Βαλκάνια ή ότι θα γίνει η Ελλάδα μία απέραντη χασισοκαλλιέργεια. Ξαφνικά ο μπάφος, όπως τόσο χυδαία έλεγε ο σημερινός επισπεύδων Υπουργός Ανάπτυξης, έγινε βιομηχανική και φαρμακευτική κάνναβη. Είναι αδιανόητο, αλλά αυτή η κωλυσιεργία και οι ιδεοληπτικές αγκυλώσεις της Νέας Δημοκρατίας έχουν αναγκάσει έως σήμερα εκατό περίπου αδειοδοτημένες εταιρείες να αναμένουν να προχωρήσουν σε επενδύσεις εκατοντάδων εκατομμυρίων ευρώ στη χώρα μας τη στιγμή που κλάδος καλπάζει σε χώρες όπως οι Ηνωμένες Πολιτείες της Αμερικής, ο Καναδάς, η Δανία, αλλά και η Πορτογαλία. Συγκεκριμένα, στις ΗΠΑ την περίοδο που η Νέα Δημοκρατία έκανε παραληρηματική αντιπολίτευση - μεταξύ 2018 και 2019- οι καλλιεργούμενες εκτάσεις της κάνναβης αυξήθηκαν κατά 368%, ενώ μεγάλα πανεπιστήμια, όπως αυτό της Καλιφόρνια, ανέπτυξαν εξειδικευμένα κέντρα σε συντονισμό με το αμερικανικό Υπουργείο Γεωργίας για τη μελέτη της κάνναβης, με μηνιαίες εκθέσεις που αφορούν ένα ευρύ φάσμα της ιατρικής έρευνας. Παράλληλα, στη συγκεκριμένη χώρα, δημιουργήθηκαν πάνω από διακόσιες χιλιάδες θέσεις εργασίας πλήρους απασχόλησης, ενώ τα έσοδα ανήλθαν για το 2020 στο 1,5 δισεκατομμύριο δολάρια, σε μια αγορά, η οποία παγκοσμίως ξεπέρασε το περασμένο έτος τα 22,5 δισεκατομμύρια ευρώ και υπολογίζεται ως το 2027 το ποσό αυτό να έχει ανέλθει στα 88 δισεκατομμύρια ευρώ. Όμως, δεν πειράζει που η Νέα Δημοκρατία επέλεξε να αδιαφορεί για όλα αυτά τα δεδομένα: Κολλούσαν οι επενδύσεις, θέσεις εργασίας δεν είχαν δημιουργηθεί. Ο Υπουργός ζήτησε συγγνώμη κι όλα λύθηκαν, σαν να μη συνέβη τίποτα. Όμως, δεν έχει ζητηθεί ακόμη μια συγνώμη για την αντιπολίτευση της «επαίσχυντης και προδοτικής Συμφωνίας των Πρεσπών», η οποία τώρα τιμάται και έχουν κοκκινίσει τα χέρια των Υπουργών της Νέας Δημοκρατίας να χειροκροτούν όπου σταθούν και όπου βρεθούν αυτήν την μέχρι πρότινος προδοτική Συμφωνία. Ούτε λέξη μεταμέλειας δεν έχει ακουστεί για τη σπέκουλα περί απουσίας ασφάλειας στη χώρα μας. Δύο λέξεις δεν βρέθηκαν να ειπωθούν και για την περίπτωση της επένδυσης στο Ελληνικό, όπου οι δύο εβδομάδες για την έναρξη της επένδυσης μετά τις εκλογές έχουν γίνει δύο χρόνια και βλέπουμε. Ζητήσατε, όμως, συγγνώμη για την κάνναβη. Ας είναι, λοιπόν. Τώρα, αν είναι ειλικρινής η συγγνώμη σας, φαίνεται ότι ήσασταν παντελώς ανενημέρωτοι και αδαείς για την ανάπτυξη ενός κλάδου, ο οποίος παρουσιάζει τα τελευταία χρόνια έντονο επενδυτικό ενδιαφέρον παγκοσμίως, παρά το γεγονός ότι στην κριτική σας ήσασταν ιδιαίτερα γαλαντόμοι. Και θέλατε να αποκαλείστε και φιλοεπενδυτικοί. Αντιθέτως, αν η συγγνώμη είναι υποκριτική - ενδεχόμενο το οποίο θεωρώ ως πιθανότερο - αδυνατώ να πιστέψω ότι δεν διαβάζατε ούτε τον ξένο Τύπο, ο οποίος εδώ και πολλά χρόνια μιλούσε για τον ανερχόμενο, ανθίζοντα τομέα της κάνναβης. Τότε, έχετε εξαπατήσει βάναυσα, για μία ακόμη φορά, τους Έλληνες πολίτες. Η Βουλή, όμως, κυρίες και κύριοι της Νέας Δημοκρατίας, δεν είναι εξομολογητήριο. Οι πολιτικοί μεταμελούν και αναγνωρίζουν τα λάθη τους είτε παραιτούμενοι είτε μέσω των έργων τους. Για παραίτηση ούτε λόγος. Δεν το συζητάμε. Για το θέμα των έργων απαιτείται πλέον πολλή δουλειά, που πρέπει να κάνετε, ώστε να καλυφθεί το χαμένο έδαφος των τελευταίων δύο ετών και να ολοκληρωθεί το αναγκαίο θεσμικό πλαίσιο. Τα συναρμόδια Υπουργεία οφείλουν, πλέον, να εστιάσουν σε συγκεκριμένες νομοθετικές πρωτοβουλίες: Στο πλαίσιο για το διαχωρισμό CBD και THC από τη βιομηχανική κάνναβη, στη σύσταση ενός εθνικού οργανισμού κάνναβης στα πρότυπα αντίστοιχων οργανισμών του εξωτερικού και, τέλος, στη διασύνδεση των ερευνητικών φορέων μεταξύ τους, καθώς είναι αντιληπτό ότι η βέλτιστη δυνατή εκμετάλλευση του προϊόντος αυτού έχει διεπιστημονικό χαρακτήρα και άρα προϋποθέτει την αγαστή συνεργασία επιστημόνων, οι οποίοι προέρχονται από διαφορετικά πεδία. Η έρευνα οφείλει να είναι η προμετωπίδα της αναπτυξιακής πορείας της χώρας αναφορικά και με τον συγκεκριμένο τομέα. Όπως τόνισε και κατά τη διάρκεια της ακρόασης των φορέων ο καθηγητής του Γεωπονικού κ. Μπιλάλης, είναι αδιανόητο να εκθειάζουμε τις ευνοϊκές κλιματολογικές συνθήκες που επικρατούν στη χώρα μας για τη συγκεκριμένη καλλιέργεια, αλλά την ίδια στιγμή να μην επιτρέπεται η έρευνα στα πανεπιστήμια για να αναπτυχθεί η σχετική τεχνογνωσία. Ας μην διολισθήσουμε στο σύνδρομο του «γκαρσονιού της Ευρώπης», όπως έχει συμβεί σε άλλους κλάδους της οικονομίας κατά τις προηγούμενες δεκαετίες. Μπορούμε εγκαίρως να αναπτύξουμε τη δυνατότητα επεξεργασίας και να δώσουμε πρόσφορο έδαφος σε καινοτόμες εφαρμογές, ώστε να μη φτάσουμε στο σημείο να εισάγουμε σε πενταπλάσια τιμή επεξεργασμένα προϊόντα, τα οποία θα βασίζονται σε πρώτη ύλη ελληνικής προέλευσης. Είναι κρίσιμο να κινηθούμε γρήγορα στη δημιουργία ενός ελκυστικότερου νομοθετικού πλαισίου, υποβοηθώντας εν πρώτοις τους ασθενείς και έπειτα την ελληνική βιομηχανία. Το ανθρώπινο κεφάλαιο υπάρχει τόσο στα πανεπιστήμια όσο και στον ΕΛΓΟ, ενώ και η ελληνική φαρμακοβιομηχανία έχει αποδείξει ότι μπορεί να συνδράμει. Μένει η πολιτική βούληση, την οποία ελπίζουμε αυτή τη φορά να επιδείξετε με αποφασιστικότητα. Σας ευχαριστώ.
Και εμείς ευχαριστούμε για τη συνέπεια και στο χρόνο. Τον λόγο ζήτησε για μία παρέμβαση ο Υπουργός Ανάπτυξης και Επενδύσεων κ. Γεωργιάδης. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Προλαβαίνω τον κύριο συνάδελφο, για να δείτε, κύριε συνάδελφε, πόσο γρήγορα κινούνται όλα στο Κοινοβούλιο. Κύριε Σαρακιώτη, καταθέτω τις νομοτεχνικές βελτιώσεις - δεν τις είχα καταθέσει μέχρι τώρα - στο νομοσχέδιο. Μέσα σε αυτές, στην παράγραφο 4 αναφέρεται ότι επιτρέπεται στα ερευνητικά δημόσια εργαστήρια, τα πανεπιστημιακά ιδρύματα και στον Ελληνικό Γεωργικό Οργανισμό ΔΗΜΗΤΡΑ, «ΕΛΓΟ - ΔΗΜΗΤΡΑ», η εισαγωγή πολλαπλασιαστικού υλικού και η καλλιέργειά του με σκοπό την επιστημονική έρευνα και ανάπτυξη και τις κλινικές μελέτες, καθώς και η συνεργασία τους για τους σκοπούς αυτούς με φορείς που έχουν λάβει την έγκριση της παραγράφου 1 του άρθρου 2Α. Προ ολίγου, είπατε πώς είναι δυνατόν να μην επιτρέπουμε την έρευνα και την ανάπτυξη στην Ελλάδα. Την επιτρέπουμε, λοιπόν, με τον νόμο. Το είχαμε συζητήσει και στην επιτροπή και είχα δεσμευτεί να το φέρω. Με τις νομοτεχνικές βελτιώσεις εννοώ πάντα. Θα σας διανεμηθούν τώρα. Επίσης, στην παράγραφο 2 του άρθρου 19 του σχεδίου νόμου μετά τις λέξεις «…εκκρεμή αιτήματα που έχουν υποβληθεί μέχρι την έναρξη ισχύος του παρόντος…», προστίθεται η φράση «…καθώς και αιτήματα που θα υποβληθούν εντός έξι μηνών από την έναρξη ισχύος του παρόντος», κυρίως διότι μας ετέθη από διαφόρους. Είναι στη διάρκεια τώρα των διαπραγματεύσεων, προσυμφώνων κ.λπ.. Δεν έχουμε εμείς λόγο να βλάψουμε κανέναν. Το είπα από την αρχή. Το νομοσχέδιο δεν κρύβει ωφέλεια κάποιου έναντι κάποιου άλλου. Κρύβει μία γενική μας αγωνία να προσπαθούμε να προστατεύσουμε τη γη της υψηλής παραγωγικότητας. Για να προλάβουμε, λοιπόν, κι αυτό το ενδεχόμενο βάζουμε και την παράταση των έξι μηνών. Τα υπόλοιπα είναι απλές νομοτεχνικές. Είναι γενικά εύκολες. Θα κάνω δεκτή την τροπολογία του συναδέλφου κ. Θάνου Πλεύρη, η οποία έχει γενικό αριθμό 901 και ειδικό 75. Αυτή η τροπολογία γιατί κατατίθεται; Είναι μία αλλαγή στον επιμελητηριακό νόμο. Σε διάφορα επιμελητήρια - όχι σε πολλά, σε δύο, τρία μέχρι στιγμής ευτυχώς - …
Τι είναι αυτή;
Θα σας την καταθέσω. Την έχει καταθέσει ο κ. Πλεύρης και την κάνω δεκτή.
Να τη δούμε.
Γι' αυτό σας την εξηγώ, κύριε Χαρίτση. Βλέπετε ότι το κάνω πριν μιλήσω, για να έχουμε το χρόνο να τη συζητήσουμε. Δεν έχω καμμία αντίρρηση και να ρωτήσετε και ό,τι θέλετε. Σε μερικά, λοιπόν, επιμελητήρια έχει υπάρχει το εξής ζήτημα: Από την εποχή των εκλογών έχει αλλάξει η πλειοψηφία στο δημοτικό συμβούλιο, γιατί κάποιοι σύμβουλοι έχουν φύγει από την κυβερνώσα παράταξη, έχουν πάει στην αντιπολίτευση κ.ο.κ.. Δεδομένου ότι έχουμε δώσει κι ένα χρόνο παράταση στις εκλογές λόγω του «COVID», - εκλογές θα είχαμε κανονικά τέλος του χρόνου φέτος, αλλά θα πάνε κι έναν χρόνο μετά - η συνέχεια της διοίκησης των επιμελητηρίων από τη διοικούσα επιτροπή που είχε εκλεγεί από την προηγούμενη αποτύπωση της πλειοψηφίας του διοικητικού συμβουλίου, έχει προκαλέσει σε μερικά επιμελητήρια το εξής πρόβλημα: Η διοικούσα επιτροπή προτείνει έναν προυπολογισμό «Α». Αυτός ο προϋπολογισμός θέλει έγκριση από το διοικητικό συμβούλιο. Το διοικητικό συμβούλιο το οποίο πλέον δεν δίνει την εμπιστοσύνη του στη διοικούσα επιτροπή, δεν ψηφίζει τον προϋπολογισμό που προτείνει η διοικούσα επιτροπή. Αυτό τι αποτέλεσμα έχει; Εάν φτάσουμε στην 30ή Ιουνίου, τότε τα επιμελητήρια αυτά, εφόσον δεν έχουν καταθέσει απολογισμό, ισολογισμό και προϋπολογισμό, πρέπει να πάψουν να λειτουργούν. Άρα, εάν μέχρι τις 30 Ιουνίου δεν έχουν βρει τρόπο να συνεννοηθούν, πρέπει να πάψουν να λειτουργούν. Δεν σας κρύβω ότι εξήντλησα κάθε προσπάθεια και στο γραφείο μου να βρω ήρεμες λύσεις. Δεν κατέστη εφικτό. Τι λέει λοιπόν, αυτή η τροπολογία; Μπορεί το διοικητικό συμβούλιο με πλειοψηφία 50+1 να εκλέξει νέα διοικούσα επιτροπή στα επιμελητήρια. Εάν δηλαδή, θέλει κάποιο επιμελητήριο, κάποιο διοικητικό συμβούλιο επιμελητηρίου να αλλάξει, να εκλέξει νέα διοικητική επιτροπή, μπορεί να το κάνει ανά πάσα στιγμή με την πλειοψηφία φυσικά, του διοικητικού συμβουλίου. Με αυτόν τον τρόπο, ξεκλειδώνεται αυτό το πρόβλημα των συγκρούσεων. Καταθέτω για τα Πρακτικά τις νομοτεχνικές βελτιώσεις για να τις δουν οι συνάδελφοι.
Πόσοι ομιλητές μένουν ακόμα, κύριε Πρόεδρε;
Είναι ακόμη επτά.
Θα ακούσω και τους επτά και θα μιλήσω τελευταίος, γιατί δεν θέλω να αδικήσω κανέναν. Άρα, να έχουν και το χρόνο οι συνάδελφοι να δουν τις τροπολογίες και εάν θέλουν πριν μιλήσουν να μου κάνουν και ερώτηση επ' αυτών, πολύ ευχαρίστως.
Παρακαλώ να φωτοτυπηθούν και να διανεμηθούν οι διευκρινίσεις που έδωσε ο Υπουργός. Εάν κάποιος θελήσει τον λόγο μετά τη μελέτη, θα του τον δώσω οπωσδήποτε. Για λόγους που μου εξήγησε και το Προεδρείο κάνει δεκτούς πρέπει να προηγηθεί ο κ. Ζαχαριάδης και αμέσως μετά θα πάρει τον λόγο ο κ. Γιόγιακας. Τον λόγο έχει ο κ. Ζαχαριάδης. Να του ευχηθούμε και χρόνια πολλά όπως και στον κ. Μπούμπα που τον βλέπω ως Κωνσταντίνο. Άλλον Κωνσταντίνο εδώ δεν βλέπω. Στον κ. Μάρκου ευχήθηκα νωρίτερα. Ορίστε, κύριε Ζαχαριάδη, έχετε τον λόγο.
Ευχαριστώ, κύριε Πρόεδρε. Έπρεπε να φτάσουμε λοιπόν στο 2021 και να κάτσει στα Έδρανα της συμπολίτευσης η Νέα Δημοκρατία για να ακούσουμε αυτό που θα έπρεπε να είχαμε ακούσει από το 2018, κύριε Γεωργιάδη, ότι είναι όφελος για τον ασθενή και όφελος για τη χώρα αυτό το νομοσχέδιο. Σήμερα το πρωί είδα με προσοχή τις τοποθετήσεις τις οποίες κάνατε το 2018. Ομολογώ - συγγνώμη για την αξιολόγηση, μπορεί να είναι και λάθος - η καλύτερη απ' όλες ήταν του κ. Βορίδη. Μία εκπληκτική ομιλία δώδεκα λεπτών. Το hot spot ήταν εκεί που μας έλεγε ότι πάμε να ανταγωνιστούμε την Αλβανία στα ναρκωτικά. Θα την αναρτήσω στον λογαριασμό μου. Προτείνω σε όλους να την δουν. Επίσης, όμως, πολύ καλή τοποθέτηση το 2018 είχε κάνει και ο κ. Βλάσης ως εισηγητής. Μιλούσε για απέραντη χασισοκαλλιέργεια και εσείς, κύριε Γεωργιάδη, τα είχατε πει με πάθος και ο κ. Μπουκώρος.
Εγώ δεν είχα μιλήσει…
Ο κ. Λοβέρδος - ο οποίος έχει την τιμητική του αυτές τις μέρες - ήταν δημοσιογράφος τότε και απορημένος ο άνθρωπος με αυτό το «έγκλημα» που κάνουμε. Βεβαίως, βρήκα μία σωρεία από αντιεπιστημονικά δημοσιογραφικά σχόλια. Εσείς λέτε τώρα, κύριε Υπουργέ, ότι δεν ξέρατε τότε, τα είδατε τώρα και κάνατε ένα εικόνισμα στον κ. Καρανίκα. Εγώ πραγματικά θέλω να σας ρωτήσω: Επειδή έχετε μαζέψει έναν κόσμο στο κόμμα σας, επειδή έχετε μία επικοινωνία, ο κ. Σκέρτσος, ο κ. Γεραπετρίτης, ο κ. Χρυσοχοϊδης, η κ. Πελώνη, ο κ. Πιερρακάκης, η κ. Μενδώνη, ο κ. Αμυράς, ο κ. Θεοχάρης, ο κ. Φωτήλας, δεν συνομιλούσαν τότε με τη Νέα Δημοκρατία, να σας πουν κάτι από το τι γίνεται στη χώρα; Όλοι αυτοί ήταν σε επιτελεία από το 2008, που είχαν γράψει πρόγραμμα που έλεγε τα ακριβώς αντίθετα. Τα είπε προηγουμένως ο κ. Παπανδρέου, ο πρώην Πρωθυπουργός από Βήματος Βουλής. Αυτοί που είναι τώρα Υπουργοί δεν σας είπαν τίποτα ή δεν τους ακούσατε. Δεν μιλάγατε, κύριε Γεωργιάδη; Εγώ ξέρω ότι είστε ένας άνθρωπος που μιλάτε με την επιχειρηματικότητα; Το 2018 δεν μιλούσατε με επενδυτές; Εσείς μας λέτε ότι είστε το κόμμα των επενδύσεων. Εγώ τότε είχα μιλήσει με τον κόσμο της επιχειρηματικότητας και μας έλεγαν ότι είναι πάρα πολύ καλό. Στο Ευρωπαϊκό Λαϊκό Κόμμα δεν πήρατε ένα τηλέφωνο να σας πουν τι γίνεται; Νομίζω λοιπόν, ότι όλα αυτά, κύριε Γεωργιάδη, τα ξέρατε. Και όχι με δική σας ευθύνη, αλλά με ευθύνη του κ. Μητσοτάκη επιλέξατε να κάνετε - όπως εσείς το είπατε - την αντιπολίτευση του μπάφου. Διότι δεν σας ένοιαζε τότε το όφελος του ασθενή, δεν σας ένοιαζε το όφελος της χώρας. Διότι τότε σας ένοιαζε το όφελος της καρέκλας. Διότι έχετε τον πατριωτισμό της καρέκλας. Εδώ απ' αυτό εδώ το Βήμα ο Αρχηγός της Αξιωματικής Αντιπολίτευσης, σημερινός Πρωθυπουργός, ήρθε και είπε ότι ανταλλάξαμε το Μακεδονικό με τις συντάξεις. Στην φαρμακευτική κάνναβη θα κολλούσατε; Σας ένοιαζε λοιπόν, αυτό το οποίο ομολόγησε και ο γνωστός δημοσιογράφος, το θέμα της ψηφοθηρίας. Όλα αυτά - θέλω να είμαι ειλικρινής, κύριε Υπουργέ - δεν τα λέω για να δείξω και να αναδείξω την ανευθυνότητα, τον τυχοδιωκτισμό και την κωλοτούμπα. Αυτά είναι προφανή. Αυτά τα καταλαβαίνουν όλοι. Είναι το πιο σύντομο ανέκδοτο στην εστίαση που μόλις άνοιξε. Το λέω γιατί αυτή η στάση σας, αλλά και η στάση σας σε άλλα ζητήματα, κύριε Υπουργέ, τροφοδοτεί τον ανορθολογικό τρόπο σκέψης, τον αντιεπιστημονικό τρόπο σκέψης, τις συνωμοσίες. Όλα αυτά, τα οποία κάνατε για να ανέβετε στην εξουσία, οι κραυγές, τα παραληρήματα, ο ισοπεδωτικός λόγος, τροφοδοτούν την αντιπολιτική συμπεριφορά, τροφοδοτούν την ακροδεξιά. Σας είπα και πριν ότι είδα τις ομιλίες και βλέπω και πώς τοποθετείστε και σήμερα. Πραγματικά, δεν ξέρω τι να πιστέψουμε. Αυτά που λέτε σήμερα ή αυτά τα οποία λέγατε τότε. Τα λέτε το ίδιο πειστικά για να είμαι ειλικρινής - εσείς το ίδιο πειστικά - αλλά πολλοί τότε τα έλεγαν πιο πειστικά. Έχετε απόψεις; Μπορεί αυτά που λέτε σήμερα, σε τρία χρόνια να έρθετε στο κοινοβούλιο και να λέτε τα αντίθετα; Αυτό με ανησυχεί. Εάν μείνετε σε αυτή τη θέση, είναι καλό. Αλλά αυτό πραγματικά με ανησυχεί. Θα μου πείτε - το είπατε από το Βήμα της Βουλής - «δεν έχουμε δικαίωμα να αλλάξουμε θέση;». Βεβαίως, έχετε. «Δεν έχουμε δικαίωμα να κάνουμε λάθος;». Βεβαίως έχετε. «Δεν αλλάξατε και εσείς θέσεις;» θα πείτε. Βεβαίως αλλάξαμε και εμείς θέσεις και πάντα υπάρχουν μετατοπίσεις στην πολιτική και πάντα έτσι είναι η πολιτική. Άλλο είναι το ερώτημα. Πρόκειται για μια δομική μετατόπιση; Πρόκειται για μία πραγματική ωρίμανση; Πρόκειται για την ηθική της ευθύνης; Εάν είναι έτσι να το αναγνωρίσουμε θετικά, να το διευκολύνουμε. Μιλήσαμε θετικά. Εάν δεν υπήρχαν όλες αυτές οι διαδικασίες με την Βουλή να βρίσκεται ακόμα σε αυτούς τους περιορισμούς που εξηγήσαμε χθες, θα το υπερψηφίζαμε κιόλας. Και θέλουμε να δούμε το βάθος αυτής της στροφής. Νομίζω όμως ότι δεν είναι έτσι, κύριε Υπουργέ. Νομίζω ότι και εσείς την προηγούμενη εβδομάδα επιλέξατε να κάνετε επικοινωνιακό damage control. Αυτό που κάνατε, κύριε Γεωργιάδη, την προηγούμενη εβδομάδα, το εικόνισμα στον Καρανίκα τι ήταν; Βγήκατε, το κάψατε, το χαμηλώσατε, το κάνατε αστείο. Ένα σοβαρό πολιτικό θέμα έγινε αστείο. Δεν είναι όμως αστείο, είναι σοβαρό. Αυτό φαίνεται από τη θέση σας σε μία σειρά ζητήματα, όπως στην φαρμακευτική κάνναβη, στη Συμφωνία των Πρεσπών, στην εκφορά και την τοξικότητα του δημόσιου λόγου σε άλλα θέματα. Ποιος κερδίζει απ' αυτό; Κερδίζει η Νέα Δημοκρατία; Πρόσκαιρα τότε κέρδισε. Μακροπρόθεσμα θα χάσει. Κερδίζει η χώρα; Όχι χάνει. Και τότε έχασε και σήμερα χάνει απ' αυτό. Κερδίζει η επιχειρηματικότητα; Όχι, δεν κερδίζει η επιχειρηματικότητα, αλλά βρίσκει τείχη μπροστά της, βρίσκει διάφορους συνωμοσιολόγους. Κερδίζει, κύριε Γεωργιάδη, μόνο ο λαϊκισμός, κερδίζει μόνο μια στρατηγική τυφλού αντιπολιτευτικού μίσους, που λέει ότι με τέτοιον τρόπο πρέπει να αντιπολιτευθώ για να μπορέσω αύριο - μεθαύριο να γίνω εξουσία. Χάνουν οι λογικές απόψεις λογικών ανθρώπων, που είπατε προηγουμένως, στην τοποθέτησή σας, χάνει το αυτονόητο, που είπε ο κ. Παπανδρέου προηγουμένως. Δεν είμαστε λοιπόν οι ίδιοι και δεν θα γίνουμε οι ίδιοι με εσάς. Διότι για εμάς η πολιτική, είτε βρισκόμαστε στην Κυβέρνηση είτε βρισκόμαστε στην Αντιπολίτευση, είναι ήθος, είναι αρχές, είναι αξίες. Γι' αυτό πολιτευόμαστε με θέσεις στην πανδημία και στηρίξαμε στην πανδημία τις σωστές προτάσεις και αντιπολιτευθήκαμε τα λάθη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό και τελειώνω, κύριε Πρόεδρε. Γι' αυτό στην οικονομία καταθέσαμε προτάσεις, ενώ εσείς τέσσερα χρόνια ήσασταν με το «Γερούν, γερά» και με το «Βάστα, Σόιμπλε». Γι' αυτό με τις φυσικές καταστροφές δεν θα σας κάνουμε την αντιπολίτευση που υποστήκαμε. Γιατί γίνονται όλα αυτά; Διότι μια τυχοδιωκτική Αντιπολίτευση κάνει μια κακή μελλοντική κυβέρνηση, όπως είστε εσείς. Διότι μια υπεύθυνη Αντιπολίτευση, όπως θέλουμε να είμαστε εμείς, κάνει μια καλή κυβέρνηση και τέτοια κυβέρνηση θέλουμε να είμαστε, όχι να αντιπολιτευόμαστε τον εαυτό μας ως αντιπολίτευση, όπως κάνετε εσείς τώρα. Τέτοια κυβέρνηση θα είναι η επόμενη κυβέρνηση του Αλέξη Τσίπρα. Σας ευχαριστώ.
Ευχαριστούμε τον κ. Ζαχαριάδη. Τον λόγο τώρα έχει ο Υπουργός.
Κύριε Ζαχαριάδη, θα ήθελα λίγο την προσοχή σας, για ένα μόνο λεπτό. Ξέρετε, είστε ένας νέος Βουλευτής, υπήρξα κι εγώ κάποτε νέος σε αυτήν την Αίθουσα, αλλά έχουν περάσει δεκατέσσερα χρόνια και κάπως έχω ωριμάσει, πιστεύω, κοινοβουλευτικά σε σχέση με το πώς ήμουν τότε. Ο οίστρος με τον οποίο μιλήσατε είναι ίδιον της νεότητας, αλλά κάνει ζημιά στην πολιτική. Πρώτον, αναρωτηθήκατε ρητορικώς και απαντήσατε μόνος σας. Ούτε τότε ωφελούσε η συμπεριφορά σας ούτε τώρα ούτε τώρα ωφελείτε ούτε την επιχειρηματικότητα, ούτε την Ελλάδα, ούτε κανέναν. Συγγνώμη, κύριε Ζαχαριάδη, αν δεν ωφελούμε κανέναν σήμερα, γιατί ψηφίζετε το νομοσχέδιο; Καταψηφίστε το. Καταλαβαίνετε ότι το να ψηφίζετε κάτι, το οποίο δεν παρέχει καμία ωφέλεια στην Ελλάδα είναι επί ζημία της αντιπολιτεύσεως του ΣΥΡΙΖΑ. Άρα, παρακαλώ πολύ, εσείς τουλάχιστον να καταψηφίσετε για να είστε συνεπής σε αυτό που είπατε. Αν και θα κάνω συνολικά την ομιλία μου, θα ήθελα να δώσω ακόμη για μισό λεπτό μια απάντηση. Αδικείτε πάρα πολύ τον εαυτό σας, εγώ σας έχω για ψηλότερα. Θέλετε να συζητήσουμε δομικές αλλαγές και πώς εσείς τις δικαιολογήσατε; Θα σας πω την πιο δομική που θυμάμαι, θα πω πολλές μετά. Θα με αναγκάσετε να τα πω δυστυχώς. Θοδωρής Δρίτσας: Ίδρυσε δημοτικό συνδυασμό στον Πειραιά, το «λιμάνι της αγωνίας», με κεντρικό σύνθημα το να μην πάρουν οι Κινέζοι τον λιμένα του Πειραιώς. Θοδωρής Δρίτσας, Υπουργός Εμπορικής Ναυτιλίας του ΣΥΡΙΖΑ, υπέγραψε την πώληση του ΟΛΠ στην «COSCO». Πώς δικαιολόγησε τη στάση του; Ακούστε πώς: Μας πίεσαν οι Γερμανοί, το μνημόνιο. Είπε ποτέ ένα μπράβο στην κυβέρνηση του Κώστα Καραμανλή, που έφερε την «COSCO» στην Ελλάδα; Ποτέ. Γιατί; Διότι - σας το είπα και στην ομιλία μου στην επιτροπή στην οποία αναφερθήκατε - η δική μας παράταξη, επειδή έχει ιδεολογική δύναμη και πίστη σ' αυτά τα οποία κάνει για την Ελλάδα, μπορεί να παραδέχεται και τα όποια σφάλματά της και να προχωρά μπροστά με γενναιότητα και πολιτική αξιοπρέπεια. Εσείς επιμένετε να κουνάτε το δάχτυλο, ενώ στο θέμα της αλλαγής των πολιτικών θέσεων είστε μάλλον το κόμμα με τη μεγαλύτερη μετατόπιση σε πολιτικές ιδέες σε όλη τη μεταπολιτευτική μας ιστορία. Ιστορική αναδρομή θα κάνω, επαναλαμβάνω, στην κανονική μου ομιλία, έστω για λίγο, γιατί μάλλον λίγο ξεφύγατε. Κλείνω. Αδικείτε πάρα πολύ και τον κ. Καρανίκα. Ξέρετε γιατί; Όταν λέτε συνέχεια: «Του κάνατε την αγιογραφία και του κάνατε την αγιογραφία και του κάνατε την αγιογραφία» - το είπατε τρεις φορές, γι' αυτό το λέω κι εγώ τρεις φορές - και μετά είπατε «Αυτό κατήντησε αστείο», στην πραγματικότητα θίγετε εκείνον, όχι εμένα. Ξέρετε γιατί; Πρώτα απ' όλα δεν του έκανα καμμία αγιογραφία. Αναγνώρισα μια συμβολή ενός ανθρώπου σε μια συγκεκριμένη πολιτική πράξη. Ούτε αγιογραφίες κάνουμε εδώ ούτε μη αγιογραφίες. Τώρα, αν εσείς θεωρείτε το ότι αναγνώρισα στον άνθρωπο αυτόν μια συγκεκριμένη συμβολή σε μια συγκεκριμένη πράξη, ότι αυτό είναι αστείο, με συγχωρείτε, βρείτε τα μεταξύ σας. Επαναλαμβάνω, είμαι απολύτως βέβαιος ότι αν δείτε την ομιλία μετά από λίγο καιρό ψύχραιμα, θα ντρέπεστε για την ομιλία που κάνατε. Η συζήτηση στην επιτροπή και στην Ολομέλεια, ήταν κόσμια, ήταν πολιτισμένη, ήταν εξαιρετικά παραγωγική. Μόλις προ ολίγου κατέθεσα νομοθετικές βελτιώσεις, που πήρα και κομμάτια από την κριτική της Αντιπολιτεύσεως, γιατί δεν θέλω καθόλου να μηδενίσω την καλή συζήτηση που κάναμε. Τα «είναι αστεία» και όλα τα υπόλοιπα δεν τιμούν, όχι τον Γεωργιάδη, τον Ζαχαριάδη, γι' αυτό που πετύχαμε εδώ. Ευχαριστώ πολύ.
Κύριε Πρόεδρε, θα ήθελα τον λόγο επί προσωπικού.
Όχι, δεν συνεχίζουμε, δεν υπάρχει αντίλογος. Δεν υπήρξε προσωπικό.
Είπε ότι θα ντρέπομαι.
Αυτή τη λέξη όλοι τη χρησιμοποιείτε.
Είναι ο ορισμός του προσωπικού.
Εν πάση περιπτώσει, μην σας χαλάσω το χατήρι, γιατί γιορτάζετε κιόλας σήμερα. Να είστε σύντομος μόνο.
Να είσαστε καλά. Κύριε Γεωργιάδη, γνωρίζω τον Νίκο Καρανίκα από δεκαοκτώ ετών. Είμαι τριάντα έξι. Τον γνωρίσατε μάλλον προχθές. Σας έκανε την ίδια θετική εντύπωση που μου έκανε εμένα από την πρώτη στιγμή. Εγώ, όμως, σε όλη μου τη διαδρομή, ποτέ δεν συνέβαλα σε δολοφονία πολιτικού χαρακτήρα και σπίλωση προσώπων. Εσείς αυτό μπορεί να μην το κάνατε, αλλά ένα ολόκληρο κόμμα κι ένα ολόκληρο σύστημα έπεσε πάνω σε πρόσωπα, χωρίς να ξέρει και χωρίς να γνωρίζει, και τα τσάκισε για μικροκομματικά πολιτικά οφέλη. Εμείς αυτό δεν το κάναμε ποτέ. Το δεύτερο. Σας καλωσορίζω στον ρόλο του Νέστορα της πολιτικής στο Κοινοβούλιο. Δεν ξέρω αν αυτό είναι τόσο διάχυτο και μέσα στο ίδιο το κόμμα σας. Νομίζω ότι μεγαλύτερη αποδοχή έχει ο νέος σας, υπεύθυνος, θεσμικός εαυτός στον χώρο τον δικό μου παρά στο δικό σας κόμμα. Εάν αυτό έχει μια συνέχεια, αυτό είναι απολύτως θετικό, κύριε Γεωργιάδη. Φοβάμαι όμως πολύ - και δεν ήθελα να πάω τη συζήτηση εκεί , και κλείνω με αυτό, κύριε Πρόεδρε και σας ευχαριστώ - ότι η αναφορά σας στο 2008 και στο λιμάνι της «COSCO» θα πρέπει να σας κάνει να σκεφτείτε τι λέγατε εσείς τότε για τον κ. Καραμανλή, για το κόμμα της Νέας Δημοκρατίας, για την κ. Μπακογιάννη και για μια σειρά πολιτικές που ακολουθούσε τότε η Νέα Δημοκρατία, και εσείς από άλλα έδρανα, που αλλάξατε απόψεις, μετατοπιστήκατε. Εγώ από τα δεκαοκτώ, κύριε Γεωργιάδη, είμαι στο ίδιο κόμμα, στον Συνασπισμό και στον ΣΥΡΙΖΑ.
Ορίστε, κύριε Υπουργέ. Μάλλον θέλετε να πείτε χρόνια πολλά στον κ. Ζαχαριάδη.
Ναι, να πω χρόνια πολλά, γιατί το ξέχασα. Όπως μπορεί να σας διαβεβαιώσει ο Προεδρεύων, που είναι και παλαιός, το 2008 είχα υποστηρίξει την πώληση του λιμένος στην «COSCO» και είχα μπει και στο λεωφορείο που είχε βάλει η Βουλή για να πάμε στην τελετή υπογραφής με τον τότε Πρωθυπουργό Κώστα Καραμανλή στον Πειραιά, λεωφορείο στο οποίο επιβιβαστήκαμε, αλλά ουδέποτε ξεκίνησε, γιατί ο λιμένας είχε καταληφθεί από τον κ. Δρίτσα και στελέχη του ΣΥΡΙΖΑ, που εμπόδιζαν τους Βουλευτές να πλησιάσουν στο λιμάνι. Το ίδιο που έλεγα το 2008, το ίδιο λέω και τώρα. Σας είπα, μη βιάζεστε. Κύριε Ζαχαριάδη, πιστέψτε με, πραγματικά, σε αυτή την Αίθουσα εδώ, κάναμε μια πολύ παραγωγική συζήτηση. Αυτή η παραγωγική συζήτηση είναι κρίμα να αδικηθεί στο τέλος από τον οίστρο σας. Τον σέβομαι, τον έχω νιώσει κι εγώ, αλλά εδώ δεν είμαστε για να είμαστε αρεστοί ούτε στους δικούς μας ούτε στους δικούς σας, όπως είπατε, που δεν είστε βέβαιος σε ποια πλευρά του πολιτικού φάσματος είναι περισσότερο αρεστός ο «νέος μου εαυτός». Δεν είναι καθόλου νέος, πάντα ο ίδιος είμαι. Όμως, θα έπρεπε να ξέρετε για μένα ότι ουδέποτε πολιτεύτηκα στη ζωή μου με όρους δημοτικότητας ούτε και με ενδιέφερε αν θα είμαι κάπου αρεστός. Με ενδιαφέρει μόνο να είμαι χρήσιμος. Το σημερινό νομοσχέδιο, πιστέψτε με, είναι πάρα πολύ χρήσιμο, και για τους ασθενείς και για την ελληνική οικονομία. Ως τέτοιο κι εσείς το υποστηρίζετε και καλά κάνετε, και όχι ως κάτι το αστείο, που είπατε προηγουμένως. Ευχαριστώ πολύ.
Συνεχίζουμε τώρα με τους συναδέλφους με webex και δίνω τον λόγο στον Βουλευτή της Νέας Δημοκρατίας κ. Βασίλειο Γιόγιακα.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, είναι αναμενόμενο από ένα κόμμα να υπερασπίζεται επιλογές που έκανε όταν ήταν κυβέρνηση, όπως κάνει ο ΣΥΡΙΖΑ για τον νόμο του 2018, σχετικά με την παραγωγή και την εξαγωγή φαρμακευτικής κάνναβης. Δεν είναι, όμως, συνηθισμένο, κύριε Ζαχαριάδη, η ορθότητα αυτής της επιλογής να αναγνωρίζεται δημόσια από έναν πολιτικό αντίπαλο, όπως έκανε ο Υπουργός, ο κ. Γεωργιάδης. Γιατί, όμως, κύριοι συνάδελφοι του ΣΥΡΙΖΑ, αναγνωρίζετε ως θετικό μόνο ότι ανοίξατε ως κυβέρνηση το θέμα, αλλά δεν αναγνωρίζετε ως θετικό το ότι η σημερινή Κυβέρνηση επανεκτίμησε τη στάση της εκτιμώντας τα πολλαπλά οφέλη για την οικονομία; Γιατί χαρακτηρίζετε ως «κυβίστηση» κάτι που θα έπρεπε να είναι ζητούμενο στο πλαίσιο της συνέχειας και της συνέπειας ορισμένων κυβερνητικών πολιτικών; Εξάλλου, η τέχνη και η τεχνική της διακυβέρνησης περιλαμβάνει τον συγκερασμό και τη σύνθεση με πολιτικές που δοκιμάζονται, ώστε να μπορούν να βελτιωθούν ή να εγκαταλειφθούν. Άλλωστε, το να παραδέχεται κανείς το λάθος του ή να αναγνωρίζει την συνεισφορά του άλλου, και μάλιστα δημόσια, είναι συμπεριφορές που δεν συνηθίζονται στην πολιτική μας σκηνή και χρειαζόμαστε περισσότερες τέτοιες συμπεριφορές. Κυρίες και κύριοι συνάδελφοι, σε κάθε περίπτωση, για τα προβλήματα του νόμου του 2018 δεν φταίει η απουσία πολιτικής συναίνεσης για την οποία ο κ. Χαρίτσης κατηγόρησε τη Νέα Δημοκρατία. Τα προβλήματα έχουν να κάνουν με το ότι ο νόμος δεν διευκόλυνε τις εξαγωγές των τελικών προϊόντων φαρμακευτικής κάνναβης, με το ότι περιόριζε τη διαθεσιμότητά του στην αγορά, αλλά και την πρόσβαση των ασθενών σε αυτά και με το ότι δεν ανταποκρίνονταν στις ανάγκες των ξένων αγορών, αλλά ούτε διασφάλιζε την προστιθέμενη αξία της ελληνικής παραγωγής. Σε αυτά τα προβλήματα έρχονται ν' απαντήσουν οι αλλαγές που γίνονται στο υφιστάμενο ρυθμιστικό πλαίσιο με αυτό το νομοσχέδιο, το οποίο, όπως δήλωσε στην Επιτροπή ο Εκπρόσωπος του Συνδέσμου Επιχειρήσεων Φαρμακευτικής Κάνναβης, ανταποκρίνεται στις ανάγκες της ελληνικής, βιομηχανικής, φαρμακευτικής κάνναβης και την εντάσσει με ασφάλεια στην ευρωπαϊκή και την παγκόσμια αγορά. Πού και πώς, λοιπόν, έρχεται να κάνει τη διαφορά το νομοθέτημα που συζητάμε σήμερα; Αξίζει να τα συνοψίσουμε για μια ακόμη φορά. Πρώτα από όλα, για τα τελικά προϊόντα φαρμακευτικής κάνναβης που προορίζονται αποκλειστικά για εξαγωγή στις χώρες όπου επιτρέπεται η κυκλοφορία τους δεν χρειάζεται ειδική έγκριση από τον ΕΟΦ, ούτε η γνώμη της Επιτροπής Ναρκωτικών. Μπορούν να πωλούνται στο εξωτερικό, ανεξάρτητα με το πότε θα εγκριθεί η κυκλοφορία τους στη χώρα μας. Οι πωλήσεις και άρα η απόσβεση της επένδυσης ξεκινούν νωρίτερα, με ό,τι αυτό σημαίνει για τη βιωσιμότητά της. Δεύτερο σημείο, η άδεια παραγωγής τελικών προϊόντων φαρμακευτικής κάνναβης με ξηρό ανθό, πάλι χωρίς την ειδική έγκριση κυκλοφορίας από τον ΕΟΦ επιδιώκει να απαντήσει στη διεθνή ζήτηση για τη συγκεκριμένη μορφή. Οι επιχειρήσεις μπορούν έτσι να πουλήσουν τα προϊόντα τους επώνυμα και τυποποιημένα και να τα πιστοποιούν στην εξαγωγή στην Ευρωπαϊκή Ένωση και έτσι να αξιοποιήσουν την ποιοτική υπεροχή στην παραγωγή μας. Τρίτο σημείο, με την ένταξη των τελικών προϊόντων φαρμακευτικής κάνναβης στον Πίνακα Δ του άρθρου 1 του Κώδικα Νόμων για τα Ναρκωτικά ανοίγει ο δρόμος για την απευθείας διάθεσή τους σε φαρμακεία, φαρμακαποθήκες, θεραπευτήρια, ιδιωτικές κλινικές και δημόσια νοσοκομεία, πάντα υπό τον έλεγχο του ΕΟΦ και μόνο με την αντίστοιχη ιατρική συνταγή. Καταργείται, δηλαδή, η προμήθεια μέσω κρατικού μονοπωλίου και δημιουργείται προσφορά στην εγχώρια αγορά μέσω νόμιμων καναλιών, προκειμένου να ανταποκριθεί σε μία ζήτηση που σήμερα εξυπηρετείται ως επί το πλείστον με τρόπους παράνομους ή οριακά νόμιμους. Αυτές, κυρίες και κύριοι συνάδελφοι, είναι οι βασικές αλλαγές με τις οποίες ενισχύεται το επενδυτικό κίνητρο, διευκολύνονται οι εξαγωγές, όπως διευκολύνεται η διάθεση των προϊόντων φαρμακευτικής κάνναβης σε ασθενείς που ζουν στη χώρα μας. Σε αυτή την κατεύθυνση κινούνται, άλλωστε, οι βελτιώσεις και οι προσθήκες στις οποίες αναφέρθηκε η πολιτική ηγεσία του Υπουργείου μας. Βέβαια, η προσπάθεια για την ανάπτυξη αυτού του πολλά υποσχόμενου εξαγωγικού κλάδου δεν σταματά σε αυτό το νομοσχέδιο. Ήδη ακούσαμε από τον Αναπληρωτή Υπουργό, τον κ. Παπαθανάση, ότι θα έρθει σύντομα ένα αυτοτελές νομοσχέδιο για τον Εθνικό Οργανισμό Κάνναβης. Ελπίζουμε ότι η σύσταση ενός τέτοιου φορέα θα ανοίξει τον δρόμο για την υποστήριξη της επιστημονικής έρευνας και την ανάπτυξη τεχνογνωσίας από τη χώρα μας. Αυτό θα δώσει ισχυρό ανταγωνιστικό πλεονέκτημα στην παραγωγή μας και θα ενεργοποιήσει τη συμμετοχή πανεπιστημίων, ερευνητικών κέντρων και επιχειρήσεων άλλων κλάδων. Εμείς δεν μπορούμε παρά να στηρίξουμε προσπάθειες, όπως αυτή, που μπορεί να φέρει επενδύσεις ξένων και ελληνικών κεφαλαίων, να τονώσει την εξωστρέφεια των επιχειρήσεών μας, να προωθήσει την καινοτομία, χωρίς ασφαλώς να ξεχνάμε όλους εκείνους τους συνανθρώπους μας που έχουν δικαίωμα στη νόμιμη, ασφαλή και οικονομικά πιο συμφέρουσα πρόσβαση σε φαρμακευτικές ουσίες που ανακουφίζουν τη δύσκολη καθημερινότητά τους. Χαιρόμαστε, λοιπόν, που ένα κομμάτι της Αντιπολίτευσης υπερψηφίζει επί της αρχής το νομοσχέδιο αυτό και ευχόμαστε την ίδια ευελιξία, την ίδια προσαρμοστικότητα που έδειξε η Κυβέρνηση σε αυτό το νομοσχέδιο να δείξουν τα κόμματα της Αντιπολίτευσης σε νομοσχέδια που ακολουθούν, όπως αυτό για την προστασία θεμελιωδών ατομικών και κοινωνικών δικαιωμάτων στην εργασία. Σας ευχαριστώ, κύριε Πρόεδρε.
Κι εγώ σας ευχαριστώ. Τον λόγο έχει ο κ. Μάξιμος Σενετάκης, Βουλευτής της Νέας Δημοκρατίας.
Ευχαριστώ, κύριε Πρόεδρε. Κυρίες και κύριοι Βουλευτές, το νομοσχέδιο που συζητάμε επιβεβαιώνει δύο βασικά συστατικά που προσδιορίζουν τη φυσιογνωμία της Κυβέρνησης, την προσήλωσή της στη δημιουργία φιλοεπενδυτικού κλίματος - νομοθετούμε πάντα με γνώμονα την προσέλκυση επενδύσεων, για τη δημιουργία πλούτου και θέσεων απασχόλησης - και την προσήλωση στη συνέχεια του κράτους. Χωρίς ιδεολογικές αγκυλώσεις κρατάμε τα θετικά και παρεμβαίνουμε με νομοθετικές βελτιώσεις, όπου απαιτείται. Κατ' αρχάς, λοιπόν, να πούμε ότι αναγνωρίσαμε ως θετική την πρωτοβουλία της προηγούμενης κυβέρνησης να εγκρίνει την προώθηση, την παραγωγή και τη διάθεση τελικών προϊόντων φαρμακευτικής κάνναβης. Προφανώς, ως κόμμα είχαμε τις επιφυλάξεις μας. Αυτό, όμως, δεν σημαίνει ότι θα παραμείνουμε εσαεί δογματικά προσκολλημένοι σε αυτές. Ούτε, βεβαίως, θα απορρίπταμε τα νέα επιστημονικά δεδομένα που εντοπίζουν στην κάνναβη θεραπευτικές ιδιότητες. Γι' αυτό, με την πολιτική μετριοπάθεια που χαρακτηρίζει τον χώρο μας προχωράμε και παίρνουμε τη σκυτάλη από το σημείο, που την άφησε η προηγούμενη κυβέρνηση. Ποιο είναι αυτό το σημείο; Το λένε τα στοιχεία. Εκατόν δέκα επενδυτικά σχέδια έχουν εγκριθεί, δεκαέξι εκκρεμούν και εξήντα αξιολογούνται. Μία, όμως, επένδυση έχει προχωρήσει, μία στις εκατόν δέκα. Άρα, εδώ, κάποιο πρόβλημα υπάρχει, κάτι συμβαίνει που εμποδίζει τους ανθρώπους ν' αναλάβουν το επενδυτικό ρίσκο. Επειδή, λοιπόν, όπως είπα και στην αρχή, νομοθετούμε με γνώμονα τη διευκόλυνση των επενδύσεων, το Υπουργείο Ανάπτυξης έφερε έναν νόμο που αποσκοπεί ακριβώς στο να λύσει ζητήματα που μπλοκάρουν τις επενδύσεις. Γιατί μπορεί ο νόμος του 2018 να ήταν πρωτοποριακός για τα ήθη και τις αντιλήψεις της εποχής, πλην όμως απεδείχθη αναποτελεσματικός στην πράξη και ξεπεράστηκε από την πραγματικότητα. Άλλες χώρες κινήθηκαν πιο γρήγορα, αντιλήφθηκαν έγκαιρα τη νέα τάση και ήδη έχουν φύγει πιο μπροστά από μας. Το πρώτο βασικό πρόβλημα είναι ότι ο προηγούμενος νόμος δεν επιτρέπει την εξαγωγή ανθού, αλλά και κάθε φαρμακοτεχνικής μορφή για την οποία η παραγωγός εταιρεία στην Ελλάδα θα λάβει άδεια κυκλοφορίας και εξαγωγής σε μία χώρα. Τι λέει, λοιπόν, ο προηγούμενος νόμος σε κάθε επίδοξο επενδυτή; Σου επιτρέπω να κάνεις την επένδυση, αλλά δεν σου επιτρέπω να δημιουργήσεις τα προϊόντα που έχουν ζήτηση διεθνώς. Δεν σου επιτρέπω, δηλαδή, να είσαι ανταγωνιστικός, άρα δεν σε αφήνω να είσαι και αποδοτικός. Οπότε ο επενδυτής το σκέφτεται και καλά κάνει. Χαρακτηριστικά ο ΕΟΦ έχει εγκρίνει τρεις φαρμακοτεχνικές μορφές, λάδι, κρέμα και χάπι, την ίδια στιγμή που ο γερμανικός οργανισμός φαρμάκων επιτρέπει ανθό, σπρέι και άτμισμα. Ο παρών νόμος αίρει αυτόν τον περιορισμό χωρίς φυσικά να παρακάμπτει τον ΕΟΦ, που καλώς θέλει να είναι σχολαστικός. Ο περιορισμός αίρεται με την ένταξη των φαρμακευτικών προϊόντων της κάνναβης στο καθεστώς των γενοσήμων, όπου ορισμένα εξ αυτών παίρνουν κατ' άδεια εξαγωγής σε χώρα όπου επιτρέπεται η κυκλοφορία τους πριν πάρουν άδεια κυκλοφορίας και στην Ελλάδα. Έτσι ο παραγωγός θα μπορεί να εξάγει στο εξωτερικό προτού αποκτήσει τη δυνατότητα να πουλάει στην Ελλάδα. Το δεύτερο βασικό πρόβλημα που επιλύει το παρόν νομοσχέδιο είναι ο τρόπος διάθεσης των προϊόντων της κάνναβης στα φαρμακεία. Εδώ υπήρχε ο αρχικός περιορισμός να διατίθεται μόνο από το κρατικό μονοπώλιο. Η ίδια η προηγούμενη κυβέρνηση αντιλήφθηκε το αναποτελεσματικό του τρόπου και το βελτίωσε ελαφρώς, επιτρέποντας τη διάθεση από τα φαρμακεία αλλά με προμήθεια μόνο μέσω κρατικού μονοπωλίου. Αυτό, όμως, αποδείχθηκε αναποτελεσματικό. Με τον νέο νόμο έπρεπε να επιτραπεί η διάθεση των φαρμακευτικών προϊόντων της κάνναβης, όπως και των ακριβών αντικαρκινικών φαρμάκων απ' όλα τα ιδιωτικά φαρμακευτικά και μέσα από τα κανάλια διανομής των φαρμάκων, δηλαδή τις φαρμακαποθήκες. Θεωρώ ότι οι δύο αυτές κομβικές παρεμβάσεις θα ξεμπλοκάρουν τις επενδύσεις που ήδη είναι σε αναμονή. Όχι μόνο θα τις ξεμπλοκάρουν, αλλά θα τις κάνουν και πιο εξειδικευμένες, διότι η πρόβλεψη για εξαγωγή τριάντα γραμμαρίων έναντι τετρακοσίων που υποστηρίζει η Αντιπολίτευση θα κρατήσει τη μεταποιητική δυνατότητα στη χώρα και το προϊόν δεν θα εξάγεται ως bulk στο εξωτερικό. Άρα πιο μικρές, πιο εξειδικευμένες επιχειρήσεις, άρα περισσότερο προσωπικό και θέσεις απασχόλησης. Κυρίες και κύριοι Βουλευτές, κλείνω σημειώνοντας ότι για άλλη μια φορά, η Κυβέρνηση φέρνει ένα νόμο που τυγχάνει της αποδοχής μιας μεγάλης πλειοψηφίας του Κοινοβουλίου. Αυτό σημαίνει ότι η Κυβέρνηση διαθέτει πολιτική μετριοπάθεια και εισηγείται νομοθετήματα, που στηρίζονται στην πραγματικότητα και προωθούν το κοινό καλό. Σας ευχαριστώ.
Και εμείς ευχαριστούμε τον κ. Σενετάκη και προχωράμε στον συνάδελφο κ. Μπαράν Μπουρχάν, Βουλευτή από το Κίνημα Αλλαγής.
Κύριε Πρόεδρε, κυρίες και κύριοι συνάδελφοι, πριν αρχίσω την ομιλία μου θα ήθελα να ευχηθώ χρόνια πολλά στους εορτάζοντες. Πρόθεσή μου δεν είναι να σας κουράσω, αλλά να απευθυνθώ στον καθέναν από εσάς ξεχωριστά, ζητώντας την προσοχή σας για το παρόν σχέδιο νόμου το οποίο αφορά την παραγωγή, την εξαγωγή και τη διάθεση τελικών προϊόντων φαρμακευτικής κάνναβης. Η πρόκληση για τη χώρα μας είναι να δημιουργηθεί το κατάλληλο έδαφος και πιο συγκεκριμένα ένα λειτουργικό, σύγχρονο και ελκυστικό περιβάλλον, που θα επιτρέψει στην οικονομία μας να απορροφήσει επενδυτικά κεφάλαια από το εξωτερικό και να εξελιχθεί η Ελλάδα σε μία από τις παραγωγικότερες δυνάμεις της Ευρωπαϊκής Ένωσης. Όπως όμως διαπιστώνει κανείς, στο συγκεκριμένο νομοθέτημα, ο στόχος που είναι η εξυπηρέτηση του ασθενούς δεν έχει επιτευχθεί και υπάρχει καταφανής έλλειψη πρόνοιας σε αυτήν τη μερίδα των συμπολιτών μας και δεν υπάρχει κανένα κίνητρο για την ανάπτυξη της εγχώριας φαρμακευτικής βιομηχανίας. Αυτό έχει ως αποτέλεσμα πολλοί νοσούντες να αναγκάζονται να πληρώνουν υπέρογκα ποσά προκειμένου να ανακουφιστούν από χρόνιους πόνους. Η χώρα μας σήμερα όσο ποτέ έχει την ανάγκη ενός στρατηγικού σχεδίου πρόληψης και προστασίας για τους πολίτες και θα πρέπει να δημιουργήσει ένα θεσμικό πλαίσιο που θα περιλαμβάνει και το θεραπευτικό σκέλος εκτός από την παραγωγή, την επενδυτική δραστηριότητα και την ανάπτυξη. Εδώ, λοιπόν, έρχεται το ζήτημα, αίτημα όλων σχεδόν των εμπλεκόμενων φορέων, για τη σύσταση ενός εθνικού οργανισμού ή υπηρεσίας με αντικείμενο τη φαρμακευτική κάνναβη, κάτι που εμείς ως Κίνημα Αλλαγής υποστηρίζουμε προκειμένου να διευθετηθεί άμεσα. Από τη σκοπιά των ψυχιάτρων και βάσει ερευνών, θα ήθελα να τονίσω πως έχει αποδειχθεί ότι η χρήση φαρμακευτικής κάνναβης μπορεί να συμβάλει θετικά στη θεραπεία ασθενών που πάσχουν από σκλήρυνση κατά πλάκας, από επιληψία ή όσοι υποφέρουν από νευροπαθητικό πόνο ή από καρκινικό πόνο. Μάλιστα η Επιτροπή των Ειδικών για την εξάρτηση από τα ναρκωτικά του Παγκόσμιου Οργανισμού Υγείας το 2017 αναφέρει τις θετικές ενδείξεις σε μία σειρά και άλλων ασθενειών, όπως Αλτσχάιμερ, πάρκινσον και χρονίζοντα πόνο. Αλήθεια, όμως, τι προτίθεται να κάνει η Κυβέρνηση για τις χιλιάδες περιπτώσεις εξαρτημένων ατόμων - το υπογραμμίζω αυτό - από ουσίες; Έχετε σκοπό να προβείτε σε ενέργειες που θα δώσουν διαπαντός λύση σε αυτό το μείζονος κοινωνικής σημασίας πρόβλημα; Κυρίες και κύριοι συνάδελφοι, χιλιάδες ασθενείς στη χώρα μας απαιτούν από εμάς άμεσες και καίριες λύσεις. Άλλωστε γι' αυτόν τον λόγο είμαστε εδώ. Οι ίδιοι άνθρωποι αναγκάζονται να προμηθεύονται σκευάσματα με παράνομο τρόπο και ουκ ολίγες φορές βρίσκονται ως κατηγορούμενοι ενώπιον των δικαστικών αρχών. Επομένως, το θεσμικό πλαίσιο που αφορά στη χρήση φαρμακευτικής κάνναβης δεν μπορεί να χαρακτηριστεί ολοκληρωμένο εάν εμείς οι ίδιοι δεν αφουγκραστούμε την ανάγκη του εκάστοτε ασθενούς. Αντιλαμβανόμαστε βέβαια τις οικονομικές προοπτικές, αλλά θα ήθελα να τονίσω πως δεν αντανακλά τη θέση των ασθενών και όπως ειπώθηκε από τους φορείς χρειάζεται διασαφήνιση του πλαισίου εγκεκριμένων παθήσεων και ειδικοτήτων, κάρτα ασθενούς και κυρίως δυνατότητα πρόσβασης σε νόμιμα σκευάσματα φαρμακευτικής κάνναβης. Θα πρέπει, λοιπόν, άμεσα η Κυβέρνηση σε συνεργασία με πανεπιστημιακούς και ψυχιατρικούς φορείς να προτείνει ένα νομοθέτημα που θα στηρίζει όχι μόνο τους επενδυτές, αλλά ταυτόχρονα θα μπορεί να δίνει πειστικές απαντήσεις και λύσεις στους συμπολίτες μας που έχουν ανάγκη για χρήση φαρμακευτικής κάνναβης, ώστε να μην παρατηρείται όλη αυτή η παράτυπη δραστηριότητα που υπάρχει σε ένα μεγάλο φάσμα της ελληνικής κοινωνίας. Αυτό, λοιπόν, που χρειάζεται και που εμείς απαιτούμε είναι ένα οργανωμένο, ευέλικτο και συγκροτημένο σχέδιο με τρόπο άμεσο και ουσιαστικό για τη στήριξη μεγάλης μερίδας ασθενών που θα τους βοηθήσει να ανταπεξέλθουν με αξιοπρέπεια σε χρόνιες παθήσεις με σκευάσματα που θα τα παρέχουν έλαιο και όχι ψυχοτρόπες ουσίες για την αντιμετώπιση των ασθενειών τους. Σας ευχαριστώ πολύ.
Σας ευχαριστούμε για τη συνέπεια στον χρόνο. Συνεχίζουμε με τον Βουλευτή της Νέας Δημοκρατίας κ. Θεμιστοκλή Χειμάρα.
Σας ευχαριστώ, κύριε Πρόεδρε. Εύχομαι χρόνια πολλά στους εορτάζοντες. Κυρίες και κύριοι Βουλευτές, αγαπητοί συνάδελφοι, αν πριν από λίγα χρόνια λέγαμε ότι η καλλιέργεια κάνναβης θα αποτελούσε αναπτυξιακή ευκαιρία για την Ελλάδα, θα ακουγόταν ως κάτι πιθανώς συνωμοτικό και παράνομο ή στην καλύτερη περίπτωση ως αστείο. Η επιστήμη όμως, έχει δώσει μία διαφορετική απάντηση στη χρήση της ιατρικής και φαρμακευτικής κάνναβης. Οι ευρέως γνωστές ενδείξεις για τη χρήση της περιλαμβάνουν την ανακούφιση από τον πόνο, την πίεση, το άγχος, την καταπολέμηση της αϋπνίας και δεν σταματούν εκεί. Η κάνναβης χρησιμοποιείται στη σύγχρονη ιατρική για την αντιμετώπιση σπάνιων μορφών επιληψίας, τη μείωση συμπτωμάτων από τη σκλήρυνση κατά πλάκας, την πρόληψη και αντιμετώπιση συνεπειών χημειοθεραπείας, στην ανορεξία, ενώ συμβάλλει στην ανακούφιση ασθενών στα τελικά στάδια του καρκίνου. Ανοιχτές είναι ακόμη οι έρευνες οι οποίες εξετάζουν τα αποτελέσματά της σε αυτοάνοσα νοσήματα, γλαύκωμα, ρευματοειδή αρθρίτιδα και στην πρόληψη απόρριψης μεταμοσχευμένων οργάνων. Η επίδρασή της ως φαρμάκου έχει τεκμηριωθεί με επιστημονικές μελέτες από το 2002 και πλέον είναι ξεκάθαρη η σημαντική συνεισφορά της χρήσης της. Η τεκμηρίωση αυτή είναι που συνέβαλε δραστικά στην αύξηση της αγοραστικής αξίας της φαρμακευτικής κάνναβης και στη δημιουργία σημαντικών αναπτυξιακών προοπτικών. Βεβαίως, ένας από τους λόγους που συμβαίνει αυτό είναι η αναβάθμιση και η βελτίωση ζητημάτων νομοθεσίας που διέπουν την παραγωγή και εμπορία της φαρμακευτικής κάνναβης. Αντιλαμβανόμενοι, λοιπόν, τους δρόμους που ανοίγει στην οικονομία και στην ανάπτυξη και ως εκ τούτου στη συνεργασία θεσμοθετούμε σήμερα διατάξεις που θα διευκολύνουν την εξαγωγή των προϊόντων φαρμακευτικής κάνναβης, θα διασφαλίσουν τον ομαλό και ασφαλή ανεφοδιασμό της ελληνικής αγοράς με τελικά προϊόντα φαρμακευτικής κάνναβης μετά από τον απαραίτητο βέβαια έλεγχο του ΕΟΦ και θα επιταχύνουν την υλοποίηση των επενδυτικών σχεδίων για την παραγωγή της φαρμακευτικής κάνναβης. Δράττομαι από το τελευταίο, για να επισημάνω για μια ακόμη φορά τη σημασία της ταχύτητας υλοποίησης μιας επένδυσης. Η ταχύτητα αποτελεί πολλές φορές το κλειδί για την επιτυχία του επενδυτικού εγχειρήματος. Ο ν.4523/2018 του ΣΥΡΙΖΑ, όπως υπογράμμισε και στις συνεδριάσεις της Επιτροπής ο Υπουργός Ανάπτυξης, κ. Γεωργιάδης, κινήθηκε προς τη σωστή κατεύθυνση διαβλέποντας τις δυνατότητες της Ελλάδας στο συγκεκριμένο κλάδο. Ερχόμαστε, λοιπόν, με το σημερινό νομοσχέδιο να βελτιώσουμε το θεσμικό πλαίσιο και να το κάνουμε ακόμα πιο αποτελεσματικό. Λέω «ακόμα» γιατί, ναι, μπορεί να έχουν προκύψει εκατόν - εκατόν δέκα επενδυτικά σχέδια ως απότοκο του νόμου αυτού, με τα ενενήντα έξι να είναι ήδη εγκεκριμένα, όμως μόλις ένα έχει ξεκινήσει να υλοποιείται. Έχει αναφερθεί από πολλούς συναδέλφους σήμερα. Αγαπητοί συνάδελφοι, οι διατάξεις του σχεδίου νόμου παρουσιάστηκαν εκτενώς με επάρκεια και σαφήνεια από τον εισηγητή μας, τον εξαίρετο συνάδελφο κ. Κέλλα και συζητήθηκαν αναλυτικά στις συνεδριάσεις της επιτροπής. Η ίδια η ηγεσία του Υπουργείου Ανάπτυξης και Επενδύσεων ανέδειξε διεξοδικά τη σκοπιμότητα και τις προοπτικές που «ξεκλειδώνουν» οι διατάξεις τους. Εστιάζουν στην αναπτυξιακή προσέγγισή του επί της αρχής σε έναν κόσμο που μεταβάλλεται αστραπιαία. Σε μια παγκόσμια αγορά, που προσπαθεί να προσαρμοστεί στις ραγδαίες αλλαγές και στις νέες ισορροπίες που επέφερε η πανδημική κρίση, η Ελλάδα πρέπει να τρέξει. Πρέπει να τρέξει με ταχύτητες γρήγορες και με αποφάσεις ορθές, ώστε να επιτύχει τη βέλτιστη δυνατή επανεκκίνηση της οικονομίας με όρους βιώσιμης ανάπτυξης. Η χώρα μας διαθέτει πολλά συγκριτικά πλεονεκτήματα, τα οποία η Κυβέρνησή μας προβάλει, χρησιμοποιεί και αναδεικνύει προς όφελος των πολιτών. Καμμία ευκαιρία για αξιοποίηση αυτών των δυνατών χαρτιών δεν πρέπει να πάει χαμένη. Έτσι γίνεται και με την καλλιέργεια και επεξεργασία τελικών προϊόντων φαρμακευτικής κάνναβης. Με ισχυρό πλεονέκτημα τις κατάλληλες κλιματολογικές συνθήκες, που ενισχύουν την αποδοτικότητα των επενδυτικών εγχειρημάτων διαμορφώνουμε ένα σαφώς βελτιωμένο και φιλοεπενδυτικό νομικό πλαίσιο. Στόχος μας είναι να κινητοποιήσουμε νέες και να επισπεύσουμε τις υπάρχουσες επενδύσεις στην διάθεση ξηρού ανθού και φαρμακευτικών σκευασμάτων κάνναβης στην εγχώρια και διεθνή αγορά. Θέλω, τέλος, να επισημάνω την ανάγκη να προωθηθούν η έρευνα και η κλινική μελέτη της φαρμακευτικής κάνναβης στη χώρα μας. Ο συνδυασμός της επιστημονικής έρευνας και της τεχνογνωσίας που θα προκύψει από αυτή με την αναπτυσσόμενη παραγωγική και εξαγωγική δραστηριότητα μπορούν να πιστοποιήσουν τα ελληνικά brands ως τα πλέον αξιόπιστα και ανταγωνιστικά. Κυρίες και κύριοι συνάδελφοι, οι περισσότεροι συμφωνούμε στη χρησιμότητα του σημερινού νομοσχεδίου. Συμφωνούμε πως θα συνδράμει στην τόνωση της εθνικής οικονομίας, στην αύξηση της απασχόλησης και στη δημιουργία καλών νέων θέσεων εργασίας. Η ευρεία συναίνεση του σημερινού νομοσχεδίου φανερώνει ακριβώς αυτό, ότι σε κοινούς σκοπούς για το καλό της χώρας και των πολιτών οι όποιες ιδεολογικές και πολιτικές διαφορές μας μπαίνουν σε δεύτερο πλάνο. Σας ευχαριστώ.
Ευχαριστούμε. Προχωράμε στον κ. Σιμόπουλο, τον Βουλευτή της Νέας Δημοκρατίας. Έχετε τον λόγο, κύριε Σιμόπουλε.
Σας ευχαριστώ, κύριε Πρόεδρε. Η χώρα μας έχει πολύ μεγάλα πλεονεκτήματα παραγωγής φαρμακευτικών φυτών και ως έναν βαθμό τα εκμεταλλεύεται. Όσον αφορά στην φαρμακευτική κάνναβη, το μεγαλύτερο πλεονέκτημα αποτελεί το χαμηλό κόστος ενέργειας, που είναι πολύ χαμηλότερο από άλλες χώρες με πολύ ψυχρότερο κλίμα. Η κυβέρνηση του ΣΥΡΙΖΑ έκανε ένα βήμα. Μετέωρο όμως. Γι' αυτό δεν υλοποιήθηκαν πολλές επενδύσεις αλλά μόνο μία. Οι επενδυτές υπάρχουν και θα αναμέναμε λίγο ακόμα να «πέταγαν» σε γειτονικές χώρες με αποτέλεσμα να χαθούν σημαντικοί δημόσιοι πόροι αλλά και χιλιάδες νέες θέσεις εργασίας. Πιστεύω ότι αργήσαμε να φέρουμε το συγκεκριμένο νομοσχέδιο, το οποίο να σημειώσω ότι αφορά επενδύσεις στις αγροτικές περιοχές της χώρας. Ενδεικτικά αναφέρω την Κοζάνη, το Κιλκίς, τις Σέρρες, την Καρδίτσα και τα Τρίκαλα. Το βήμα, επίσης, που κάνουμε σήμερα είναι προσεκτικό. Ο ξηρός ανθός της κάνναβης θα εξάγεται. Σε καμμία περίπτωση, λοιπόν, δεν επιτρέπεται η χρήση στην Ελλάδα της κάνναβης για ψυχαγωγικούς λόγους. Θεωρώ αστείους τους ισχυρισμούς ορισμένων μικρών κομμάτων, κυρίως, της Αντιπολίτευσης που συνεχίζουν με αφορμή μία καθαρά φιλοεπενδυτική πρωτοβουλία στον αγροτικό τομέα να τη μετατρέπουν σε ευκαιρία ακατάσχετης μπουρδολογίας - επιτρέψτε μου - και κινδυνολογίας. Σήμερα, ψηφίζεται επίσης και μία σημαντική πρωτοβουλία. Θέλω να εστιάσω πάρα πολύ σε αυτό. Ψηφίζεται μια τροπολογία για ένα εμβληματικό έργο της Θεσσαλονίκης. Αναφέρομαι συγκεκριμένα στο Μουσείο Ολοκαυτώματος της Ελλάδος - το λεγόμενο Εβραϊκό Μουσείο - στη Θεσσαλονίκη. Είναι μία ακόμα προσπάθεια που ξεκίνησε επί ΣΥΡΙΖΑ, αλλά όπως συνέβαινε συνήθως έμεινε σε επίπεδο εξαγγελιών. Με τη συγκεκριμένη τροπολογία πραγματοποιείται ανταλλαγή οικοπέδων μεταξύ της ΓΑΙΑΟΣΕ και του Δήμου Θεσσαλονίκης με ευνοϊκούς όρους, ταχύτερες διαδικασίες, ατελώς, χωρίς καταβολές πόρων και χωρίς την ανάγκη υποβολής εγγράφων και δηλώσεων στο Κτηματολογικό Γραφείο. Με τον τρόπο αυτό επισπεύδονται οι διαδικασίες και εξαλείφονται γραφειοκρατικά θέματα. Με την ανταλλαγή των οικοπέδων, το μουσείο θα κατασκευαστεί σε κεντρικότερη θέση από την αρχικά επιλεγείσα και θα σχεδιαστεί με τέτοιο τρόπο, ώστε να αποτελεί μέρος του παραλιακού μετώπου ως σημείο αναφοράς για την πόλη. Μεταγενέστερα, θα ενταχθεί στο μητροπολιτικό πάρκο μνήμης που σχεδιάζεται από τον Δήμο Θεσσαλονίκης στην ευρύτερη περιοχή του παλαιού σιδηροδρομικού σταθμού. Με την τροπολογία εγκρίνονται και ορίζονται νέα οικοδομικά τετράγωνα στην περιοχή με χρήση για πολιτιστικές εγκαταστάσεις. Νέο οικοδομικό τετράγωνο - χώρος με χρήση αποκλειστικά για στάθμευση, ελεύθεροι χώροι, χώροι πρασίνου, πεζόδρομοι και διαπλατύνσεις οδών, κάτι που είναι εξαιρετικά σημαντικό για την περιοχή. Μέσω αυτής της τροπολογίας, επιτυγχάνεται συνολική ρύθμιση και πολεοδομική τακτοποίηση της υπό ανάπλασης περιοχής. Έτσι, θα μπορέσουν να αρχίσουν σε σύντομο χρονικό διάστημα οι εργασίες κατασκευής για την υλοποίηση του έργου γεγονός που θα δώσει τη δυνατότητα έναρξης εντός του 2021, ένα έτος που έχει ιδιαίτερο συμβολισμό και αντίκτυπο λόγω του ότι συμπίπτει - ας το προσέξουμε αυτό - με την ελληνική προεδρία της διεθνούς συμμαχίας για τη μνήμη του ολοκαυτώματος. Κυρίες και κύριοι συνάδελφοι, με τη συγκεκριμένη πολύ σημαντική τροπολογία η υλοποίηση του Μουσείου Ολοκαυτώματος έρχεται πιο κοντά. Τόσο το μουσείο όσο και το πάρκο μνήμης θα έχουν ως αποτέλεσμα να καταστεί η Θεσσαλονίκη ευρωπαϊκή πόλη, παγκόσμιο κέντρων των απανταχού Εβραίων. Ευχαριστώ πάρα πολύ.
Σας ευχαριστούμε. Κλείνουμε τον κατάλογο ομιλητών με τον Βουλευτή του ΜέΡΑ25 κ. Γεώργιο Λογιάδη. Κύριε Λογιάδη, έχετε τον λόγο.
Ευχαριστώ πολύ, κύριε Πρόεδρε. Γιορτάζουμε αυτές τις μέρες την ογδοηκοστή επέτειο της ηρωικής μάχης της Κρήτης, όπου αναδείχθηκαν για άλλη μια φορά το θάρρος και η αυτοθυσία του λαού μας απέναντι στον εισβολέα κατακτητή. Η Ελλάδα και η Κρήτη γράφουν ιστορία, όταν ορθώνουμε το ανάστημά μας και λέμε «όχι». Αιώνιο το παράδειγμά τους, αιωνία τους η μνήμη. Δεν υπάρχει μεγαλύτερη τιμή για τη μάχη της Κρήτης και την εθνική αντίσταση από τη σθεναρή διεκδίκηση των γερμανικών οφειλών. Χρόνια πολλά, επίσης, στις εορτάζουσες και στους εορτάζοντες σήμερα. Σχετικά με το σημερινό σχέδιο νόμου του Υπουργείου Ανάπτυξης και Επενδύσεων, θα ήθελα ως Βουλευτής από το Ηράκλειο Κρήτης να επισημάνω ότι ο μινωικός πολιτισμός γνώριζε την οπιούχα παπαρούνα και τη χρησιμοποιούσε για θεραπευτικούς λόγους τρεις χιλιάδες χρόνια πριν. Βλέπουμε στο Αρχαιολογικό Μουσείο Ηρακλείου τη θεά με υψωμένα χέρια που δηλώνει δέηση, χαιρετισμό, ευλογία όπως αναφέρει ο καθηγητής αρχαιολογίας του Πανεπιστημίου Κρήτης κ. Νίκος Σταμπολίδης. Η θεά αυτή φέρει στο κεφάλι της διάδημα, που κοσμείται με τρία άνθη παπαρούνας, σύμβολα υγείας, ευφορίας και ευεξίας. Η θεά Μήκων η υπνοφόρος είναι είδος παπαρούνας από το οποίο παρασκευάζονται πολλά διαφορετικά ναρκωτικά. Οι Μινωίτες γνώριζαν τις ναρκωτικές ιδιότητες του φυτού αυτού και τις αξιοποιούσαν για ιατρικούς σκοπούς ως παυσίπονο, αναλγητικό, αλλά και για νάρκωση. Είναι απορίας άξιον που τόσους αιώνες μετά, εμείς συζητάμε, διαφωνούμε και δεν αξιοποιούμε τις θεραπευτικές χρήσεις της κάνναβης, ενός προϊόντος που οι κλιματολογικές συνθήκες της Ελλάδας το ευνοούν τα μέγιστα. Το παρόν σχέδιο νόμου εστιάζει μόνο στις εξαγωγές και στην εμμονή για την παραγωγή και τη διάθεση μόνο τελικών προϊόντων φαρμακευτικής κάνναβης. Θέτει ως στόχο να ευνοήσει και να εξυπηρετήσει συγκεκριμένες επενδύσεις μεγάλης κλίμακας ξένων εταιρειών και όχι να δώσει εργαλεία και τρόπους για την προώθηση μικρών καινοτόμων επιχειρήσεων και συνεταιρισμών στον τομέα αυτό. Μόνο για εξαγωγές, λοιπόν. Το σοβαρότερο πρόβλημα του σχεδίου νόμου εστιάζεται στο ότι δεν δείχνει καμία ουσιαστική μέριμνα στις ανάγκες των Ελλήνων, που έχουν ανάγκη το φάρμακο αυτό από την κάνναβη. Τους αφήνει είτε να καλλιεργούν αυτοί μόνοι τους - αυτοκαλλιέργεια - παράνομα την κάνναβη, χωρίς προδιαγραφές και ελέγχους με κάθε κίνδυνο για την υγεία τους είτε να απευθύνονται στην πολύ υψηλού κόστους «μαύρη αγορά». Με ένα σμπάρο πολλά τρυγόνια. Βοηθάτε τους ξένους μεγαλοεπενδυτές με τα τεράστια και διεθνή συμφέροντα και την παραοικονομία και παρανομία για να υπάρχει διαπλοκή, αλισβερίσι και άνομα συμφέροντα. Το χειρότερο όλων είναι ότι με τον ν.4523/2018 εισήχθη η δυνατότητα χρήσης προϊόντων από το φυτό κάνναβης sativa για πρώτη φορά στην Ελλάδα. Η εφαρμογή του νόμου αυτού, όμως, είναι απογοητευτική διότι μέχρι σήμερα δεν έχει εγκριθεί καμία νομίμως αιτιολογημένη αίτηση ασθενούς για χορήγηση τέτοιου σκευάσματος για αντιμετώπιση ασθενειών. Τους αφήνετε έρμαια των εμπόρων, της παρανομίας και της παραοικονομίας. Στον αντίποδα, να αναφέρουμε ως παράδειγμα ότι στο Ισραήλ το 75% περίπου των καρκινοπαθών λαμβάνουν φαρμακευτική κάνναβη με νόμιμες διαδικασίες. Το σχέδιο νόμου σας στηρίζει μόνο τις εξαγωγές, αποτελεί μόνο έναν κρίκο μιας μεγάλης αλυσίδας από το σπόρο, την αναπαραγωγή, την καλλιέργεια, τη συγκομιδή, την επεξεργασία, τη συσκευασία και τέλος, την εξαγωγή. Όποιος ελέγχει ολόκληρο το καθετοποιημένο αυτό δίκτυο και όχι μόνο έναν κρίκο του, καρπούται τα κέρδη της υπεραξίας από τη διακίνηση του εκάστοτε προϊόντος. Διερωτώμαι, κύριε Υπουργέ, θα δίνατε κίνητρα για επενδύσεις παραδείγματος χάριν στα ξενοδοχεία, τα οποία σε αντιστοιχία με το σημερινό σχέδιο νόμου θα αποτείνονταν μόνο στο εξωτερικό και ο Έλληνας καταναλωτής δεν θα επιτρεπόταν να κάνει χρήση τους; Θα δίνατε κίνητρα και επιδοτήσεις για την παραγωγή κορυφαίων ελληνικών προϊόντων, όπως το ελαιόλαδο ή η φέτα ΠΟΠ μόνο για εξαγωγές και θα απαγορεύατε στον Έλληνα να τα αγοράσει, όταν η ελληνική αγορά τα χρειάζεται τόσο; Ένας λόγος παραπάνω για ένα φαρμακευτικό σκεύασμα, που επίσης τόσο ανάγκη έχει η εγχώρια αγορά και το οποίο δεν υπάρχει ακόμα νόμιμα. Εσείς όμως στις 11 Μαΐου στην επιτροπή αναφέρατε ότι για την εγχώρια αγορά το ζήτημα είναι πιο σύνθετο. Είπατε ακριβώς τα εξής και διαβάζω: «Είναι και το θέμα της κουλτούρας της χώρας. Είναι και το θέμα ότι στην Ελλάδα έχουμε και το πρόβλημα της ψυχαγωγικής παράνομης παραγωγής κάνναβης σε διάφορα μέρη». Μην υποτιμάτε τη νοημοσύνη μας. Επειδή είμαστε από την Κρήτη να σας τονίσω ότι γνωρίζουμε πολύ καλά πρόσωπα, πράγματα και καταστάσεις. Οι Αμερικανοί λένε «follow the money», δηλαδή ψάξε να βρεις και ακολούθησε τα οικονομικά συμφέροντα για να δεις γιατί γίνεται αυτό και ποιος κερδίζει. Ως αντιπολίτευση ήσασταν κι εσείς προσωπικά αντίθετος σε αυτό το σχέδιο νόμου για τη χρήση φαρμακευτικής κάνναβης. «Νομοσχέδιο των μπάφων», το ονομάσατε τότε απαξιωτικά. Είπατε στην επιτροπή στις 11 Μαΐου ότι το 2018, τόσο πρόσφατα και όχι πριν από σαράντα έως πενήντα χρόνια, δεν ήσασταν ώριμοι να αναγνωρίσετε τις μεγάλες προοπτικές που έδινε η φαρμακευτική κάνναβη για την ανάπτυξη της ελληνικής οικονομίας. Τώρα, μόλις τρία χρόνια μετά, υπερθεματίζετε. Τόσο γρήγορα, άραγε, γίνατε ώριμοι; Τι κάνει «νιάου - νιάου στα κεραμίδια»; Τα συμφέροντα είναι τεράστια, διότι η ζήτηση από χώρες που έχει αναπτυχθεί σοβαρή βιομηχανία γύρω από τη φαρμακευτική κάνναβη είναι τεράστια. Η ζήτηση, παραδείγματος χάριν, στο Ισραήλ είναι τόσο μεγάλη που η κυβέρνηση επέτρεψε εισαγωγές σε παραγωγές κάνναβης που δεν είναι πιστοποιημένες κατά το πρότυπο βέλτιστης πρακτικής καλλιέργειας και παραγωγής που έχει επιβάλει η Ευρωπαϊκή Ένωση. Αφήνετε τους Έλληνες, που έχουν ανάγκη τη φαρμακευτική κάνναβη στην τύχη τους. Να την καλλιεργούν μόνοι τους, να τη φτιάχνουν μόνοι τους, να είναι παράνομοι, άρα να είναι ευάλωτοι και εξαρτημένοι από πολλά και ποικίλα συμφέροντα και να μην υπάρχει ασφάλεια στη διαδικασία παραγωγής του προϊόντος. Υποδαυλίζετε έτσι τη μαύρη αγορά, την παραοικονομία, την παρανομία, τη διαπλοκή, ένα τεράστιο σύμπλεγμα συμφερόντων και εξαρτήσεων. Αντίθετα, το 2007 ο Αγροτικός Σύλλογος Ιεράπετρας Κρήτης, με απόφαση του διοικητικού συμβουλίου του τότε είχε ζητήσει και προσπαθήσει να καθιερωθεί η καλλιέργεια βιομηχανικής κάνναβης, όπως γίνεται σε όλο τον κόσμο, να φέρει το τότε αρμόδιο Υπουργείο Αγροτικής Ανάπτυξης πιστοποιημένους σπόρους για νόμιμη καλλιέργεια και για κάθε νόμιμη μετέπειτα χρήση για φαρμακευτικούς σκοπούς. Είχε πει τότε ο Πρόεδρος του διοικητικού συμβουλίου τα εξής και διαβάζω: «Έτσι, ίσως εξασφαλίσουμε το μέλλον το δικό μας και των παιδιών μας μπροστά στην οικονομική καταστροφή που θα έρθει, αν οι κρατούντες συνεχίζουν να βρίσκονται σε λήθαργο». Πόσο προφητικά ήταν τα λόγια αυτά τότε, το 2007! Η καταστροφή ήλθε, αλλά μάλλον και γι' αυτό ο Βαρουφάκης φταίει. Ενώ λοιπόν, οι φορείς ζητούν επιτακτικά τη δυνατότητα ανάπτυξης και την ελεγχόμενη χρήση της κάνναβης για φαρμακευτικούς καθαρά λόγους και τις ανάγκες των Ελλήνων που χρειάζονται το σκεύασμα αυτό, κάτω από σαφείς νόμιμες διαδικασίες, προδιαγραφές, ελέγχους και μέσα σε ένα από την πολιτεία καθορισμένο πλαίσιο, εσείς κοιτάζετε μόνο τα ξένα συμφέροντα και τα προϊόντα φαρμακευτικής κάνναβης μόνο για εξαγωγές. Εντολές άνωθεν και έξωθεν. Κλείνω, λέγοντας - επειδή πάλι αναφερθήκατε στο παρελθόν - φέρτε και ανοίξτε τον φάκελο της ελληνικής χρεοκοπίας στη Βουλή, όπως ζητά το ΜέΡΑ25 και όπως είχε εξαγγείλει μεγαλεπήβολα ο κύριος Πρωθυπουργός προεκλογικά, αλλιώς τζάμπα μιλάτε. Ευχαριστώ πολύ.
Κι εμείς σας ευχαριστούμε. Τον λόγο τώρα έχει ο Υπουργός Ανάπτυξης και Επενδύσεων, κ. Γεωργιάδης.
Σας ευχαριστώ πολύ, κύριε Πρόεδρε. Θα ήθελα εισαγωγικά να εκφράσω τις ευχαριστίες μου σε όλους τους συναδέλφους, διότι η συζήτηση για το νομοσχέδιο για τη φαρμακευτική κάνναβη, που είχα την τιμή να καταθέσω στη Βουλή ως Υπουργός Ανάπτυξης και Επενδύσεων της Ελλάδος, έτυχε μεγάλης υποδοχής και αποδοχής από το Κοινοβούλιο. Τρία κόμματα, η Νέα Δημοκρατία, ο ΣΥΡΙΖΑ και το Κίνημα Αλλαγής εξέφρασαν την υποστήριξή τους στο νομοσχέδιο και το κυριότερο είναι ότι έγινε μία πολύ λογική και παραγωγική συζήτηση. Κατά τη γνώμη μου, κάναμε ένα μεγάλο βήμα στην πρόοδο του πολιτικού μας πολιτισμού εδώ. Θα ήθελα, πριν μπω στα ειδικά του νομοσχεδίου, που εξαντλητικά τα συζητήσαμε και στην επιτροπή και όλη την ημέρα σήμερα, να ξεκινήσω με μια απάντηση στο κυρίως επιχείρημα πολλών ομιλητών του ΣΥΡΙΖΑ - είτε προς το πρόσωπό μου εν είδει προσωπικής κριτικής είτε προς την παράταξη, την οποία έχω την τιμή να εκπροσωπώ και στην Αίθουσα και στην ελληνική κοινωνία ως Αντιπρόεδρος της - για την κυβίστηση, την κωλοτούμπα και διάφορα άλλα επιχειρήματα, τα οποία διάφοροι συνάδελφοι κατά τη γνώμη μου πολύ ατυχώς χρησιμοποίησαν. Θα εξηγήσω λίγο το προσωπικό κομμάτι. Κυρίες και κύριοι συνάδελφοι, θεωρώ αντιπαραγωγική τη συζήτηση περί της λεγόμενης κωλοτούμπας. Γενικά δεν τη χρησιμοποιώ πολύ ούτε την χρησιμοποιούσα στο παρελθόν, κυρίως διότι από νωρίς κατάλαβα ότι στην πολιτική όποιος μένει απολύτως σταθερός στις απόψεις, που εκφράζει σήμερα είτε θα μείνει εκτεθειμένος, λόγω αυτής σταθερότητας για αντιπαραγωγική συμπεριφορά είτε πολύ γρήγορα θα τον ξεπεράσουν οι εξελίξεις. Μπορούμε και από τη συζήτηση που ακούσαμε ομοφώνως να συμφωνήσουμε ότι το κόμμα το οποίο παραμένει περισσότερο σταθερό στις ιδέες του σε κάθε συνεδρίαση ανεξαρτήτως εκλογικού κύκλου και εξωτερικών συνθηκών είναι το Κομμουνιστικό Κόμμα Ελλάδος. Είμαι εδώ δεκατέσσερα χρόνια σε όλα τα νομοσχέδια λένε ακριβώς τα ίδια. Όποιος, λοιπόν, αντιπαθεί τις λεγόμενες κωλοτούμπες, θα σας εξηγήσω σε λίγο τι εννοώ, προφανώς μπορεί να ψηφίζει ΚΚΕ, που λέει τα ίδια και δεν αλλάζει τίποτα. Κατά την γνώμη μου, είναι το πιο σταθερό κόμμα. Τώρα το αν συμφωνείς ή διαφωνείς με τις ιδέες του είναι άλλο πράγμα. Το ότι είναι σταθερό, είναι σταθερό πάντως. Αν κριτήριο, λοιπόν, αξιοπιστίας ενός πολιτικού είναι η σταθερότητα τότε πάμε όλοι να γίνουμε μέλη του Κομμουνιστικού Κόμματος Ελλάδας. Προφανώς, δεν έχουμε σκοπό να το κάνουμε αυτό, γιατί δεν μπορεί να είναι αυτό το κριτήριο στην πολιτική. Καθήκον του πολιτικού είναι να υπερασπίζεται ασφαλώς πάντοτε και μέχρι τέλους τις αρχές του, αλλά ασφαλώς να προσαρμόζει την συμπεριφορά του και τις πολιτικές του πράξεις κατά τις συνθήκες και το συμφέρον του ελληνικού λαού, του λαού δηλαδή που τον έχει επιφορτιστεί με την εντολή να έρθει εδώ να υπερασπιστεί τις τύχες του και να κάνει τη ζωή του καλύτερη. Για να γίνω, λοιπόν, συγκεκριμένος μια και βλέπω πάλι εκεί τον φίλο μου κ. Ζαχαριάδη, ο οποίος κατηγόρησε τη δικιά μας παράταξη για την μεγάλη κυβίστηση, τη μεγάλη κωλοτούμπα και διάφορα τέτοια κατά την ώρα του ίστρου του. Έχω διαλέξει δύο, τρία, τα έγραψα εκ του προχείρου απλώς και μόνο για να παίξουμε λίγο με το μυαλό και να καταλάβουμε, γιατί σας είπα ότι δεν σας άξιζε αυτή η ομιλία. Θα καταργήσουμε το μνημόνιο με ένα νόμο και ένα άρθρο. Έχετε ακούσει μεγαλύτερη πολιτική μεταβολή στην ιστορία από αυτήν; Θα καταργήσουμε το μνημόνιο με ένα νόμο και ένα άρθρο για να γίνουν οι καλύτεροι μαθητές της μνημονιακής Ευρώπης. Ερώτηση: Το ότι ο κ. Τσίπρας έκανε τον Ιούλιο του 2015 την περιβόητη κωλοτούμπα μετά τις δεκαεπτά ώρες διαπραγματεύσεως ήταν για το καλό του ελληνικού λαού ή για το κακό; Σας προλαβαίνω, ήταν για το πολύ καλό. Αν δεν είχε κάνει ο κ. Τσίπρας αυτό που ονομάστηκε κωλοτούμπα στο φυσιολογικό υποσυνείδητο το καλοκαίρι του 2015 η Ελλάδα θα βρεθεί εκτός Ευρωζώνης, το πιθανότερο εντός Ευρωπαϊκής Ένωσης και δεν θα ήθελα να σκεφτούμε καν πώς θα βιώνουμε την πανδημία εάν δεν είχαμε την προστατευτική ομπρέλα του ευρώ. Άρα, καλώς άλλαξε θέση τότε ο κ. Τσίπρας ή κακώς; Εμάς θα έπρεπε τότε ως Νέα Δημοκρατία το μόνο, που να μας ενδιαφέρει να είναι η κυβίστηση ή το συμφέρον του ελληνικού λαού όπου δύο βδομάδες μετά ψηφίσαμε τόσο τα συμπληρωματικά μέτρα όσο και το μνημόνιο Τσίπρα, μόνο και μόνο γιατί είχε χαθεί η κοινοβουλευτική πλειοψηφία μετά την αποχώρηση καμμία τριανταριά τότε Βουλευτών του ΣΥΡΙΖΑ. Θα κάνουμε Εξεταστική κατά του Βενιζέλου για το PSI. Ξέρετε πόσες φορές το είχα ακούσει αυτό μεταξύ 2012-2015, κύριε Ζαχαριάδη; Επειδή μας είπατε για την υπεύθυνη αντιπολίτευση και είπατε εάν η αντιπολίτευση είναι ανεύθυνη γίνεται μια κακή κυβέρνηση. Ωραία αυτό, πολύ ωραίο. Το παίρνω και ως αυτοκριτική. Για πείτε μου, λοιπόν, πόσες φορές είχατε πει εσείς, ο κ. Τσίπρας, Βουλευτές του ΣΥΡΙΖΑ ότι θα κάνετε εξεταστική για το PSI του Βενιζέλου και θα τον πηγαίνατε στη φυλακή; Μπορεί και διακόσιες φορές να το έχω ακούσει. Κάνατε καμμία εξεταστική για το PSI πέντε χρόνια στην κυβέρνηση; Όχι. Αντιθέτως σε κάθε κατάθεση προϋπολογισμού του ΣΥΡΙΖΑ στη σελίδα 23 αναφερόταν: «Το χρέος της Ελλάδας είναι βιώσιμο μετά το PSI του Φεβρουαρίου 2012». Κανονικά τόσες φορές, που το γράψατε στον προϋπολογισμό θα έπρεπε να καλέσετε τον κ. Βενιζέλο και να του δώσετε παράσημο, ούτως ή άλλως εξεταστική γι' αυτόν δεν κάνατε, όπως υποσχόσασταν. Είπατε ποτέ συγγνώμη στον Βενιζέλο γι' αυτά που του σούρνατε; Όχι. Κάνετε ότι δεν τα ακούτε. Υποκρίνεστε ότι αυτή η κατ' εσάς λεγόμενη κωλοτούμπα δεν συνέβη ποτέ. Πάμε παρακάτω. Προχθές ήμουν με τον κύριο Πρωθυπουργό, είχα την τιμή να τον συνοδεύσω στα εγκαίνια του νέου Αεροδρομίου Μακεδονία στην Θεσσαλονίκη στην ολοκλήρωση της επενδύσεως της «FRAPORT», της ανακαινίσεως δηλαδή των δεκατεσσάρων αεροδρομίων με τη σύμπραξη δημοσίου και ιδιωτικού τομέα όπου ξεκίνησε η κυβέρνηση του Αντώνη Σαμαρά. Θέλετε να σας θυμίζω, κύριε Ζαχαριάδη, κύριοι του ΣΥΡΙΖΑ, τι λέγατε τότε; Θα σας πω μερικά. Παύλος Πολάκης: «Θα υπερασπιστώ με το κορμί μου το να μην πάρουν οι Γερμανοί το αεροδρόμιο των Χανίων». Ένας εκεί τάλας που είχατε περιφερειάρχη στα Ιόνια, ένας Γαλιατσάτος είχε δέσει και μια αλυσίδα γύρω - γύρω από το αεροδρόμιο έλεγε: «Δεν θα αφήσω κανέναν να μπει μέσα». Ο δε Τέρενς Κουίκ ο συνεταίρος και Υπουργός στην κυβέρνησή σας έλεγε: «Θα υπερασπιστούμε μέχρι την τελευταία ρανίδα του αίματός μας τα αεροδρόμια μας από την γερμανική κατοχή». Τελικά, όπως μάθαμε και στην εκδήλωση προχθές, το 2017 η κυβέρνηση ΣΥΡΙΖΑ υπέγραψε την πώληση των αεροδρομίων στη «FRAPORT» - και μπράβο της, σωστό ήταν - και προχθές ο κ. Σπίρτζης, ο οποίος σημειωτέον συμπρωταγωνιστούσε εναντίον της «FRAPORT», εκπροσώπησε στη σχετική εκδήλωση τον κύριο Τσίπρα και οι Γερμανοί, ο CEO της «FRAPORT» εξέφρασε και ονομαστικά ευχαριστήρια στον κ. Τσίπρα για την υπογραφή της συμφωνίας το 2007. Και αυτό θα το λέγαμε κωλοτούμπα, κύριε Ζαχαριάδη; Άρα αυτή ήταν η κακή συμπεριφορά σας; Θα μπορούσε να συνεχίσω μέχρι το άλλο πρωί. Δεν χρειάζεται να πω άλλα, νομίζω συνεννοηθήκαμε. Εγώ ανέφερα μόνο τις λεγόμενες κωλοτούμπες, που τις θεωρώ ότι είναι καλές που τις κάνατε, ότι τελικά ωφελήσατε τον ελληνικό λαό και καλώς τις κάνατε και μπράβο σας, διότι αν συνεχίσω με αυτά που λέτε ως αντιπολίτευση θα είχε πάθει ζημιά η Ελλάδα. Μίλησε εδώ ο φίλος μου ο κ. Κατρίνης. Λέω ένα παράδειγμα συγκεκριμένο για κάτι που κάνατε μαζί ως κωλοτούμπα στην πορεία. Αν πάτε στο YouTube θα δείτε ένα βίντεο πολύ ενδιαφέρον, ήταν το πρώτο μάθημα που πήρα στη ζωή μου ως Υπουργός Εμπορικής Ναυτιλίας το 2011, όπου τότε συνειδητοποίησα για πρώτη φορά πόση ζημιά μπορεί να κάνει η Αντιπολίτευση. Τότε επί κυβερνήσεως Κώστα Καραμανλή, μιλάμε για το 2008, είχε ολοκληρωθεί ο διαγωνισμός για την πώληση του λιμένα Θεσσαλονίκης. Τότε στο διαγωνισμό αυτό είχε κερδίσει μία εταιρεία κινεζική «HUDSON» και είχε προσφέρει 500 εκατομμύρια ευρώ για την πώληση του μισού λιμένα Θεσσαλονίκης, της μιας προβλήτας. Έγινε μεγάλη φασαρία την πόλη της Θεσσαλονίκης. Στο YouTube, που έλεγα πριν, θα δείτε ένα βιντεάκι, που είναι ο κ. Καστανίδης με τότε οργανωμένους συνδικαλιστές του ΠΑΣΟΚ και πάρα πολλούς Βουλευτές τότε του ΣΥΡΙΖΑ, οι οποίοι επιτίθονταν στην πύλη του λιμανιού - μπορείτε να το βρείτε πολύ εύκολα στο YouTube, αναζήτηση: λιμάνι Θεσσαλονίκης, Καστανίδης και βγαίνει - να προσπαθούν να σπάσουν τις αλυσίδες για να εμποδίσουν την πώληση του λιμένος στη «HUDSON», 500 εκατομμύρια για το μισό λιμάνι. Τελικά, το λιμάνι της Θεσσαλονίκης πουλήθηκε επί κυβέρνησης Αλέξη Τσίπρα ολόκληρο, όχι το μισό για 234 εκατομμύρια. Για κάντε λίγο την αναγωγή, το μισό λιμάνι 500, το ολόκληρο 234 λεπτά, πόσα λεφτά χάσαμε, γιατί κάποιοι ήθελαν να ρίξουν μια πόρτα και η τότε κοινωνία ανάγκασε την κυβέρνηση Καραμανλή να κάνει πίσω. Φυσικά, ως την μεγαλύτερη αλλαγή πολιτικής συμπεριφοράς, για το καλό της Ελλάδος η αλλαγή, για το κακό ήταν τα προηγούμενα, πάω λίγο πίσω απλώς για να τα θυμηθούμε το περίφημο σύνθημα: «ΕΟΚ και ΝΑΤΟ το ίδιο συνδικάτο». Το ΠΑΣΟΚ το 1981 εξελέγη για να μας βγάλει από την ΕΟΚ και από το ΝΑΤΟ. Μας έβγαλε; Όχι. Καλά έκανε και δεν μας έβγαλε; Πολύ καλά έκανε. Τι θέλω να πω με όλο αυτό; Ότι η ιδέα του να υπερασπιζόμαστε το να μην αλλάζουμε ποτέ θέση και όποιος το κάνει είναι στο πυρ το εξώτερον με συγχωρείτε είναι μια ήκιστα - μιλάω στα αρχαία ελληνικά, ελάχιστα δηλαδή - καλή ιδέα. Αφήστε την, κύριε Ζαχαριάδη, ο αναμάρτητος πρώτος τον λίθον βαλέτω! Το λέω σε εσάς, γιατί έχω ελπίδα ότι θα γίνεται καλός πολιτικός και δεν το λέω ειρωνικά, το εννοώ για να μην παρεξηγηθώ. Είναι χαμηλού επιπέδου κριτική αυτή, δεν έχει αξία, φεύγει με το χρόνο που χάνεται ανούσια. Οφείλω, όμως, να μιλήσω και λίγο επί προσωπικού. Σόκαρε η στάση μου. Πρωτοσέλιδα, φασαρία, site, εδώ ομιλίες. Γιατί σόκαρε; Έχω άποψη γιατί σόκαρε. Διότι κατά βάθος σας χαλάει το αφήγημα του Πολάκη της Νέας Δημοκρατίας. Πώς γίνεται ο φασίστας, ακροδεξιός Γεωργιάδης, ο φωνακλάς με τα παράθυρα να μπορεί να αναγνωρίζει με πολιτική γενναιότητα κάτι σε έναν πολιτικό του αντίπαλο και σε μια αντίπαλη πολιτική παράταξη και δη τον ΣΥΡΙΖΑ; Αυτό δεν κολλάει στο αφήγημα. Άρα, λοιπόν, αυτό είναι που σόκαρε. Γιατί όποιος φυσικά έχει παρακολουθήσει την πολιτική μου διαδρομή αυτά τα δεκατέσσερα χρόνια εδώ, γνωρίζει πάρα πολύ καλά ποιος είναι ο Άδωνις Γεωργιάδης. Πριν από λίγες μέρες μου τηλεφώνησε ο κ. Αντρίκος Παπανδρέου, κύριε Κατρίνη, για να με ευχαριστήσει για τη συμβολή μου στην καταδίκη του κ. Καμμένου. Ξέρετε γιατί; Γιατί το 2010, όταν στη Βουλή αυτή ο Καμμένος είπε για πρώτη φορά «broker» τον Γιώργο Παπανδρέου και την οικογένειά του για τα CDS, ξέρετε ποιος ήταν ο μοναδικός Βουλευτής που σηκώθηκε και τσακώθηκε με τον Καμμένο και από εκεί ξεκίνησε και η περίφημη έχθρα μου με τον Καμμένο που έφτασε στα δικαστήρια σε τριάντα δίκες; Ο υποφαινόμενος. Ξέρετε ποιος το αναγνώρισε αυτό; Ο Ανδρέας Παπανδρέου - ο επονομαζόμενος Αντρίκος - ο οποίος με κάλεσε τότε και πριν τη δική και του έδωσα και όλα τα στοιχεία και τα CDS για να μπορεί αντιμετωπίσει τον Καμμένο στο δικαστήριο. Ναι, ήμουν πολιτικός αντίπαλος με τον Γιώργο Παπανδρέου και καθόλου δεν ήθελα να συνεργαστώ με την κυβέρνησή του. Είχα μεγάλες πολιτικές διαφωνίες, αλλά όταν είδα μια αδικία σε έναν πολιτικό μου σηκώθηκα να τον υπερασπιστώ. Λοιπόν είναι αυτό κακό; Είναι προς ψόγο; Μέσα στο Πρακτικά θα δείτε να έχω παινέσει την κυβέρνηση Παπανδρέου για τη «ΔΙΑΥΓΕΙΑ», την κ. Άννα Διαμαντοπούλου για τον νόμο Διαμαντοπούλου για τον νόμο Παπαδοπούλου, νόμο που ψήφισα ως εισηγητής τότε του Λαϊκού Ορθόδοξου Συναγερμού και μάλιστα έλαβα και τα εύσημα της κ. Διαμαντοπούλου στη λήξη της συνεδριάσεως. Ήμουν ο πρώτος που αναγνώρισε τον Ανδρέα Λοβέρδο ως Υπουργό Υγείας τότε, τη σπουδαία του συμβολή με την μεταρρύθμιση του ΕΟΠΥΥ, αλλά και τη σπουδαία του συμβολή με την ηλεκτρονική συνταγογράφηση. Τώρα όμως, επί Κυβερνήσεως Κυριάκου Μητσοτάκη, έκρυψα ποτέ τη θετική συμβολή της κ. Πέρκα και του κ. Φλαμπουράρη στην πρόοδο του έργου του Ελληνικού; Μπορεί να μην κατάφεραν να το ολοκληρώσουν, εμείς απ' ό,τι φαίνεται θα είμαστε πιο τυχεροί, όμως πάντοτε και σε κάθε ομιλία μου είπα «ναι, αυτοί οι δύο άνθρωποι βοήθησαν». Και λοιπόν; Είναι πολιτικοί μου αντίπαλοι. Τι θα πει αυτό; Ότι είναι πολιτικοί μου εχθροί; Άρα, όσοι σοκαρίστηκαν με την πράξη μου, μάλλον δεν με έχουν μελετήσει αρκετά. Είναι απολύτως βέβαιο ότι για μένα αυτή πάντα ήταν η πολιτική μου συμπεριφορά. Καμμιά φορά μπορεί να ανεβαίνουν και οι τόνοι, δεν αντιλέγω. Δεν θα βαρεθούμε κιόλας! Ζωντανοί άνθρωποι είμαστε και όταν έχουμε και κάποια οξεία διαφωνία, μπορεί να πούμε και καμμιά κουβέντα παραπάνω, αλλά η γενική μου συμπεριφορά, η προσωπική, ήταν πάντα αυτή. Και κυρίως αυτή ήταν πάντα η συμπεριφορά της παρατάξεώς μου. Είμαι πολύ περήφανος που είμαι Αντιπρόεδρος της Νέας Δημοκρατίας, διότι ξέρετε τι ακριβώς είναι η Νέα Δημοκρατία για την Ελλάδα και γιατί παραμένει η μεγαλύτερη πολιτική δύναμη του τόπου; Γιατί μπορεί και κάνει κινήσεις σαν κι αυτή που έκανε τώρα με το νομοσχέδιο για τη φαρμακευτική κάνναβη. Δεν έχει κανένα πρόβλημα να παραδεχθεί το λάθος της, να αναγνωρίζει και στον αντίπαλο θετικά, να εγκολπώσει τα θετικά του αντιπάλου και να πάει παρακάτω την Ελλάδα. Αυτή είναι η μεγάλη μας διαφορά. Εμείς, κύριε Ζαχαριάδη, μπορούμε να αναγνωρίζουμε εσάς όταν κάνετε κάτι καλό. Για πείτε μου μία φορά που ένας από το ΣΥΡΙΖΑ αναγνώρισε κάτι καλό για κάτι που έκανε η Νέα Δημοκρατία ή ακόμα πολλώ μάλλον και το ΠΑΣΟΚ, που το μισό το έχετε πάρει στην Κοινοβουλευτική σας Ομάδα. Εδώ οι ίδιοι οι συνάδελφοι του ΣΥΡΙΖΑ, που ήταν παλιά Υπουργοί του Γιώργου Παπανδρέου, δεν αναφέρονται ποτέ στην περίοδο που ήταν Υπουργοί του Γιώργου Παπανδρέου. Ντρέπονται να το αναφέρουν, μην τυχόν και ενοχλήσουν το εκλογικό ακροατήριο του ΣΥΡΙΖΑ. Αυτή είναι η μεγάλη μας διαφορά και αυτή η μεγάλη μας διαφορά είναι διαφορά ιδεολογικής υπεροχής και πίστης στις αξίες και τις ιδέες μας και όχι αδυναμίας, όπως το εκλάβατε ή όπως σοφιστικά αναφέρατε «αύριο δεν μπορείτε να πείτε οτιδήποτε άλλο;». Με αυτά που είπα για εσάς, θα ίσχυε το ίδιο ερώτημα, αλλά θα σας απαντήσω για εμάς και απαντήστε όποτε θέλετε εσείς για εσάς. Πάντα θα λέμε το ίδιο, αυτό που θεωρούμε ότι είναι το συμφέρον του ελληνικού λαού. Εάν αυτό που είναι συμφέρον του ελληνικού λαού διαφέρει από αυτό που είπαμε χθες, θα πούμε αυτό που είναι συμφέρον εκείνη την ημέρα. Διότι εδώ δεν μπήκαμε ούτε για να κερδίσουμε δημοφιλία, όπως είπατε, ούτε για να κερδίσουμε χειροκρότημα. Εδώ μπαίνουμε με έναν και μοναδικό σκοπό, να κάνουμε τη ζωή των Ελλήνων πολιτών καλύτερη. Εάν όλοι αντιληφθούμε ότι η πολιτική έχει αυτό τον χαρακτήρα και δεν είναι μάχη μεταξύ μας, αλλά μόνο μία σκυταλοδρομία μεταξύ ομάδων, που ο ένας και η μία ομάδα παραδίδει τη σκυτάλη στον άλλο κι αν ο καθένας τρέξει λίγο παραπάνω, θα προσφέρει στον ελληνικό λαό μία καλύτερη ζωή, θα παραμένουμε αντίπαλοι, αλλά ο ελληνικός λαός θα ζει καλύτερα, που είναι και το ζητούμενο. Κλείνω με το προσωπικό, μόνο με την τελευταία αναφορά περί «δολοφονίας χαρακτήρα», που άκουσα προ ολίγου. Τώρα, να λέτε σε μένα περί δολοφονίας χαρακτήρα, με συγχωρείτε, αλλά μόνο ως άγνοια κινδύνου εκλαμβάνεται και όχι ως θράσος. Σας θυμίζω μόνο μία λέξη: «NOVARTIS». Με βγάλατε κλέφτη, λωποδύτη, μου βρήκατε δήθεν λογαριασμούς στη γραμματέα μου, στον εαυτό μου, στο σπίτι μου. Θα έμπαιναν να πάρουν τα κλειδιά του σπιτιού μου Δευτέρα, Τρίτη, Τετάρτη. Κατά τις εφημερίδες που σας υποστηρίζουν, δεκάδες φορές θα ήμουν με ριγέ κουστουμάκι τον επόμενο μήνα. Έως και πρώην Βουλευτής σας είχε ανακοινώσει τη σύλληψή μου για τον Νοέμβριο του 2018, μαζί με τους υπόλοιπους εμπλεκόμενους τότε σε αυτή τη σκευωρία. Μπορεί τώρα - στα σοβαρά - κάποιος από τον ΣΥΡΙΖΑ να μιλήσει στη Νέα Δημοκρατία και σε μένα προσωπικά για απόπειρα δολοφονίας χαρακτήρα, κύριε Ζαχαριάδη; Θα έπρεπε να το σκεφτείτε πάρα πολύ καλά αυτό πριν το πείτε. Με συγχωρείτε, αλλά να έχουμε και μια συναίσθηση του τι λέμε και σε ποιον το λέμε. Κλείνω λοιπόν τα προσωπικά. Πιστεύω ότι συνεννοηθήκαμε. Να πω και ένα τελευταίο όσον αφορά την παλαιότερη προσωπική μου στάση. Δεν αλλάζει αυτό που λέω, γιατί η στάση εδώ είναι της παρατάξεως και η παράταξη είχε ψηφίσει «όχι». Όπως θα διαπιστώσατε όμως, από μια μικρή μας στιχομυθία, εγώ προσωπικά δεν είχα μιλήσει καθόλου για τη φαρμακευτική κάνναβη. Δεν είχα μιλήσει καθόλου. Όπως θα διαπιστώσετε από την πορεία μου στην προηγούμενη περίοδο, μιλούσα σχεδόν σε όλα τα νομοσχέδια. Σε αυτό δεν είχα μιλήσει επί σκοπώ, γιατί είχα σοβαρές επιφυλάξεις για τη στάση μας τότε, που είχα εκφράσει εσωτερικά. Το μόνο που έχετε βρει να μου πείτε, πράγματι ήταν ένα σχόλιο στην εκπομπή του Γιώργου Αυτιά, χιουμοριστικό, μέσα στο πλαίσιο ότι η πρώτη επένδυση που έφερε ο ΣΥΡΙΖΑ είναι ο μπάφος, θα σας έλεγα και πολύ επιτυχημένα χιουμοριστικό. Η αλήθεια είναι πως όσο και να ψάξατε δική μου ομιλία γι' αυτό, δεν βρήκατε γιατί δεν θέλησα να μιλήσω. Όμως, αυτό δεν σημαίνει ότι η Νέα Δημοκρατία θα έπρεπε να έχει υποστηρίξει τότε το νομοσχέδιο. Προφανώς και θα έπρεπε να έχει υποστηρίξει το νομοσχέδιο. Σας λέω από τώρα το εξής, για να δείτε ότι στην πολιτική μου αρέσει η ειλικρίνεια και η γενναιότητα. Δεν χάνουμε τίποτα να λέμε τα αυτονόητα, κύριε Χαρίτση, κερδίζουμε. Ο ελληνικός λαός παρακολουθεί και μας μετράει. Ναι, αν είχαμε επιδείξει τότε μια πιο παραγωγική συμπεριφορά, πιθανόν τότε εσείς να μπορούσατε να είχατε φέρει ένα πιο προωθημένο νομοσχέδιο. Καθόλου δεν θέλω να σας στερήσω την καλή πρόθεση. Άλλωστε, αυτή είναι και η λογική αυτής της συνυπάρξεως μέσα στο Κοινοβούλιο. Τι κάναμε λοιπόν τώρα; Κάναμε ένα μεγάλο βήμα. Όλοι μαζί το κάναμε. Δεν το έκανε ο Άδωνις Γεωργιάδης ούτε μόνη της η Κυβέρνηση Μητσοτάκη. Το κάναμε όλοι μαζί. Τα τρία κόμματα τα οποία βρεθήκαμε σε αυτή τη συζήτηση συνομιλήσαμε, διορθώσαμε όσα μπορούσαμε. Θέλω να πω και δύο πράγματα εδώ. Επειδή παρακολούθησα τον διάλογο μεταξύ του κ. Κόκκαλη και του κ. Παπαθανάση προηγουμένως, θέλω να ξεκαθαρίσω ότι διαφωνώ με τον κ. Κόκκαλη και στον τρόπο που το έθεσε. Εμείς, γι' αυτό που θέλουμε να πετύχουμε εδώ, θέλουμε οπωσδήποτε η μεταποιητική αξία να μένει στην Ελλάδα. Αν λοιπόν το νομοσχέδιο δεν έπαιρνε αυτή τη μορφή - και θα πω μετά τα γραμμάρια - τότε στην πραγματικότητα στην Ελλάδα θα έμενε ένα μικρό πλάσμα από όλη την επένδυση φαρμακευτικής κάνναβης και η μεγάλη υπεραξία θα πήγαινε στη χώρα όπου θα εξαγόταν ο ξηρός ανθός σε bank, σε μεγάλες ποσότητες, όπου θα γινόταν και η επεξεργασία του για να βγουν οι διάφορες φαρμακοτεχνικές μορφές ή να μπαίνει στα φακελάκια μικρότερη χρήση κ.λπ.. Εμείς θέλαμε αυτή η υπεραξία να μένει εδώ. Γι' αυτό γράφτηκε έτσι αυτό το νομοσχέδιο. Εμείς θέλουμε εδώ μεγάλες επενδύσεις στην κάνναβη, των 20 και 30 εκατομμυρίων. Δεν θέλουμε απλώς παραγωγή και εξαγωγή κάνναβης. Αυτό είναι το μικρό, είναι το εύκολο και το μικρό. Εμείς θέλουμε σοβαρές επενδύσεις με δεκάδες εκατομμύρια που θα γεννήσουν θέσεις εργασίας, θα κάνουν εξαγωγές προϊόντων που θα έχουν υψηλές τιμές και θα φέρουν πίσω στη χώρα υψηλή εξαγωγική αξία. Γι' αυτό έχει γραφτεί έτσι το νομοσχέδιο και μας απασχόλησε πάρα πολύ - σας πληροφορώ - πώς ακριβώς θα γράψουμε αυτό ειδικά το κομμάτι. Ο νόμος που χρησιμοποιήσαμε δεν είναι κάποια καινοφανής ιδέα, το ξαναλέω. Το είπα πριν και στον κ. Γιώργο Παπανδρέου. Ο νόμος που χρησιμοποιήσαμε είναι η ακριβής διατύπωση του νόμου, που ισχύει σήμερα για τα γενόσημα φάρμακα και που επιτρέπει στις καλές ελληνικές φαρμακοβιομηχανίες να εξάγουν γενόσημα φάρμακα, που δεν κυκλοφορούν στην Ελλάδα. Διότι, καλώς ή κακώς, για να πάρουν την άδεια στην Ελλάδα μπορεί να πάρει και ένα και ενάμισι χρόνο, για να πάρουν την άδεια εξαγωγής, το κάνουν σε ένα μήνα και μπορούν και πουλάνε σε χρόνο όπου, αν περίμεναν την άδεια κυκλοφορίας στην Ελλάδα, θα έχαναν τον πελάτη, θα έχαναν την αγορά. Με αυτή τη ρύθμιση μπόρεσαν οι ελληνικές φαρμακοβιομηχανίες να έχουν πολύ μεγάλες εξαγωγές και μεγάλα μερίδια αγοράς σε άλλες χώρες. Αυτή τη ρύθμιση λοιπόν που υπήρχε ήδη εκεί, τη φέρνουμε στο νομοσχέδιο για τη φαρμακευτική κάνναβη, σεβόμενοι τον ΕΟΦ, αλλά ταυτόχρονα δίνοντας την ευκαιρία να ανθίσει μια επιχείρηση και να φέρει πλούτο στη χώρα. Κατέθεσα κάποια δημοσιεύματα και στην επιτροπή, αλλά θα τα ξανακαταθέσω τώρα, γιατί πολλοί συμπολίτες μας μπορεί να μην παρακολουθούν την επιτροπή, που είναι συνήθως λιγότερης δημοσιότητας συζήτηση, απλώς και μόνο για να εξηγήσω στους πολλούς γιατί τρία κόμματα συμφωνούμε σε αυτό το νομοσχέδιο. Δημοσίευμα από το BBC: «A global revolution in attitudes towards cannabis is under way». Από τη Γερμανία «Medical cannabis policy and practice in Germany», τον Ιούνιο του 2020, πώς ακριβώς έφτιαξαν το νομοθετικό τους πλαίσιο για να χρησιμοποιούν την κάνναβη. Σεπτέμβριος του 2020, από τον Οργανισμό Ηνωμένων Εθνών «Recognize the potential medical value of cannabis», αναγνωρίστηκε η αξία της κάνναβης. Από το «ΒΗΜΑ» «Η χρήση κάνναβης βελτιώνει τις διαταραχές συμπεριφοράς σε ασθενείς με άνοια». Από την «ECONOMIST» «Medical cannabis product approved for epilepsy», για την επιληψία. Τα καταθέτω στα Πρακτικά. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα μπορούσαμε να βρούμε κι άλλες δεκάδες άρθρα στο διεθνή Τύπο. Είναι απολύτως προφανές όμως ότι μια μεγάλη νέα αγορά έχει γεννηθεί για όσους ενδιαφέρονται για την επένδυση, αλλά από την άλλη πολλές νέες φαρμακοτεχνικές μορφές με πρώτη ύλη την κάνναβη υπάρχουν και είναι προς την ανακούφιση των ασθενών. Άκουσα - νομίζω ο κ. Κουτσούμπας το είπε, αν δεν το άκουσα καλά, συγγνώμη - ότι εθίζουμε, λέει, τους ασθενείς στα ναρκωτικά ή οτιδήποτε άλλο. Μα, ούτως η άλλως οι ασθενείς, ακόμα και αν αφαιρέσεις την κάνναβη, για την απάλειψη του πόνου τους σήμερα λαμβάνουν μια σειρά ναρκωτικών ουσιών. Ναρκωτικό είναι μορφίνη, ναρκωτικό είναι το «Xanax», ναρκωτικό είναι το «Lexotanil». Όλα αυτά τα φάρμακα ναρκωτικά είναι και με το νόμο περί ναρκωτικών ρυθμίζονται. Δεν είναι ότι θα έχουμε την κάνναβη, που είναι ναρκωτικό ή θα έχουμε άλλα, που δεν είναι ναρκωτικά. Κάθε βαρύ παυσίπονο, για βαριές ασθένειες στη βάση του είναι ναρκωτικό, γιατί παρεμβαίνει στο νευρικό μας σύστημα για να μειώσει την αίσθηση του πόνου. Αυτή είναι η έννοια της αναισθησίας. Άρα, το δίλημμα αν θα πάρουμε για τον ασθενή ναρκωτικά ως παυσίπονα ή όχι, έχει απαντηθεί, αγαπητοί, εδώ και αιώνες, ούτε καν εδώ και εδώ και χρόνια. Τι κάνει, λοιπόν, το νομοσχέδιο; Το συγκεφαλαιώνω: Το νομοσχέδιο καταρχάς στηρίζεται πάνω στον προηγούμενο νόμο του ΣΥΡΙΖΑ. Ξαναλέω: Φέρνω οργανισμό ανεξάρτητο για την κάνναβη, θα έρθει τις επόμενες εβδομάδες. Ο λόγος που δεν ήρθε σε αυτό το νομοσχέδιο είναι γιατί αυτό το νομοσχέδιο είναι αναμόρφωση του νόμου περί ναρκωτικών και πατάει πάνω στον προηγούμενο νόμο του 2018 και νομοτεχνικά δεν μπορούσε μέσα εδώ να μπει η ίδρυση ενός ανεξάρτητου οργανισμού. Άρα, λοιπόν, τι κάναμε; Πήραμε τον νόμο του ΣΥΡΙΖΑ, ο οποίος όντως ισχύει ως έχει, δεν καταργείται ο νόμος, ισχύει ο νόμος του 2018, ισχύει ο τρόπος που θα γίνεται η καλλιέργεια, ισχύουν οι τρόποι φύλαξης, ισχύουν οι τρόποι είτε οι μάντρες που θα γίνεται η καταγραφή, που θα γίνεται η μεταφορά με την Αστυνομία, το πώς θα ελέγχεται η παραγωγική διαδικασία, όλα αυτά ισχύουν τα ίδια, όπως είχαν προβλεφθεί με τον προηγούμενο νόμο. Τι αλλάζει; Αλλάζουν κατά βάση τα εξής: Πρώτον, επιτρέπεται, όπως είπα προηγουμένως, η ταχεία έγκριση φαρμακοτεχνικών μορφών που έχουν άδεια κυκλοφορίας από αλλοδαπή αρχή προς εξαγωγή, άρα δεν περιμένουμε την έγκριση από τον ΕΟΦ, δεύτερον, για την εξωτερική αγορά περνάμε από τον πίνακα Γ στον πίνακα Δ. Άκουσα, νομίζω από τον κ. Ξανθό, ότι αυτό δεν χρειαζόταν και από τον πίνακα Γ ήταν αρκετό για να δουλέψει η κάνναβη. Νομίζω ότι το είπε ο κ. Ξανθός. Τον κ. Ξανθό εγώ τον σέβομαι. Θέλω να ξεκαθαρίσω ότι εδώ πολλές φορές δεν είμαστε εχθροί, είμαστε αντίπαλοι. Εξαιρώ μόνο τους σκευωρούς για τη «NOVARTIS», που πήγαν να μας κλείσουν φυλακή με συκοφαντία. Με αυτούς είμαστε εχθροί δυστυχώς. Κλείνω την παρένθεση. Ο κ. Ξανθός δεν έχει δίκιο σε αυτό που είπε και θα σας πω αμέσως γιατί δεν έχει δίκιο. Ποια είναι η βασική διαφορά του πίνακα Γ και του πίνακα Δ; Την είχα εξηγήσει στην Επιτροπή. Μας απασχόλησε πολύ αν θα το μετακινούσαμε στη θέση του, στον πίνακα, εννοώ, των ουσιών. Αν το βάλεις στον πίνακα Γ - το βάλατε περίπου δυο εβδομάδες προ των εθνικών εκλογών του 2019, πριν το είχατε στον πίνακα Β - μπορεί να διατίθεται και από τα ιδιωτικά φαρμακεία, από τον πίνακα Γ αλλά μπορεί να διατίθεται στα ιδιωτικά φαρμακεία μόνο μέσω του κρατικού μονοπωλίου. Αυτή είναι η διαφορά. Η μεγάλη διαφορά με τον πίνακα Δ είναι ότι διατίθεται σε ιδιωτικά φαρμακεία αλλά και μέσω των φαρμακαποθηκών, δηλαδή και μέσω του ιδιωτικού καναλιού πωλήσεως των φαρμάκων. Όλα μας τα υπόλοιπα φάρμακα, «Χanax», «Lexotanil», «Tramal» κ.λπ., είναι δίγραμμες συνταγές, είναι ναρκωτικά, φυλάσσονται στα φαρμακεία πίσω, στο χρηματοκιβώτιο, είναι στον πίνακα Δ. Γιατί; Διότι με την πρόσβαση στην ιδιωτική φαρμακαποθήκη υπάρχει σίγουρα καλύτερο κανάλι διανομής, ευκολότερη πρόσβαση του ασθενούς στο φάρμακο. Είναι αυτός λόγος για να φοβηθούμε ότι θα βρεθούν τα ναρκωτικά σε λάθος χέρια; Γιατί είναι ναρκωτική ουσία. Όχι είναι η απάντηση. Και στον πίνακα Γ και στον πίνακα Δ χρειάζεται δίγραμμη ιατρική συνταγή. Αυτό δεν αλλάζει. Δηλαδή, δεν σημαίνει ότι επειδή πήγε στον πίνακα Δ θα μπορεί ο καθένας να παίρνει τη φαρμακευτική κάνναβη, χωρίς να την έχει ανάγκη μόνο αν ο γιατρός του τη γράφει με δίγραμμη συνταγή θα μπορεί να την πάρει. Είπε επίσης ο κ. Ξανθός ότι χρειαζόμαστε registry για τους ασθενείς και είναι σωστό, αλλά registry χρειαζόμαστε για πάρα πολλά άτομα, που ακόμα δυστυχώς ακόμα δεν τα έχουμε φτιάξει. Τα registry θυμάμαι ότι τα είχα ψηφίσει εγώ με νόμο το 2013 όταν ήμουν Υπουργός Υγείας και μέχρι σήμερα δυστυχώς ελάχιστες ασθένειες έχουν ασθενείς με registries, αλλά είπε κάτι που δεν είναι σωστό, ότι πρέπει να έχουμε και το μητρώο των γιατρών που θα γράφουν αυτά τα φάρμακα. Ούτως ή άλλως σήμερα μόνο εξειδικευμένες ιατρικές ειδικότητες μπορούν να γράψουν ναρκωτικές ουσίες, δεν μπορούν να γράψουν όλοι οι γιατροί. Συγκεκριμένοι γιατροί μπορούν να γράψουν αυτά τα φάρμακα και αυτοί οι ίδιοι οι συγκεκριμένοι θα είναι αυτοί οι οποίοι θα μπορούν να γράψουν και τα φάρμακα της φαρμακευτικής κάνναβης. Άρα, το πλαίσιο είναι αρκετά ασφαλές και αυστηρό και ευέλικτο ώστε ο ασθενής που θα το χρειαστεί να το βρει, αλλά και αυστηρό για να μην υπάρξει γενική διασπορά αυτών των φαρμάκων σε ανθρώπους οι οποίοι ενδεχομένως δεν τα χρειάζονται. Είναι ισορροπημένη η διάταξη και αισθάνομαι πολύ ασφαλής για αυτό. Τι άλλο έχουμε προσθέσει; Ότι για να μπορείς να πάρεις την άδεια εξαγωγής κατά τον τρόπο που είπαμε προηγουμένως, ακόμα και ξηρού ανθού θα πρέπει να έχεις τουλάχιστον άλλη μια παραγωγή φαρμακοτεχνικής μορφής στην Ελλάδα. Για ποιο λόγο έχουμε βάλει αυτό το άρθρο; Γιατί, επαναλαμβάνω, θέλουμε να προσελκύσουμε ουσιαστικές επενδύσεις. Για να φτιάξεις έστω μια φαρμακοτεχνική μορφή στην Ελλάδα πρέπει να έχεις εργαστήριο RNB δηλαδή, άρα η ίδια η επένδυση να είναι πολύ μεγάλη, και να μπορείς να προχωρήσεις την αδειοδότηση αυτού του προϊόντος. Άρα, ο λόγος που όλα αυτά έρχονται στο νομοσχέδιο είναι γιατί θέλουμε, όχι απλώς να καλλιεργήσουμε φαρμακευτική κάνναβη, αλλά να την καλλιεργήσουμε με συστηματικό και τρόπο άξιο και για να κυριαρχήσει ή να υπάρξει σε αγορές του εξωτερικού για να φέρει σοβαρό εισόδημα στη χώρα. Η κριτική που άκουσα προηγουμένως ότι είναι δύσκολη η διαδικασία με την άδεια εγκατάστασης και άδεια κυκλοφορίας είναι λανθασμένη. Υπάρχει στο νόμο του ΣΥΡΙΖΑ, εμείς απλώς την επαναλαμβάνουμε, αλλά σωστά υπάρχει, είναι σωστό αυτό γιατί είναι άλλο η άδεια εγκατάστασης, δηλαδή η άδεια που σου δίνω για να φτιάξεις το εργοστάσιο και σε ελέγχω αν έβαλες σωστά τις μάντρες, αν έχεις φτιάξει το εργαστήριο, τα θερμοκήπια, αυτή είναι η εγκατάσταση και άλλο η άδεια κυκλοφορίας. Πρώτα πρέπει να το εγκαταστήσεις, να δούμε ότι το έκανες καλά, να παράγεις προϊόντα να ελέγχουμε ότι τα προϊόντα είναι αυτά που λες και μετά να πάρεις άδεια κυκλοφορίας. Αν έχεις μια άδεια μόνο τότε κανείς δεν σε ελέγχει και κανείς δεν ξέρει αν αυτά τα οποία έχεις υποσχεθεί έχουν πραγματικά γίνει. Στην κριτική που ακούστηκε για τα τριάντα γραμμάρια - ακούστηκε και από Βουλευτές της Νέας Δημοκρατίας - θέλω να είμαι μαζί σας ειλικρινής. Ο ΕΟΦ ζητούσε δέκα γραμμάρια. Μάλιστα, ξεκίνησε από τα πέντε γραμμάρια και τελικά φτάσαμε στα δέκα και είπαν ότι σε άλλες χώρες είναι δέκα γραμμάρια, σε μια συζήτηση που κράτησε αρκετούς μήνες φτάσαμε στα τριάντα γραμμάρια. Το αίτημα των επιχειρήσεων που θέλουν να δραστηριοποιηθούν στην κάνναβη ήταν για εξήντα γραμμάρια κατ' ελάχιστον. Μάλιστα, ακούστηκε και από έναν καθηγητή γεωπονίας που ήρθε εδώ ότι τα εξήντα γραμμάρια είναι το πιο λογικό - εγώ δεν το ήξερα, το άκουσα από τον καθηγητή - ότι εξήντα γραμμάρια είναι περίπου το βάρος όλου του φυτού αυτού όταν περνά από το στάδιο της κατεργασίας. Το διάστημα από την επιτροπή μέχρι τώρα ξαναμίλησα με τον ΕΟΦ για να δω αν θα μπορούσε να γίνει μια τέτοια αλλαγή σε ένα πνεύμα consensus, αμοιβαίας υποχώρησης. Ο ΕΟΦ είναι ανυποχώρητος σε αυτή τη θέση. Δεν θα ήθελα στην έναρξη ενός τολμηρού νομοσχεδίου να ξεκινήσουμε με τον ΕΟΦ να τον έχουμε απέναντι και δεν θα το ήθελα και για λόγους τάξεως και για λόγους ουσίας. Ο ΕΟΦ θα παίξει ουσιαστικό ρόλο στην επιτυχία αυτού του εγχειρήματος και από την ταχύτητα που θα εκδίδει τις άδειες κυκλοφορίας των προϊόντων και από την ταχύτητα που θα δίνει τις άδειες εξαγωγών. Δεν θέλω να νομίζει κανένας από τον ΕΟΦ ότι εγώ έχω την πρόθεση να παρακάμψουμε τον Εθνικό Οργανισμό Φαρμάκων ή να υποτιμήσουμε τον Εθνικό Οργανισμό Φαρμάκων, για αυτό θα παραμείνουμε στα τριάντα γραμμάρια. Πιστεύω όταν αυτή η αγορά θα αρχίσει να λειτουργεί - το πιστεύω στα αλήθεια μέσα μου - σύντομα θα χρειαστεί να κάνουμε και νέες ρυθμίσεις που θα είναι πιο γενναίες και πιο τολμηρές από τις σημερινές. Ας αφήσουμε, όμως, αυτή την αγορά να αρχίσει να λειτουργεί, ας αφήσουμε τους ασθενείς μας να αρχίζουν να γνωρίζουν την φαρμακευτική κάνναβη και τους γιατρούς να μαθαίνουν να το συνταγογραφούν σωστά και σίγουρα σε ένα επόμενο στάδιο θα είμαστε έτοιμοι να κάνουμε, πάλι σε πνεύμα ηρεμίας, μία πιο τολμηρή προσπάθεια ως προς αυτή την κατεύθυνση. Εγώ οφείλω να πω ότι αν είχα τη σύμφωνη γνώμη του ΕΟΦ, θα προχωρούσα στα εξήντα γραμμάρια. Συγκεφαλαιώνοντας: Σήμερα εδώ βάλαμε, σε αυτό που διάβασα πριν, τις νομοτεχνικές ρυθμίσεις την εισαγωγή των σπόρων για ερευνητικούς σκοπούς που μας είχατε ζητήσει, κύριε Χαρίτση, το προσθέσαμε και όπως ξέρετε προσθέσαμε το κομμάτι, που πάλι είχαμε μια μικρή διαφωνία, υψηλής γης παραγωγικότητας, για να δώσουμε το περιθώριο στην αγορά να προσγειωθεί ομαλά στη νέα πραγματικότητα χωρίς να φανεί ότι με μια απότομη ρύθμιση πάμε κάποιον να ωφελήσουμε, πάμε κάποιον να βλάψουμε. Άρα, έξι μήνες πιστεύουμε ότι είναι μια αρκετά μεγάλη περίοδος για να αποφασίσει κάποιος αν θέλει όντως να αγοράσει ή δεν θέλει να αγοράσει ή αν θέλει να πάει να δοκιμάσει να αγοράσει από κάπου αλλού. Δεν συμφωνώ με τον συνάδελφο κ. Κατρίνη ότι δεν θα έπρεπε να επιτρέπουμε την επέκταση των εργοστασίων. Ξαναλέω, γιατί θέλω να ακουστεί, γιατί εγώ σέβομαι κάθε επιχείρημα.
Ή να είναι μέχρι ενός ορίου.
Σας είπα δεν θα μπορεί να φτάσει πάνω ενός ορίου, γιατί δεν το επιτρέπει η επένδυση αυτή καθ' αυτή, η ουσία της, αλλά έχεις ξοδέψει κάποια δεκάδες εκατομμύρια για να φτιάξεις εγκαταστάσεις σε έναν τόπο. Το να τον υποχρεώσεις να τις ξηλώσει και να πάει κάπου αλλού είναι ανεδαφικό, δεν είναι λογικό. Άρα, αυτός που έχει ήδη πάρει την άδεια πρέπει να μπορεί στο χώρο που είναι να λειτουργήσει και να προκόψει. Πιστεύω ότι στέλνουμε σήμερα δυο σημαντικά μηνύματα από την Αίθουσα του Κοινοβουλίου. Κύριε Χαρίτση, δεν μπορώ να μην το πω. Η ιδέα ότι καταθέσατε ονομαστική ψηφοφορία για νομοσχέδιο που ψηφίζετε, εμένα κοινοβουλευτικά θέλω να σας πω ότι με ξεπερνά. Δεν το είχα συνηθίσει, δεν με πειράζει, είναι καλοδεχούμενη, προς Θεού. Απλώς είναι κοινοβουλευτικά λίγο παράδοξο να καταθέτεις ψηφοφορία για κάτι που θες ψηφίζεις. Προφανώς προσδοκάτε…
Παράδοξο είναι αυτό που ζούμε όλους αυτούς τους μήνες. Όλη η Ευρώπη άνοιξε.
Μη στεναχωριέστε, το δέχομαι. Δεν θα τα χαλάσουμε σε αυτό. Σας είπα ότι είναι καλοδεχούμενη η πρόταση. Προφανώς και εσείς έχετε πέσει θύμα παραπληροφόρησης μιας γενικευμένης ανταρσίας των Βουλευτών της Νέας Δημοκρατίας, που δεν θέλουν να ψηφίσουν το παρόν νομοσχέδιο. Καλύτερα, λοιπόν, που καταθέσατε αίτηση για ονομαστική για να αποδειχθεί περίτρανα αυτό που πάντα πίστευα και πιστεύω. Εμείς στη Νέα Δημοκρατία είμαστε ομάδα και μπορούμε να συντασσόμαστε και να υποστηρίζουμε τις πολιτικές μας και να τις υπερασπιζόμαστε κιόλας και να εξηγούμε στον κόσμο γιατί τις έχουμε. Η ονομαστική ψηφοφορία, απλώς θα πάρει κάποιο χρόνο από τις κοινοβουλευτικές διαδικασίες. Δεν ξέρω, γιατί δεν το έχω ακούσει μέχρι τώρα, αν θέλετε να αποχωρήσετε ή όχι όπως εχθές. Θέλω να σας πω ειλικρινά τη γνώμη μου, και να καταθέτετε ονομαστική και να συμφωνείτε και να αποχωρείτε, με συγχωρείτε πάει πολύ. Σας μιλώ με μεγάλη ειλικρίνεια. Το θεωρώ υπερβολή. Τι να σας πω είναι δικαίωμά σας, εγώ δεν θα σας κρατήσω με το ζόρι στην Αίθουσα, είναι δικαίωμά σας προς Θεού, κάντε ό,τι θέλετε, απλώς αδικεί την προσπάθεια που κάναμε. Επαναλαμβάνω τι λέτε ταυτόχρονα. Συμφωνείτε, ψηφίζετε, καταθέτετε αίτημα ονομαστικής και αποχωρείτε. Ρε παιδιά, δεν μπορείτε να τα κάνετε όλα ταυτόχρονα. Πρέπει κάτι να διαλέξετε. Πάλι θα πω στον φίλο μου κ. Ζαχαριάδη, που με είπε πριν Νέστορα, ότι δεν θέλω να το παίξω Νέστορας. Είμαι μεγαλύτερός σας, αλλά όχι και τόσο πια. Σαράντα εννέα φτάνω τον Νοέμβριο. Εντάξει, είπαμε! Ο Νέστορας, ξέρετε, ήταν ογδόντα και πλέον. Εν πάση περιπτώσει, θέλω να σας πω ότι ο κόσμος τα βλέπει αυτά και δεν κερδίζεις από αυτά. Αντιθέτως, από τη στάση σας να ψηφίσετε και να κάνετε εποικοδομητική συζήτηση και να προσθέσουμε πράγματα από τις δικές σας προτάσεις στο νομοσχέδιο, κατά τη γνώμη μου, κερδίζετε, διότι ο κόσμος βλέπει ποιος, τελικά, είναι εδώ για να κάνει τη ζωή του καλύτερη. Αυτά ενδιαφέρουν τον κόσμο και όχι τα άλλα. Μην ξεχνάτε - κλείνω με αυτό - ότι στον καβγά και στο σόου καλός είμαι, δεν λέω. Έχω κάνει καριέρα και με αυτά. Δεν είναι πρόβλημα.
Άριστος!
Πολύ καλός!
Ξέρω να το κάνω πολύ εύκολα. Σας λέω, όμως, ότι αυτά είναι πιο πολύ για την τηλεόραση. Εδώ είμαστε στη Βουλή και το σημαντικό για τον Έλληνα πολίτη είναι να βρίσκουμε λύσεις στα προβλήματά του. Αυτό είναι που μετράει. Βρήκες λύση στα προβλήματά του; Σε ψηφίζει. Δεν βρήκες; Σε ξεχνάει και πάει να βρει τον επόμενο. Αυτό το μήνυμα θυμηθείτε το. Θα σας κάνει καλό. Αν θέλετε μετά από όλα αυτά να αποχωρήσετε, αποχωρήστε. Τι να σας πω; Ευχαριστώ πολύ, κύριε Πρόεδρε.
Κύριε Πρόεδρε, θα ήθελα τον λόγο.
Μισό λεπτό. Καταρχήν, θα πάρουν τον λόγο για δευτερολογία οι εισηγητές.
Κύριε Πρόεδρε, αναφέρθηκε το όνομά μου πολλές φορές.
Κύριε Ζαχαριάδη, άκουσα πάρα πολλές φορές το όνομά σας. Επομένως, εξηγήστε πού βρίσκεται το προσωπικό. Σήμερα δεν σας χαλάμε το χατίρι.
Κύριε Υπουργέ, σχεδόν έχασα το μέτρημα από το πόσες φορές αναφέρατε το όνομά μου. Σας άκουσα προσεκτικά και θέλω να σας πω, ότι από όλα αυτά που είπατε και αναφερθήκατε σε εμένα, σε τίποτα δεν απευθυνθήκατε σε εμένα. Ήταν όλα για το εσωκομματικό σας ακροατήριο, ήταν όλα για τη δριμεία κριτική που έχετε ακούσει από τα έδρανα της συμπολίτευσης, τα μουρμουρητά και από τον συμπολιτευόμενο Τύπο. Εγώ θέλω να είμαι απολύτως καθαρός μαζί σας. Εάν η σημερινή μεταστροφή είναι ειλικρινής, καλοδεχούμενη, εάν είναι υποκριτική, θα φανεί ξανά. Ευχαριστώ.
Κύριε Πρόεδρε, θα ήθελα τον λόγο για μερικά δευτερόλεπτα.
Ορίστε, κύριε Υπουργέ, έχετε τον λόγο.
Φοβάμαι ότι θα μας παρεξηγήσουν στο τέλος, γι' αυτό και ορκίζομαι να μην σας απαντήσω ξανά. Ακούστε: Εάν ως συμπολιτευόμενό μας Τύπο βάζετε και την εφημερίδα, παραδείγματος χάρη, «ΔΗΜΟΚΡΑΤΙΑ», που μας έκανε πρωτοσέλιδο, με συγχωρείτε αλλά αυτό πάει πολύ. Πρόκειται περί ανέκδοτου. Δεν υπήρχε καμία μουρμούρα σε κανένα συμπολιτευόμενο Τύπο.
Το Υπουργικό Συμβούλιο…
Το Υπουργικό Συμβούλιο προηγείτο της συζητήσεως στη Βουλή πάνω από ένα μήνα. Άρα, ούτε περί αυτού πρόκειται. Κάθε πολιτική κίνηση, όμως, έχει υποστηρικτές και μη υποστηρικτές. Άρα, ακούστε και την τελευταία συμβουλή του Νέστορα. Μην παρακολουθείτε το αν είστε δημοφιλής ή αντιδημοφιλής ούτε στους δικούς σας ούτε στους άλλους. Παρακολουθείτε τι σας λέει ο ελληνικός λαός - αυτό είναι που έχει σημασία - και πορευτείτε με τη συνείδησή σας και θα πάτε μια χαρά.
Κύριοι συνάδελφοι, θα δώσω σε όλους τους εισηγητές τον λόγο από τρία - τέσσερα λεπτά. Ορίστε, κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Αυτό το νομοσχέδιο αφορά πώς μερικές εταιρείες, κυρίως από ΗΠΑ, Ισραήλ και Καναδά, έρχονται στην Ελλάδα, αγοράζουν γη, παράγουν ένα προϊόν σαν πρώτη ύλη, το οποίο απαιτεί πάρα πολύ νερό, παραπάνω νερό απ' ό,τι το «αμαρτωλό» βαμβάκι, τους οποίους το νομοσχέδιο δεν υποχρεώνει να έχουν κανένα μέτρο εξοικονόμησης νερού, καμία πρότυπη διαχείριση νερού και συνέχεια καταναλώνουν πάρα πολύ ενέργεια. Όπως γνωρίζουμε, τα θερμοκήπια χρησιμοποιούν λάμπες προκειμένου να φτάσουν τις τέσσερις σοδειές το χρόνο. Αυτό το νομοσχέδιο δεν προβλέπει τώρα, στον αιώνα της κλιματικής κατάρρευσης, καμία δέσμευση αυτή η ενέργεια να έρχεται από ΑΠΕ. Βέβαια, γνωρίζουμε πολύ καλά τις συνθήκες εργασίας στις θερμοκηπιακές καλλιέργειες. Αυτό το νομοσχέδιο δεν προβλέπει τίποτα για την αποφυγή της εκμετάλλευσης των ανθρώπων. Επίσης, αυτό το νομοσχέδιο δεν προβλέπει να υπάρχει υποχρεωτικά ένα τελικό προϊόν, μία καθετοποίηση στην Ελλάδα. Στην ουσία έχουμε παραγωγή πρώτης ύλης, που θα εξάγεται για να παράγεται αλλού το φαρμακευτικό προϊόν, στο οποίο δεν θα έχουν πρόσβαση οι Έλληνες ασθενείς που το χρειάζονται, οι οποίοι υποχρεώνονται ακόμα ή να αποκλείονται από τη χρήση της φαρμακευτικής κάνναβης ή να τη χρησιμοποιούν παράνομα. Έχουμε, δηλαδή, μία αρπαγή γης. Παίρνουν, δηλαδή, κάποιοι γη, νερό και ενέργεια για να εξάγουν μία πρώτη ύλη, για να παραχθεί ένα προϊόν αλλού. Αυτό είναι αποικιοκρατικό. Θα ήταν χειρότερο αν περνούσε και η πρόταση του ΣΥΡΙΖΑ για καλλιέργεια σε γη υψηλής παραγωγικότητας. Θα έπρεπε κανονικά να σταματήσουμε να συζητάμε ακόμα και για τα φωτοβολταϊκά σε αυτή τη γη. Δεν θα έπρεπε τον αιώνα της κλιματικής αλλαγής να θέτουμε σε αμφιβολία τη δυνατότητά μας να παράγουμε τροφή, όταν ξέρουμε ότι οι κλιματικές συνθήκες θα είναι δραματικές από εδώ και μπρος. Θέλω να κλείσω με την τροπολογία, που απορρίπτει η Κυβέρνηση για τα τριάντα χρόνια απαγόρευσης εξορύξεων, οικοδόμησης κατοικιών και έργων real estate και επενδύσεων τύπου φωτοβολταϊκά, σε περιοχές που κάηκαν από εμπρησμό, είτε αυτό αφορά τα Γεράνεια Όρη είτε αυτό αφορά άλλες περιοχές της Ελλάδας που είναι πάρα πολύ γνωστές στην κοινή γνώμη. Είναι κάτι που είχαμε περάσει στο Ευρωπαϊκό Κοινοβούλιο και ζητάμε να γίνει νόμος και του ελληνικού κράτους. Ευχαριστώ πολύ.
Και εμείς ευχαριστούμε. Ο κ. Μπούμπας από την Ελληνική Λύση έχει τον λόγο.
Τώρα, ο χρόνος είναι πολύ λίγος, κύριε Πρόεδρε. Αυτό είναι αλήθεια. Θα προσπαθήσω όσο μπορώ να τον διαχειριστώ, γιατί υπάρχει και μια σειρά από τροπολογίες και πρέπει να τοποθετηθούμε. Κατ' αρχάς, κύριε Υπουργέ, δεν απαντήσατε στον κ. Βιλιάρδο για τη LAMDA και τον κ. Λάτση, τα 313 εκατομμύρια για την υποτιθέμενη επένδυση του Ελληνικού. Και το λέω υποτιθέμενη, γι' αυτό που φώναζε και ο Πρόεδρός μας για τους ουρανοξύστες. Έχετε δει τι προβλήματα έχουν δημιουργήσει στη Λεμεσό της Κύπρου οι ουρανοξύστες; Δεν μας απάντησε, λοιπόν, ο Υπουργός. Τώρα, είπατε ότι πήγατε στο αεροδρόμιο «FRAPORT» «Μακεδονία». Να είστε ψυχολογικά έτοιμος, γιατί θα πάτε, ίσως, και παραπάνω και θα σας πουν, «Ντόπρο βέτσε North Macedonia». Θα βάλουν το «β» μετά οι «Ντόπρο βέτσε Macedonia», γιατί πώς αλλάζουν τα πράγματα και πώς αλλάζει ο άνθρωπος στο διάβα του χρόνου γι' αυτά που έχετε πει και για το Σκοπιανό. Όσον αφορά τις τροπολογίες που φέρνετε, για μία ακόμα φορά εφαρμόζετε τη μέθοδο της σουπιάς: θολώνετε τα νερά. Δεν μπορούμε να ψηφίσουμε διαφορετικά. Τα βάζετε όλα μαζί στις τροπολογίες. Φέρνετε τροπολογίες που αφορούν κοιτάσματα πετρελαίου, υδρογονανθράκων, δηλαδή φυσικού αερίου. Εγώ τον αμφισβητούσα τον Κυριάκο Βελόπουλο από το 1996 που τον ξέρω, αλλά επαληθεύεται. Η Ελληνική Λύση φώναζε και τη θεωρούσατε γραφική για τα πετρέλαια, για την «ENERGEAN». Από ποιους δημιουργήθηκε η συγκεκριμένη εταιρεία; Μάθιος Ρήγας, Στάθης Τοπούζογλου. Τραπεζίτες! Για δείτε, είναι η εταιρεία που πριν από λίγο καιρό εξέδωσε ομόλογο ύψους 2,5 δισεκατομμυρίων ευρώ. Είναι το μεγαλύτερο ομόλογο στην ενεργειακή αγορά, εκτός Αμερικής, από ελληνική εταιρεία. Μπροστά του ούτε ο ΟΤΕ, ούτε ο Μυτιληναίος, ούτε η ΔΕΗ πιάνουν με τα 500 εκατομμύρια. Μάλιστα, είναι τρεισήμισι φορές επάνω στην προσφορά. Έχει πάρει, κύριε Πρόεδρε και κύριοι συνάδελφοι, την ισραηλινή. Έχει οκτακόσια εκατομμύρια κυβικά φυσικού αερίου ανοιχτά του Ισραήλ που θα διαχειριστεί. Είναι αυτή που διαχειρίζεται το κοίτασμα Πρίνου, Βόρειος Πρίνος και Έψιλον και έχει κέρδη. Θέλετε να τη χρηματοδοτήσετε με 100 εκατομμύρια όταν ο κ. Κωνσταντίνος Νικολάου, ο διευθύνων σύμβουλος, έλεγε το 2015 για θέσεις εργασίας και τώρα θα διώξει άτομα η «ENERGEAN»; Φωνάζει ο κ. Χατζηδάκης για την ΛΑΡΚΟ, που κακώς χρηματοδοτήθηκε για το κοβάλτιο, που υπάρχει η βιομηχανία της Ευρώπης στην Διακήρυξη της Βιέννης που το επιτρέπει για την ΛΑΡΚΟ; Θα χρηματοδοτήσετε τη συγκεκριμένη εταιρεία όταν έχει αμύθητα κέρδη και παίζει ενεργό ρόλο; Εδώ αγόρασε μετοχές της «RESPUM». Το ξέρετε αυτό; Αγόρασε τη μερίδα της «TOTAL» στο Κατάκολο στο άλλο κοίτασμα. Αυτή είναι η «ENERGEAN», που πάτε να χρηματοδοτήσετε με ένα ομόλογο 2,5 δισεκατομμύρια ευρώ. Όταν μιλάτε για πετρέλαια και υδρογονάνθρακες υπάρχει η Ελληνική Λύση, που ξέρει πάρα πολύ καλά ακριβώς το τι γίνεται με τα κοιτάσματα. Το κοίτασμα Έψιλον είναι σαράντα ένα εκατομμύρια βαρέλια. Είναι και η θέση Μπάμπουρας γενικότερα στην περιοχή. Για ψάξτε το λίγο. Έχετε φέρει, κύριε Υπουργέ, μία τροπολογία. Ο κ. Πλεύρης δεν ξέρω από ποια πλευρά τη βλέπει. Είναι αυτή για την παράταση στα προεδρεία των εμποροβιομηχανικών επιμελητηρίων. Έπρεπε να γίνουν τον Νοέμβριο του 2021. Τους δίνετε παράταση έναν ολόκληρο χρόνο. Γιατί; Μήπως είναι κάποιοι δικοί σας άνθρωποι στα επιμελητήρια και θέλετε να παρατείνετε τη θητεία τους; Γιατί δεν γίνονται οι εκλογές νωρίτερα; Ποιο είναι το σκεπτικό; Ένα χρόνο παράταση στα επιμελητήρια, όταν σε άλλους φορείς είναι ορισμένων μήνες; Κλείνοντας, γιατί δεν έχουμε χρόνο, δεν μου απαντήσατε, οι συμβάσεις για την ινδική κάνναβη - μαριχουάνα, χασίς - γιατί στη Νέα Δημοκρατία λέτε ότι ο ουρανός θα γίνει πιο γαλανός, πολύ κάπνα βλέπω, μην μαυρίσει! - ήταν λίγες μέρες πριν τις εκλογές; Θα την πάρει τη δουλειά η «BIOMECANN» και η «BIOPROCANN» ή θα είναι η πολυεθνική εταιρεία του Ισραήλ στην Κόρινθο; Είναι είκοσι πέντε εταιρείες σε προέγκριση. Αυτά που διάβασα όμως είναι λίγες μέρες πριν την κάλπη. Μήπως έχετε μία υποχρέωση να συνεχίσετε στην τρόικα της συμμαχίας με τον ΣΥΡΙΖΑ την πολιτική; Ρωτώ. Ξέρετε - κλείνω με αυτό - δεν είναι το θέμα μόνο η φαρμακευτική κάνναβη. Είναι το μάρκετινγκ. Από το 3% που ήταν οι νέοι μας το 1980 με χρήση χασίς, έχει πάει στο 16%. Προηγουμένως κάτι έλεγε ο κ. Παφίλης από το ΚΚΕ, μόνο που δεν έκανε ομοιοκαταληξία. Η νεολαία της κουλτούρας, της μαστούρας, της καρικατούρας. Δεν θέλουμε τέτοια νεολαία. Γιατί, ξέρετε τι θα περάσει έξω; Έχετε υπηρετήσει στο μάρκετινγκ και εγώ και εσείς, ότι το χασίς δεν βλάπτει, καπνίστε το άφοβα. Η φαρμακευτική βεβαίως. Συγκεκριμένα στρέμματα στη Λάρισα που έχει γίνει έρευνα μόνο για τους ασθενείς της Ελλάδος. Για το «ΕΛΓΟ - ΔΗΜΗΤΡΑ» που λέτε - το ξέρετε πολύ καλά - είναι για πιστοποίηση, καινοτόμες ιδέες, ανάπτυξη πολιτικής για γεωργικά φάρμακα και κτηνοτροφικά, διάσωση πάνω στην κτηνοτροφία ορισμένες φυλές. Δεν είναι για να διακινεί καινοτόμες ιδέες στο μάρκετινγκ για λιμνάζοντα κεφάλαια πάνω στην ινδική κάνναβη. Άλλος είναι ο σκοπός του «ΕΛΓΟ - ΔΗΜΗΤΡΑ», όπως έχει κάνει με το λουλούδι του Δαρβίνου. Κλείνω. Εμείς τι λέμε; Το κατέθεσα στα Πρακτικά. Όσον αφορά τα θεραπευτικά βότανα, ο πλούτος της Ελλάδος είναι μεγάλος. Δείτε τον ισολογισμό με τις έξι εταιρείες. Κράνα. Εγώ τι να πω στον Νομό μου; Φύτεψε χασίς, ινδική κάνναβη; Κράνα, αρώνια, μύρτιλλα, ρίγανη, μελισσόχορτο, λουλούδι του Δαρβίνου, κρόκος, τρούφα, πού είναι αυτά; Αυτά πρέπει να δούμε. Μας τα κλέβουν οι Αλβανοί στα χωριά της Ηπείρου. Εγώ σας το είπα και το πρωί. Το λουλούδι του Δαρβίνου, που φώναζε ο Βελόπουλος, ο κ. Καχριμάνης το κάνει πράξη. Είναι 5.000 ευρώ η στρεμματική του απόδοση και 50.000 ευρώ το κιλό. Να, ο θησαυρός της Ελλάδας, κύριοι. Είμαστε η χώρα της φέτας, του ελαιολάδου, των αρωματικών βοτάνων. Δεν είναι η Ελλάδα το brand name στο μάρκετινγκ της ινδικής κάνναβης. Σας ευχαριστώ.
Τον λόγο έχει εκ μέρους του Κομμουνιστικού Κόμματος ο Αντιπρόεδρος της Βουλής κ. Λαμπρούλης.
Ευχαριστώ, κύριε Πρόεδρε. Σε ό,τι αφορά το νομοσχέδιο και ο Γενικός Γραμματέας μας και ο Κοινοβουλευτικός μας Εκπρόσωπος, αλλά και εισηγητικά, αναφερθήκαμε. Αντίστοιχα, τοποθετήσεις υπάρχουν και στις επιτροπές που προηγήθηκαν της Ολομέλειας. Η θέση του Κομμουνιστικού Κόμματος είναι ξεκάθαρη, κρυστάλλινη, όχι μόνο με αφορμή τη συζήτηση σε αυτό το συγκεκριμένο νομοσχέδιο, αλλά ήδη, αν θέλετε, και από το 2018, να μην πω για το 2013. Αλλά από το 2018 και εντεύθεν, είναι ξεκάθαρη, κρυστάλλινη, καθαρή με συγκεκριμένες θέσεις και απόψεις. Και επ' αυτών, φυσικά να υπάρξει αντιπαράθεση και όχι να υπάρχει προσπάθεια παραπληροφόρησης, σπεκουλαρίσματος των θέσεων του ΚΚΕ, που γίνεται συστηματικά εδώ και χρόνια, με αφορμή το συγκεκριμένο νομοσχέδιο. Δεν θα σταθώ και δεν θα επεκταθώ περαιτέρω. Θέλω όμως να τοποθετηθώ, κύριε Πρόεδρε, για δύο τροπολογίες και για το περιεχόμενό τους, αν θέλετε, αλλά και για το ότι δεν μας παρέχεται η δυνατότητα της ψήφου. Με ποια έννοια το λέω; Αλλοιώνεται η ψήφος. Καλούμαστε να ψηφίσουμε τροπολογίες στο σύνολό τους, ενώ υπάρχουν άρθρα μέσα στις τροπολογίες στα οποία φυσικά σε άλλα διαφωνούμε, όμως σε άλλα συμφωνούμε. Επειδή όμως κυριαρχούν - να το πω έτσι - κατά τη γνώμη μας, τα άρθρα τα οποία καταψηφίζουμε, αναγκαζόμαστε να καταψηφίζουμε στο σύνολο. Για τις δύο τροπολογίες θα μιλήσω, κύριε Πρόεδρε, δεν θα πάρω πολύ χρόνο. Εξηγούμαι: Συγκεκριμένα, στην τροπολογία με γενικό αριθμό 889 και ειδικό 70, καταψηφίζουμε το πρώτο άρθρο, που προσαρμόζει το κριτήριο αξιολόγησης κινδύνου στο κυρωτικό σύστημα. Φυσικά, το εργαλείο αξιολόγησης είναι ένα επιστημονικό εργαλείο. Το πρόβλημα, κατά τη γνώμη μας, ή το ζήτημα, εάν θέλετε, είναι πως χρησιμοποιείται ένα επιστημονικό εργαλείο για τον ποιοτικό έλεγχο της παραγωγής τροφίμων, αλλά και για τη διευκόλυνση όμως των επιχειρήσεων, στη λογική των κατευθύνσεων του ΟΟΣΑ, της Παγκόσμιας Τράπεζας αλλά και των υπόλοιπων ιμπεριαλιστικών οργανισμών. Τα πάντα δηλαδή για την κερδοφορία των επιχειρηματιών. Είναι σίγουρο ότι αυτό το συγκεκριμένο πλαίσιο μέσα στο οποίο καλείται να λειτουργήσει το επιστημονικό αυτό εργαλείο του κριτηρίου αξιολόγησης θα αξιοποιηθεί και για την περαιτέρω αποδυνάμωση και του όποιου ελέγχου. Συνεπώς, δεν διαφωνούμε με το εργαλείο αξιολόγησης του κινδύνου, αλλά με το πλαίσιο στο οποίο είναι ενταγμένη η αξιοποίησή του. Γι' αυτό λοιπόν αυτό το άρθρο στην τροπολογία το καταψηφίζουμε. Περνάμε στο άρθρο 2 της ίδιας τροπολογίας, το οποίο και αυτό το καταψηφίζουμε. Με ποια λογική; Η ρύθμιση που προβλέπεται διευκολύνει δίνοντας δεδομένα στις τράπεζες για στοιχεία των επιχειρήσεων που μπορούν να αξιοποιηθούν τόσο για λόγους σχεδιασμού, επενδύσεων ή δανειοδοτήσεων, προσφέροντας μία γρήγορη έρευνα αγοράς όσο και για λόγους που σχετίζονται με διαχείριση επιχειρηματικών δανείων για την πρόσβαση σε δεδομένα, τα οποία δεν υπάρχει κανένας λόγος να τα έχει διαθέσιμα η κάθε τράπεζα, όπως για παράδειγμα, να μπορεί να βρίσκει σε πόσες επιχειρήσεις μπορεί να δραστηριοποιείται κάθε εταίρος ή ποιοι εταίροι συμμετέχουν σε μία επιχείρηση. Ερχόμαστε τώρα στα υπόλοιπα δύο άρθρα της συγκεκριμένης τροπολογίας, στο 3 και το 4. Εμείς δεν θα είχαμε αντίρρηση να τα ψηφίσουμε, εάν ήταν ξεχωριστά. Τα λέμε για να καταγράφονται, κύριε Πρόεδρε, γιατί έχουμε συνηθίσει να δεχόμαστε και λάσπη στη βάση της ψηφοφορίας αυτού του τύπου συγκεκριμένων τροπολογιών στο παρελθόν και το γνωρίζουμε πολύ καλά αυτό. Αυτά τα δύο άρθρα θα τα ψηφίζαμε, εάν ήταν χωριστά από την τροπολογία. Το ένα άρθρο αφορά το αφορολόγητο, ανεκχώρητο, ακατάσχετο για την ενίσχυση που καταβάλλεται στο πλαίσιο της δράσης επιχορήγησης επιχειρήσεων εστίασης για την προμήθεια θερμαντικών σωμάτων εξωτερικού χώρου κ.λπ.. Το τέταρτο άρθρο δεν θα είχαμε αντίρρηση να το ψηφίσουμε. Αφορά το αφορολόγητο, ανεκχώρητο και ακατάσχετο ενισχύσεων ειδικών κατηγοριών δραστηριοτήτων πληττόμενων από την πανδημία του κορωνοϊού «COVID -19». Αυτά τα δύο άρθρα λοιπόν θα μπορούσαμε να τα ψηφίσουμε. Επειδή όμως, κατά τη γνώμη μας, κυριαρχεί η αρνητική ψήφος στα δύο πρώτα άρθρα, θα ψηφίσουμε «κατά» στην τροπολογία. Και το «κατά» δυστυχώς θα αποτυπωθεί και στα δύο άρθρα στα οποία εμείς θα λέγαμε «ναι». Προχωράω στη δεύτερη τροπολογία. Δεν θέλω να καταχραστώ τον χρόνο, αλλά μας αναγκάζει το ζήτημα αυτό, το οποίο το γνωρίζετε και εσείς πολύ καλά, το γνωρίζουν όλες οι κοινοβουλευτικές ομάδες, ότι χρόνια το λέμε, αλλά λύση δεν υπάρχει. Δεν βρίσκεται μία λύση. Έτσι δεν είναι, κύριε Πρόεδρε; Έτσι είναι. Περνάω τώρα στην υπουργική τροπολογία με γενικό αριθμό 895 και ειδικό 71. Εδώ υπάρχουν έξι άρθρα, στα περισσότερα απ' αυτά εμείς τοποθετούμαστε αρνητικά. Όμως, υπάρχει το άρθρο 5 που αναφέρεται στο Μουσείο Ολοκαυτώματος, σε ανταλλαγή γης μεταξύ δημοσίου, ΕΡΓΟΣΕ κ.λπ., προκειμένου να ανεγερθεί. Εμείς είμαστε υπέρ σε αυτό. Όμως δείτε, στο άρθρο 1 είμαστε κατά. Δηλαδή αυτό που γίνεται λόγος για την παράταση των προθεσμιών υποβολής των αντιρρήσεων για τους δασικούς χάρτες. Εμείς θεωρούμε ότι είναι μικρό το χρονικό διάστημα που μπαίνει μέσα από τη ρύθμιση αυτή. Παράλληλα, θέλουμε να αναδείξουμε τις τεράστιες ελλείψεις που υπάρχουν, κυρίως προσωπικού, στις δασικές υπηρεσίες. Αντιπροτείνουμε παράταση έναν χρόνο τουλάχιστον ακόμα και προσλήψεις τετρακοσίων δασολόγων στις δασικές υπηρεσίες και εκατό δασοπόνων, για να μπορέσουν να ανταποκριθούν στο έργο το οποίο καλούνται να διεκπεραιώσουν με βάση τις αντιρρήσεις στους δασικούς χάρτες. Στο άρθρο 2 της ίδιας τροπολογίας επίσης είμαστε κατά. Όταν ο κ. Ταγαράς υποστήριξε την τροπολογία - για τα πετρέλαια στην Καβάλα γίνεται λόγος, στην επιχείρηση - στο ερώτημά μας μάς δήλωσε ότι δεν γνωρίζει στην επιχείρηση αυτή, αφού τον Μάρτη ήδη αποφασίστηκε η χρηματοδότησή της κατά 100 και πλέον εκατομμύρια, δεν γνώριζε - ή δεν γνωρίζει μας είπε - ότι η εταιρεία από τη στιγμή που έχει μπει σε καθεστώς αναδιάρθρωσης του προγράμματός της, στην ουσία απολύει ή τέλος πάντων, εκβιαστικά πιέζει τους εργαζόμενους, σε ποσοστό δύο τρίτα, να αποδεχθούν μείωση μισθών και εργολαβοποίηση. Ποιος πληρώνει όμως; Εδώ βγαίνουν και ορισμένα συμπεράσματα. Από τη μία, χρηματοδοτείται με τεράστια ποσά, με εγγύηση του ελληνικού λαού, του Ελληνικού Δημοσίου και από την άλλη μεριά ποιος πληρώνει τη νύφη; Οι εργαζόμενοι με μείωση μισθών, με απολύσεις ενδεχομένως και πάει λέγοντας. Δείτε τώρα, μέσα στο πρόγραμμα της αναδιάρθρωσης που προχωράει ή πρόκειται να υλοποιηθεί δεν διασφαλίζεται, αφού δεν προβλέπεται ακόμα και εκείνο το επιστημονικό δυναμικό ασφάλειας για εκτεταμένα ατυχήματα σε τέτοιου τύπου επιχειρήσεις με τραγικά ενδεχόμενα αποτελέσματα για τον λαό της Καβάλας και της ευρύτερης περιοχής αν, ο μη γένοιτο, συμβεί κάποιο ατύχημα. Έτσι λοιπόν, ακόμη και με τη λογική της Κυβέρνησης που μπαίνει μέσα στην τροπολογία στο συγκεκριμένο άρθρο, με την επίκληση της μείωσης των κερδών, που ειρήσθω εν παρόδω, η εταιρεία σε πολύ σύντομο χρονικό διάστημα ανέκαμψε με την πρώτη παρτίδα πώλησης πετρελαίου με τις νέες τιμές. Άρα, ο κ. Ταγαράς τα ήξερε πολύ καλά όλα αυτά γιατί το Κομμουνιστικό Κόμμα έκανε επίκαιρη ερώτηση πριν από μία εβδομάδα για τα πετρέλαια Καβάλας και εκεί τα είπε όλα. Εδώ μας λέει ότι δεν γνωρίζει για τους εργαζόμενους. Εμείς λέμε: Ρήτρα για τους εργαζόμενους, να μην απολυθεί κανένας και να συνεχίσουν να εργάζονται με τις ίδιες σχέσεις που έχουν επιλέξει, που υπάρχουν εκεί, χωρίς μειώσεις μισθών κ.λπ. Συνεχίζω στην ίδια τροπολογία στο άρθρο 3, που είναι θέματα συμβάσεων παραχώρησης, έρευνας και εκμετάλλευσης υδρογονανθράκων. Φυσικά και αυτό το άρθρο θα το καταψηφίζαμε, αν ήταν ξέχωρο. Θετικά βλέπουμε το άρθρο 4, που παρέχει διευκολύνσεις για εκταμιεύσεις ποσών για έργα που αφορούν πυρόπληκτους. Έρχομαι ξανά και επαναλαμβάνω για το άρθρο 5, που αφορά το Μουσείο Ολοκαυτώματος Ελλάδος, αν ήταν ξέχωρο, θα το ψηφίζαμε, θα λέγαμε «Ναι». Φυσικά για το άρθρο 6, το τελευταίο, που έχει να κάνει με τις διευθετήσεις στα πλαίσια παραχώρησης αυτοκινητοδρόμων, είμαστε στο «κατά». Άρα λοιπόν, στην πλειοψηφία των άρθρων είμαστε ενάντια και στο σύνολο θα ψηφίσουμε κατά. Αλλά δείτε, στο άρθρο 5, και το λέω για τρίτη φορά, θα καταγραφεί η αρνητική μας ψήφος. Το λέω αυτό για να καταγραφεί τρίτη και τέταρτη και πέμπτη φορά, για να μην αρχίσει από το βράδυ ή από αύριο η σπέκουλα ενάντια στο Κομμουνιστικό Κόμμα Ελλάδος. Δεν μας δίνει τη δυνατότητα ούτε η παρούσα Κυβέρνηση, όπως και η προηγούμενη, να μπορεί η ψήφος μας να αντιστοιχεί σε αυτό που εμείς θεωρούμε σωστό.
Τον λόγο έχει ο κ. Κατρίνης εκ μέρους του Κινήματος Αλλαγής.
Ευχαριστώ πολύ, κύριε Πρόεδρε. Εγώ άκουσα με πολύ ενδιαφέρον τον κύριο Υπουργό. Νομίζω η συζήτηση διεξήχθη σε ένα πολύ καλό κλίμα, ένα κλίμα συναινετικό, ένα κλίμα που παρά τις ακραίες φωνές, ουσιαστικά συνέτεινε στο ότι ναι, υπάρχει αναγκαιότητα να προχωρήσουν οι επενδύσεις της φαρμακευτικής κάνναβης, ναι, πρέπει να δούμε τις βέλτιστες διεθνείς πρακτικές και πρέπει όλο αυτό να οδηγήσει και σε οικονομική ανάπτυξη, αλλά - αυτό που δεν ακούσαμε, κύριε Υπουργέ - να οδηγήσει και σε πραγματική ανακούφιση των ενδιαφερομένων, που είναι οι θεραπευόμενοι. Βέβαια, δεν είναι η αρμοδιότητά σας τώρα, αλλά ήλπιζα στην προηγούμενη θέση σας και την ευαισθησία σας λόγω της θέσης αυτής, ότι θα κάνατε μία ειδική αναφορά ότι ναι, θα είναι πρωτοβουλία της Κυβέρνησης στο επόμενο διάστημα να δούμε και το θέμα της κάρτας ασθενών και τον τρόπο συνταγογράφησης και το θέμα με τον Εθνικό Οργανισμό Κάνναβης που θα συμπεριλάβει όλα αυτά και τη διευκόλυνση στην πράξη και όχι περιγραφικά της πρόσβασης των ασθενών σε προϊόντα φαρμακευτικής κάνναβης. Γιατί τελικά, νομίζω, κύριε Πρόεδρε, ότι πέρα από τους ενδιαφερόμενους επενδυτές που πιθανόν έχουν στρέψει τα αυτιά τους και τα μάτια τους σε αυτήν τη συνεδρίαση, οι μόνοι που την παρακολουθούν και την παρακολουθούν με μεγάλη αγωνία είναι οι ασθενείς που περιμένουν θεραπεία ή ανακούφιση από τα προϊόντα φαρμακευτικής κάνναβης. Δεν περιμένουν εμάς, να είστε σίγουρος, το είπα και στην επιτροπή. Ήδη φροντίζουν να προμηθεύονται με τρόπο μη σύννομο τα προϊόντα αυτά για να βρουν λύση στο πρόβλημά τους. Τώρα, κύριε Υπουργέ, δεν θέλω να αναφερθώ σε αυτά που επί δεκαπέντε λεπτά λέγατε επί προσωπικού. Επειδή είπατε αρκετές φορές το όνομα Παπανδρέου - δεν αφορά εσάς προσωπικά - , όσες φορές και να προσπαθήσετε να πείτε το όνομα Παπανδρέου για να διασκεδάσετε τις εντυπώσεις, όχι ως Άδωνις Γεωργιάδης, αλλά ως Αντιπρόεδρος της Νέας Δημοκρατίας, σε αυτήν εδώ την Αίθουσα θα σας συνοδεύει η στάση της Νέας Δημοκρατίας, όπως και του ΣΥΡΙΖΑ βέβαια, τη δύσκολη περίοδο που ο Γιώργος Παπανδρέου προσπαθούσε να πάρει αναγκαστικές λύσεις για τη σωτηρία της χώρας. Εσείς βέβαια τότε, είχατε έρθει στη σωστή πλευρά της ιστορίας, οφείλω να το αναγνωρίσω, αλλά αυτήν τη στιγμή δεν εκπροσωπείτε τον εαυτό σας. Εκπροσωπείτε μία παράταξη, η οποία δυστυχώς τότε φέρθηκε με έναν ανοίκειο τρόπο. Τώρα για το νομοσχέδιο, εμείς δεν διστάσαμε, κύριε Πρόεδρε, να πούμε από την αρχή, από την πρώτη τοποθέτηση ότι είμαστε θετικοί επί της αρχής και είναι ένα βήμα που έπρεπε να γίνει. Κάναμε κάποιες παρατηρήσεις. Δυστυχώς, όχι μόνο δεν ελήφθησαν υπόψη, αλλά απ' ό,τι είδα και από την τροποποίηση για τη γη υψηλής παραγωγικότητας, πήγαμε ένα βήμα ακόμα. Δεν ξέρω ποιος το ζήτησε. Εμείς λέμε την άποψή μας. Εμείς λέμε, σωστή η βούληση του νομοθέτη να μην χωροθετούνται σε γη υψηλής παραγωγικότητας, δεν χρειάζεται. Καταλαβαίνουμε ότι κάποιες επιχειρήσεις έχουν ήδη εγκατασταθεί και πιθανόν να χρειάζεται να έχουν μια επέκταση. Τι λέμε; Λέμε να υπάρχει ένα όριο στην επέκταση φέρ' ειπείν μέχρι διπλασιασμού της υφιστάμενης εγκατάστασης σε γη υψηλής παραγωγικότητας, αλλά από εδώ και πέρα τέλος. Εσείς τώρα έρχεστε και τι λέτε; Για έξι μήνες από εδώ και πέρα, όχι μόνο για αυτούς που έχουν ήδη κάνει αίτηση, αλλά για όσους θελήσουν για έξι μήνες από εδώ και πέρα να πάνε σε γη υψηλής παραγωγικότητας. Άρα αναιρείτε τη βούληση του άρθρου 11, με το οποίο εμείς συμφωνούμε, με τις μεταβατικές διατάξεις. Γι' αυτό και δεν θα ψηφίσουμε το άρθρο 19 γιατί ουσιαστικά ακυρώνει αυτό που είναι σωστό και έχουμε πει εξ αρχής. επίσης, για το μίγμα ηλεκτρικής ενέργειας εμείς είπαμε ότι θα έπρεπε να είναι μέχρι ενός ποσοστού υποχρεωτική η εγκατάσταση ΑΠΕ σε αυτές τις πολύ ενεργοβόρες επενδύσεις. Δεν είδαμε κάτι και σε αυτό. Πήραμε και τη δέσμευση και του Υπουργού, πέρα από τον Αναπληρωτή, για τον Εθνικό Οργανισμό Κάνναβης, μία υπηρεσία, η οποία θα μπορέσει να έχει την ευθύνη όλων των διαδικασιών, αλλά και της διαδικασίας κατοχύρωσης των δικαιωμάτων των ασθενών. Θέλω να τελειώσω, κύριε Πρόεδρε, με δύο ζητήματα αρχής. Εμείς έχουμε τοποθετηθεί ότι στο νομοσχέδιο επί της αρχής συμφωνούμε από την πρώτη συνεδρίαση της επιτροπής. Δεν μπορούμε όμως να συμμετάσχουμε σε μια διαδικασία κοινοβουλευτική ευτελισμού που ζητείται ονομαστική ψηφοφορία και η παράταξη που την προτείνει αποχωρεί. Όπως κάναμε, λοιπόν, χθες, έτσι και σήμερα δεν θα συμμετάσχουμε σε αυτήν τη διαδικασία. Λέμε, όμως, ευθέως - το έχουμε πει από την πρώτη συνεδρίαση - ότι όχι μόνο μας βρίσκει σύμφωνους, αλλά θα έπρεπε να γίνουν ακόμη περισσότερα βήματα. Εδώ, λοιπόν, έρχεται, κύριε Πρόεδρε - αυτό αφορά εσάς, το Προεδρείο - και το ζήτημα των τροπολογιών - μωσαϊκό που περιλαμβάνουν διαφορετικά άρθρα μεταξύ τους, στα οποία σε κάποια συμφωνείς, σε κάποια διαφωνείς, αλλά ψηφίζεις ή «ναι» ή «όχι» ή «παρών». Δεν μπορείς να ψηφίσεις άρθρο συγκεκριμένο. Έχουμε ήδη απευθυνθεί στη Διάσκεψη των Προέδρων και έχουμε πει ότι αυτό πρέπει να διορθωθεί. Για το θέμα αυτό θα υπάρξει συγκεκριμένη πρόταση. Ως εκ τούτου, σε τροπολογίες που έχουν τέτοιο περιεχόμενο και δεν μπορούμε να έχουμε ενιαία στάση, εμείς δεν θα συμμετάσχουμε. Μία από αυτές είναι η τροπολογία με αριθμό 895. Έχει, παραδείγματος χάρη, μία διάταξη για τους δασικούς χάρτες που, αν και ελλιπής, είναι σωστή, έχει τη διάταξη για το Μουσείο του Ολοκαυτώματος, που, δεν το συζητάμε, θα πρέπει να διευκολυνθεί η διαδικασία, ειδικά τη σημερινή ημέρα και ειδικά με την κατάσταση που έχουμε στη χώρα μας και τα διακόσια χρόνια ελευθερίας. Θα πρέπει αυτό να προχωρήσει. Έρχεται, όμως, η διάταξη του άρθρου 2 και ναι μεν εμείς καταλαβαίνουμε ότι η εταιρεία έχει λειτουργικές ζημιές 83 εκατομμύρια, καταλαβαίνουμε την ανάγκη για την «ENERGEAN» να υπάρχει εγγύηση του Δημοσίου, ώστε να υπάρχει δάνειο από εμπορική τράπεζα, αλλά δεν καταλαβαίνουμε πώς οι εργαζόμενοι αφήνονται στο έλεος του Θεού. Όταν το κράτος παρεμβαίνει και συμμετέχει στο διοικητικό συμβούλιο και εγγυάται, πώς δεν διασφαλίζει ότι όλα αυτά θα γίνουν, η προστασία αυτή των εργαζομένων, όπως το κράτος πολύ ορθώς κάνει σε ζητήματα ρευστότητας, επιχορήγησης, όπως είναι η επιστρεπτέα προκαταβολή;. Ως εκ τούτου, όσο συνεχίζει η Κυβέρνηση να φέρνει τροπολογίες στις οποίες δεν μπορούμε να ψηφίσουμε ξεχωριστά τα άρθρα, εμείς σε αυτή τη διαδικασία, κύριε Πρόεδρε, δεν θα συμμετάσχουμε. Επαναλαμβάνω - και τελειώνω - θα θέσουμε το ζήτημα και στη Διάσκεψη, να γίνει συγκεκριμένη βελτίωση της όλης διαδικασίας. Νομίζω ότι και η Κυβέρνηση θα πρέπει να το δει, γιατί δεν φείδεται τροπολογιών, σε κάθε νομοσχέδιο συζητάμε δέκα, δεκαπέντε τροπολογίες. Ας τις φέρνει ως ξεχωριστά άρθρα, για να μπορούν και τα κόμματα να τοποθετούνται και όχι ν' αναγκαζόμαστε κι εμείς, όπως και ο κ. Λαμπρούλης, άρθρο - άρθρο να λέμε τι θα θέλαμε να κάνουμε, αλλά όταν έρθει η ώρα της ψηφοφορίας να αναγκαζόμαστε να ψηφίσουμε «ναι», «όχι» ή «παρών». Άρα, αυτό πρέπει κάποια στιγμή να σταματήσει. Σας ευχαριστώ.
Κι εμείς ευχαριστούμε. Τον λόγο έχει ο εισηγητής του ΣΥΡΙΖΑ - Προοδευτική Συμμαχία.
Κύριε Πρόεδρε, δεν χρειάζεται να πάρω τον λόγο. Υπερέβην τον χρόνο στην πρωτολογία μου. Θα τοποθετηθεί για όλα τα θέματα ο Κοινοβουλευτικός μας Εκπρόσωπος.
Αφού δεν θέλετε να μιλήσετε εσείς, τον λόγο τότε έχει ο κ. Μαμουλάκης. Ορίστε, κύριε συνάδελφε.
Ευχαριστώ, κύριε Πρόεδρε. Νομίζω ότι οφείλουμε δύο απαντήσεις στον κ. Γεωργιάδη για κάποια ζητήματα που έθεσε στην τοποθέτησή του ο κύριος Υπουργός και που χρήζουν απαντήσεως. Εν κατακλείδι, θα αναφέρω και κάποια ζητήματα επί της ουσίας του νομοσχεδίου και θα ολοκληρώσω. Κατ' αρχάς, αναφορικά με την κυβίστηση, πιρουέτα, οβιδιακή μετάλλαξη, μεταμόρφωση ή κοινώς κωλοτούμπα, υπάρχει ειδοποιός διαφορά από μετακίνηση σε μετακίνηση, κύριε Υπουργέ. Προσπαθήσατε εν είδει σοφιστού της αρχαιότητος να μεταφέρετε και να εξισορροπήσετε τα δύο παραδείγματα, δηλαδή, την κίνηση της πρώην κυβέρνησης, του ΣΥΡΙΖΑ, που έδωσε έναν τιτάνιο αγώνα, για να μπορέσει να ρυθμίσει η χώρα το χρέος, να βγει εκτός μνημονίων, να αφήσει ένα σημαντικό απόθεμα που πράγματι είναι το εχέγγυο που δανειζόμαστε ως χώρα με εξαιρετικούς επιτοκιακούς όρους - μην το ξεχνάμε αυτό - με μία κίνηση σωστή, εν τέλει, που κάνετε εσείς με την παραδοχή ουσιαστικά του λάθους του 2018 και τη στάση που κρατήσατε, λοιδορώντας - όχι εσείς προσωπικά, αλλά πολλοί της τότε αξιωματικής αντιπολίτευσης - την κυβέρνηση ΣΥΡΙΖΑ με ένα ρηξικέλευθο, καινοτόμο νομοσχέδιο, όπως αυτό για τη φαρμακευτική κάνναβη. Άρα, λοιπόν, νομίζω ότι είναι μη συγκρίσιμα μεγέθη και ήταν ατυχής η προσπάθεια και η προσέγγιση από την πλευρά σας να εξισορροπήσετε ή να κάνετε «flat» που λέει και η νεολαία τα πάντα συνολικά. Νομίζω ότι έχει διαφορά, ειδοποιό διαφορά, θα έλεγα. Πολλώ δε μάλλον, δράττομαι της ευκαιρίας να πω ότι εν τη ρύμη του λόγου είπατε ότι είστε υπερήφανος ως Αντιπρόεδρος της Νέας Δημοκρατίας για το κόμμα σας. Δεν ξέρω πόσο υπερήφανος είστε γι' αυτόν τον άκρατο δανεισμό, τον οποίο έχει η Νέα Δημοκρατία με μη εξυπηρετούμενα δάνεια που δεν δείχνει την εικόνα ενός κόμματος νοικοκυρεμένου και φυσικά, δίνει ένα λάθος - με επιείκεια το λέω - μήνυμα στην ελληνική κοινωνία. Το συνολικό χρέος σας, κύριε Γεωργιάδη - όχι εσάς προσωπικά, του κόμματός σας - από τα στοιχεία που διαθέτουμε αυτή τη στιγμή, είναι 317 εκατομμύρια ευρώ. Μάλιστα, εσείς ο ίδιος στο παρελθόν - επειδή αναφέρατε την αντιδιαστολή με τον αγαπητό συνάδελφο και φίλο Κώστα Ζαχαριάδη, του παρελθόντος - έχετε κάνει πραγματικά εμβληματικές δηλώσεις γύρω από το ζήτημα του χρέους που συνάδει με την αναξιοπιστία ενός κόμματος όταν δεν μπορεί να χειριστεί τα δικά του δημοσιονομικά δεδομένα και στοιχεία. Δεν θα επεκταθώ περαιτέρω. Θα έχουμε την ευκαιρία ενδεχομένως ξανά. Έρχομαι, τώρα, στο νομοσχέδιο, σε μια χρήσιμη πτυχή που είναι καλό να τη γνωρίζουμε και δυστυχώς απουσιάζει από τον πυρήνα και από τις διατάξεις του νομοσχεδίου. Αναφέρομαι στο ότι η συγκεκριμένη καλλιέργεια φαρμακευτικής κάνναβης δημιουργεί πλήθος αποβλήτων. Πρόκειται για δύσκολα απόβλητα. Μεγάλο μέρος αυτών είναι οργανικά. Το βιώνουμε και το ζούμε πολύ, ειδικά στην Κρήτη, αλλά και στην υπόλοιπη χώρα, όπου εκεί ο πρωτογενής τομέας έχει μια δυναμική. Και φυσικά έχουμε και τα σύνθετα βιοχημικά απόβλητα λόγω της θερμοκηπιακής χρήσης. Είναι καλό ως πρόνοια να υπάρξει - φυσικά, τώρα, είναι πλέον αργά, αλλά τουλάχιστον σε μία μετέπειτα νομοτεχνική, νομοθετική παρέμβαση - αυτή η πρόβλεψη. Διότι δεν μπορούμε να μιλάμε για κυκλική οικονομία, δεν μπορούμε να μιλάμε για ανάπτυξη, αν δεν έχουμε προβλέψει τα αυτονόητα. Διότι, άλλωστε, είμαστε περαστικοί. Στα παιδιά μας αφήνουμε αυτόν τον τόπο. Άρα, νομίζω ότι αυτό είναι πάρα πολύ σημαντικό. Σας αποκάλεσε «Νέστορα» ο κ. Ζαχαριάδης. Σας άρεσε η φράση. Ξέρετε, προέρχεται από το νέομαι, από το έρχομαι, το επιστρέφω, εξ ου και νόστος. Εξ Ηλείας ορμώμενος ο αναφερθείς. «Ψεύσομαι ἢ ἔτυμον ἐρέω». Ή ψεύδομαι ή την αλήθεια λέω. Ένα εκ των δύο. Αγαπημένη του φράση. Εμβληματική και μάλλον η πιο αγαπημένη φράση του Νέστορα. Γιατί το λέω αυτό; Ρώτησα τον κ. Ταγαρά προηγουμένως και τον κ. Παπαθανάση, τον Αναπληρωτή Υπουργό, για το ζήτημα της τροπολογίας με αριθμό 895 με την «ENERGEAN». Είναι αδιανόητο η ελληνική πολιτεία να παρέχει - καλώς εν είδει προθέσεως - ενίσχυση - ενενήντα συν δέκα - εκατό εκατομμυρίων ευρώ, το 90% εξ αυτών, φυσικά, με εγγύηση του ελληνικού δημοσίου και τα άλλα με ομολογίες. Όμως, ενώ ο κ. Ταγαράς γνωρίζει - και το γνωρίζει καιρό τώρα - εξεπλάγην για το ότι έδειξε άγνοια. Μου είναι αδιανόητο Υφυπουργός να μην γνωρίζει τα εργασιακά τεκταινόμενα μιας τέτοιας επιχείρησης. Ενώ το γνωρίζετε, λοιπόν, αυτό, συνεχίζετε να προχωράτε στη συγκεκριμένη τροπολογία. Είναι απλά τα πράγματα. Βάλτε μία διαλυτική αίρεση, για να μπορέσει η επιχείρηση να συμμορφωθεί και να διατηρήσει τους εργαζομένους, ειδικά αυτή τη δύσκολη κομβική στιγμή για τη χώρα και για τους ίδιους. Βεβαίως, η πολιτεία να βοηθήσει και να στηρίξει, όμως να κρατήσει ως ελάχιστο εχέγγυο αυτήν την κρίσιμη στελεχιακή ενίσχυση. Είπατε ότι τρία κόμματα συμφωνούν σήμερα και ότι είναι μία σημαντική ημέρα. Νομίζω ότι δεν είναι τρία κόμματα. Είναι δύο κόμματα, συν ένας Υπουργός που δείχνει την πρόθεση αυτή και ενδεχομένως, μία ολιγομελής ομάδα κοινοβουλευτικών από συμπολιτευόμενο κόμμα. Το λέω αυτό, γιατί αυτό κατέδειξε όλη αυτή η επίπονη και πολύ ενδιαφέρουσα διαδικασία την προηγούμενη εβδομάδα. Είχαμε τέσσερις Επιτροπές κοινοβουλευτικού έργου και ουδείς ενεφανίσθη στην Αίθουσα, ουδείς ετοποθετήθη, πλην του εισηγητού και εσάς, φυσικά, και τους αρμόδιους Υπουργούς. Αυτό είναι πραγματικά μία παραδοξότητα, η οποία σπανίζει στο ελληνικό Κοινοβούλιο μεταπολιτευτικά - ίσως να είναι μοναδική περίπτωση - και δίνει την αίσθηση ότι ουσιαστικά σέρνετε το βάρος, το άχθος αυτό, για να το φέρετε εις πέρας. Αυτή η αμφισημία που παρατηρείται μέσα στην Κοινοβουλευτική σας Ομάδα μάς ώθησε για άλλη μία φορά - δεν είναι όμως η μοναδική αιτία - να εκθέσουμε - εντός ή εκτός εισαγωγικών - πολιτικά μιλώντας, την παράταξή σας για να χωρίσει η ήρα από το στάρι. Εχθές, νομίζω, είχαμε και τις πρώτες διαρροές. Είχαμε την κ. Κεφαλογιάννη, την κ. Γιαννάκου και είχαμε και τοποθετήσεις άλλων συναδέλφων. Σήμερα, όμως, κύριε Πρόεδρε - και καταλήγω - με τη συγκεκριμένη μας στάση ουσιαστικά ζητάμε για την ονομαστική ψηφοφορία να τελειώσει αυτή η ιστορία. Τον Μάιο ολοκληρώνουμε σχεδόν δεκαπέντε μήνες πανδημικής κρίσης. Δεκτό. Δεν είναι δυνατόν, όμως, το Κοινοβούλιο, η Δημοκρατία να υπολειτουργεί, ακόμα και σήμερα όταν - προσέξτε - το σύνολο σχεδόν των κοινοβουλίων της Ευρώπης έχει ανοίξει τις διαδικασίες και είναι εύρυθμες, λειτουργικές και αντιπροσωπευτικές. Ονομαστική ψηφοφορία δι' επιστολικής ψήφου μέσω των Κοινοβουλευτικών Ομάδων των κομμάτων αντιλαμβάνεστε ότι είναι μια επίπλαστη διαδικασία και δεν ανταποκρίνεται σε αυτό που ο Κανονισμός της Βουλής των Ελλήνων το αναφέρει ρητά ως ονομαστική ψηφοφορία και ορίζει τι εννοούμε με τον όρο «ονομαστική ψηφοφορία» και όχι αυτή την εικόνα. Όταν, λοιπόν, έχουν ανοίξει τα πάντα, όταν έχετε ανοίξει τα πάντα - και καλώς υπό αυτήν την έννοια - και έχουν παραμείνει κλειστά μόνο το ελληνικό Κοινοβούλιο και τα πανεπιστήμια, νομίζω ότι δεν μπορούμε να συμμετάσχουμε πλέον σε αυτήν τη διαδικασία. Πρέπει άμεσα - το τονίζω, κύριε Πρόεδρε - να αρθεί αυτό το καθεστώς ιδιότυπης αντιδημοκρατικής προσέγγισης για μας, να ανοίξει επιτέλους η Βουλή, να ανοίξει το Κοινοβούλιο, να γνωρίζουν τα πάντα οι Έλληνες πολίτες, για να προχωρήσουμε παρακάτω. Έτσι, λοιπόν, σας δηλώνουμε ότι αποχωρούμε από τη διαδικασία, δεδομένης της άρνησης της πλήρους λειτουργίας της Βουλής. Ευχαριστώ.
Τον λόγο έχει ο κ. Κέλλας.
Νομίζω ότι και στις επιτροπές, αλλά και σήμερα στην Ολομέλεια από το πρωί έγινε μια αναλυτική και διεξοδική συζήτηση. Βεβαίως στόχος είναι να διασφαλιστεί η διάκριση με την κάνναβη που κυκλοφορεί στην αγορά για τους ευφορικούς. Καμμία σχέση, όπως επίσης δεν έγινε κανείς λόγος και ποτέ για νομιμοποίηση της κάνναβης. Ακούστηκαν κάποια ακραία πράγματα τα οποία δεν έχουν καμμία σχέση με την πραγματικότητα. Εκείνο το οποίο θέλω να τονίσω είναι ότι το νομοσχέδιο σε αναπτυξιακή βάση καθαρά προβλέπει πέραν της εξαγωγής ξηρού ανθού και δημιουργία μονάδος για παραγωγή άλλου προϊόντος για την ελληνική αγορά. Αυτό είναι καθαρά αναπτυξιακό, επενδυτικό και δημιουργεί θέσεις εργασίας σε διάφορες ειδικότητες. Τέλος, το νομοσχέδιο προετοιμάζει το έδαφος για τη σύσταση αντίστοιχου εθνικού οργανισμού, όπως είπε ο Υπουργός. Κλείνοντας, να πω το εξής: Ακούστηκε κατά κόρον ότι δεν ήρθαν οι Βουλευτές της Νέας Δημοκρατίας να υποστηρίξουν το νομοσχέδιο. Νομίζω ότι στη σημερινή διαδικασία η πλειοψηφία ήταν Νέας Δημοκρατίας και μετά όλοι οι υπόλοιποι των άλλων κομμάτων. Σας ευχαριστώ.
Κύριε Υπουργέ, έχετε τον λόγο για να κλείσει αυτή η πολύωρη διαδικασία.
Για του λόγου το αληθές, έντεκα Βουλευτές - τους μέτρησα - της Νέας Δημοκρατίας μίλησαν σήμερα, οκτώ του ΣΥΡΙΖΑ. Άρα οι Βουλευτές της Νέας Δημοκρατίας ήταν η πλειοψηφία και των ομιλητών. Ως προς την αποχώρησή σας, να πω δυο πράγματα κοινοβουλευτικά. Έχει ανακοινωθεί από τον Πρόεδρο ότι όλοι οι Βουλευτές του ΣΥΡΙΖΑ δύνανται να ψηφίζουν με φυσική παρουσία. Το μόνο που δεν επιτρέπεται είναι ταυτόχρονα να είναι πάνω από πενήντα, ακριβώς για λόγους υγειονομικούς. Εάν τώρα αυτό δεν σας εξυπηρετεί και θέλετε να κάνετε την αποχώρηση, τα είπα πριν. Ας μην επαναλαμβάνομαι. Να συγκεφαλαιώσω όσα άκουσα για να απαντήσω. Ως προς τον κ. Κρίτωνα Αρσένη δεν έχω να πω πολλά. Εγώ δεν καταλαβαίνω γιατί καταψηφίζετε. Καταψηφίζετε γιατί θέλατε να μην υπάρχουν εταιρείες εμπλεκόμενες στην επένδυση; Προφανώς είναι μία άποψη γενικώς κατά της αγοράς. Η περισσότερη κριτική που άκουσα από εσάς δεν αφορά στο νομοσχέδιο, αφορά στη βιομηχανική κάνναβη, το νομοθετικό πλαίσιο της οποίας, ειρήσθω εν παρόδω, πρέπει όντως να εκσυγχρονιστεί. Στον συνάδελφο από την Ελληνική Λύση: Πρώτον και κυριότερον, η τροπολογία του κ. Πλεύρη, στην οποία αναφερθήκατε δεν είναι αυτή η οποία είπατε. Η παράταση του ενός έτους για τις εκλογές δεν δόθηκε με την τροπολογία του κ. Πλεύρη. Έχει δοθεί από εμένα σε προηγούμενο νόμο - κάνα δίμηνο, τρίμηνο μπορεί να έχει περάσει, αν δεν κάνω λάθος - και δεν έχει καμία σχέση με τη σημερινή τροπολογία. Δηλαδή αναφερθήκατε και ονομαστικά σε έναν συνάδελφο για μία τροπολογία που δεν έχει καταθέσει και η οποία δεν κατατέθηκε σήμερα. Στο γιατί τότε είχαμε δώσει την παράταση του ενός έτους είχε αναφερθεί τότε στη συζήτηση. Είχε έρθει ο κ. Μίχαλος από τα επιμελητήρια και είχε εξηγήσει γιατί έχουν ζητήσει παράταση τα επιμελητήρια - ήθελαν τα επιμελητήρια παράταση - και βρήκαμε λογικό το αίτημά τους. Παράταση έχει δοθεί κατά το παρελθόν για πολύ λιγότερο σημαντικούς λόγους κατά τη διάρκεια της πανδημίας. Η προεκλογική περίοδος των επιμελητηρίων είναι από τον Μάρτιο μέχρι και τον Ιούνιο και λίγο το φθινόπωρο, αλλά οι εκλογές είναι πάντα τον Δεκέμβριο. Θα έπρεπε δηλαδή εν μέσω καραντίνας και κλειστών καταστημάτων να κάνουν προεκλογική περίοδο οι συνδυασμοί στα επιμελητήρια. Κύριε Μπούμπα, ένα λεπτό. Είπαμε να κάνετε αντιπολίτευση, αλλά λίγη λογική δεν βλάπτει. Ήταν προφανές ότι έπρεπε να δοθεί εν μέσω πανδημίας παράταση στις εκλογές των επιμελητηρίων, γιατί τα επιμελητήρια είχαν σοβαρότερα πράγματα να κάνουν και οι άνθρωποι να σώσουν τις επιχειρήσεις τους. Αυτή είναι η απάντηση. Αν δεν το καταλαβαίνετε, λυπούμαι. Η τροπολογία του κ. Αθανάσιου Πλεύρη, η οποία επαναλαμβάνω για τα Πρακτικά ότι έχει γίνει δεκτή, κύριε Πρόεδρε, αναφέρεται μόνο στη δυνατότητα της πλειοψηφίας του διοικητικού συμβουλίου να εκλέγει νέα διοικητική επιτροπή κατά τη διάρκεια και όσες φορές θέλει μέσα από τις δημοκρατικές διαδικασίες του επιμελητηρίου. Σήμερα κανονικά χρειαζόταν αυξημένη πλειοψηφία τεσσάρων πέμπτων. Δεν θα χρειάζονται τα τέσσερα πέμπτα, θα μπορεί το 50% συν 1% να εκλέγει νέα διοικούσα επιτροπή. Γιατί τη φέραμε την τροπολογία; Γιατί υπάρχουν επιμελητήρια όπου μεταξύ τους δεν μιλάνε και κινδυνεύουν να κλείσουν γιατί δεν μπορούν να εγκρίνουν τον προϋπολογισμό. Γι' αυτό ήταν η τροπολογία. Ας μπορούσαν να συνεννοηθούν ανθρώπινα και να μην χρειαζόταν να φέρουμε τέτοια τροπολογία. Για τη «LAMDA». Είπατε ότι δεν αναφέρθηκα στην «LAMDA». Αν και δεν αφορά το νομοσχέδιο, αλλά αφού με ρωτάτε για τρίτη φορά, θα σας απαντήσω. Ασφαλώς και δεν έχει γίνει η μεταβίβαση των μεριδίων, άρα δεν έχουν πληρωθεί τα 331 εκατομμύρια και ασφαλώς είναι ψευδές ότι η «LAMDA» δεν έχει ξοδέψει ακόμα ούτε ευρώ για το Ελληνικό. Η «LAMDA» έχει πληρώσει αρκετά εκατομμύρια ευρώ για τις κατεδαφίσεις που έγιναν πέρσι το καλοκαίρι μέχρι το φθινόπωρο σε όλο τον χώρο του Ελληνικού. Όπως έχουμε πει πολλές φορές - το όριζε ο νόμος - όλα τα έξοδα για τις έως τώρα κατεδαφίσεις, την περίφραξη κ.λπ. βάρυναν ήδη τη «LAMDA». Ήταν πολλά εκατομμύρια. Τα 331 εκατομμύρια, που είναι η προκαταβολή των 900 εκατομμυρίων, που είναι το τίμημα για την πώληση της γης, θα τα πληρώσει η «LAMDA», όπως προβλέπει η σύμβαση την ημέρα που θα υπογραφεί η μεταβίβαση των μετοχών. Πότε θα υπογραφεί η μεταβίβαση των μετοχών; Πιστεύω ότι σε τέσσερις, πέντε εβδομάδες από σήμερα, υπό την έννοια μάλιστα ότι θα έλθει την επόμενη εβδομάδα η σχετική ρύθμιση από το Υπουργείο Οικονομικών, γιατί έγινε η καταγραφή στο Κτηματολόγιο, τώρα πρέπει να έρθει πάλι ο νόμος που θα περνάει την εισφορά σε γη, να περαστεί πάλι στο Κτηματολόγιο η εισφορά σε γη. Υπάρχει μια γραφειοκρατική διαδικασία. Τι να κάνουμε τώρα; Οι βασικές εκκρεμότητες έχουν λυθεί. Η συμφωνία με την «MOHEGAN» έγινε, η συμφωνία έγινε, η συμφωνία «LAMDA» - «MOHEGAN», η συμφωνία με τη «MOHEGAN» πηγαίνει στο Ελεγκτικό Συνέδριο για να εγκριθεί. Όταν ολοκληρωθούν και αυτά θα γίνει η μεταβίβαση. Πλέον μένουν πολύ μικρές λεπτομέρειες. Θα ολοκληρωθεί τις επόμενες εβδομάδες και τη μέρα που θα ολοκληρωθεί θα πληρωθούν και τα 331 εκατομμύρια. Ό,τι άλλο είπε ο κ. Βιλιάρδος για την επένδυση, πραγματικά δεν το κατάλαβα. Είπε ότι έχει μαζέψει 1 δισεκατομμύριο δάνεια και άλλο 1 δισεκατομμύριο από μετόχους. Καλά έκανε και έχει μαζέψει. Θα σας δώσει εσάς λογαριασμό η «LAMDA» πόσα λεφτά θα μαζέψει; Όσα θέλει, ας μαζέψει. Ιδιωτική εταιρεία είναι. Σε εσάς πληρώνει τους τόκους; Στις τράπεζες τους πληρώνει. Ξέχασα να πω - χίλια συγγνώμη, ήθελα να ξεκινήσω με αυτό, αλλά δυστυχώς το ξέχασα - θερμά συλλυπητήρια στην πρώην συνάδελφο στην κ. Φάνη Πάλλη - Πετραλιά η οποία έχασε τον σύζυγό της, όπως διάβασα προηγουμένως. Η κ. Φάνη Πετραλιά είναι και πολύ προσωπική μου φίλη και εξέχον στέλεχος της παρατάξεώς μας και πιστεύω ότι κόσμησε το Κοινοβούλιο για σειρά ετών. Νομίζω ότι εκφράζω όλες τις πτέρυγες με τα συλλυπητήρια που λέω τώρα.
Κύριε Υπουργέ, για την «ΕNERGEAN» πείτε μας.
Είναι τροπολογία του Υπουργείου Περιβάλλοντος. Ήρθε και μίλησε ο αρμόδιος Υπουργός. Είπατε και στο Προεδρείο ότι εν πάση περιπτώσει κάποτε πρέπει να βρεθεί μία λύση με αυτό το θέμα με τις τροπολογίες. Οι τροπολογίες που καταθέσαμε αυτήν τη φορά είναι όλες εμπρόθεσμες.
Δεν ανέφερα ότι είναι εκπρόθεσμη.
Είπατε να μπορεί να ψηφίζει κατ' άρθρον. Συγγνώμη, δεν το κατάλαβα. Χίλια συγγνώμη.
Όχι, δεν είπε για εκπρόθεσμες. Είπε να μπορούν να στηρίζουν κάποια άρθρα και κάποια όχι.
Αν αυτό που εννοείτε είναι να μπορείτε να ψηφίζετε κατ' άρθρον, ξεχωριστά το άρθρο, αυτό είναι ζήτημα Κανονισμού. Δεν αφορά την Κυβέρνηση.
Την Κυβέρνηση αφορά, κύριε Υπουργέ. Το κάθε Υπουργείο.
Όσοι έχετε κάνει κι αυτήν τη δουλειά, το καταλαβαίνετε. Για να πάρεις για την κάθε τροπολογία ξεχωριστή έκθεση ΓΔΟΥ θα χρειαζόταν...
Φαλκιδεύεται ή όχι η ψήφος;
Κύριε Λαμπρούλη, ακούστε με λίγο. Σας άκουσα τόση ώρα. Δεν διέκοψα κανέναν. Επειδή μιλήσατε για τα αρχαία ελληνικά που αρέσουν προφανώς και στους δυο μας: Μηδενί δίκην δικάσεις, πριν αμφοίν λόγον ακούσαι. Αμφοίν, και τους δύο. Αφήστε να μιλήσω και εγώ, κύριε Λαμπρούλη. Έχετε δίκιο όπως το λέτε, αλλά αν κάνατε τη δουλειά που κάνουμε εμείς - γι' αυτό και καμία κυβέρνηση είτε του ΠΑΣΟΚ είτε του ΣΥΡΙΖΑ δεν το άλλαξε αυτό - είναι γραφειοκρατικά τιτάνια η διαδικασία να σπας τροπολογίες κατ' άρθρον σε ξεχωριστή τροπολογία διότι αυτό θα σήμαινε ξεχωριστή έκθεση ΓΔΟΥ και τις Υπηρεσίες να δουλεύουν μερόνυχτα να σπάνε την τροπολογία κατ' άρθρον. Είναι τόσο απλό. Πάμε τώρα στον κ. Κατρίνη. Με αδικήσατε σφόδρα, αγαπητέ κύριε συνάδελφε, κύριε Κατρίνη. Πρώτα πρώτα αναφέρθηκα στους ασθενείς και είπα ότι με τον πίνακα Δ θα μπορούν ευκολότερα οι ασθενείς να βρίσκουν το φάρμακό τους. Άρα μια χαρά το είπα. Δεύτερον, αναφέρθηκα και προς τον κ. Γιώργο Παπανδρέου αλλά και στην ομιλία μου πριν ότι τιμάμε τον Εθνικό Οργανισμό Κάνναβης όπου θα συμμετάσχουν και οι ασθενείς και ότι δεν μπορούσε να έρθει ο οργανισμός στο παρόν νομοσχέδιο, διότι το παρόν νομοσχέδιο είναι αλλαγή του νόμου περί ναρκωτικών και θα έρθει σε ξεχωριστό νομοσχέδιο. Άρα και τα δύο που είπατε τα είχα ήδη πει στην ομιλία μου. Με συγχωρείτε, με αδικήσατε πάρα πολύ. Ίσως δεν το προσέξατε. Για τα απόβλητα, κύριε συνάδελφε από τον ΣΥΡΙΖΑ, υπάρχει πρόβλεψη στο νομοσχέδιο του 2018. Έχετε ψηφίσει πώς ακριβώς θα συλλέγονται τα απόβλητα. Υπάρχει πρόβλεψη. Αν αυτό που εννοείτε είναι ότι θα έπρεπε να επικαιροποιηθεί, να γίνει καλύτερη ρύθμιση περί των αποβλήτων των βιομηχανιών κάνναβης, δεν το γνωρίζω. Είναι τεχνικό ζήτημα. Αν πρέπει θα το κάνουμε. Δεν έχω καμμιά αντίρρηση. Εμείς θεωρήσαμε ότι ο νόμος του ΣΥΡΙΖΑ επαρκεί ως προς αυτό το θέμα, στις προβλέψεις του, αλλά αν δεν επαρκεί, καμία αντίρρηση, να το συζητήσουμε. Θα το θέσω στις υπηρεσίες του Υπουργείου Περιβάλλοντος. Ο προηγούμενος νόμος του 2018, ως προς τη διαχείριση των αποβλήτων, έχει περάσει από το Υπουργείο Περιβάλλοντος. Αυτό εννοώ. Αν δεν είναι όμως αρκετό, να το δούμε πολύ ευχαρίστως. Δεν μπορώ να μην απαντήσω γιατί δυστυχώς έχω ένα μεγάλο ελάττωμα, δεν μπορώ να μην απαντώ. Πάσχω από κάποιου είδους ακράτειας λόγου. Αυτό είναι το πραγματικό μου πρόβλημα. Δανεισμός Νέας Δημοκρατίας. Θα προσπαθήσω να σας το εξηγήσω με απλά λόγια διότι ο λαϊκισμός βλάπτει σοβαρά τη Δημοκρατία. Λέτε ότι η Νέα Δημοκρατία χρωστάει τώρα 310-317 εκατομμύρια. Του χρόνου θα είναι 417 και τον παραχρόνου 517 κ.ο.κ.. Θα είναι διότι οι τόκοι και τα πανωτόκια που χρεώνουν οι τράπεζες στη Νέα Δημοκρατία είναι αδύνατο να καλυφθούν από τα έσοδα της Νέας Δημοκρατίας. Είναι αδύνατον να καλυφθούν. Τα νούμερα είναι δυστυχώς αμείλικτα για τα κόμματα.
Θα εξυπηρετούνται ή όχι; Πέρυσι το αλλάξατε. Ούτε ένα σεντ;
Δεν διέκοψα. Το είδατε. Μου έχετε βγάλει τη φήμη του φωνακλά. Κάθομαι ήσυχος και ακούω ο κακομοίρης. Αν θέλετε να μιλήσετε ξανά μετά εγώ θα εισηγηθώ να σας δώσουν τον λόγο. Εγώ την ευχαριστιέμαι τη Βουλή. Μέχρι το πρωί κάθομαι εδώ. Να σας εξηγήσω τι συνέβη με τα κόμματα, το ΠΑΣΟΚ και τη Νέα Δημοκρατία, αλλά και γιατί γλίτωσε ο ΣΥΡΙΖΑ. Ούτε θέμα διαχείρισης και ικανότητας ήταν ούτε θέμα λαμογιάς. Ήταν θέμα καθαρά τύχης. Συγκυρίας, δηλαδή. Προσέξτε γιατί. Τα κόμματα του πρώην μεγάλου δικομματισμού, δηλαδή Νέα Δημοκρατία και ΠΑΣΟΚ, προ του 2010 λάμβαναν τον χρόνο κρατική επιχορήγηση περίπου το καθένα 30 εκατομμύρια. Μέχρι τη χρεοκοπία του 2010. Τριάντα τέσσερα εκατομμύρια ο ένας, 31 ο άλλος. Με βάση τα εκλογικά τους ποσοστά κάπου εκεί πήγαινε η επιχορήγηση. Όταν έγινε το μνημόνιο και η χρεοκοπία, το τότε πολιτικό μας σύστημα σωστά αποφάσισε να μειώσει την επιχορήγηση στα κόμματα. Για τη Νέα Δημοκρατία τα 30 εκατομμύρια έγιναν 4. Μπορείτε να σκεφτείτε έναν οποιονδήποτε οργανισμό, επιχείρηση, εταιρεία, σωματείο, σύλλογο φίλων μουσικής, φιλαθλητικό σωματείο, αθλητικό σωματείο, κόμμα, που να μπορεί να χάσει ξαφνικά το 85% -90% των εσόδων του και ταυτόχρονα να μην έχει μετά πρόβλημα με την εξυπηρέτηση του δανεισμού του; Το λάθος έγινε τότε. Θα έπρεπε αφού μείωσαν την επιχορήγηση να έχουν διαγράψει και τα χρέη. Τότε δεν το κάναμε. Για ποιο λόγο; Γιατί δεν υπήρχε τρόπος να το εξηγήσεις σε έναν λαό που πραγματικά του έκοβες τα λεφτά από παντού. Άρα, ήταν πολύ λογικό τα κόμματα να πληρώσουν πολύ μεγαλύτερο φόρτο απ' όλο αυτό που είχε συμβεί. Έτσι, λοιπόν, μειώθηκε η επιχορήγηση και οι τόκοι πια ήταν υπερβάλλον κομμάτι από την ετήσια επιχορήγηση που έπαιρνε το κόμμα. Όσον αφορά στη Νέα Δημοκρατία, επειδή είμαι αντιπρόεδρος και είχα ασχοληθεί με το θέμα αυτό, έχει πάρει σε δάνειο, σε πραγματικά λεφτά 130 εκατομμύρια. Ξέρετε πόσα είχε πληρώσει πραγματικά, πριν από δυο χρόνια; Δεν ξέρω για τώρα γιατί πλέον δεν ασχολούμαι με αυτό το θέμα. Μέχρι πριν από δυο χρόνια είχε πληρώσει 178 εκατομμύρια. Είχε πάρει 130 εκατομμύρια και έχει πληρώσει 178 εκατομμύρια. Είμαι βέβαιος ότι και του ΠΑΣΟΚ τα νούμερα κάπου ανάλογα θα είναι. Γιατί χρωστάει πάνω από 400 εκατομμύρια; Γιατί μπαίνουν τα πανωτόκια. Κάθε φορά που μπαίνουν γράφονται κι αυξάνουν το χρέος. Κάποια στιγμή, θα το καταλάβουμε. Όπως ακριβώς για τον καθένα όταν πέφτει θύμα των πανωτοκίων δεν λέμε ότι είναι λαμόγιο και απατεώνας, αλλά λέμε «τον έφαγαν τα πανωτόκια» προφανώς το ίδιο ισχύει και για τα κόμματα. Δεν μπορεί να είναι κάτι διαφορετικό τα κόμματα απ' όλους τους άλλους. Όσον αφορά στις ευθύνες, αν θέλετε να βάλετε τα χρέη των παλαιών λεγόμενων κομμάτων σε όλους όσους ήταν μέλη των κομμάτων αυτών, ψηφοφόροι ή Βουλευτές των κομμάτων αυτών, φαντάζομαι ότι θα έπεφτε πολύ κλαυθμός και οδυρμός στην Κοινοβουλευτική Ομάδα του ΣΥΡΙΖΑ ή και του ΠΑΣΟΚ, που επίσης χρωστάει. Άρα, αφήστε το. Δεν λέω για σας. Εσείς δεν ήσασταν Βουλευτής τότε. Λέω για άλλους συναδέλφους σας. Σας προκαταλαμβάνω. Αν αυτό που θέλουμε να συζητήσουμε σοβαρά είναι «τι κάνουμε μ' αυτό το θέμα» τέτοιου είδους συζήτηση δεν έχει κάνει ώριμα το πολιτικό μας σύστημα. Δεν θέλω να επεκταθώ. Οι απόψεις μου είναι γνωστές και έχουν διατυπωθεί στο παρελθόν. Εμένα μου αρέσει γενικώς η ειλικρίνεια σ' αυτά τα θέματα και δεν μ' αρέσει το σούξου - μούξου. Η πραγματικότητα είναι ότι η δραματική, η μεγάλη μείωση της επιχορήγησης των κομμάτων ασφαλώς θα οδηγούσε σε αδυναμία εξυπηρετήσεως τραπεζικού δανεισμού. Γιατί ο ΣΥΡΙΖΑ δεν έχει αυτό το πρόβλημα; Γιατί ο ΣΥΡΙΖΑ πέρασε από την εποχή πριν το 2010 που είχε 3% -4%, άρα το ποσό που έπαιρνε ήταν μικρό αφού ήταν κατ' αναλογία των ψήφων. Κι ενώ μειώθηκε η εκλογική επιχορήγηση στα κόμματα πήγε στα 31% -35% -37%. Άρα, λόγω της ανόδου των ψήφων του τελικώς το ποσό που λαμβάνει είναι πολύ περισσότερο απ' όσο λάμβανε πριν το 2010. Άρα είναι λογικό με περισσότερα λεφτά ο ΣΥΡΙΖΑ να εξυπηρετεί τον δανεισμό του και το ΠΑΣΟΚ και η Νέα Δημοκρατία με πολύ λιγότερα λεφτά να μην μπορούν να εξυπηρετήσουν τον δανεισμό τους. Περί αυτού πρόκειται και όχι περί καμμιάς τρομερής ικανότητας διαχειρίσεως του ΣΥΡΙΖΑ ή κάτι άλλο. Το λέω για να μην αυτοεπαινείστε. Κλείνω, λοιπόν, με μια τελευταία φράση, πάλι από τα αρχαία ελληνικά. Εμένα αυτή είναι κυρίως η πυξίδα μου στην πολιτική. Μου ήρθε η ιδέα να σας το πω στα αρχαία ελληνικά γιατί πριν μιλήσατε πολύ ωραία και ομηρικά. «Αρχή άνδρα δείκνυσι». Είμαι απολύτως οπαδός του Αγάθωνος. «Τον άρχοντα τριών δει μέμνησθαι: ανθρώπων άρχει, κατά νόμον άρχει και ουκ αεί άρχει». Κι εσείς ήσασταν Υπουργός. Σήμερα δεν είστε. Σας εύχομαι να ξανάρθετε. Καμία αντίρρηση. Κι εγώ ήμουν παλιά Υπουργός. Μετά δεν ήμουν. Τώρα ξανάγινα. Αύριο δεν θα ξαναείμαι. Αυτά είναι προσωρινά. Να μην παίρνουν τα μυαλά μας αέρα γιατί αυτά είναι προσωρινά για όλους. Ακόμα και ο Στάλιν μετά από πενήντα χρόνια έπεσε όταν έφυγε από τον μάταιο τούτο κόσμο. Άρα, τι μένει; Μένει το πώς χρησιμοποίησες την εξουσία σου. Εγώ προσπάθησα σήμερα να σας δείξω ότι ο σκοπός μου στην πολιτική είναι να κάνω καλό. Χαίρομαι που αυτή μου η προσπάθεια αναγνωρίστηκε από τους πολιτικούς μου αντιπάλους. Αδικήσατε, κύριε συνάδελφε, τους Βουλευτές της Νέας Δημοκρατίας, οι οποίοι ασφαλώς και μίλησαν κατ' αναλογίαν περισσότεροι και θα ψηφίσουν σε λίγο το νομοσχέδιο, όταν όλοι οι υπόλοιποι θα έχετε φύγει. Να πω και μια κουβέντα προς το ΠΑΣΟΚ. Κύριε Κατρίνη, σας μιλώ ειλικρινά. Κατηγορείτε τον ΣΥΡΙΖΑ - κατά τη γνώμη μου σωστά - ότι κατέθεσε χθες ονομαστική ψηφοφορία σε νομοσχέδιο που καταψηφίζει και φεύγει. Διάβαζα και πριν αυτό που έγραψε ο κ. Κεγκέρογλου. Σήμερα καταθέτει ονομαστική ψηφοφορία σε νομοσχέδιο που υπερψηφίζει και φεύγει. Με συγχωρείτε, εσείς γιατί φεύγετε;
Εμείς δεν φεύγουμε…
Θα ψηφίσετε;
Δεν μπορούμε με αυτή τη διαδικασία…
Συγνώμη μπερδεύτηκα. Τότε το παίρνω όλο πίσω. Τότε όλα καλά. Ένα τελευταίο να απαντήσω στον κ. Κατρίνη, που λέει για τους ασθενείς. Τον πίνακα Δ κυρίως για τους ασθενείς τον πήγαμε. Προσέξτε ποια είναι η διαφορά. Με τον πίνακα Γ έπαιρνες ημερήσια δόση. Ενώ με τον πίνακα Δ μπορείς να πάρεις μηνιαία δόση. Φανταστείτε κάποιον ασθενή που θα πρέπει να πηγαίνει κάθε μέρα να παίρνει καινούρια δόση για το φάρμακό του αν η συνταγή του είναι για έναν μήνα. Με τον πίνακα Δ του δίνουμε την ευκαιρία να κάνει καλύτερα τη χρήση της ιατρικής του συνταγής. Άρα, ασφαλώς κι αυτό έγινε για τον ασθενή. Ήθελα να το πω από πριν και συνεχώς το ξεχνούσα. Ευχαριστώ πολύ για την καλή συζήτηση.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών του σχεδίου νόμου του Υπουργείου Ανάπτυξης και Επενδύσεων: «Παραγωγή, εξαγωγή και διάθεση τελικών προϊόντων φαρμακευτικής κάνναβης του είδους Cannabis Sativa L περιεκτικότητας σε τετραϋδροκανναβινόλη (THC) άνω του 0,2%». Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Κυρίες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας επί της αρχής του σχεδίου νόμου από Βουλευτές της Κοινοβουλευτικής Ομάδας του ΣΥΡΙΖΑ. Δεν θα αναγνώσω τον κατάλογο των υπογραφόντων Βουλευτών, διότι λόγω των ειδικών συνθηκών θεωρούμε ότι υπάρχει ο απαιτούμενος από τον Κανονισμό αριθμός για την υποβολή της. [[ΑΛΛΑΓΗ ΣΕΛΙΔΑΣ]] [[Να μπει η σελίδα 428Α]] Συνεπώς, διακόπτουμε τη συνεδρίαση για δέκα λεπτά, σύμφωνα με τον Κανονισμό.
Κυρίες και κύριοι συνάδελφοι, επαναλαμβάνεται η διακοπείσα συνεδρίαση. Πριν διεξαχθεί η ηλεκτρονική ονομαστική ψηφοφορία, έχω την τιμή να ανακοινώσω στο Σώμα ότι οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός Πολιτισμού και Αθλητισμού, κατέθεσαν στις 21-5-2021 σχέδιο νόμου: «Κύρωση της σύμβασης μεταβίβασης εμπραγμάτων δικαιωμάτων λόγω εισφοράς σε είδος έναντι αυξήσεως μετοχικού κεφαλαίου μεταξύ αφενός του Ταμείου Αξιοποίησης Ιδιωτικής Περιουσίας του Δημοσίου Α.Ε. και αφετέρου της Ελληνικό - Εταιρεία Διαχείρισης και Αξιοποίησης Ακινήτων Ελληνικού Αεροδρομίου Α.Ε.». Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, στο σημείο αυτό θα διεξαχθεί ηλεκτρονική ονομαστική ψηφοφορία επί της αρχής του σχεδίου νόμου.
Κύριε Πρόεδρε;
Τι θέλετε;
Παρακαλώ να εφαρμοστεί ο Κανονισμός και να αναγνωστούν τα ονόματα των δεκαπέντε Βουλευτών, που ζητήσαμε ονομαστική ψηφοφορία.
Τι εννοείτε;
Εδώ είτε θα εφαρμόσουμε τον Κανονισμό είτε δεν θα τον εφαρμόσουμε. Να αναγνωστούν τα ονόματα των δεκαπέντε Βουλευτών.
Αυτό δεν είναι απόφαση εμού ή του όποιου Προεδρεύοντος. Αυτή η διαδικασία είναι απόφαση της Διάσκεψης των Προέδρων, η οποία έχει ληφθεί από την αρχή της πανδημίας και ισχύει. Δηλαδή, δεν εκφωνούνται τα ονόματα των υπογραφόντων, θεωρούνται παρόντες. Επομένως, παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες - φαξ συναδέλφων, σύμφωνα με το άρθρο 70Α του Κανονισμού της Βουλής και την απόφαση της Διάσκεψης των Προέδρων της Πέμπτης 24 Σεπτεμβρίου 2020, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει και καταχωρίζονται στα Πρακτικά. [[Οι προαναφερθείσες επιστολές κατατίθενται για τα Πρακτικά και βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[ΑΛΛΑΓΗ ΣΕΛΙΔΑΣ]] Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Επί της αρχής του νομοσχεδίου εψήφισαν 191 Βουλευτές. Υπέρ της αρχής του νομοσχεδίου, δηλαδή «ΝΑΙ», ψήφισαν 158 Βουλευτές. Κατά της αρχής του νομοσχεδίου, δηλαδή «ΟΧΙ», ψήφισαν 33 Βουλευτές. «Παρών» εψήφισαν ο Βουλευτές. Συνεπώς, το νομοσχέδιο έγινε δεκτό επί της αρχής κατά πλειοψηφία. Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:
Μετά την ολοκλήρωση της ψηφοφορίας με το ηλεκτρονικό σύστημα, προχωρούμε στην ψήφιση επί των άρθρων, των τροπολογιών και του συνόλου του νομοσχεδίου.
Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
Μετά την ολοκλήρωση της ψηφοφορίας, το σχέδιο νόμου του Υπουργείου Ανάπτυξης και Επενδύσεων «Παραγωγή, εξαγωγή και διάθεση τελικών προϊόντων φαρμακευτικής κάνναβης του είδους Cannabis Sativa L περιεκτικότητας σε τετραϋδροκανναβινόλη (THC) άνω του 0,2% και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, επί των άρθρων και στο σύνολό του και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.04΄ λύεται η συνεδρίαση για τη Δευτέρα 24 Μαΐου 2021 και ώρα 12.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.